
PERSONAJE 


PUBLIUS AURELIUS STATIUS senator roman 


POMPONIA 
CASTOR ŞI PARIS 
LUCIUS ARRIANUS 
ISPULLA CAMILLINA 
LUCILLA ȘI CAMILLA 
OCTAVIUS 

AELIUS CORVINUS 
NICOLAUS 
PANAETIOS 
IUNIAIRENEA 
NANNION 

LORIS 

MANLIUS 


prietena senatorului 
liberții senatorului 
profesor de retorică, orator 
mama lui Arrianus 
fiicele lui Arrianus 
logodnicul Lucillei 
bancher, soţul Camillei 
secretarul lui Corvinus 
director de școală 
matematiciană faimoasă 
servitoarea Lucillei 
servitoarea Camillei 
elev 


Roma, anul 798 de la întemeierea Romei 
(anul 45 după Hristos, toamna) 


A noua zi înainte de Calendele lui Noiembrie 


Tolănit comod pe un divan din sufragerie, senatorul Publius Aurelius 
Statius sorbea cu înghiţituri mici vinul fierbinte de Falern, dând arareori, 
aprobator, din cap. 

Pomponia vorbea de aproape o oră și patricianul era deja edificat pe 
deplin în privinţa tuturor scandalurilor din Urbs, începând cu cele în care 
era amestecată frumoasa şi ușuratica împărăteasă Valeria Messalina. 
Legănată de neîntrerupta sporovăială a matroanei, atenţia lui Aurelius se 
lăsa purtată încet-încet spre alte domenii de interes: obiectele de ceramică 
atică din colecţia sa, tratatul lui Columella despre grădini, nurii curtezanei 
Cynthia... 

— „„ Fiica mea! exclamă în clipa aceea trupeșa matroană şi Aurelius 
tresări, răsturnând cupa cu vin. 

— Am, câteodată, impresia că nici nu mă asculţi, îl mustră Pomponia, 
încruntându-se, în vreme ce un sclav grijuliu se repezea să şteargă vinul de 
pe masă. 

Era posibil ca Pomponia, chiar şi acum... se gândea în vremea aceasta 
patricianul. Nu, îşi alungă el gândul:deși făcea tot posibilul să ascundă 
aceasta, matroana trecuse binișor de vârsta la care ar mai fi putut rămâne 
însărcinată. 

— Lucilla are aproape douăzeci şi trei de ani, îi explică prietena sa. 

Poate că era o rătăcire a tinereţii, deduse senatorul, uluit peste măsură; 
un pas greșit de care bunul Titus Servilius, soțul Pomponiei, habar n-avea 
nici acum... 

— Se căsătorește peste cinci zile. Din păcate, Titus este în Lucania și nu va 
putea fi de față. Trăgeam nădejde că ai putea să vii tu în locul lui. 

— Dar, atunci, Servilius... exclamă Aurelius şi mai uimit. 

— El a adoptat-o înainte de a pleca! Este fiica răposatei mele verişoare, 
Calpurnia - s-o ferească zeii de toate chinurile Tartarului - iar tatăl ei este 
Lucius Arrianus, profesorul de retorică, îl lămuri Pomponia. Singurul lor 

băiat a murit înainte de a îmbrăca toga bărbăţiei. Pentru că acum nu mai are 
moştenitori, Arrianus dorește să-l înfieze pe Octavius, cel mai bun elev al 
său, însurându-l cu fata sa, pentru ca, astfel, numele familiei să nu se piardă. 
În acest fel, însă, copiii ar fi consideraţi, din punctul de vedere al legii, frate şi 
soră; prin urmare, pentru ca această căsătorie să se poată face era necesar 
ca Lucida să fie adoptată de cineva. Noi ne-am oferit imediat, nu-i așa că este 
un lucru nemaipomenit? 

Aurelius nu putu să nu aprobe o asemenea soluţie. 

— Ca mamă adoptivă a miresei, continuă Pomponia, eu trebuie să 
organizez totul: un ritual tradițional, cu coruri nupţiale, Lucida purtând 
vălul roşu, petale de trandafiri răspândite peste tot și, desigur, un mare 
banchet! Prietenele sale au venit deja s-o ajute în alegerea păpușii pe care o 
va depune pe altar. 

Matroana își șterse o lacrimă de emoție. O tradiţie străveche cerea ca 
mireasa, în momentul nunţii, să-şi sacrifice jucăria preferată ca semn al 
despărțirii de copilărie. 

— Am renunţat la fus și la fuiorul de lână pentru că nu mai sunt la modă, 
dar Octavius o va purta pe Lucilla în braţe atunci când va trece pragul 
camerei nupţiale. 

Aurelius confirmă prin aplecarea capului: cunoștea și el vechea credință 
conform căreia, dacă, din întâmplare, mireasa s-ar fi poticnit în faţa ușii, un 
asemenea incident nefericit ar fi însemnat o prevestire nefastă asupra vieţii 
ulterioare a cuplului 

— Poţi conta pe mine, o asigură senatorul. O fată de dădăcit era exact 
ceea ce-i trebuia Pomponiei: de când, cu mulţi ani în urmă, fiul său căzuse în 
luptele cu părţii, matroana își revărsa generoasa afecțiune asupra unui cârd 
de slujnice tinere care, însă, nu reușeau să-i satisfacă pe deplin neostoita sa 
vocaţie de mamă. 

În clipa aceea, larma unor glasuri venind dinspre atrium anunţă vizita 
unei femei. 

— Ea trebuie să fie, o s-o cunoști și tu! se bucură Pomponia, în timp ce 
sclavul vestitor pronunţa cu glas răsunător: 

— Lucilla Arriana! 

În prag apăru o fată de o frumuseţe răpitoare, cu chipul încadrat de palla 
care-i ascundea jumătate din frunte, acolo unde se arcuiau două sprâncene 
perfect desenate. Ochii migdalaţi, de o formă aproape orientală, priveau cu 
sfială în jos, așa cum se cuvenea pentru o tânără nemăritată aflată în faţa 
unui bărbat important. Gâtul grațios se curba spre lobul urechii, unde se 
zărea o aluniţă delicată; gura, cu buza de jos mai proeminentă care îi dădea 
o expresie parcă puţin bosumflată, zâmbea timid. 


— Încântătoare făptură! şopti admirativ patricianul. 

— Ah, fata mea, l-ai dat gata pe senatorul Statius, care se ştie cât este de 
pretenţios în privința femeilor! cotcodăci Pomponia, plină de mândrie. 
Totuși, tu, Aurelius, să nu te gândeşti la rele. Lucilla este pe cale să se mărite 
cu un băiat tare bun. Eşti fericită, comoara mea? 

— ÎI iubesc pe Octavius încă de când eram mică, mătuşă Pomponia. 

— Mamă! o corectă matroana, în timp ce patricianul asculta încântat 
această discuţie. O căsătorie din dragoste, cine-ar mai fi putut spera la așa 
ceva! La Roma, căsătoriile se aranjau din multe și diferite motive: împărţirea 
averilor, nevoia de sprijin politic, alianţă între familii; destul de rar, însă, o 
afecțiune sinceră se număra printre toate aceste motive și, prin firea 
lucrurilor, cei doi soți, după ce colaborau de bine de rău la nașterea unuia 
sau mai multor vlăstare, îşi trăiau fiecare propria sa viaţă, căutând în altă 
parte acele satisfacţii sentimentale pe care legătura conjugală nu mai era în 
stare să le ofere. Aurelius însuşi se căsătorise la douăzeci de ani, dar, la puţin 
timp după aceea, un divorţ rapid prin înţelegerea ambelor părți pusese 
capăt unei convieţuiri furtunoase dintr-o pereche greșit alcătuită. 

— Am căutat peste tot să găsesc o coafeză care să se priceapă să facă un 
tutulus, cocul acela nupţial. Femeile se mărită acum arătând ca şi cum ar 
merge la piață, după cumpărături! Nu mai există sentimentul unei 
solemnităţi, al unei ceremonii, se plângea Pomponia care, deși era teribil de 
nonconformistă, sau poate că tocmai de aceea, regreta deseori aspectele cele 
mai spectaculoase ale obiceiurilor strămoșești. Și ritualul tradițional cum 
manu era mai impresionant. Ubi tu Gaius, ego Gaia: unde vei fi tu, Gaius, voi 
fi şi eu, Gaia. În felul acesta, în vremurile de altădată, mireasa se consacra pe 
deplin soţului ei. 

— Devenind sclava lui, fără să aibă niciun drept: o ființă care îşi păstrează 
toată viața statutul de minoră! obiectă Aurelius. Să nu-mi spui că regreți 
epoca aceea, tocmai tu, Pomponia, care ai susținut întotdeauna egalitatea 
între sexe! 

Cât despre patrician, el era destul de mulțumit că nu se născuse în 
vremurile în care femeile trăiau zăvorăte în casă, torcând la lână. Acum, din 
fericire, femeile romane - măcar cele mai înstărite - se bucurau de multe 
libertăți, prea multe dacă era să dea dreptate moraliștilor. Pentru cele 
sărace și pentru servitoare, însă, situaţia era alta: trudă istovitoare, copii 
nenumărați și, mai devreme sau mai târziu, moartea după o îndelungată 
agonie, din cauza unei naşteri mai dificile decât celelalte. 

— N-aş dori pentru nimic în lume să ne întoarcem la timpurile de demult! 
sări ca arsă Pomponia. Știi foarte bine că tradițiile devin interesante abia 


atunci când nimeni nu le mai ia în serios... Ah, dar noi o plictisim pe Lucilla 
cu trăncăneala noastră. Ei, draga mea, totul este pregătit acasă la tine? 

— Da, mamă, răspunse Lucilla. Vă așteptăm în zori; astfel încât, înainte de 
nuntă, senatorul ne va putea servi de martor și la adopţia lui Octavius de 
către... Tânăra era destul de încurcată de toate schimbările din punct de 
vedere legal în relaţiile de rudenie. 

— Ah, dacă ar mai fi trăit sărmanaCalpurnia, oftă matroana, în timp ce 
fata se hotăra în cele din urmă să-i spună și ea ceva acelui oaspete de vază. 

— Îţi mulţumesc, nobile senator, pentru onoarea pe care ne-o faci 
prezidând nunta noastră, deși voi lua în căsătorie un bărbat de condiţie 
modestă. 

— În orice caz, după câte am auzit, este o minte strălucită, lucru mult mai 
important decât originea socială, zâmbi Aurelius. 

Lucilla zâmbi plină de mândrie, mulțumită de complimentul pe care 
puternicul patrician i-l făcuse viitorului său soț. 

— De ce nu rămâneţi la cină? Dau poruncă să se pregătească imediat o 
mică gustare... propuse Pomponia. 

Aurelius se înfioră: „mici gustări” însemna, în general, pentru matroană, 
opt sau zece feluri şi nu dintre cele mai ușoare. 

— Eu chiar că nu pot, interveni Lucilla spre salvarea lui. Trebuie să mă 
întorc repede acasă pentru ultimele pregătiri. Apropo, aţi văzut-o pe 
Nannion? Parcă a înghiţit-o pământul! 

— Servitoarea aia mototoală a ta nu-ți este de prea mare ajutor, nu-i așa? 
O să-ţi fac eu rost de câteva slujnice mai dezgheţate, mai ales acum când o să 
te înhami la toate treburile care revin unei stăpâne a casei! promise 
Pomponia, foarte grijulie, grăbindu-se s-o conducă la ușă pe noua sa fiică. 

O găsiră pe Nannion în atrium, pierdută în contemplarea lui Castor, 
secretarul priceput la toate al lui Aurelius. Muieraticul libert, văzând cât de 
mare succes avea, era pe cale să pornească un atac decisiv la virtutea naivei 
fetișcane, când le observă cu coada ochiului pe cele două doamne care 
veneau pe coridor. Abandonându-şi În mare grabă prada, grecul făcu una 
dintre acele plecăciuni supuse pe care știa să le execute perfect, dar fără a 
pune în ele nici măcar un dram de umilinţă autentică. 

— Ave, domina. 

Pomponia îl privi cu Îngăduinţă; avea o adevărată slăbiciune pentru 
istețul, chiar dacă nu și prea cinstitul servitor al lui Publius Aurelius, știind 
prea bine că el era întotdeauna gata să-l scoată pe stăpânul său din cele mai 
neașteptate încurcături. 


— În sfârșit, ai apărut și tu! spuse Lucilla. Mica sclavă, înroșindu-se până 
în albul ochilor, se grăbi să-și retragă mâna pe care o lăsase pradă în 
ghearele lui Castor. 

— O conduc eu pe fiica ta, Pomponia, se oferi Aurelius. Se face târziu și s- 
ar putea să dea peste vreun derbedeu. 

Străzile Romei nu erau sigure pe înserat, mai ales pentru o femeie 
drăguță și care părea înstărită: tâlharii și hoţii puteau apărea de după fiecare 
colț al străzii, fără a pune la socoteală bandele de tineri zurbagii care se 
legau întotdeauna de fete. 

— N-aş vrea ca, dacă acceptă s-o însoţeşti tu, să fie chiar mai riscant 
pentru ea decât dacă ar pleca singură! bombăni Pomponia, care cunoştea 
foarte bine înclinația lui Aurelius pentru aventurile galante. 

Brava matroană își făcea, însă, probleme degeaba. Patricianul, deși 
aprecia frumuseţea fetei, nu se simţea atras de ea. Lucillei îi lipsea ceva: o 
fărâmă de maliţiozitate, poate, o pornire spre agresivitate sau, măcar, acea 
înclinaţie către micile nebunii care i-ar fi sucit minţile unui bărbat ca el. Așa 
că nu minţi deloc atunci când îi jură prietenei sale că o va duce teafără și 
nevătămată pe logodnică acasă la tatăl ei. 


A patra zi înainte de Calendele lui Noiembrie 


În dimineaţa aceea fatidică, soarele încă nu răsărise când o lectică de 
ultima modă, cu geamuri opace şi cu perdeluţe din pânză fină de in, pomi pe 
străzile pavate ale Romei, purtată de brațele puternice a opt nubieni cu 
pielea ca tăciunele. 

Sclavii anunţători deschideau drum cortegiului, acesta fiind urmat de o 
mulțime de servitori, în fruntea cărora mergea Castor, din cale-afară de 
elegant în bogata synthesis șterpelită din garderoba stăpânului său. 
Credinciosul secretar purta pe o pernă roșie cadoul de nuntă, o casetă de 
fildeș, frumos sculptată, în care se aflau zece flacoane de alabastru egiptean, 
pline cu creme parfumate cu smirnă, santal și trandafiri. Pentru a-şi menţine 
toată puterea, cremele fuseseră păstrate în cella nivaria din pivniţă, printre 
blocurile de gheaţă în care Aurelius își ținea la rece cervesia. 

— În sfârşit, am ajuns! căscă somnorosul patrician, încercând să se 
dezmorţească după trezirea la o oră atât de matinală. La ora aceea dinaintea 
vărsatului zorilor, mare parte din oraș se trezise şi forfota obișnuită era în 
toi: micile prăvălii se trezeau la viață și negustorii, pentru care magazinul 
servea şi de locuinţă, deschideau larg obloanele, făcând să dispară în grabă 
cu mișcări rapide urmele somnului de peste noapte: saltelele de paie erau 
făcute sul şi ascunse pe acoperiș, fâşiile înguste de piele care serviseră drept 
suport pentru saltele erau transformate în mici divane şi urmau să-i 
primească peste puţin timp pe primii clienţi; ca printr-o minune cerească, 
mesele, curățate la repezeală de resturile rămase de la cina din ajun, se 
transformau în tarabe pentru vânzare, pline până la refuz cu mărfuri de 
duzină care se adăugau la cele atârnate de frânghiile întinse de la un capăt la 
altul al străzii. 

Ca un noctambul ce era, Aurelius fusese de-a dreptul dat jos din pat de 
către Paris, grijuliul administrator care, singurul dintre servitori, ştia să 
rămână surd la ocările somnoroase ale stăpânului și să-i amintească 
răbdător ce avea de făcut în dimineaţa aceea. Îi trebuiau patricianului cam 
două ore pentru baie, aranjarea părului și alegerea veșmintelor, fără a pune 
la socoteală timpul pierdut cu complicata operaţiune a îmbrăcării decente a 
togii, cu toate cutele la locul potrivit și cu panglica purpurie a laticlavei pusă 
la vedere pentru a indica tuturor rangul său senatorial. Prin urmare, totul 

era În ordine ca pentru un adevărat părinte al patriei, când patricianul apăru 
în lectică în faţa casei lui Arrianus. 

— Ave, Aurelius! îl întâmpină acesta, întinzându-i pâinea şi sarea în semn 
de bun venit. 

— Nobile senator Statius! exclamă un tânăr frumos, bine făcut, cu ochii 
negri și umezi, alergând să-i strângă braţul cu un gest plin de fermitate 
bărbătească, nici prea umil, nici prea arogant și care patricianului îi plăcu 
mult. Am auzit vorbindu-se despre minunata ta bibliotecă... 

— Octavius, doar n-o să începi o discuţie despre cărţi chiar în ziua nunții 
tale! îl întrerupse Pomponia, apărând și ea în aceeași clipă în fruntea unui 
cârd de servitoare. Dar unde este mireasa? 

— Încă se pregătește. Dacă vreţi să veniţi cu mine, o să ne ocupăm de 
actele de adopţie, interveni Arrianus, frecându-și, mulțumit, mâinile. 

Aurelius intră fără grabă în camera de primire, resemnat la gândul că se 
va plictisi de moarte. Era ceva care-l deranja în comportamentul retorului, 
se gândea senatorul în timpul acesta, un aer cam greţos şi unsuros de 
politeţe bine controlată, atât de perfectă încât suna fals, la fel ca întrebările - 
de-a dreptul retorice - la care se cunoaște dinainte răspunsul. 

e 

După două ore pierdute urmărindu-i pe Arrianus şi pe vorbăreața 
Pomponia, senatorul se întreba dacă nu mai începe o dată ceremonia 
nupțială. Dar, vai, nu ținuse seama de vizita elevilor: la un moment dat, din 
atrium răzbătu până la ei o larmă asurzitoare şi profesorul de retorică se 
grăbi să arboreze un zâmbet larg pentru o asemenea împrejurare, în timp ce 
patricianul care, din imprudenţă, rămăsese alături de el, se trezi în scurt 
timp înconjurat de un grup de togi praetextae, tivite cu roşu, la fel ca a sa, 
pentru a sublinia importanţa sacră a acestei vârste a adolescenţei. 

Banda aceea de copii dezlănţuiţi avea prea puţin de-a face cu sacralitatea, 
judecând după modul în care Aurelius fu îmbrâncit, fără niciun respect față 
de însemnele sale senatoriale: cizmuliţele sale perfect lustruite, împodobite 
cu mica lună de fildeș, se aleseră în curând cu urme de la puzderia aceea de 
picioare tropăitoare, iar toga impecabil aranjată, trasă în toate părţile de o 
mulţime de mâini lipicioase, îşi pierdu în scurt timp cutele savant potrivite. 
Unul dintre mucoşii aceia îi trânti în spinare bustul lui Homer așezat pe un 
raft al bibliotecii, în timp ce un altul se legăna în spatele său atârnat de 
perdeaua de la fereastră; un al treilea, cu o chică atât de lungă încât îi intra 
în ochi, apărea șchiopătând dinspre bucătării cu mâinile pline de prăjiturele 
şterpelite. 

Aurelius rezistă cu stoicism câteva clipe; apoi, după ce mai încasă un șut 
la glezne, hotări că era mai prudent să se retragă înspre curtea interioară, 

acolo unde îşi putea pune cât de cât în ordine elegantele sale haine de 
membru al curiei. La puţin timp după aceea, după ce totul fu din nou în 
ordine, privi curios în jur, căutând un loc sigur în care să poată aştepta ca 
invazia să ia sfârşit. 

— Ei, da, nu este chiar un palat! se auzi o voce în spatele său, referindu-se 
la zidurile care aveau nevoie urgentă de tencuială și la olanele lipsă de pe 
acoperișul porticului. 

Patricianul se întoarse și căscă larg ochii, străfulgerat ca de un miraj 
atrăgător: mireasa era acolo, chiar între coloanele aproape ruinate, cu 
corpul mlădios înveșmântat într-o tunică roșie garnisită cu broderii aurii. Și, 
mai mult - minune a unui zeu generos! - în gesturile sale pline de graţie, în 
ţinuta mândră a umerilor, în privirea surâzătoare, se aprinsese acea scânteie 
fermecătoare de care păruse lipsită în casa Pomponiei. 

Senatorului îi scăpă o exclamaţie de surpriză și tânăra îşi lăsă capul pe 
spate făcând să unduiască pletele dese și negre, care lăsau să atârne, contrar 
tuturor regulilor modei și ale decenţei, zulufi ondulați peste urechile 
împodobite cu două semiluni de aur. Doar împărăteasa, mult bărfita 
Messalina, mai îndrăznea să apară pieptănată astfel în public! 

Fata remarcă privirea uluită a patricianului şi izbucni în râs. Râsul ei 
semăna cu un clinchet de tamburină, strigăt de triumf al unei vitalități care 
reușea cu greu să se păstreze în tiparele stricte ale corectitudinii și ale 
etichetei. 

— Lucilla? şopti Aurelius care nu-și putea crede ochilor. Când o văzuse 
prima oară, ochii oblici ai fetei erau lăsați cu sfială în jos, în timp ce acum îl 
privea ţintă de sub sprâncenele negre, cu o strălucire de amuzament puţin 
nerușinat. 

— Greșeşti, sunt Camilla! râse din nou tânăra. Nu te mira atât, toată 
lumea cade în capcana asta: eu și Lucilla suntem gemene și nimeni nu 
reușește să ne deosebească! 

— Zeița Afrodita a vrut să ne facă nouă, muritorilor, un dar dublu! 
exclamă patricianul cuprins de admiraţie. De ce, oare, Pomponia nu-i 
spusese nimic? Era sigur că răutăcioasa aia de matroană o făcuse dinadins. 

— Tu probabil că ești senatorul Statius, prietenul mătușii... Vino, vreau să 
ţi-l prezint pe soţul meu, șopti fata cu o ușoară strâmbătură care scoase în 
evidență expresia bosumflată a gurii. 

Înaintară unul lângă celălalt până în pragul camerei de zi şi, în clipa în 
care Camilla trecu pe lângă el fără măcar să-l atingă cu șoldul zvelt, 
patricianul simţi trezindu-se în el un interes de nestăvilit pe care Lucilla, 
deşi foarte frumoasă şi ea, nu i-l putuse stârni cu niciun chip. Femeia se dădu 

într-o parte ca să-l lase să treacă și senatorul intră în cameră, încă ameţit de 
cele întâmplate. 

Un bărbat, aşezat la masa din marmură, era întors cu spatele, dar lui 
Aurelius îi fu suficientă doar o privire ca să-l recunoască: țeasta lunguiaţă, 
chelia prost ascunsă de trucurile coaforului, umerii laţi și căzuţi, brațele 
lungi și păroase ca de maimuţă. 

— Aelius Corvinus! exclamă, surprins, pe când cel strigat se întoarse 
rapid. 

— Ave, Aurelius, scumpul meu! Nu ne-am mai văzut de multă vreme! 

— De când ai încercat să-mi plasezi poliţele acelea false, își aminti 
senatorul, care în mai multe rânduri avusese grijă să nu fie escrocat de 
vicleanul bancher. 

— Speram să mă refac după ce mi-ai făcut o concurenţă neloială în Gallia 
Cisalpină, încercă să se justifice Corvinus. Din vina ta, am fost nevoit să 
închid filiala de la Mantua! 

— Nu mă miră că te-au părăsit clienţii, Aelius. Împrumutai bani cu 
dobânzi de camătă... 

— Nu fac pomeni, lucrez ca să câștig. Pe baza multelor moșii pe care le-ai 
moștenit de la nobilii şi cumpătaţii tăi strămoși, tu îţi poţi permite să fii 
cinstit, dar eu aş da repede faliment dacă m-aș mulțumi să cer doar 
doisprezece la sută pe an pentru banii pe care-i împrumut. 

— Este dobânda pe care-o permite legea. 

— Legea, legea! Dacă se pun atâtea opreliști inițiativei libere, poţi să-mi 
spui tu unde o să ajungă economia? Ah, vremurile bune ale războaielor 
civile, când noi, bancherii, aveam pe mână toată ţara, deschizându-ne și 
închizându-ne pungile! Acum, însă, adio afaceri în stil mare: ne-au luat chiar 
şi încasarea de taxe pe care au dat-o în grija funcţionarilor imperiali! În ziua 
de azi, trebuie să ne mulțumim doar cu fărâmiturile: câte un schimb de bani, 
ceva împrumuturi... Oricum, pe tine lucruri de astea te interesează prea 
puţin; am auzit că îți administrează averea un libert! 

— Da, îl am pe bravul meu Paris. Cât despre mine, am mai mult decât 
reușesc să cheltui și nu ţin să adun alți bani pe spinarea vreunui amărât ca 
vai de el! 

— Voi, aristocrații, sunteţi toţi la fel: leneși și vă pute orice. Nu știi, nobile 
senator Statius, că banii trebuie înmulţiţi, trebuie să producă în mod 
continuu? 

— Dobânzile tale sunt exagerate. Când pui prea mult pe spinarea 
măgarului, rişti ca, mai devreme sau mai târziu, să pice lat de atâta greutate. 

Corvinus rânji. 

— Imperiul este plin de măgari și nici măcar într-un secol n-ai ajunge să-i 
vezi pe toți căzând la pământ din cauza poverilor! Ai grijă, mai bine, să nu- 
mi mai pui bețe în roate cu principiile tale nobile, dragă Statius, sau îţi vei 
pierde averile. Ai văzut cum s-a terminat în Iberia? N-ai fost în stare să 
deschizi nici măcar o agenţie! 

— Aşa este: birourile mele au fost complet distruse în nişte incendii 
misterioase... 

— Astea-s riscurile afacerilor, dragă colega. Şi, în ce priveşte cinstea, doar 
n-o să mă faci să cred că prietenia ta cu Claudius este cu totul și cu totul 
străină de exclusivitatea schimburilor în Numidia cu care te-ai ales! 

— O să te mire, dar chiar aşa este, îi răspunse Aurelius. Pur şi simplu, am 
oferit o garanție mai mare şi-mi pare rău că tu ai ieșit din afacerea asta. Știu 
că ai pus la bătaie o sumă frumușică pentru a-l convinge pe ministrul Pallas 
să te susțină. 

— Mă rog, suntem chit, spuse împăciuitor Corvinus. Prin urmare, să dăm 
mâna şi să nu ne mai împungem atât. Suntem aici ca să petrecem la o nuntă! 

— Apropo, te felicit pentru frumoasa ta soție, spuse senatorul, arătând 
înspre Camilla care aștepta în tăcere, într-o atitudine supusă, de soție 
devotată. 

— Frumoasă, nu? Dacă ai ști cât mă costă... Dar a fost o investiţie bună. 
Reputația aduce banii în meseria noastră și știi foarte bine că foarte mulţi 
oameni sunt dispuşi să acorde credite unuia care dispune de o droaie de 
servitori, case luxoase și o soţie risipitoare. Pe de altă parte, au şi ei dreptate 
întrucâtva: știi pe cineva care și-ar da cu plăcere banii pe mâna unui 
sărăntoc? 

Patricianul o privi pieziș pe Camilla, stânjenit de tonul dezinvolt cu care 
bancherul vorbea despre soţia sa. Femeia nici nu clipea, dar lui Aurelius i se 
păru că deslușește, pe chipul ei frumos alcătuit, un fel de vicleană și 
răutăcioasă satisfacție. Totul nu dură decât o clipă; îndată după aceea, cu 
fața din nou surâăzătoare, Camilla îl lua de braţ pe ofilitul său soț care aducea 
cu o maimuţă. 

e 

— „Divină Safo, cu părul de violete”, cânta Alceu! spunea Arrianus. 
Aurelius nu-l asculta: exasperat de prea multe declamaţii, gândurile și 
privirile sale erau atrase de frumoasa Camilla care ședea supusă în 
apropierea lui. 

— Eu mi-o închipui, frumoasă, acolo, în orgiile de pe insula Lesbos, îi 
ținea Octavius isonul. 

— De fapt, sărmana Safo era foarte urâtă! îl contrazise o voce mândră 
care venea din fundul sălii. O femeie înaltă și colțuroasă, cu păr des, 

castaniu, strâns într-un conci după moda grecească, își făcuse intrarea în 
camera de zi, răspândind de jur împrejur o mireasmă puternică de levănţică. 

Pomponia avu un gest de indignare, recunoscând-o pe noua venită. 
Panaetios, directorul şcolii, sări, însă, în picioare cu un respect adânc. 
Aurelius îl observase mai devreme pe bărbatul acela, în atrium, alături de 
Octavius, mergând dintr-un loc în altul prin învălmăşeala produsă de elevi: 
slab şi uscăţiv, cam de treizeci și cinci de ani, îmbrăcat din cap până în 
picioare cu o grijă deosebită, ca a unui maniac. Buclele de păr blond, obrajii 
supți perfect bărbieriţi, unghiile lucioase și rotunjite, întreaga lui înfățișare 
vădea o eleganţă plină de distincţie pe care unii ar fi putut-o considera 
exagerată la o persoană de condiţia lui. Este adevărat că Panaetios era un 
om cultivat și înstărit, dar rămânea tot un libert. 

Între timp, profesorul de retorică se grăbea s-o întâmpine, plin de fericire, 
pe musafira nou apărută. 

— lunia lrenea! Nu speram că o să mă onorezi cu vizita ta! Nobile senator 
Statius, pot să-ţi prezint... începu Arrianus. 

— Pe faimoasa matematiciană și filoloagă lrenea? i-o luă înainte Aurelius. 
Nici nu-i nevoie: faima ei s-a răspândit în tot Imperiul. 

Femeia se arătă plăcut impresionată de o asemenea apreciere, înclinând 
capul cu aer oarecum superior şi patricianul își dădu seama că-l cerceta cu 
atenție. 

— lunia a fost cândva musafira școlii noastre din Roma și a fost chiar 
profesoara fiicelor mele! explică Arrianus cu mare mândrie. 

— Mă rog, poate că Safo nu era frumoasă, bolborosea în vremea aceasta 
Octavius, încercând să capteze din nou atenţia celor de faţă, dar, simplitatea 
sa graţioasă... 

— Simplitate graţioasă? Divina Lesbia era destul de înfumurată și avea o 
slăbiciune pentru veșmintele de lux şi pentru bijuteriile orientale, încheia 
discuţia savanta, în timp ce tânărul tăcea, tulburat. 

— Văd aici numai pe una dintre elevele mele, spuse femeia care devenise 
imediat centrul atenţiei tuturor. Care dintre ele? N-am reușit niciodată să le 
deosebesc! 

— Sunt Camilla: sora mea este încă în baie, dar acum probabil că a intrat 
pe mâinile servitoarei care o piaptănă. Auzind aceasta, Pomponia făcu un 
gest de satisfacție: tutulus, pieptănătura miresei, era capodopera sa, studiată 
buclă cu buclă. 

— Şi zi aşa, Octavius, te-ai hotărât să te însori cu matematiciana, nu cu 
poetesa! observă savanta, fără prea multe menajamente. 

— Vai de mine, lumea se mai schimbă, lrenea! îi sări în ajutor Camilla. De 
la o vreme eu nu mai scriu versuri, iar sora mea a încetat mai demult să-și 
petreacă toată ziua cu teoremele. 

— Păcat, voi eraţi atât de înzestrate! Pe de altă parte, când ajung la vârsta 
în care feminitatea lor înfloreşte, multe tinere uită de interesul pentru 
cultură şi sunt atrase de altceva, mai frivol. De aceea avem atât de puţine 
femei în literatură și în ştiinţă... 

— Tu, lrenea, preciză Panaetios, ești, în orice caz, o excepţie ilustră! 

— Pentru că nu am un soț căruia să-i fac mereu pe plac și nici nu mă simt 
în stare să duc o luptă inegală cu scurgerea timpului pentru a păstra câteva 
zile mai mult din trecătoarea tinereţe. 

Aurelius o privi mai atent: nu se putea spune, de fapt, că femeia era cu 
adevărat frumoasă, cu pomeţii proeminenţi și cu trăsăturile feței cam aspre; 
avea, însă, ceva special, ceva excentric care o făcea mai atrăgătoare din 
punctul său de vedere. 

— Există tipuri de tinereţe care nu au de-a face cu vârsta, îi șopti el cu 
convingere, luând seama să nu-l audă Pomponia care, foarte atentă la felul 
cum arăta, s-ar fi putut simți jignită de o asemenea apreciere. 

— Fără îndoială, căsătoria înăbușă spiritul creativ al femeilor, comenta 
brava matroană în clipa aceea. Eu însămi, înainte de a mă mărita cu Titus 
Servulius, mă ocupam cu scrisul. 

— Strofe safice? Cântece anacreontice? întrebă lrenea cu politeţe 
exagerată. 

— Reţete de bucătărie, în versuri, o lămuri cu mândrie Pomponia. Îmi 
aduc aminte şi acum una pentru stridii... 

— Este greu să te mai ocupi de ode și de iambi după ce te măriţi! o 
întrerupse Camilla. În ce mă priveşte, deşi am servitori şi slujnice berechet, 
nu mai am timp pentru așa ceva. Grija pentru soțul meu îmi ia tot timpul. 
Apropo, uite-l că se întoarce cu nelipsitul Nicolaus. Dacă vreţi să trăiţi în 
deplină intimitate cu bărbatul pe care-l iubiţi, zâmbi ea, nu vă măritaţi 
niciodată cu un bancher: secretarul său are întotdeauna întâietate! 

Într-adevăr, Aelius Corvinus mai zăbovea în prag ca să mai dea nişte 
ordine unui tânăr voinic care părea mai degrabă un as al arenei, decât un 
contabil, judecând după pachetele de mușchi care se vedeau sub mânecile 
scurte ale tunicii sale. 

Aurelius își înfrână un gest furios. Aflase de la Pomponia că biata Camilla 
fusese nevoită să se mărite cu bancherul acela mult mai vârstnic decât ea la 
numai șaptesprezece ani, negociată ca un simplu obiect pe piaţa tristă a 
căsătoriilor din interes. 

— Ce face Ispulla? se interesa în timpul acesta lunia lrenea. 

— Mama vă roagă s-o iertaţi că nu va lua parte la ceremonie, își ceru 
scuze Arrianus. Este bătrână și bolnavă. De când nu se mai poate ţine pe 
picioare şi trebuie dusă pe braţe de sclavii din casă, preferă să nu mai iasă 
din camera ei. 

În clipa aceea, de la micul orologiu cu apă aflat pe o coloană se auziră 
notele argintii ale unei frânturi de melodie și se întoarseră cu toţii către 
obiectul de un deosebit rafinament. Numai cu preţul acelui obiect, calculă 
Aurelius, stăpânul casei ar fi putut cu uşurinţă să repare ţiglele și coloanele 
din curte. 

— Este ora a patra, să începem să ne pregătim, anunţă Octavius. 

— Lucilla cred că s-a îmbrăcat deja: i-am spus lui Nannion s-o anunţe... 
Dar pe unde o fi sclava aia toantă? Acum câteva clipe se fâțâia pe coridor cu 
servitorul acela ciudat îmbrăcat ca un prinţ, spuse Camilla cu nemulțumire 
în glas, ieșind din încăpere. 

Aurelius se grăbi s-o urmeze. 

— Vin şi eu cu tine; vreau să mă asigur că nu-mi face Castor vreo poznă, 
se oferi el grijuliu. N-ar fi fost o cucerire prea dificilă, se gândea el cu 
obrăznicie: o femeie tânără și frumoasă, legată de un soţ ca Aelius Corvinus, 
cu siguranţă nu aştepta altceva decât un bărbat ca lumea care să fie dispus s- 
o înveselească... 

Totuşi, când sora geamănă a miresei îi aruncă o privire, patricianul își 
dădu seama cât de superficială şi de pripită fusese aprecierea sa: Camilla îl 
privea cu răceală, cu acel aer voit indiferent cu care sunt priviţi, de obicei, 
pisălogii. 

— Îţi mulţumesc pentru ajutorul pe care eşti gata să mi-l dai, dar sunt în 
stare să-mi controlez cum trebuie servitorii: am aproape douăzeci și trei de 
ani şi de cinci ţin în mână o familia de o sută de suflete. În orice caz, dat fiind 
că eşti aici, ar fi bine să-l chemi la ordin pe secretarul tău. 

— N-ar fi deloc bine s-o lași pe fata aceea pe mâinile șmecherului ăluia de 
levantin. Castor este convins că are un farmec deosebit! mârâi Aurelius. 

— Nu-i singurul: mulţi bărbaţi se supraapreciază, îi replică sec Camilla, 
aruncându-i o privire atât de semnificativă încât făcu să îngheţe pe buzele 
patricianului vorbele meșteșugite pe care și le pregătise din timp ca să facă o 
impresie strălucită. 

Exact în clipa aceea, Castor, arătând impunător în hainele lui de gală, 
apăru din vestibul, mângâindu-și cu un aer mulțumit barbișonul ascuţit. 
Nannion îl urmărea cu o privire încântată: nu mai era nicio îndoială că 
servitorul avusese un succes mai mare decât stăpânul... 

— Nannion, ce tot pierzi vremea pe aici? o certă Camilla. Ajut-o mai bine 
pe Lucilla, decât să stai la palavre cu tipul ăsta! 

— Stăpâna este încă în baie, înghiţi în sec mica sclavă, desprinzându-și 
pentru o clipă ochii de la triumfătorul său cuceritor. 

— Cum asta? exclamă Camilla, ridicând îngrijorată din sprâncene. 

— A poruncit să nu fie deranjată, se apără Nannion, sigură pe sine: un 
ordin este un ordin, părea să sublinieze ea, şi o bună sclavă se supune fără să 
cârtească. 

— Dar a trecut deja un ceas de când am vorbit cu ea... Oh, pe toţi zeii, nu i- 
o fi cumva rău? murmură ea, pornind valvârtej către terme. 

Ușa vestiarului era închisă și în prag moţăia o servitoare ţinând în braţe 
un prosop curat. 

— Nu se poate intra: domina... 

— Dă-te la o parte, proasto! o împinse în lături Camilla şi puse mâna pe 
clanţa ușii. Zei ai Olimpului, este zăvorâtă pe dinăuntru! Faceţi ceva, repede! 

Patricianul se gândi să profite din zbor de ocazia aceea de aur ca să arate 
cât de bărbat și de hotărât era: îşi adună toate forţele, îşi făcu vânt şi se 
repezi în goană asupra ușii, izbind-o năprasnic cu umărul. Dar, fie că zăvorul 
era deosebit de rezistent, fie că nerăbdarea de a se arăta cât mai util îl 
împiedicase să obţină succesul dorit, nu se alese de pe urma acelui gest 
îndrăzneţ decât cu o durere cumplită în umărul stâng. Ușa se încăpăţâna să 
rămână tot închisă. 

— Lucilla, Lucilla! striga în acest timp sora miresei, fără a primi dinăuntru 
niciun răspuns. 

— Îmi daţi voie, domine? Castor ajunsese în spatele stăpânului său cu 
mersul lui fără niciun zgomot, ţinând în mână ceva care semăna cu un cui. 

— Este în zadar, nu cedează! făcu Aurelius, resemnat. 

— Cu femeile și cu ușile, stăpâne, metodele dure nu dau niciun rezultat: 
lasă-mă pe mine să încerc, spuse secretarul lui Aurelius, strecurând în 
broasca ușii bucata de metal subţiată. Aceasta este o clavis adultera care se 
potriveşte la orice broască. Se mai numeşte şi șperaclu; am unul întotdeauna 
la îndemână, poate fi util în multe împrejurări. 

După o clipă, limba zăvorului fu ridicată. Camilla se repezi în vestiar, 
urmată de Nannion, înspăimântată peste măsură, și alergă către ca/idarium, 
de unde se vedea ieșind un nor de aburi deși, fierbinți. 

Patricianul se gândi o clipă că ar fi putut să ofenseze pudoarea virginală a 
tinerei mirese dacă el, ca bărbat, ar fi dat năvală în baie şi se hotărî să nu ia 
în seamă o asemenea eventualitate: traversă din două salturi anticamera și o 
ajunse din urmă pe Camilla, chiar în clipa în care aceasta se apropiase de 
piscina din marmură aflată în mijlocul încăperii. 

— Nu-i aici, șopti femeia înmărmurită, privind ţintă cada goală. 

Aurelius privi în jurul său, prin perdeaua de abur: pe perna de pe scaunul 
de piatră se zărea aruncat un cearșaf alb; alături, un clopoțel, un medalion 
din obsidian, o agrafă de păr din jad și un pieptene din carapace de broască 
țestoasă pe care strălucea, gravat cu litere de aur, numele proprietarei, 
Lucilla. Pe etajeră, în perfectă ordine, toate ustensilele feminine pentru 
machiaj: pulbere pentru curăţarea dinţilor, sticluţe, borcănașe cu balsamuri, 
bastonașe de os și o cochilie de scoică având în ea praful negru pentru 
machiajul ochilor. Nici urmă, însă, de mireasă. 

Patricianul privi mai atent și întrevăzu în ceața lăptoasă a aburilor, o ușiţă 
îngustă care ducea într-o altă încăpere alăturată primei. 

— Ce este acolo? întrebă. 

— Săliţa pentru nămoluri: sora mea o folosește rareori... 

În aceeași clipă, Nannion, cu o curiozitate apropiată de inconştienţă, se 
apropia de pragul cămăruţei. Aurelius se repezi de îndată pe urmele ei: mica 
încăpere era cufundată într-un întuneric dens, risipit cu greu de lumina care 
venea de la ferestruica din alabastru. Lângă perete, chiar sub fereastră, o 
treaptă cobora spre o adâncitură din podea. Și, pe treapta aceea, se vedea o 
grămadă fără formă, negricioasă, îngrozitoare... 

Nannion strigă, speriată, în timp ce Camilla se prăbușea pe pardoseală: în 
raza slabă de lumină venită dinspre ferestruică, pe fondul cenușiu al 
granitului, o mână neagră și chircită, cu o crustă de nămol pe ea, se vedea de 
pe marginea piscinei, îndreptând în sus degetul alb, ca și cum l-ar fi oferit 
pentru ca un murdar zeu de sub pământ să pună pe el inelul de nuntă. 

(J 

— Ce spune Hipparh? întrebă Aurelius pe un ton nerăbdător când ajunse 
în sufrageria casei sale. 

Trecuseră doar câteva ore de la moartea Lucillei şi patricianul îi dăduse 
deja medicului său personal o cantitate mică din nămolul în care fusese găsit 
trupul fetei. 

— Are nevoie de câteva zile ca să-l examineze cum trebuie, domine. Nu-i 
ușor să-ți dai seama dacă nu cumva conţine o substanță străină. 

— Mă tem că s-ar putea să găsească așa ceva: nenorocirea aceasta atât de 
ciudată nu mă convinge deloc, insistă senatorul. 

Aurelius cunoştea bine asphaltita, acea smoală neagră și grasă din deșert, 
numită și „ulei de piatră” pentru că ieșea la suprafaţă direct din pământ: 
existau zăcăminte întregi la sud de Ierihon, nu departe de locul în care, 
conform miturilor evreilor, un oraş desfrânat fusese distrus de furia divină 
şi o femeie prea curioasă fusese transformată într-o statuie din sare. El 
însuşi, după ce vizitase locurile acelea aride, fusese tentat să încerce 

puternicul bitum, dar, curând, mirosul neplăcut pe care-l emana îl 
convinsese să se reîntoarcă la tradiționalele împachetări cu argilă. 

Asphaltita era, de-acum, folosită în mod curent, astfel încât, pe coastele de 
sud de la Yam ha Melah, marea sărată și fără viaţă din ludeea, apăruseră de 
mult timp ateliere și fabrici care exportau în toată lumea balsamuri, alifii şi 
săruri de baie: Cleopatra însăşi apelase la izvoarele acelea pentru a-și îngriji 
trupul și, de atunci, nimeni de care să fi auzit patricianul nu avusese parte de 
efecte negative ale unor astfel de tratamente. 

— Cu siguranţă, a fost vorba despre o criză cardiacă, observă grecul. Băile 
de nămol obosesc câteodată inima. 

— De ce atunci nu s-a folosit de clopoţelul pe care-l avea la îndemână ca 
să cheme vreo slujnică? 

— Poate că n-a mai avut timp sau poate că n-a reușit să mai ajungă până 
la el: criza a apărut pe neașteptate, dat fiind că, doar cu un ceas înainte, se 
simţea foarte bine, cel puțin după spusele surorii ei. Doar dacă n-a mințit 
Camilla... 

— Nu, a văzut-o din spate, lângă cadă, și o servitoare care intrase ca să-i 
aducă un prosop uscat. 

— De ce îți mai storci creierii atât, domine? Fata era singură în cameră şi 
afară, În faţa ușii, se afla o servitoare făcând de pază. 

— Servitoarea aceea venise doar de câteva minute și, dacă vorbim de ușa 
zăvorâtă, tu însuți mi-ai arătat cât este de ușor să deschizi orice broască. Ca 
să te închizi înăuntru, este un zăvor care se trage cu mâna: chiar Lucilla 
poruncise să se pună pentru ca nimeni să n-o deranjeze în timp ce făcea 
baie; nimeni nu-și mai aminteşte pe unde ar putea fi cheia cu care se putea 
manevra pe dinafară zăvorul, pentru că n-a mai fost folosită de ani buni. De 
aceea a trebuit să intervii tu, cu șperaclul. 

— Şi ce poate să însemne asta? îi replică, nedumerit, Castor. 

— Cu o oră înainte, când a ieșit servitoarea care adusese prosopul, ușa 
era deschisă: ca să ajungă de la cadă la ușă și să se încuie înăuntru, Lucilla ar 
fi trebuit să treacă nu numai prin calidarium, ci şi prin vestiar. Or, după cum 
confirmă atât sora sa, cât și servitoarea, fata abia ieșise din baie, astfel încât 
ar fi fost nevoie să observăm niște dâre de apă pe pardoseală, pe acolo pe 
unde trecuse. Dar, pe jos, totul era uscat. 

— Ei poftim! Poate că a fost încălţată cu papuci... 

— În cameră nu se aflau nici pantofi, nici papuci. 

— Poate că s-a șters bine pe tălpi... 

— Asphaltita se aplică pe pielea umedă: de ce să se șteargă, dacă trebuie 
să se ude din nou imediat după aceea? În plus, Lucilla nu avea câtuși de 

puţin inima șubredă, iar nămolul din Iudeea, de când e lumea, n-a ucis 
niciodată pe nimeni. 

— Sărăcuţa de ea, o iubea toată lumea: cine ar fi avut vreun interes să-i ia 
viața? 

— Poate că n-au vrut s-o lovească pe ea: nu făcea niciodată băi de nămol, 
pe când Arrianus le folosea pentru a-şi trata psoriazisul şi, câteodată, profita 
şi Camilla de nămol ca să-și facă pielea mai netedă. 

— Aşadar, după tine, nu este vorba câtuși de puţin de o nenorocire și, în 
plus, victima ar fi trebuit să fie alta... Mergi prea departe cu imaginaţia, 
stăpâne: pe măsură ce îmbătrânești, vezi numai crime peste tot. Când te 
distrai cu nişte cucoane pe cinste, erai mai puţin bănuitor. 

— Abia am trecut de patruzeci de ani, Castor, cea mai bună vârstă din 
viaţa unui bărbat și am fost la Cynthia chiar şi săptămâna trecută! protestă 
Aurelius, simțindu-se ofensat. 

— Cynthia, o curtezană! exclamă Castor, afişându-şi pe față disprețul. Îţi 
plac cuceririle dificile, aşteptările îndelungi care fac ca plăcerea să fie mai 
mare, domine. Camilla aceea, de exemplu: o femeie rasată, cu un caracter 
mândru şi nesupus, exact tipul de femeie care ti-ar fi fost pe plac altădată. Și, 
în plus, bărbatul ei este un fel de maimuţoi bătrân... Păcat că tu preferi acum 
plăcerile paşnice pe care ți le oferă arta și filosofia! 

— Ajunge! îl întrerupse Aurelius, destul de nervos. Chestiile astea nu te 
privesc petine! 

— Crezi? făcu grecul cu un aer care spunea multe. 

— Să nu-mi spui că ai vreun interes personal în afacerea asta, Castor... 
poate micuța Nannion? 

— Nu, Aelius Corvinus, îi explică libertul. Aveam un tovarăș la Alexandria, 
un băiat bun, pe nume Cherilos, nummularius într-o bancă de lângă 
port.Sărmanului băiat i s-a întâmplat într-o zi să-i propună unui client 
important o mică șmecherie, nu foarte importantă... 

— Să nu-mi spui că prietenul tău, zaraful, a încercat să-i plaseze ceva bani 
falși vulpoiului ăluia de Corvinus! exclamă Aurelius. Îmi închipui că 
bancherul l-a denunţat, 

— Oh, nu! L-a obligat, în schimb, ameninţându-l că-l dă pe mâna justiţiei, 
să lucreze pentru el. Bineînţeles, atunci când înşelătoria a fost descoperită, 
cine crezi că a plătit oalele sparte? Sigur că nu Corvinus care a spus că n- 
avea habar de nimic. Băiatul avea sănătatea cam șubredă și, de atunci, n-am 
mai știut nimic despre el: cred că a îndurat cu mare greutate chinurile 
puşcăriei. 

— Prin urmare, ai vrea ca eu... 

— Ai spus dintotdeauna că acest Corvinus este un rechin, nu? Şi de ani 
buni încerci să-i dai în vileag escrocheriile, dar nu reușești! Acum, ai două 
săgeți În arc: o nevastă frumoasă și o moarte ciudată... De fapt, nu spune nu, 
fata aceea te atrage. 

Rolul de răzbunător al unui pungaș de doi bani îi plăcu lui Aurelius, care 
n-avea nevoie decât de un motiv cât de mic pentru a porni pe urmele 
Camillei. Este adevărat că femeia nu se arătase prea dispusă să se lase 
cucerită de el, dar răceala aceea aparentă se datora, cu siguranță, doar 
împrejurărilor nu prea potrivite; comportarea sa ar fi fost cu totul alta dacă 
ar fi reuşit să o întâlnească între patru ochi... 

— M-ai convins, Castor: voi pregăti o scrisorică pe care o vei duce tu 
însuţi la casa Camillei, ca să i-o înmânezi ei personal, îi porunci patricianul, 
sever, luând călimara şi o foaie de papirus. Profită de ocazie ca să dezlegi și 
limba slujnicelor: vreau să știu cum se îmbracă, ce parfumuri foloseşte şi, 
mai ales, cu ce bărbaţi se întâlnește. Ah, încearcă să te dai bine şi pe lângă 
zvăpăiata aia de Nannion, nu se știe niciodată. Eu mă duc să-i fac o vizită 
Pomponiei. 

— Sărmana matroană! Ai face o faptă bună s-o mângâi puţin în durerea 
ei, domine. dacă Pomponia şi-ar putea concentra toate energiile ei în 
căutarea unui vinovat în carne și oase, în loc să se resemneze și să dea vina 
doar pe soartă... 

„Da”, gândi Aurelius. „Dintotdeauna oamenii preferă să aibă un vinovat cu 
care să se răfuiască, decât să accepte orbirea unui destin care nu este în 
stare să facă diferențieri. Pedepsindu-l pe vinovat, ei cred, cu adevărat, că 
restabilesc o imagine a acelei justiţii pe care cruda natură și întâmplarea par 
s-o ignore: aceea dintre Parce, legată la ochi, care retează firul vieţii unui 
om, nu ţine seama nici dacă sunt tineri sau bătrâni, nici dacă sunt buni sau 
răi. Dacă ceasul său nefast era deja stabilit, Lucilla ar fi murit în orice caz: la 
ce bun să mai scormonim prin secretele ei? 

Parce sepulto. Poate că era cazul ca morţii să fie lăsaţi să se odihnească în 
pace... 


Pomponia era deznădăjduită. 

— Să moară așa, în chiar ziua nunţii, doar din cauza unei băi de nămol... 
încă nu pot să cred! repeta ea cu disperare. 

— Nici eu, lăsă să-i scape Aurelius. 

Matroana ridică imediat capul, ștergându-și ochii cu vălul de doliu. 

— Doar nu te gândeşti că ar putea fi vorba despre o... 

Cuvântul „crimă” nu fu pronunţat. Nu era câtușşi de puţin nevoie: se putea 
ghici după sprâncenele încruntate ale Pomponiei, după buzele strânse ale lui 
Aurelius. 

— Ca să fiu sincer, nu sunt deloc sigur că ar exista ceva care scârțâie în 
toată afacerea aceasta... încercă să se corecteze patricianul, dar matroana 
intrase deja la bănuieli. 

— Sunt gata să te ascult! se încordă ea brusc, ca un legionar în faţa 
centurionului său. Tactica pe care Castor i-o sugerase stăpânului său dădea 
deja roade. 

— Ei, atunci, spune-mi tot ce știi despre familia Arrianus. 

— Nu-i greu: el este fiul Ispullei Camillina, dintr-o veche familie de 
cavaleri. Tatăl lui, un om de vază din Perusia, l-a trimis să studieze la Roma 
încă de când era copil și, în scurt timp, a devenit unul dintre cei mai buni 
grămătici ai Romei. Acum două decenii, când a înfiinţat prima școală, nu 
accepta decât elevi adulţi şi bine pregătiți de pe urma cărora se alegea cu 
multă glorie şi cu foarte puţini bani. După câţiva ani destul de grei, a trebuit 
să se adapteze la cerinţele pieţei, deschizând cursurile ciclului primar. 
Acesta a fost norocul lui. 

Ştii bine că, astăzi, aristocrații şi marii bogătași ezită să-și dea odraslele la 
o şcoală de stat și preferă să angajeze preceptori dispuși să se mute cu copiii 
mai departe de Roma; Arrianus, în schimb, s-a orientat către homines novi, 
funcţionari, comercianţi, provinciali care visează pentru copiii lor un viitor 
sigur în administraţia imperială. Angajând o mulţime de oameni, aproape 
toți sclavi şi liberţi, a lăsat întreaga organizare pe mâna unui libert priceput, 
din Efes, Panaetios acela pe care l-ai cunoscut şi tu. Desigur, în afară de 
trivium pentru copii, în școală există și un guadrivium superior şi, cine 
dorește să-și continue studiile, poate avea acces la lecţiile de retorică ținute 
de cei mai buni profesori, printre care se numără și Arrianus însuși; prin 
urmare, tocmai ciclul primar a fost acela care a adus profit întregii şcoli. În 
ultima vreme s-au înfiinţat chiar şi un pension și câteva clase au fost 
rezervate numai fetelor: la Roma, băieţii şi fetele au crescut întotdeauna 
împreună, în timp ce, acum, unii părinţi au pretenţia ca tinerele să nu aibă 
legătură cu băieţii, chiar dacă sunt copii de aceeași vârstă. 

— Poate pentru că se tem că, mai târziu, fetele lor n-o să-l mai accepte aşa 
de uşor pe soțul bătrâior şi influent pe care familia i l-a sortit, comentă 
Aurelius, gândindu-se la Camilla. 

— Oh, în privinţa asta te înşeli! obiectă Pomponia. Fiecare fată romană 
ştie foarte bine că va fi independentă doar dacă va deveni văduvă: un soț 
aflat deja la o vârstă înaintată este, prin urmare, privit cu ochi buni, pentru 
că așteptarea poate fi destul de scurtă! 

— Dar cum a putut Arrianus să facă rost de atâția bani ca să-i plătească 
pe toţi acei /iteratores, calculatores, notarii? întrebă Aurelius, fără a lua în 
seamă comentariul matroanei. 

— La început, își ţinea lecţiile în aer liber, sub porticul Liviei, cu cheltuieli 
minime; totuși, pentru a dezvolta școala și a închiria sediul de lângă teatrul 
lui Marcellus, a avut nevoie de susținerea financiară a lui Corvinus. lată de ce 
nu a putut să-l refuze pe bancher atunci când acesta a insistat să i-o dea de 
soție pe Camilla. 

— Ce-ţi spuneam eu? Un bătrân și o fetișcană... izbucni Aurelius. Dar de ce 
tocmai Camilla? În fond, cele două surori erau identice... 

— Nu, lucrurile sunt ceva mai complicate. La moartea sa, tatăl lui 
Arrianus a lăsat o anumită sumă de bani ca zestre pentru nepoata care i se 
va naște prima: nu putea prevedea, sărmanul, că se vor naște două fete, la o 
diferență de numai câteva minute una de alta! 

— Vărul tău nu lăsase nimic și celei mai mici dintre surori? 

— Nu, pentru că, În perioada în care s-a semnat contractul de logodnă 
între Camilla și Corvinus, moștenitorul de sex masculin al lui Arrianus încă 
mai era în viaţă și bunurile tatălui i-ar fi revenit lui, nu Lucillei. Prin urmare, 
avansând acele capitaluri, Corvinus făcea o afacere bună: era suficient să 
aştepte ca fata să ajungă la pubertate pentru a intra în posesia zestrei. 

— Camilla, frumoasa Camilla, dată ca garanţie pentru un împrumut! se 
revoltă Aurelius. 

— Nunta a avut loc acum cinci ani, când fata şi-a terminat studiile: era 
foarte dotată pentru creaţia poetică... 

— Da, mi-a spus asta și lunia lrenea. 

— Ah, aia! se strâmbă Pomponia, pe un ton exasperat. Sigur că ea ar 
prefera ca elevele ei să-și petreacă tot timpul învârtindu-se în preajma ei, 
decât să umble cu băieți! 

— Ce vrei să spui? întrebă Aurelius, devenind curios: nu era, desigur 
pentru prima dată când nişte profesoare ilustre, faimoase pentru valoarea 
lor intelectuală, ar fi arătat o înclinare exagerată către tinerele lor eleve... 

— Eu nu ştiu nimic! dădu înapoi matroana. Dar nici nu m-aş mira... ai 
văzut-o cât este de șleampătă? Pare o găină bătrână, rămasă fără pene și se 
poartă ca un bărbat! 

Patricianul nu împărtășea câtuşi de puţin aversiunea evidentă a 
Pomponiei pentru matematiciana aceea tobă de carte. Nu numai că o 
admira, de fapt, pe lrenea, ca pe un om de știință, dar, departe de a i se părea 
urâtă sau bărbătoasă, i-ar fi plăcut mult şi ca femeie, dacă ambiția de a-i 
cuceri mult-râvnita stimă nu l-ar fi făcut să se abţină de la orice pornire 

îndrăzneață sau necuviincioasă în privinţa ei. Se grăbi, aşadar, să schimbe 
vorba. 

— Spune-mi acum câte ceva și despre Panaetios. 

— ÎI cunosc destul de puţin, murmură Pomponia, ezitând să recunoască o 
asemenea lacună gravă, ea cea mai competentă dintre clevetitoarele din 
Urbs. Servilius l-a întâlnit, însă, de câteva ori cu prilejul unor întruniri pe 
teme literare... 

— Nu ştiam că soțul tău este un oaspete frecvent al saloanelor literare. 

— Pe timpul iernii, mergea deseori la cină la Fronto, îi explică brava 
matroană. 

— Ah, edilul acela care îi atrage pe mâncăi în casa lui, cu gustări şi cu 
băuturi din belșug, ca să-l asculte cum își recită poemele moralizatoare! 
exclamă Aurelius care știa destul de bine cât de lacom era Servilius. 

— Chiar el. În orice caz, se pare că Panaetios se bucură de o reputaţie 
foarte bună în cele mai cultivate medii: singurul lucru care i se reproșează 
este acela de a fi cam bigot. 

— Ciudat, religia noastră nu mai este acum decât un sistem de ceremonii 
care să ne ferească de mânia zeilor, amestecate cu ceva din mitologia greacă. 
Nimeni nu mai crede cu adevărat în ele, se miră Aurelius. 

— Nu vorbesc despre riturile oficiale: Panaetios este un frigian din Efes și 
crede în Rhea Cybele. Asta, însă, nu-l împiedică să conducă şcoala cu 
severitate și pricepere, aşa încât vărul meu îi datorează lui o bună parte din 
succesul pe care-l are. Totuși, acum, lucrurile s-ar putea schimba: Arrianus 
nu face un secret din intenţia de a-l numi pe Octavius ca succesor al său, 
astfel încât tare mă îndoiesc că Panaetios va mai rămâne mult timp pe postul 
său... 

Aurelius reflectă: moartea profesorului de retorică, dacă s-ar fi petrecut, 
l-ar fi scos din joc pe Octavius fie ca ginere, fie ca fiu adoptiv, totul în 
avantajul efesianului... 

— Ce poţi să-mi spui despre căsătoria Camillei? Nu se poate să nu cunoşti 
toate dedesubturile, întrebă, curios, sperând că va auzi cel puţin câteva 
întâmplări picante. 

Dar Pomponia își desfăcu braţele, în semn de neputinţă. 

— Nimic? Nu se poate! gemu, dezamăgit, patricianul. 

— Dacă-ţi spun eu, trebuie să mă crezi. Nu există bârfă în Urbs care să-mi 
scape; aş putea să-ți spun chiar și unde sau cu cine și-a petrecut Messalina 
noaptea trecută! declară matroana cu o mândrie întrutotul justificată. 
Aurelius încuviinţă: nici măcar budoarul imperial nu era ferit de rețeaua de 
spionaj monden a Pomponiei, o riguroasă și foarte eficientă organizaţie din 

care făceau parte slujnice și coafeze cu urechile deosebit de atente, 
antrenate să capete informaţii despre cel mai mic scandal. 

— În privinţa Camillei, este beznă absolută, continuă matroana cu un aer 
nemulțumit. Nu iese din casă decât însoțită de sclave și merge doar în locuri 
pe deplin respectabile: de când s-a căsătorit cu Aelius, se duce mult mai rar 
şi la templul Cybelei, unde mergea deseori cu Panaetios și cu sora sa înainte 
de a se mărita. 

— Oh, zei, o matroană fără nicio pată! exclamă Aurelius, exasperat: 
probabil că în întreaga Romă nu mai rămăsese decât una şi, ca un făcut, 
trebuia să fie tocmai aceea pe care pusese el ochii! 

— Cu toate acestea... făcu Pomponia, ezitând. 

— Hai, spune! o îndemnă patricianul văzându-și renăscute speranţele. 

— Înainte de a se căsători cu Aelius Corvinus, se spunea că era foarte 
îndrăgostită de Octavius. De atunci, însă, nu s-a mai întâlnit de una singură 
nici cu el, nici cu alți bărbaţi: este de o fidelitate absolută. 

— O să mai vedem noi, îşi promise patricianul refuzând să creadă că o 
femeie atât de frumoasă era şi castă: ar fi fost o adevărată insultă adresată 
Afroditei care o înzestrase cu atâtea calităţi! Este un păcat să nu crezi în zei, 
consideră el; ar fi meritat osteneala să aducă un sacrificiu Venerei. Dar, 
apropo de zei, Camilla crezuse cândva în Cybele și poate că o mică vizită la 
templu... 


26 


A treia zi înainte de Calendele lui noiembrie 


— Rhea Cybele, Marea Mamă Terra? întrebă Castor, nedumerit. 

— Da, templul străvechi de pe colina Palatinului, acela pe care romanii l- 
au înălțat ca să se supună unui oracol al Sibyllei. 

— Nu merg acolo, spuse scurt libertul și patricianul pufni, nemulțumit: 
vechea poveste, Castor care avea de gând să ridice preţul. 

— De ce să nu mergi? Lăcașul este deschis pentru toată lumea și numără 
mulți credincioși din straturile cele mai de jos ale populaţiei, dar, o dată pe 
an, au loc acolo serbările Megalense la care iau parte matroanele din cele 
mai distinse familii. 

Grecul încă mai șovăia. 

— la spune, nu cumva ţi-e frică de preoţii aceia pe care lumea îi numeşte 
Gallae? Ştiu şi eu că unii dintre ei obișnuiesc să renunţe total la bărbăţie ca 
să-l imite petânărul Attis, iubitul Cybelei, dar tocmai din cauza asta, la Roma 
oficiază doar preoţi străini. Pe de altă parte, cultul există încă din vremea 
războaielor punice și niciun credincios nu a păţit niciodată nimic: mulţi 
cetățeni romani se supun tuturor ritualurilor de iniţiere, în afară de castrare 
care este interzisă prin lege! De altfel, nu demult, împăratul Claudius a 
oficializat cultul, incluzând serbările lui Attis în calendar, așa că nu ţine 
scuza asta. Pregătește-te: îți dau doi sesterţi. 

— Nu, repetă neclintit servitorul. 

— Şase! ridică prețul patricianul, fiind sigur că lacomul său secretar nu va 
rezista în faţa unei asemenea oferte generoase: cu șase sesterți se puteau 
face cumpărături pentru o familie întreagă, inclusiv pentru sclavi. Hulpavul 
grec, neavând soţie sau copii de întreţinut, evaluă pe loc plata oferită de 
stăpânul său în pahare de vin: douăzeci de cupe de poşircă sau cinci din cel 
mai bun vin de Falern, ţinut destul de multișor la învechit. 

Între timp, stăpânul său, pentru a-l duce cu perfidie în ispită, stătea și 
deşerta în linişte o cupă de vin de Setia. 

— Nu merg, repetă Castor, hotărât, dar cu chipul împietrit de suferinţa 
acelei dureroase renunţări. Nu-i de glumă cu Marea Zeiţă! 

Aurelius ciuli urechile: nu era obișnuitul refuz prin care libertul obișnuia 
să se tocmească asupra preţului... 

— Castor, tu nu crezi în zei mai mult decât mine; am râs împreună pe 
seama lor de atâtea ori! 

Grecul îl privi încruntat. 

— Da, este adevărat: zeii Olimpului, dacă totuși există, sunt doar niște 
pişicheri care-și petrec timpul certându-se, îndopându-se cu nectar și 
lăsându-le borțoase pe muritoare. Marea Mamă, însă... Este venerată de mii 
de ani, până în ţinuturile de la capătul lumii: este înfățișată într-un car tras 
de lei, călare pe un taur sau ca o figură grosolană de muiere cu sâni mari și 
cu pântecele umflat. În India, are o mulțime de braţe și poartă o coroană din 
tigve omenești, în ţinuturile Troiei este Diana cu o mie de ţâţe. I se spune 
Astarte, Cybele, Isis, Hathor, Afrodita, Kali, Durga, dar tot ea este, Marea 
Zeiţă... începutul tuturor lucrurilor! 

Aurelius rămase încremenit: exista, oare, ceva de care scepticul grec se 
temea sau chiar respecta? 

— Mă uimeşti, Castor, nu te credeam atât de fricos! 

— Oh, n-aş putea spune că eu cred neapărat în toate bazaconiile acelea, 
domine; ştiu bine că este vorba doar despre niște superstiții prostești, căută 
să minimalizeze lucrurile libertul. Doar că astăzi nu prea mă simt în formă; 
şi, apoi, să știi, se spune că zeiţa îi loveşte pe cei care o insultă tocmai în 
comoara lor bărbătească: ce-aș mai face eu cu niște cupe de vin amărăte, 
dacă, din întâmplare... 

— Laş prost ce ești! se zborși la el Aurelius. Să dai cu piciorul unui bacșiș 
gras de teama unei zeițe orientale! Nu-i nimic, o să mă duc singur în templul 
acela! spuse el nervos și, evitând intenţionat privirea îngrijorată a lui Castor, 
le porunci purtătorilor lecticii să fie gata imediat de plecare. 

— Ei poftim, dacă la începutul celui de-al nouălea secol care s-a scurs de 
la întemeierea Romei mai poţi să auzi asemenea lucruri... ca și cum am fi în 
plină decadenţă elenică! bombănea patricianul, în timp ce nubienii porneau 
la drum. Lectica cobori pe Vicus Patricius și, făcându-şi loc prin îmbulzeala 
de pe străduţele înguste din centru, ajunse destul de repede la poalele 
Palatinului. Aurelius le dădu liber purtătorilor și începu să urce la pas dealul, 
amestecat printre funcţionarii care se îndreptau către palat. Templul, 
distrus și reconstruit de două ori, se înălța nu departe de reședința 
imperială, la capătul unei scări abrupte de marmură albă, unde se putea 
vedea statuia matroanei Claudia Quinta pe care, în vremuri de demult, zeiţa 
o onorase cu o minune. Divinul Augustus în persoană avusese în grijă ultima 
restaurare, plătind din banii lui noile capiteluri şi coloanele din tuf vulcanic 
ale fațadei; de jur împrejur, însă, porticul nu mai exista: naos, încăperea 
sacră, mărginită doar de un zid înalt, fără ferestre, părea un cub mare și gol. 


28 


Uşa era deschisă și Aurelius intră. Nicio frescă, nicio statuie, în afară de 
sacrul şi străvechiul simbol. Câţiva credincioşi, îngenuncheaţi pentru rugă, 
murmurau rugăciuni somnolente, ritmate de ţimbalul mânuit fără încetare 
de un preot purtând veșminte frigiene. Ceva mai departe, alături de altar, 
alți preoţi, înfășuraţi în haine femeiești lungi, băteau necontenit în tobe, în 
timp ce un fum gros și dulceag se ridica din vasele cu jăratic pe care 
credincioşii aruncau tămâia adusă ca ofrandă. 

Aurelius simţi că i se învârtea capul și-și închipui lungile cortegii care 
înaintau rostind în cor rugăciuni și crudele ceremonii în cursul cărora acei 
Gallae renunțau fără regrete la bărbăție, ameţiți de lungile posturi 
istovitoare și de drogurile în stare să anuleze orice formă de rațiune: în ziua 
sângeroasă, cum numeau adepţii echinocțiul de primăvară, ocazie cu care se 
flagelau până la leşin, îşi ciopârţeau tălpile mergând pe cioburi tăioase într- 
un vârtej al extazului; tot atunci, răspândeau umoarea roșie a vieții pe 
altarul zeiței, rugându-se pentru reînvierea din morţi şi înflorirea naturii... 

„Nişte nebuni!” gândi, dezgustat, patricianul și, o clipă după aceea, i se 
păru că vede cum pereţii templului dispar pe neașteptate și se transformă 
sub privirile sale uluite în trunchiurile întortocheate ale unui codru des. 

— Codrii Zeiţei frigiene, în care răsună zvon de cimbale, unde bubuie 
tobele, unde flautistul plin de gravitate cântă din trestia curbată, iar 
Menadele purtând coroane din iederă dau neliniștite din cap...auzi Aurelius 
şi, cu surprindere, îşi recunoscu propriul glas citând din opera lui Catul spre 
amintirea sacrificiului săvârşit de Attis, tânărul păstor care, lovit de o criză 
de nebunie după ce o trădase pe Zeiţă, se castrase sub un pin sacru, 
rămânând astfel credincios pe veci iubitei lui divine. De atunci, preoţii care 
slujeau misterele sale îi urmau exemplul și celebrau uniunea întru credință 
cu Mama îngropându-și membrul retezat cu o țandără de silex în adâncul 
pământului, pentru a-l fecunda. 

„Ce zeiță o mai fi şi asta care cere celor care cred în ea să se mutileze atât 
de îngrozitor, făcându-i să-i aducă drept jertfă propria sămânță, sănătatea şi 
speranţa de a avea urmaşi?” se întreba Aurelius, tulburat, dar, între timp, 
bătăile ritmice, obsesive, de tobă și aburii dătători de bună dispoziţie îl 
ameţeau, slăbindu-i voinţa. 

— Nu! reacționă senatorul, tresărind, apoi, cu un efort suprem, își alungă 
din minte imaginea cu frunzele copacilor pe care parcă-i vedea îndreptându- 
se către el, întunericul înspăimântător și, în același timp, impresionant al 
pădurii, muzica adormitoare, parcă fermecată, ca un cântec de sirene... 

„Asta-i tot?” se întrebă el în timp ce se apropia. „Nimic altceva decât o 
piatră!” 

Credincioşii se apropiau acum de piatră, o atingeau, mângâind-o cu 
frenezie. O femeie cuprinse cu amândouă braţele bolovanul închis la culoare, 
strigându-şi din adâncul rărunchilor rugăciunile, cu capul plecat, invocând 
nu cerul luminos, ci bezna misteriosului şi fecundului pământ. 

— Da, cu adevărat, Zeița este stăpâna vieţii, nobile senator, dar și a 
morţii! se auzi o voce din spatele său. Înspăimântătoare şi îndurătoare este 
Mama, crudă și miloasă în același timp: așa trebuie să fie, pentru că nu poate 
exista viață fără de moarte... 

Aurelius scrută umbra deasă și cu mare greutate îl recunoscu în 
credinciosul în veșmintele de rugăciune, cu o pălărie cu boruri largi pe cap, 
pe libertul Panaetios. Ce avea în comun fanaticul acela cu glacialul, elegantul 
învăţat pe care patricianul îl cunoscuse la Arrianus? 

— Vai de acela care o trădează pe Cybele! Lucilla a murit în noroi, cu ochii 
şi gura pline de pământ... perora libertul. Mori şi vei trăi veșnic: Mama ucide 
şi trezește la viaţă... 

— Ce spui? strigă Aurelius, apucându-l de braţ. Ce știi despre Lucilla? 

— Întrebări, întrebări... trebuie să crezi fără să vezi! Dacă vii ca un 
credincios, nu te teme să te apropii de piatra neagră și s-o atingi: este 
străveche și sacră, exista înainte de a exista lumea însăși. Află însă că Marea 
Zeiţă nu este acolo, în acea statuie fără viață: Zeița este peste tot! Și, 
acoperindu-și fața cu poala mantiei, omul scoase un fel de suspin prelung, 
apoi plecă în grabă ca să se plece în faţa altarului. 

Aurelius privi cu hotărâre bolovanul de piatră, cu intenţia de a se apropia 
de el. Făcu un pas şi, fără voia sa, fu nevoit să se dea înapoi, ca şi cum ar fi 
fost împins de o forță invizibilă care nu venea de undeva, din afara sa, ci din 
interior: nu era înţeleaptă, normala teamă care-l cuprinde pe omul aflat în 
fața sabiei dușmane, era panica oarbă care apare o dată cu apariţia 
necunoscutului. 

Cu ochii aţintiți asupra simbolului întunecat la culoare, patricianul se 
dădu pe bâjbâite înapoi, ajungând fără a se întoarce la pragul care despărțea 
bezna adâncă a camerei sacre de universul solar al rațiunii. 

Acolo, afară, era Roma, puternică și veşnică, senină și veselă. Și, pentru 
Roma, o piatră nu era decât o simplă piatră... 

(J 

Când se întoarse de la templu, Castor se opri ca să-şi privească atent 
stăpânul, ca pentru a se asigura că încă mai era întreg. Apoi, mai liniştit, îi 
înapoie cu un aer mâhnit un sul de papirus cu sigiliul încă neatins. 

— Asta ar însemna că n-ai putut să-i dai scrisoarea? întrebă încruntat 
Aurelius, luând din mâinile libertului misiva trimisă Camillei. 

— Portarul mi-a spus că toate scrisorile sunt citite mai întâi de stăpânul 
casei și, dat fiind că tu îi cereai soției lui o întâlnire, mi s-a părut că nu mai 
era cazul să insist. 

— Aşadar, bruta aia de Corvinus o ţine pe biata Camilla sub un control 
absolut! 

— Ei, nu-i chiar așa, domine: ordinul a fost dat de ea însăşi. 

— Cum se poate una ca asta? se îndoi Aurelius, nu prea convins. Nicio 
femeie în adevăratul sens al cuvântului nu s-ar zăvori singură într-o 
închisoare! 

— Poate că este într-adevăr o matroană inaccesibilă, domine. Oricum, nu 
trebuie să-ţi faci inimă rea: cândva n-ai învins tu chiar şi o neprihănită 
Fecioară Vestală? îl încurajă ipocrit grecul, dar se vedea de la o poștă că se 
bucură grozav la spectacolul oferit acum de stăpânul său care mai încasa și 
el, în sfârșit, nişte lovituri. 

— Mă rog, dat fiind că la templul Cybelei a trebuit să merg singur, o să-mi 
dai o mână de ajutor în privinţa băncilor, îl anunţă Aurelius, abandonând 
pentru moment spinoasa problemă a proaspătului eşec. Vreau să-mi vâr 
nasul în câteva dintre escrocheriile lui Corvinus: am aici lista cu tabernae 
argentarie pe care le are. O să treci drept un negustor care are nevoie 
urgentă de bani lichizi. 

— La ce bun? Ştim deja ce dobânzi de jaf are. 

— Ai dreptate, este mai bine să ne asigurăm dacă depozitele sunt de 
încredere: fă-te, atunci, că ești un provincial aflat în vizită dornic să pui o 
anumită sumă la adăpost detâlharii din Urbs. 

— Doar nu vrei să-i dai pe mână bani adevăraţi! sări în sus Castor. O să-i 
facă să dispară ca zăpada sub razele soarelui! 

— Sunt falși, îl linişti patricianul. 

— Ei, bravo, aşa risc să ajung la Mamertinum! se revoltă libertul. 

— Doar dacă ai vrea să schimbi banii; tu, însă, doar vei lăsa în păstrare un 
săculeţ sigilat, pentru a afla dacă funcţionarul numularius al lui Corvinus 
rezistă sau nu tentaţiei de a-l deschide. După ce îţi vei dobândi faima de 
fraier ușor de păcălit, vei trece la un plan mai complex. 

— Şi dacă șmecherul ăla își supraveghează tabernae?Mă cunoaşte și și-ar 
da seama imediat că tu te afli în spatele acestei afaceri. 

— Tu te pricepi, totuși de minune să te travestești, Castor. Să vedem: 
egiptean ai fost deja de prea multe ori, de asemenea și iudeu... Am găsit: te 
vei da drept celt! Cred că se poate găsi pe aici ceva care să-ți folosească... 
spuse Aurelius scotocind printr-o arca. La puţin timp după aceea, patricianul 
scotea din cufăr o boccea ciudată. 

— Doar n-oi vrea să mă Îîmbrac cu aşa ceva? protestă Castor, indignat la 
culme când dădu deo haină grosolană cu aspect barbar. 

— la probează-i, sunt niște bracae! îl îndemnă Aurelius. În nord, se 
folosesc pe timpul iernii; am avut ocazia şi eu să-i port, când aveam treburi 
prin Lutetia. 

— Dar cum de reușesc să tragă pe ei așa ceva blestemaţii ăia de celți? 
bombăni Castor, căznindu-se în fel şi chip să intre în iţarii aceia strâmți. În 
cele din urmă, după câteva încercări neizbutite, picioarele încăpură până la 
capăt şi libertul îşi înnodă sfoara care servea de centură. 

— Îţi stă foarte bine în ei! aprecie patricianul. Acum, caută să-ţi ascunzi 
fața sub o scufie: mutra ta de levantin te-ar da de gol imediat. 

— Mi se vede fundul, o să fiu ca un efeminat... încercă să protesteze 
grecul. Și, în plus, mă mănâncă! adăugă el, scărpinându-și pulpele cu furie. 

— Da, într-adevăr, bracae ăştia sunt destul de incomozi, recunoscu 
Aurelius. 

— Nu mă miră că barbarii n-au habar de filosofie: nimeni nu ar putea 
avea o gândire profundă dacă se scarpină fără încetare, bolborosi Castor de- 
acum resemnat cu soarta sa. 

— Ai un pic de răbdare; peste câteva ore o să te poţi întoarce la tunica ta 
comodă, îl consolă patricianul. 

— Apropo de tunici... Camilla are vreo treizeci: de muselină, de lână şi 
chiar de mătase. 

— Doar atât ai reușit să afli, Castor? Nu prea mă interesează ce pune pe 
ea Camilla, ci pentru cine. Nu prea cred că ea se îmbracă atât de elegant doar 
pentru babalâcul ăla de Corvinus... 

Grecul încuviinţă, dezamăgit. 

— Şi, totuşi, aşa susţin slujnicele sale. 

— Nu cred așa ceva! insistă, încăpățânat, senatorul. 

— Domine, o dată pentru totdeauna va trebui să te resemnezi şi să te 
retragi cu coada între picioare, zâmbi răutăcios grecul. Am întrebat-o și pe 
Nannion, dar nu este prea ușor să scoţi ceva de la ea: de vorbit, vorbește, 
sigur că da, chiar prea mult, dar este împrăștiată și nu se poate concentra 
prea mult timp asupra unui singur subiect. Mi-a spus că i-a fost dăruită 
Lucillei pe când era foarte mică; Camilla, însă, a avut-o ca sclavă pe Loris și 
cele patru fete au crescut împreună. 

— Bun, uite că mai este cineva care ar putea ști multe despre gemene. 
Loris asta a urmat-o, cu siguranţă, pe Camilla în casa soţului acesteia. Vezi, 
poate dai de ea. 

— Nu mai este nimic altceva, domnul și stăpânul meu? ridică glasul 
Castor. Te temi, oare, că plăcerea trândăvelii mi-ar putea face rău? Astăzi 

trebuie să mă deghizez în celt, să-i plasez bani calpi unui zaraf şi să dau de 
urma unei sclave care cine știe pe unde a dispărut! 

— Haide, Castor, la valoarea ta este chiar destul de puţin, îl calmă 
patricianul lăsând să se audă clinchetul câtorva monede. 

Grecul plecă în grabă, nu înainte de a ușura serios punga stăpânului său. 
Rămas singur, Aurelius se închise în biroul său de lângă bibliotecă: acesta 
era refugiul secret în care, meditând asupra scrierilor unor mari înţelepţi, 
încerca să fugă de nebunia lumii din jur, când aceasta începea să i se pară 
greu de suportat. Acum, simțea mai mult decât de obicei nevoia unor astfel 
de momente, dat fiind că îi era încă ciudă pe el însuşi pentru slăbiciunea lui 
din timpul ritualului din templul Cybelei: el, un epicureu, să se lase 
impresionat astfel, ca un ageamiu, de o punere în scenă creată special ca să-i 
dea gata pe credincioşii fanatici... Preoţii aceia castraţi știau, într-adevăr, 
cum să atragă în joc oameni slabi de înger: până și un om cult și bine 
informat ca Panaetios se lăsa îngenuncheat... Mă rog, senatorului Statius nu i 
se va mai întâmpla niciodată așa ceva, îşi promise el. 

Se aşeză la masă și aprinse un felinar, contemplând piedestalul de pe care 
bustul lui Epicur părea să-i arunce priviri ironice și simţi imediat nevoia de a 
se refugia în universul ordonat al raţiunii, capabil să ţină sub control 
impulsurile și temerile. Și totuși, cuvintele înțelepţilor greci îi fluturară prin 
fața ochilor, golite de înţeles. Atunci, renunţă la scrierile de filosofie şi se 
duse în bibliotecă. După puţin timp, se întorcea ţinând în mână volumul de 
poezii ale lui Attis. 

IV 


Ajunul Calendelor lui noiembrie 


A doua zi, la ora a treia, Publius Aurelius ajunse cu pași grăbiţi la Basilica 
lulia, aflată în drumul său către școala lui Arrianus şi coti către Clivus 
Argentarius, pentru a evita mulțimea de avocaţi, procurori şi solicitanţi de 
posturi care se îngrămădeau în faţa clădirii. 

Un soare timid de toamnă încerca să-și facă loc prin pătura de nori, dar 
senatorul își păstra gluga bine trasă peste frunte: prin mulțime zărise doi 
sau trei dintre c/ientes care îl asaltau de câtva timp cu cereri insistente de 
favoruri şi spera ca, trecând neobservat, să scape de agerimea cu care îl 
urmăreau peste tot. 

— Uitați-vă, este senatorul Statius! auzi el pe cineva strigând în urma sa. 
Era gata să nu-l recunosc cu gluga aia trasă peste ochi... 

Făcându-se că nu auzise nimic, patricianul grăbi pasul către templul lui 
Saturn, unde spera să se poată adăposti ca să scape de ei: dacă ar fi reușit să 
urce mai repede pe dealul Capitoliului... Cu coada ochiului văzu grupul de 
clientes care era pe urmele lui şi se îngroşa văzând cu ochii: acum îl fugărea 
o adevărată mulțime de oameni hotărâți să nu cedeze. Văzând că erau gata 
să-l ajungă din urmă, senatorul riscă totul pe o singură carte; cotind brusc, o 
luă spre Stânca Tarpeiană și urcă în fugă pe cele O Sută de Trepte. 

— Pe Hermes, l-am pierdut! mai auzi el înjurăturile celor din spate. 

— Dar cum, că acum câteva clipe era aici! N-aveam să-i cer un lucru prea 
mare... 

— Mie-mi spui: de luni de zile îl caut ca să-i predau un memoriu! 

— Mi-a promis o recomandare pentru fiul meu... 

Pitit, într-un echilibru instabil, în dosul unui pin de pe buza dealului, 
Aurelius îşi ţinea răsuflarea: dacă ar fi dat de el într-o asemenea situaţie, 
praful s-ar fi ales de demnitatea lui de membru al curiei și de faima de om 
mărinimos de care se bucurase întotdeauna. 

— N-ar niciun rost, l-am scăpat! bombăni unul dintre urmăritori, 
dezamăgit și, unul câte unul, nemulţumiţi că dăduseră greș, începură să 
coboare spre centrul orașului. 

Când şi ultimul dintre acei adevăraţi copoi dispăru, patricianul ieși cu 
precauţie din ascunzătoare și cobori şi el către teatrul lui Marcellus. Acolo, 
printre coloanele de marmură ale templului lui Apollo Medicul și Porticul 


34 


Octaviei, trebuia să dea de clasele lui Arrianus. Îndată ce ieși de sub marile 
arcade, observă, într-adevăr, în mijlocul furnicarului de oameni, un grup de 
tineri care contribuiau la vacarmul general declamând cu glasuri 
răsunătoare versurile unui binecunoscut poem. Stând pe vine sub portic, 
într-o poziţie destul de incomodă, elevii își întrerupeau din când în când 
recitarea, aplecându-se peste pugilares, tăblițele de ceară care înlocuiau 
papirusul prea scump, scriind ceva pe ele cu un condei. Un grămătic, stând 
țeapăn, rezemat de spătarul înalt al unei cathedra, dicta câte un vers pe care 
băieţii se străduiau să-l repete din memorie și apoi să-l scrie, cu mare chin, 
pe tăblițe sub privirile neiertătoare ale învățătorului. 

— Nec dulcis natos, Veneris nec praemia noris? Nu vei avea parte 
niciodată de copii și nici de darurile Venerei? auzi Aurelius și i se păru că-i 
vede în fața ochilor pe Gallae îndreptând spre propriul corp cuțitul pentru 
sacrificii, renunțând pentru totdeauna la dragoste și la urmași. 

— Ce vers este acesta, puturoşilor? tună severul grămătic, în timp ce 
elevii, umiliţi, stăteau cu fruntea plecată. Proștilor, tâmpiţilor, analfabeţilor, 
nu cunoaşteţi Eneida?Cartea a patra, versul treizeci și doi! 

— Treizeci şi trei! îl corectă fără să-și dea seama Aurelius și toate privirile 
se întoarseră către el. Pupilele învățătorului scoaseră flăcări și căscă larg 
gura, gata să reverse asupra intrusului un potop de insulte. 

— Aşa este, uitaţi-vă aici! exclamă unul dintre elevi, agitând sulul de 
papirus cu opera lui Vergilius, după care începură cu toți să râdă 
batjocoritor în nasul dascălului. Bătrânul îi aruncă patricianului o lungă 
privire pizmaşă, dând apoi drumul unui șir de urlete, încercând în zadar să 
restabilească o oarecare ordine. 

Profitând de zăpăceala creată, Aurelius o șterse de îndată, pornind în 
căutarea lui Panaetios. Spera să-l găsească prin fața prăvăliilor transformate 
în clase; acolo, mai mulţi copii de ambele sexe se înghesuiau să intre în 
magherniţele în care aveau să-și petreacă toată dimineaţa: chiar ideea 
aceasta de a ţine cursurile undeva în interior făcuse ca Arrianus să devină 
preferatul acelor părinţi dornici să-i ferească pe copiii lor de vitregiile 
vremii. 

Senatorul îşi făcu destul de greu loc printre înghesuiala de togi praetextae 
cu panglici colorate, bu//ae şi cozi de cal; dar oricât își roti în jur privirile, nu 
reuși să zărească prin viermuiala aceea a elevilor silueta efesianului. 

— Nu pot să-ţi plătesc mai mult, Macius, auzi el la un moment dat. 
Metodele tale sunt depășite și patru ani pentru a-i învăţa pe elevi scrierea 
rapidă sunt, hotărât lucru, prea mulți. 

Recunoscând vocea lui Octavius, logodnicul răposatei Lucilla, patricianul, 
curios, făcu câţiva paşi, dar nu ieşi la vedere. 

— Lucrez pe un salariu de mizerie; orice meseriaş câştigă mai bine decât 
mine! strigă un notarius, îndepărtându-se, furios. Dacă aș putea s-o iau dela 
capăt, aş învăţa să fac ţevi din plumb, ca tatăl meu, decăt să pierd vremea cu 
învăţătura! 

— Şi eu ce-ar trebui să fac? se auzi și un calculator, agitând prin aer 
abacul. După douăzeci de ani de când predau, descopăr acum că nimic din 
ceea ce fac nu este bine! 

Fără să ia seama la asemenea proteste, Octavius dădea ordine în stânga şi 
în dreapta, cu tonul unuia care pretinde să fie ascultat fără crâcnire. Totuși, 
nu-şi încheiase socotelile cu obișnuinţa angajaţilor școlii de a pierde vremea 
şi anu facetot ceea ce le spunea el... 

— Aţi atârnat pe pereţi tăblițele cu literele alfabetului? tună tânărul, scos 
din sărite. Trebuie să se vadă foarte bine toate; ba chiar, poate că ar fi mai 
bine să le agățăm de togile copiilor ca să înveţe, mişcându-se prin clasă, cum 
se formează cuvintele. 

— Octavius, ce-i cu povestea asta? îl întrerupse un învăţător pe un ton 
nervos. Chiar vrei să ne apucăm să predăm gramatica greacă în latineşte? 

— Da, Bibetius: destul de puţini dintre copiii ăștia au avut o doică 
grecoaică în casă și dacă faci lecţii într-o limbă pe care ei nu o pricep, n-o să 
iasă nimic. 

— Dar, dar... asta-i ceva revoltător! protestă severul profesor. 

Da, zâmbi în sinea lui patricianul, Pomponia nu se înşelase atunci când 
bănuia că Octavius avea de gând să conducă şcoala după metode cu totul 
noi. Urma să aibă mult de furcă până să izbutească, gândi el, privind 
expresiile împietrite ale învăţătorilor care spuneau mult despre intenţia lor 
de a rezista neclintiţi în faţa oricărui lucru nou. 

— Văd că ești plin de idei, aprecie Aurelius, ieșind la iveală. Nu-ţi mai 
rămâne decât să capeţi autoritatea necesară pentru a ţi le impune, adăugă 
după aceea pe un ton oarecum ironic. 

— Nobile senator, crede-mă, chiar aş avea nevoie de o asemenea 
autoritate, confirmă tânărul, oftând. Suntem în plină epocă a Imperiului și 
școala a rămas ca pe vremea războaielor punice: aceleași metode repetitive, 
aceiași autori de învăţat pe de rost, bătrânul Ennius, Andronicus cel din 
totdeauna... A trebuit să mă lupt cu ei ca să-l introduc în programă până şi pe 
Vergilius; prea modern, Îmi spuneau ăștia! Da, o să am multă treabă de 
făcut... 

În clipa aceea, un omuleţ sfrijit, cu o față antipatică, veni între ei, cu un aer 
agitat. 

— Înălțimea ta, este de datoria mea să-ţi aduc la cunoștință că un şcolar, 
un anume Manlius, n-a mai venit la lecţii de mai multe zile. Lui Panaetios n- 

am apucat să-i spun; el ia în seamă atât de puţin absenţele elevilor, adăugă 
omul, cu dorinţa evidentă de a se pune bine cu noul stăpân al şcolii. 

— Poate că este bolnav, Tertullius, își dădu cu părerea Octavius. 

— Nu chiar, luminăţia ta: ieri, pe când treceam prin faţa pieţei, m-a lovit 
în cap cu un fruct de chiparos! Cer permisiunea să folosesc din plin ferula, 
spuse el, agitând prin aer temuta nuia cu care se pedepseau școlarii cei mai 
năbădăioși. 

— Las-o mai moale cu chestia aia: rușinea, nu durerea fizică, trebuie să-i 
facă pe copii să se îndrepte, îl sfătui Octavius. 

— Tertullius este un profesor foarte bun, dar prea sever, spuse el după 
aceea, adresându-se lui Aurelius, ca să-l scuze pe /iterator. Eu şi el gândim 
diferit. Personal, nu sunt deloc convins că trebuie să suferi ca să înveţi, ba 
chiar cred că prin căldură sufletească, fără nuia, elevii au rezultate mult mai 
bune: știu și eu câte ceva în privinţa asta, căci a trebuit să învăţ limba greacă 
în zăpadă, cu degetele gata să-mi degere... Dar aici, cât de curând, toate 
clădirile școlii vor avea o garderobă și o latrină, iar în pauză un sclav le va 
împărți gustarea. Școala meava fi un model pentru întreaga Romă! 

Aurelius înregistra mândria cu care Octavius spusese acel mea, cuvânt pe 
care îl scăpase, purtat de entuziasmul planurilor sale pentru viitor. Și 
Panaetios, se întrebă senatorul, ce se va alege de el? și-l închipuia deja, pus 
pe liber cu toate onorurile, ca să se afle la distanță de noua stea care 
apăruse, după care avea să fie uitat în vreun ungher al bibliotecii, ca un sul 
de papirus mucegăit... 

— Este lăudabil că te ocupi cu atâta sârg de interesele economice ale 
tatălui tău adoptiv, comentă patricianul pe un tonde un sarcasm răutăcios. 
Octavius păli: tânărului aceluia, pătruns de focul sacru al schimbărilor în 
bine, un asemenea aspect material îi suna ca o jignire gravă. 

— Acum sunt fiul lui Arrianus, declară el alb la față ca varul. Mă leagă de 
el o mare datorie de recunoştinţă: dacă nu l-aş fi întâlnit pe el... 

— Ai fi fost acum cel mult un învăţător sărac de periferie, ca acel notarius 
căruia nu voiai să-i mărești salariul, încheie, perfid, senatorul. 

Tânărul făcu din nou feţe-feţe, reținându-şi cu greu indignarea. 

— Greșeşti, Aurelius, dacă ai impresia că iubesc atât de mult banii, 
răspunse el cu o voce plină de orgoliu. Ceea ce mă interesează este doar 
reputaţia mea ca om învăţat și dreptul tuturor celor care o merită de a avea 
acces la cunoaştere. Cultura este, încă, un privilegiu pentru puţini oameni și, 
deseori, ca s-o dobândeşti, suntem nevoiţi să devenim servitorii celor care 
au avut-o din totdeauna. Te-am auzit cum îl corectai mai devreme pe 
Tuscius: oh, nu mă îndoiesc că pentru tine era foarte ușor să îndrepţi 
scăparea unui grămătic bătrân, dându-te mare și făcându-l de râs în faţa 

elevilor săi. Aveai educatoare grecoaică, care să te înveţe să vorbeşti, iar 
seara, Înainte de culcare, un pedagog îţi citea poveștile din //iada... 
Rafinatului senator Statius poate că modestele mele încercări de a face o 
școală bună ar putea să i se pară ridicole; dar, pentru mine, crescut într-un 
sat fără nici urmă de bibliotecă, însetat de cărți şi de poezie, pentru mine, 
şcoala a fost totul; și, acum, am, în sfârșit, posibilitatea să împart cu ceilalți 
ceea ce am reușit să obțin cu preţul atâtor sacrificii! Şi, dacă există cineva ca 
Macius care are pretenţia să ocupe un asemenea loc, și arătă cu un gest 
pasionat către cathedra, doar ca să aibă ceva bani de cheltuială într-o 
caupona, atunci ar face mai bine să ia loc la coadă, în anticamera vreunui 
bogătaș, și să capete o sportula! 

— Ei, fii calm, măi băiete, nu te aprinde așa, îl întrerupse patricianul pe 
un ton de bunăvoință plină de blândeţe și aceasta avu darul să-l înfurie și 
mai tare pe tânăr. 

Octavius se înroşi, apoi, treptat, mânia i se transformă într-un fel de 
amărăciune. 

— N-ai încredere în mine, constată el. Mă vezi doar ca un ambițios şi un 
naiv... Este adevărat, mă aflu de-abia la început; dar știu ce am de făcut. De la 
înălțimea originii tale și a pretinsei înţelepciuni pe care ai dobândit-o, s-ar 
putea să consideri fantezistă pasiunea cu care eu îmi apăr principiile; cu 
siguranţă, intransigenţa mea îl face să zâmbească pe un om ca tine care-şi 
poate permite să glumească pe seama celor mai serioase lucruri, un om care 
are impresia că a văzut deja totul și i se pare o superficialitate de neiertat că 
oamenii mai pot crede în ceva... 

Patricianul îl ascultă cu multă curiozitate, nehotărându-se dacă era cazul 
să se supere pentru lipsa de politețe a tânărului sau să-l felicite pentru 
îndrăzneala lui. Ceva adevărat era în afirmaţiile băiatului şi nu era la 
îndemâna multora să-l trateze pe față ca înfumurat pe un aristocrat puternic 
care ar fi fost capabil să-l ajute în carieră sau să i-o reteze încă din fașă. 

— Mă dezamăgești, ilustre senator, continuă Octavius, rigid. Doream atât 
de mult să te cunosc după ce i-am auzit vorbind despre tine pe Remnius, 
Musonius, Cluvius: ei te descriau ca pe un cititor avid și strălucitor, curios să 
afle cât mai multe din toate disciplinele, așa că aşteptam cu plăcere să stăm 
de vorbă. Totuşi, mulţi au fost și aceia care m-au pus în gardă în privinţa 
aroganţei tale-şi acum, când te-am cunoscut, înţeleg ceea ce voiau ei să 
spună... adăugă tânărul cu un zâmbet plin de răutate. 

Aurelius primi fără să scoată nicio vorbă observaţia aceea tăioasă: la 
urma urmelor, era bine că era cineva care îndrăznea să i-o spună verde în 
față, o dată pentru totdeauna; și Octavius, atât de diferit de slugarnica 

ipocrizie a lui Arrianus, poate că era cel mai nimerit ca să facă un asemenea 
lucru. 

— Hai, curaj, sunt sigur că mai sunt şi altele, îl îndemnă, așadar, cu 
stoicism, aşteptându-se la ce era mai rău. Nişte judecători atât de severi m- 
au considerat, cu siguranţă, ca pe un chefliu și un libertin... 

— Oh, da! zâmbi tânărul. Să ştii că mi s-a recomandat chiar să te ţin 
departe de Lucilla... continuă el cu ardoare, dar se întrerupse brusc. Pe toţi 
zeii, eram atât de captivat de discuţie, încât am uitat pentru o clipă că a 
murit! exclamă el și tăcu, pământiu la față, incapabil să mai continue. 

Aurelius îi puse o mână pe umăr, în timp ce interlocutorul său înghiţea în 
sec, încercând să-și învingă emoția. Patricianul rămase mut, văzând 
tulburarea lui Octavius și se simţi, pe neașteptate, inutil și vlăguit: tinerii, se 
gândi el, cu visurile lor nebunești, erau aceia care puteau face ca lumea să 
meargă înainte; cu siguranţă, nu oameni ca el care se considerau prea 
maturi ca să mai aibă iluzii... 

e 

Plecând de la școală, Aurelius o luă înspre Forum Olitorium, 
amestecându-se în mulțimea care roia printre dughenele meșteșugarilor, 
ajungând în cârciumi şi în thermopolia ca să ia în grabă gustarea de la 
amiază. 

Trecând prin fața unei tejghele la care stăteau o mulțime de clienți, 
patricianului i se păru că recunoaște într-un client aplecat deasupra unei 
căni de vin îndoit cu apă pe Macius, învățătorul pe care îl mustrase mai 
devreme Octavius. Se așeză imediat și el la coadă și, după ce primi și el o 
cupă cu poşircă, avu grijă să meargă s-o bea chiar lângă nefericitul notarius. 

— Doi gologani pentru porcăria asta! se plânse Aurelius, încercând să 
lege două vorbe cu el. Dascălul îl privi bănuitor: nu numai pentru că-l văzuse 
pe necunoscutul acela discutând multă vreme cu Octavius, ci și fiindcă 
apreciase dintr-o privire valoarea mantiei prețioase din lână maro pe care o 
purta. Ce căuta un tip ca el într-o speluncă mizerabilă? 

— Ce părere ai despre școala lui Arrianus? continuă patricianul. Aş vrea 
să înscriu acolo un băiat și o fată... 

— Cum se face că unul ca tine vrea să-și dea copiii la o școală publică? se 
întrebă notarius. 

— Nu mai suntem în vremea în care Cato Cenzorul îşi creştea şi-şi educa 
el însuşi copiii, făcându-le chiar şi baie! îi replică Aurelius. Acum, toată 
lumea este foarte ocupată... 

— Ai putea foarte bine să-i angajezi preceptori particulari, îi aminti, 
dispreţuitor, Macius, arătând cu degetul către încălțările noi şi veșmintele 
fine ale senatorului. 

— Aici nu-i vorba numai despre bani: copiii mei au un caracter cam 
nesupus și nu i-ar respecta pe nişte simpli sclavi. În plus, mulți dintre 
învățătorii aceștia greci au nişte înclinații cam ciudate și n-aş vrea să-i expun 
pe copii la anumite pericole... 

— Oh, în privinţa asta, la scoală nu vor fi câtuşi de puţin în siguranţă! 
Uită-te la Octavius: când a venit în Urbs, nu avea decât o togă peticită; dar, cu 
înfăţişarea lui atât de plăcută, n-a durat mult și a făcut o carieră frumoasă... 

Aurelius ciuli urechile, prefăcându-se revoltat. 

— Să ne înţelegem, eu nu ţi-am spus nimic; sunt doar nişte zvonuri care 
circulă, dădu imediat înapoi învățătorul şi, golindu-şi în grabă cana cu vin, 
porni grăbit către ușă. 

Patricianul ieși gânditor din thermopolium, întrebându-se ce greutate 
puteau avea în realitate destăinuirile vagi ale unui dascăl nemulțumit. 
Trebuia să afle mai multe despre acel Octavius... 

leșind în mijlocul străzii, era pe cale să oprească o lectică publică pentru a 
fi dus acasă, când atenţia îi fu atrasă de un băieţaş care şedea sprijinit de un 
zid scund, alături de o tarabă cu zarzavaturi: avea piciorul drept, subţirel, 
mai scurt decât celălalt, întins în faţă, în timp ce laba mititică, încălţată într-o 
cizmă veche prea largă, bătea ritmic în caldarâm. Dându-și la o parte ciuful 
care-i ascundea vederea, ștrengarul își îndreptă prașştia către o muscă abia 
aşezată în vârful unei piramide de ceapă. Trăgătorul așteptă ca insecta să se 
oprească pe bulbul din vârful grămezii, închise un ochi şi o luă la ţintă. Bila 
de soc porni din prașştie, șuieră prin aer și trecu mult prea departe de muscă. 

— Dacă aş fi în locul tău, aş încerca să trag cu o boabă de chiparos, îl 
sfătui Aurelius, recunoscându-l pe derbedeul pe care-l văzuse furând 
prăjiturele din casa lui Arrianus. 

Băiatul îl privi fix, neştiind ce să facă; apoi, apucând de mânere capsa 
zdrenţuită, ajunse dintr-o săritură în mijlocul străzii. 

Aurelius fu mai rapid decăt el și-l prinse de chică. 

— Prea te grăbești, amice! Pariez că eşti acel Manlius pe care Tertullius îl 
caută peste tot cu feru/aîn mână. Cum de nu ești la școală? 

Copilul ridică din umeri, prefăcându-se indiferent. 

— Nu-mi făcusem exerciţiul la limba greacă și învățătorul m-ar fi altoit, 
mărturisi el cu o strâmbătură, frecându-și între degete bulla atârnată la gât. 

— Sunt chiar atât de iuți de mână învățătorii? întrebă patricianul, 
prefăcându-se interesat. 

— Nu toţi, îl lămuri Manlius. Tertullius este cel mai rău: este un om liber 
şi suportă greu să aibă o meserie atât de umilă; atunci, își varsă focul pe 
elevi... dar numai pe cei ca mine care nu contează în niciun fel. Ar trebui să-l 
vezi cum se poartă cu domnişorii care vin la şcoală însoţiţi de un papas. 


40 


— Papas? întrebă Aurelius, încruntându-se. 

— Cum să nu, dădaca, preceptorul, pedagogul! Dădacă îi spunem noi ca 
să-i scoatem din sărite pe domnișori: papasii trezeşte dimineaţa, îi îmbracă, 
îi spală, cumpără de mâncare pentru ei şi asistă la lecţii, în aceeași bancă, 
pentru a-i putea ajuta după aceea la teme. 

— Şi tu nu ai pe nimeni ca să-ţi dea o mână de ajutor? Tatăl tău, mama... 
vru să afle Aurelius, dar imediat îi păru rău: starea jalnică a vechii capsa şi a 
sulurilor de papirus aflate în ea era mai elocventă decât orice răspuns. 

— Tata vinde haine vechi. Trudeşte toată ziua, trăgând după el căruciorul, 
iar seara nu se mai poate ţine pe picioare de oboseală. De altfel, nu ştie să 
scrie nici măcar în latineşte, darămite în grecește. Totuși vrea ca eu să merg 
la școală și este în stare să-și dea și sufletul pentru a plăti nenorociţilor ălora 
de învăţători. 

— Ai dreptate, îl aprobă patricianul. Astăzi, un pic de învăţătură trebuie 
neapărat ca să-ți găsești de lucru. 

— Eşti la fel ca tata, bun numai să ţii predici; dar la școală eu sunt ăla care 
trebuie să se ducă și Tertullius pe mine mă altoiește, nu pe voi, observă 
Manlius, ridicând din umeri, dezamăgit. Când trăia mama, altceva era: mă 
asculta în timp ce învăţam, chiar dacă ea n-avea habar de nimic şi-mi punea 
întotdeauna în capsa câte o prăjitură ca s-o mănânc în pauză. Acum, însă, iau 
cu mine un codru de pâine și nici nu-mi vine s-o mai mănânc pentru că mă 
gândesc la Quartilla... 

Copilul vorbea repede, fără pauze, ca și cum cuvintele așteptau de mult 
timp în sufletul lui până să poată fi rostite, dacă s-ar fi găsit cineva să-l 
asculte: bătaia, dorul de ceva dulce, necazurile de la şcoală... 

— Quartilla este sora mea. Nu crește, cu doica aia slăbănoagă, numai piele 
şi os, care are grijă de ea: toți spun că n-o mai duce mult, îi mărturisi Manlius 
strângând din buze. Mama a murit când a adus-o pe ea pe lume... 

Ochii băiatului se umplură de lacrimi, dar, imediat, ca un bărbat adevărat, 
nu se lăsă înfrânt. 

Patricianul îi puse o mână pe umăr, încercând să nu pară prea patern. 

— Ascultă, dat fiind că ai pierdut de-acum lecţiile din dimineaţa asta ce-ai 
spune dacă am ronţăi ceva într-o popina? îi propuse el cu un aer complice. 

La scurt timp după aceea, în faţa unei porţii zdravene de clătite cu miere 
şi a unei farfurii cu cârnaţi și cu sos, Manlius asculta o propunere ciudată a 
senatorului. 

— Fii atent, Manlius, tu ai putea lucra pentru mine. Vreau să fii numai 
ochi și urechi la tot ceea ce se întâmplă în școală. Pentru asta, am să-ţi dau 
doi ași pe zi; și, dacă vrei, am să te ajut să-ţi faci şi lecţiile. Sigur că, pentru a- 
mi fi de ajutor, trebuie să te duci la școală în fiecare zi... 

Manlius îl privi chiorâș. 

— la spune, nu cumva ești și tu vreun profesor? întrebă el, bănuitor. 

— Nu, dar cunosc limba greacă. 

— Chiar o ştii bine de tot? Să știi că Tertullius este mare chițibușar... 

— O să mă descurc, îl asigură Aurelius care învățase limba Eladei chiar 
înainte de latină. 

Totuși, băiatul încă mai ezita să se declare de acord. 

— la ascultă, ce se află în spatele poveștii ăsteia? Nu mă duci tu cu 
zăhărelul, spuse el răspicat, închizând pe jumătate ochii, cu o expresie care 
se voia șmecheră și hotărâtă. Eu nu sunt un fraier: te-am văzut deja în casa 
lui Arrianus şi erai îmbrăcat cu o togă ca a mea, cu panglică roşie... togi pe 
care le poartă numai copiii și magistraţii. Prin urmare, dat fiind că ai trecut 
cam de multișor de vârsta la care mai puteai purta bulla, înseamnă că eşti 
vreun mare mahăr. 

— Ei, da, oftă Aurelius. Tocmai de aceea nu mă pot arăta în văzul lumii și 
am nevoie de o persoană care să culeagă informaţii pentru mine... Și, de 
altfel, probabil că te-ar interesa și o doică mai ca lumea pentru surioara ta, 
adăugă el ca să încline definitiv talerul balanței în favoarea sa. 

Copilul îl privi la început neîncrezător, dar plăcinta cu miere pe care 
Aurelius i-o strecură în farfurie avu darul să alunge şi ultima urmă de 
neîncredere. Un scuipat în palmă și înţelegerea fu încheiată. 

e 

Când se întoarse acasă, Paris îl întâmpină cu vocea lugubră a unui 
condamnat care a zărit din celula sa eşafodul pregătit pentru el. Ipohondrul 
administrator, având din totdeauna o sănătate șubredă, se târa cu greu prin 
atrium cărând după el o cantitate uriașă de pomezi, loţiuni şi ceaiuri, 
încercând până în ultima clipă să-i mai ceară un sfat medicului. 

— Ce mai este de data asta? îl întrebă Aurelius pe grăsuliul Hipparh: Paris 
suferise până acum de dispepsie, constipaţie, depresie, insomnie și crampe 
la stomac. 

— În realitate, nimic; dar este ferm convins că este bolnav, aşa că, pentru 
a-l face să se simtă mai bine trebuie să-i dau vreun leac inofensiv, îi explică 
medicul, imperturbabil, prezentându-i patricianului o notă de plată destul 
de pipărată. Dornic să ajungă în sfârşit la ceea ce îl interesa cu adevărat, 
plăti fără să facă niciun comentariu. 

— Atunci, ce este cu nămolul acela? întrebă în clipa următoare. 

— Nu ştiu ce cauţi, nobile senator, dar nămolul acela era doar catran 
excelent din ludeea, de cea mai bună calitate și fără niciun alt ingredient. 

Patricianul îl privi neîncrezător. Aşadar, se păcălise. În fond, bănuielile 
sale erau dictate doar de faptul că lipseau câteva picături de apă, pe când 

Lucilla putea foarte bine să tragă zăvorul după ce se uscase cu prosopul... 
Castor avea dreptate: vedea numai crime peste tot! 

— Dacă nu mai este și altceva... făcu Hipparh, luându-și rămas bun și 
Aurelius se prefăcu să nu știe că avea să treacă, tiptil, pe la Hortensius, ca să 
capete în dar de la el un vas cu smochine în miere, sub pretextul că acestea 
erau un leac pentru accesele de tuse. 

— Aşteaptă! îl mai reținu patricianul. Pentru că îi plătise suma aceea 
exorbitantă, merita să-i ceară cât mai multe sfaturi. Lăsând la o parte un 
leșin, este posibil ca fata aceea să fi fost, să spunem, ajutată să moară? 

— Vrei să spui ucisă? Sigur că da! 

— Și cum s-ar fi putut întâmpla asta? 

— Mă rog, ar fi fost de ajuns o apăsare puternică pe carotidă. 

— Imposibil: Lucilla nu avea semne pe gât, cel puţin unele de un anumit 
fel. 

— Ce-ai zice, atunci, de un ac înfipt în craniu, dintr-o ureche în alta? 
avansă medicul o ipoteză fantezistă. 

— Nici vorbă de așa ceva: în păr nu era sânge. 

— Atunci, ar fi putut să fie înecată sau sufocată sau ar fi putut înghiţi o 
otravă inodoră... Este în zadar, nobile senator Statius: dacă nu am examinat 
cadavrul, nu pot face decât supoziţii ciudate, încheie Hipparh, întinzând 
braţele în semn de neputinţă. 

— De acord, fă-o. Ah, şi, când te întorci acasă, treci prin Suburra să 
consulți o fetiță nou-născută. 

Medicul, obișnuit de-acum cu ideile excentrice ale acelui straniu personaj, 
îl privi fără să se mire: nu-l chemase o dată chiar să coasă rănile unui 
gladiator? De fapt, amândoi aveau unele manii ciudate, dar Publius Aurelius 
Statius, spre deosebire de ceilalți, avea obiceiul să și le plătească 
întotdeauna cu bani buni. 

Hipparh abia plecase, când Pomponia intră val-vârtej agitată la culme. 

— Rugul funebru nu se poate face! Lucilla nu voia să fie incinerată: credea 
în Cybele și... 

— Ei poftim, și ea! se miră Aurelius. 

— Şi în Isis, în Artemis și într-o mulţime de alte zeițe! În ziua de azi, sunt 
o mulţime detineri care se lasă prinşi în mrejele credințelor exotice. 

— Ai dreptate: de când oamenii nu mai cred în zeii din Olimp, nu fac 
altceva decât să caute ceva pentru a-i înlocui, izbucni senatorul care, ca un 
epicureu convins, nu prea ţinea seama nici de divinităţile romane, nici de 
cele străine. 

— Săraca de ea voia să fie înmormântată, continuă matroana. l-a cerut 
aceasta tatălui ei, mai demult, și a spus chiar că a lăsat un fel de testament 
moral: este la modă să faci aşa ceva, mai ales în rândul celor foarte tineri. 

— De ce nu mi-ai spus mai demult? Documentul ăla poate că explică 
multe lucruri! 

— Nu l-am găsit. S-ar putea să-l fi distrus chiar ea, după ce a ieșit din 
perioada aceea de depresie. Pe de altă parte, nu este singurul lucru care 
lipseşte din ce avea Lucilla. A dispărut o agrafă de păr din jad şi, de 
asemenea, un pieptene din carapace de broască țestoasă. Oricum, nu de asta 
am venit latine... 

Matroana privi în jur cu grijă, se duse să tragă perdeaua de la fereastra 
sufrageriei şi întrebă cu jumătate de glas, pe un ton conspirativ. 

— Suntem singuri? 

— Absolut, în afară de vreo sută de sclavi, şase bucătari, doi maseori, zece 
liberți şi un administrator. 

— Am să-ţi spun ceva, îl anunţă Pomponia pe un ton dramatic. 

„Pe toate Nimfele”, se gândi Aurelius, ridicând ochii spre cer. „Să sperăm 
că nu este vorba despre ultima aventură galantă a Messalinei!” 

Dar Pomponia avea cu totul alte săgeți în arcul său. 

— Alaltăieri, când m-ai întrebat de Arrianus... Mă rog, nu voiam să-ţi 
spun, dar sunt, de fapt lucruri obişnuite în vremurile astea și tu ești un om 
cu vederi largi... Totuși, din respect pentru sărmana mea verișoară, s-o cruțe 
Hades de chinurile lumii de dincolo... 

— Treci la subiect, Pomponia! 

— Pe scurt, acum câţiva ani, a fost un mic scandal în școală: un elev l-a 
acuzat pe Arrianus că-i făcuse propuneri indecente. Vărul meu a negat cu 
hotărâre, declarând că tânărul voia să se răzbune pentru că fusese ofensat 
de o pedeapsă suferită în public. În orice caz, încercând să aplaneze 
conflictul, Arrianus s-a oferit să despăgubească familia cu o sumă destul de 
mare de bani, cu condiţia ca aceasta să-și retragă plângerea. 

— Crezi că a fost și ceva adevărat în toată tevatura asta? Cine are 
conștiința curată nu prea este dispus să plătească, întrebă Aurelius, curios: 
comentariile acelui notarius poate că nu veneau doar dintr-o ranchiună fără 
motiv... 

— De fapt, nu prea-mi vine a crede, răspunse matroana. Tânărul era 
libert şi ar fi fost o mare prostie din partea unui director de școală atât de 
cunoscut ca Arrianus - admițând dar fără să cred într-o asemenea înclinaţie 
a lui - să dea târcoale unui cetățean roman, când avea la dispoziţie o 
mulțime de sclavi tineri și frumușei care ar fi fost gata la orice. 

— Aşa este! Ceea ce este permis cu sclavii, devine un delict dacă este 
implicat un adolescent cetăţean liber. Dunga purpurie de pe toga praetexta 
indică tocmai faptul că tinerii sunt sacri, la fel ca şi înalții magistrați: nimeni 
nu poate ridica mâna asupra lor şi nu poate încerca să-i corupă... îi aminti 
patricianul. 

— În orice caz, băiatul a refuzat despăgubirea și a continuat să susțină 
versiunea lui asupra celor petrecute. Profesorii din școală au intervenit cu 
toții ca să-l apere pe Arrianus și pedagogul l-a descris pe băiat ca pe un 
rebel, pe jumătate delincvent gata de orice smecherie, putând ajunge chiar și 
la șantaj... Pe scurt, familia a fost nevoită să-și retragă acuzaţiile fără măcar 
să mai aștepte verdictul judecătorilor. De atunci, nu s-a mai auzit vorbindu- 
se despre asta. 

— Ştii cumva dacă Panaetios lucra în vremea aceea la școală? 

— Da, lucra, dar de ce mă întrebi? 

— O simplă curiozitate. Gândindu-mă bine, nu știu dacă mai merită 
osteneala să facem şi alte cercetări: după cum spune medicul meu, asphaltita 
nu are urme de substanţe otrăvitoare. 

— Asta nu schimbă lucrurile; probabil că Lucilla a fost ucisă în alt mod! 
exclamă matroana fără să mai ţină seamă de vreun considerent logic, apoi 
deveni brusc îngrijorată. Doar nu vrei să încetezi să te mai ocupi de povestea 
asta, nu-i așa? Promite-mi că o să continui, fă asta pentru mine! 

— Fii liniştită, Pomponia, o asigură Aurelius care, înainte de orice, avea 
nevoie doar de o scuză suficient de solidă ca să-și continue cercetările. Dar 
tu ai descoperit ceva despre Camilla? întrebă el, încercând să dea vocii sale 
un ton cât mai indiferent. 

— Nu încă, dar, dacă face un singur pas greşit, vom fi primii care vom afla: 
una dintre iscoadele mele este prietenă bună cu slujnica sa preferată. 

— Este vorba despre Loris? 

— Nu, sclava aceea nu mai lucrează acolo. Camilla e eliberat-o înainte de 
a se mărita. 

— Ştii cumva unde aș putea s-o găsesc? Libertele rămân deseori în 
contact cu cea care le-a fost domina. 

— Dar nu Loris. A dispărut fără urmă. Camilla a căutat-o mult timp, dar în 
zadar: poate că a plecat din Roma. Poţi s-o întrebi chiar pe Camilla, când va fi 
cina funebră. 

— Cu permisiunea lui Corvinus... se strâmbă, acru, patricianul. 

— Nu știi? Mâine va pleca la Capua și va rămâne acolo timp de o 
săptămână. 

„Grozav!” se gândi Aurelius, uitând pentru o clipă că o va întâlni pe 
fermecătoarea Camilla nu la o petrecere veselă, ci la un banchet de doliu. 

— Castor! strigă din răsputeri senatorul, îndată ce matroana ieși. 

Grecul, care era tocmai atunci pe punctul de a o convinge pe cameristă să- 
i facă o vizită în cămăruţa lui, strecură printre dinţi o înjurătură și, de voie, 
de nevoie, alergă în toată graba să-i vină în ajutor domnului şi stăpânului 
său. 

— Ce s-a întâmplat, domine, au năvălit barbarii? întrebă el, nervos. 

— Du-te acasă la Arrianus şi aruncă o privire la corpul Lucillei, înainte de 
a fi înmormântată: vezi în special dacă sunt ceva semne, pe gât sau pe faţă, 
julituri sau semne de sufocare. 

— Aşa am să fac, stăpâne, spuse grecul, resemnat: ce nu făcuse el ca s-o 
convingă pe slujnica aceea... 

— Când poţi, treci să scoţi şi săculeţul cu bani depus la zaraful lui 
Corvinus: două zile de depozit sunt mai mult decât suficiente, adăugă 
Aurelius 

— Asta-i tot, domine? 

— Ah, da, era să uit: caută-mi o doică. 

— 0 ce? întrebă grecul, uluit. 

— O doică, măi Castor: dădacă, bonă, femeie la copil. 

— Dar unde s-o găsesc, domine? Am fost înțărcat de ceva vreme! îi 
răspunse Castor, plictisit la culme. „Asta nu are nici cel mai mic respect 
pentru viața mea particulară”, se gândea el în timpul acesta. „Mă întrerupe 
exact când mi-era lumea mai dragă şi ca să vezi pentru ce! Pentru un 
cadavru şi o doică!” 

— Vreau să fie sănătoasă și cu sânii zdraveni, preciză Aurelius. 

— Asta-i o formă ciudată de perversiune, stăpâne: de când îţi place 
laptele sub forma asta? 

— Nu-i pentru mine, țap bătrân ce ești; îmi trebuie pentru o fetiţă! 

„Pe toţi zeii!” îşi spuse Castor în sinea lui. „Tot trecând dintr-un pat în 
altul, te pomenești că...” 

— Felicitările mele! se grăbi grecul să exclame, mândru că a priceput 
totul. 

— Hipparh o s-o consulte pe fetiță fără ştirea tatălui său și o să-ți 
comunice ţie cea a găsit acolo, continuă Aurelius, netulburat. 

Castor ieşi, clătinând din cap, încă ameţit de ceea ce auzise. Stăpânul 
începea să exagereze cu pretenţiile lui: unde putea, oare, pe toţi zeii 
Olimpului, ar putea găsi o doică? Pe neașteptate, însă, își aminti că o 
prietenă a noii cameriste născuse de curând. La urma urmelor, misiunea 
aceea putea deveni chiar interesantă: fetele, se știe, sunt întotdeauna gata să 
cadă ca topite după cei care se dovedește că iubesc plozii. 

V 


Calendele lui noiembrie 


A doua zi de dimineață, era o Întâlnire la Senat: timp de patru ore 
nesfârșite, Aurelius, încotoşmănat în toga grea, din lână și cu laticlavă, stătu 
ca pe ace în jilțul senatorial, prefăcându-se că ascultă cu atenţie 
interminabila dezbatere. 

Sigur că da, în alte vremuri, un om ca el s-ar fi aruncat cu patimă în lupta 
politică, dar acum discuţiile acelea fade îl plictiseau de moarte: știa foarte 
bine că, da fapt, centrul puterii era acolo sus, pe colina Palatinului, şi nu în 
Curia care o deţinea din punct de vedere formal. Ba chiar, se întreba, 
deseori, de ce senatorii se înverșunau să lucreze cu atâta osârdie, când, 
acum, orice decizie se aștepta din partea împăratului și a curții sale de liberţi 
atotputernici... Dar totuna era: nostalgicii unui trecut glorios când erau 
stăpânii lumii, membrii autoritarei adunări continuau să se reunească la 
nesfârșit ca să pălăvrăgească asupra unor chestiuni fără nicio importanţă, 
numai să ascundă de toată lumea - și, în primul rând, de ei înşişi - că nu mai 
însemnau, de fapt, nimic. 

Aurelius, aşezat în jilțul acela incomod, participa întâmplător la aceste 
dezbateri prea plictisitoare. Nemișcarea la care era obligat și lipsa de interes 
față de subiectele dezbătute, îl făceau să colinde cu mintea către ţărmuri 
îndepărtate și, deși îşi promisese de mii de ori că va pune o lespede 
deasupra ei, moartea Lucillei rămânea ţărmul la care acostau mereu 
gândurile sale: expediţia lui Castor, din păcate, nu dăduse niciun rezultat 
palpabil, pentru că, atunci când ajunsese el în casa lui Arrianus, corpul fetei 
fusese deja depus în cavoul familiei și, chiar dacă ar fi purtat cu el vreun 
secret, aceste avea să zacă pentru totdeauna în mormânt. 

Un ropot de aplauze furtunoase îi întrerupse pe neașteptate șirul 
gândurilor: decretul propus de împărat era pe cale să fie aprobat ca 
întotdeauna, în unanimitate. 

— Tu nu votezi, Statius? îl întrebă, încruntat, un coleg și Aurelius bătu și 
el fără vlagă din palme, întrebându-se ce naiba fusese aprobat. „Dacă aș fi un 
filosof adevărat”, își reproșă patricianul pentru nu mai ştia a câta oară, „aş fi 
renunţat de mult timp la fotoliul senatorial și la toate privilegiile pe care mi 
le aduce...” Și, la fel ca întotdeauna, își promise iarăşi că o va face într-o bună 
zi. 

Afară era frig şi senatorii se grăbiră să strângă în jurul corpului togile 
groase din lână, acoperindu-şi cât mai bine braţele goale, în timp ce Aurelius 
părăsea îmbulzeala aceea tăind-o prin Forumul lui Caesar, dincolo de care 
îşi lăsase lectica și pe purtătorii ei. 

La capătul pieţei, lângă templul lui Venus Născătoarea, patricianul zări 
tejghelele zarafilor care făceau să zornăie monedele, în toiul unei activităţi 
febrile. Aurelius iuți pasul: acela era teritoriul lui Corvinus... 

— Scumpul meu! se simţi el tras de pulpana mantiei și, întorcându-se, se 
trezi față în față cu bancherul pe a cărui figură zbârcită trona rânjetul mieros 
al unui rechin înfometat în căutarea prăzii. 

— Ce cauţi prin locurile astea, nobile Statius? Ah, voi, senatorii, mereu 
ocupați cu alesele voastre îndeletniciri! Dacă ai vrea să-mi acorzi câteva 
clipe... Vezi, am impresia că nu are rost să continuăm războiul ăsta prostesc; 
în fond, avem același interes și, ca între niște oameni cu scaun la cap, am 
putea ajunge la o înţelegere. 

— Da, dar numai dacă amândouă părţile acceptă aceleași reguli. 

— Reguli, norme, precepte; dar chiar te obsedează lucrurile astea! 
Ascultă, de ce nu ne putem înţelege asupra dobânzilor? Aș putea cobori până 
la douăzeci și șase, douăzeci și șapte la sută; dacă tu le-ai ridica pe ale tale, 
toți zarafii s-ar adapta și ei. 

— Nimeni nu poate practica asemenea dobânzi fără a avea necazuri. 
Legea... 

— Fie că e, fie că nu e lege, cine are nevoie să ia bani cu împrumut trebuie 
să facă şi pe dracu’ în patru; şi eu aș putea pune o vorbă bună pentru tine în 
Iberia; sau spune-mi tu ce vrei în schimb... 

— Nimic din ce ai tu nu mă interesează, Corvinus, îi răspunse, 
dispreţuitor, Aurelius. 

Niciun muşchi de pe faţa bancherului nu se mișcă, el păstrând acel rânjet 
de prefăcută bunăvoință, dar în ochii lui mici şi duși în fundul capului apăru 
o luminiţă şireată și crudă. 

— Chiar eşti sigur de asta? apucând cu laba lui păroasă, ca de maimuţă, 
cutele togii lui Aurelius. Apoi, îl salută cu o expresie sfidătoare și plecă fără 
să salute. 

Senatorul le făcu semn nubienilor să vină mai repede cu lectica: aştepta o 
vizită, acasă, și ora fixată trecuse deja. 

La scurt timp după aceea, patricianul şedea cu musafirul său în camera de 
zi. 

— Octavius a venit la Roma încă de mic, cu gândul să se înscrie în 
Quadrivium, dar nu avea niciun ban și trebuia să muncească pentru a se 
întreţine: ai săi aveau ceva pământ în Bruttium, dar nu scoteau cine știe ce 

din agricultură, așa că i-au dat puţinul pe care-l aveau, urându-i noroc şi 
sfătuindu-l ca, dacă voia cu adevărat să înveţe, să se descurce cum va putea, 
îi povestea Manlius, înecându-se cu gura plină de prăjituri. Atunci, el a 
început să se învârtă în jurul profesorilor, oferindu-se să le facă mici servicii 
şi, în cele din urmă, a fost angajat permanent ca rândaș: curăța latrinele, 
păzea capsae, îi supraveghea pe elevi în timpul pauzei și, în același timp, 
trăgea și el cu urechea la lecţii. Într-o zi, pe când îi asculta pe elevi în timpul 
unei inspecții, Arrianus îl descoperi ascuns pe scări, străduindu-se să le sufle 
celor ascultați răspunsurile. În loc să se supere pe el, îi deveni simpatic şi 
deveniră prieteni. 

Manlius vorbea repede, înfulecând fără oprire plăcinţelele umplute cu 
stafide pe care grijuliul Hortensius i le pusese la îndemână. 

— Bravo, îi spuse patricianul. la cei doi aşi pe care ti-i promisesem și uite 
şi niște lucruri care s-ar putea să-ţi fie de folos. 

— Pentru mine? Copilul rămase cu gura căscată văzând capsa nouă şi o 
legătură de tocuri cu peniţe bine ascuţite. 

— Da, pentru tine, îi întări Aurelius. Sunt convins că dacă ai tot ce-ţi 
trebuie o să ai poftă de învăţat. Mai sunt şi călimări cu cerneală: neagră 
pentru texte și roșie pentru titluri. 

— Fir-aş să fiu! exclamă ştrengarul, uluit. Cerneală dintr-asta roșie nu are 
nici tocilarul ăla de Afrus! O să văd eu, mâine, să-mi fac comentariile... totuşi, 
trebuie să-mi scrii o dedicație pe capacul de la capsa, ca să ştie toți că tu mi- 
ai făcut-o cadou! Uite, scrie: Aurelius Manlio, de la Aurelius pentru Manlius! 

Senatorul întinse cu tocul în călimarăși începu să-și scrie numele: Aureli... 
Ajungând la sfârșitul cuvântului se opri brusc. 

— Pe toţi zeii Olimpului! exclamă el. Aurelius Manlius, sigur că da! 
Numele destinatarului este declinat în cazul dativ, în timp ce al aceluia care 
face cadou obiectul rămâne la nominativ! Așa că, dacă numele acela - Lucilla 
- gravat pe mânerul pieptenului din carapace de broască ţestoasă făcea 
parte dintr-o dedicație, el putea aparține mai degrabă celui care a dăruit 
obiectul, decât proprietarului! 

Patricianul sări în picioare: trebuia neapărat să dea de urma pieptenului 
şi asta cât mai curând. 

VI 


A treia zi înainte de Nonele lui noiembrie 


După funeraliile atât de grăbite, Aurelius se aștepta la un banchet funebru 
la fel de restrâns; în loc de asta, Arrianus nu ţinuse seama de cheltuială și 
printre invitaţi se aflau cei mai renumiţi profesori din Urbs. 

Nici Panaetios, nici Corvinus nu erau de faţă, dar bancherul îl trimisese în 
locul său pe credinciosul Nicolaus care o avea în grijă pe Camilla cu 
încrâncenarea tâmpă a unui câine de pază. Cât despre femeia aceea, era 
îmbrăcată cu o tunică simplă, cenușie, iar pletele ei negre nu mai erau 
despletite într-o dezordine studiată, ci fuseseră strânse cuviincios într-un 
coc prins la ceafă. Linia sobră a pieptănăturii, însă, departe de a dăuna 
trăsăturilor chipului, părea să le scoată și mai bine în relief perfecțiunea: 
Aurelius îi admiră linia delicată a profilului și eleganța cu care gâtul subţire 
pornea de la umerii rotunzi înspre lobii urechilor, împodobiţi, în ciuda 
doliului, de cele două semiluni de aur. 

Patricianul se afla într-o dispoziţie foarte proastă: cerberul neîmblânzit 
de lângă ea nu-l lăsa să schimbe nicio vorbă cu Camilla şi toate încercările lui 
de a-și încrucişa privirile cu frumoasa matroană erau zadarnice din cauza 
modestiei exagerate cu care își ţinea mereu ochii în farfuria din faţa ei. 

Discuţiile erau pedante și plictisitoare și, dacă la aceasta se adăuga și 
faptul că, întotdeauna, banchetele funebre aveau darul să-i taie senatorului 
pofta de mâncare obişnuită, nu era de mirare că doar ciugulise fără niciun 
chef câte ceva, ascultând plictisitoarele laude aduse calităților excepţionale 
pe care le avea răposata: până şi indivizii cei mai mărunți, gândea el, din 
momentul în care îşi dau sufletul, devin suma tuturor perfecțiunilor... 

— Încă de mic copil era tare zvăpăiată... își amintea matematiciana lunia 
lrenea. 

— Totuşi, când a mai crescut, s-a făcut cam lunatică... preciză Arrianus. 

— Lucilla era ca un dar al zeilor pentru oricare bărbat... adăugă Pomponia 
smiorcăindu-se. 

— Pentru mine ar fi fost cea mai bună soţie care ar fi putut exista, regretă 
Octavius, mirele neconsolat. Şi mă iubea... 

— Nici nu-ţi poţi închipui cât de mult, şuieră printre dinţi Camilla, în timp 
ce, în jurul mesei, se așternea o tăcere stânjenitoare. 

Dacă era adevărat că fata tânjise într-o vreme după Octavius, 
sentimentele ei păreau să se fi răcit destul de mult, reflectă Aurelius. 
Deseori, când o iubire fragilă trebuie să întâlnească obstacole neprevăzute, 
se transformă înainte de vreme în cioburile unei deziluzii şi acela dintre 
iubiți care avea cele mai mari aşteptări începe să vadă din ce în ce mai 
limpede trăsăturile meschine ale celuilalt. 

Dacă, între cei doi tineri, lucrurile se petrecuseră astfel, nu mai era nicio 
îndoială asupra primului care cedase: acesta nu era, desigur, Camilla cea 
care avea în jurul gurii cuta unei voințe deosebite! În plus, o femeie 
abandonată are, de cele mai multe ori, tendința să pună pe seama 
norocoasei rivale vina despărțirii și, deseori, ajunge chiar să o urască... 

Din nefericire, totul se potrivea perfect cu bănuiala care-l rodea pe 
patrician începând din ajun şi pentru aceasta venise la banchet, ca să caute o 
confirmare. Cina se apropia de sfârşit, acum, şi era cel mai potrivit moment 
pentru a-și pune planul în aplicare. 

— Vă rog să mă scuzaţi: nu mă simt prea bine... se scuză Aurelius, 
prefăcându-se că suferă de un deranjament stomacal: băile se aflau lângă 
latrină și, chiar dacă era puţin probabil ca pieptenele să se mai afle acolo, 
merita osteneala să facă o încercare. 

Îndată, însă, ce intră în anticameră, patricianul îşi dădu seama cu ciudă că 
mica încăpere fusese curățată cu grijă, iar aspectul general se schimbase: pe 
banchetele din lemn nu se mai aflau acum decât perne moi din lână. 

Aurelius reflectă: unde ar fi putut pune pieptenul acela o sclavă 
conştiincioasă? În camera stăpânei sale, fără nicio îndoială, într-un dulăpior 
sau într-o arca..Închise fără niciun zgomot ușa, aruncând o privire pe 
coridor: nu se vedea nici țipenie de om. Cu pași sprinteni, se strecură pe 
furiş până în atrium, de unde se putea intra în câteva camere, întrebându-se 
cum ar fi putut-o recunoaște pe aceea a Lucillei. 

Încăperile, modeste și mobilate sumar, se dovediră, imediat, a fi locuite de 
personalul casei. La camera Lucillei probabil că se ajungea din curtea 
interioară și, ca să ajungă acolo, Aurelius ar fi fost nevoit să treacă prin faţa 
sufrageriei. Deodată, auzi un zgomot de pași, după care văzu doi servitori 
care veneau să aducă platourile de argint pentru „a doua masă”, fructe și 
prăjituri pentru a încheia cum se cuvine banchetul funebru. Exact în clipa în 
care servitorii îşi făceau intrarea în sufragerie, acoperindu-le comesenilor 
vederea către coridor, Aurelius se prelinse afară şi, alergând tiptil, ajunse în 
curte, strecurându-se în prima încăpere care-i apăru în cale. 

Închizând uşa în spatele său, strânse din pleoape ca să se obișnuiască 
oarecum cu întunericul și să poată vedea ce se afla în jurul său: un pat pictat, 

o arca ornamentată cu intarsii, o măsuță din lemn de trandafir... lar pe un 
taburet caseta pe care o cumpărase el însuși pentru Lucilla, ca dar de nuntă! 

Poate că pieptenele fusese pus chiar acolo, printre parfumuri... 
Patricianul deschise capacul și pipăi orbește printre sticluţele din alabastru: 
uite-l, era, într-adevăr, acolo! Lumina nu era suficientă ca să examineze 
inscripţia, aşa că Aurelius deschise o ferestruică, atât cât era nevoie ca să 
lumineze mânerul din carapace de broască ţestoasă: Lucilla, citi el micuţele 
litere aurii. 

În clipa aceea, pieptenele i se răsuci între degete şi pe fața cealaltă a 
mânerului apăru continuarea inscripţiei: Lucilla Camillae, de la Lucilla 
pentru Camilla. Avusese dreptate: pieptenele nu era al răposatei, ci al surorii 
acesteia! 

— De când un senator cotrobăie prin camerele altora? se auzi pe 
neașteptate o voce severă și Aurelius, prins asupra faptului, se întoarse, 
rușinat ca un băieţaș. 

e 

— Un senator, un magistrat de înaltă ținută care intră ca un hoț în casa 
mea... continuă vocea. 

Aurelius privi în jur pentru a-și da seama de unde venea perfect meritata 
mustrare și, între timp, încerca să găsească o scuză pentru a-și justifica 
prezenţa în camera aceea. În cele din urmă, descoperi o mişcare uşoară din 
spatele unei perdele și văzu apărând de acolo o mână osoasă și cu pielea 
zbârcită, brăzdată de o rețea de vine groase, albăstrii. 

Patricianul înaintă cu prudenţă, dar, ajuns în faţa nişei, se opri, așteptând, 
înainte de a trage perdeaua într-o parte, un semn al degetului slab şi 
încovoiat care-l chemase în direcția aceea. 

În penumbră apăru trupul unei femei, întinsă pe un divan, cu capul 
rezemat pe perne și cu două braţe descărnate care ieșeau dintre așternuturi 
ca nişte labe de păianjen care se întindeau ca să prindă o muscă. 

— Nu mă mai pot folosi de picioare, tinere, dar vederea îmi este încă 
foarte bună, spuse bătrâna, și la fel de bun îmi este și auzul, din nefericire 
pentru tine. Hai, curaj, arată-mi ce ai luat de acolo! 

Mulţi ani trecuseră din ziua în care senatorul Publius Aurelius Statius se 
putea numi un tinerel și mai mult timp trecuse de când cineva îndrăznise să- 
i dea vreun ordin. Totuși, în faţa venerabilei vârste a matroanei și a privirii 
sale severe, orgoliosul patrician fu nevoit să se supună. 

— Curia probabil că este pe ducă dacă acceptă printre senatori un ticălos 
care ajunge să fure un nimic ca ăsta! spuse, furioasă, bătrâna, observând 
pieptenele și lui Aurelius nu-i făcu plăcere să-şi dea seama că roșise. Nu mă 
duce cu vorba, tinere! Să-mi spui acum ce făceai aici şi ar fi mai bine să-mi 

dai o explicație cât mai bună. Sunt bătrână, dar încă nu m-am prostit, chiar 
dacă toţi cei din jurul meu cred că, o dată cu picioarele, mi s-a mucegăit și 
creierul. 

Aurelius nu se codea să recurgă la o minciună, atunci când împrejurările 
ar fi cerut-o; mai mult, i se întâmplase deseori în viață să se folosească de 
înşelătorie şi obținuse rezultate care nu-l dezamăgiseră. Dar, atunci când îşi 
înălță din nou privirile către bătrâna cea atât de vioaie, uită cu totul de 
păcăleala pe care voia să i-o tragă: acea mândră matroană nu se cădea să fie 
minţită. 

— Trebuie să aflu cui îi aparţinea pieptenele acesta, Ispulla Camillina: l- 
am observat în baie când... și nu-şi termină fraza de teamă să n-o tulbure 
prea tare pe interlocutoarea sa. 

— Când ai găsit corpul nefericitei aceleia, încheie bătrâna cu o voce uşor 
tremurată. Pot să-ți răspund eu: este al nepoatei mele Camilla. Lucilla avea și 
ea unul exact la fel: gemenele și-au făcut acelaşi cadou când au împlinit 
treisprezece ani. 

— Camilla poate că l-a lăsat aici când a plecat să trăiască în casa soţului 
ei. Un bancher bogat, așa cum este Corvinus, era în stare să-i facă niște 
cadouri mult mai preţioase, presupuse Aurelius, dar în sinea sa se ivea o 
altă, mai tragică, ipoteză. 

— Aşa este. Bătrânii care își cumpără o soţie tânără cu bani mulţi ţin s-o 
îmbrace din cap până în picioare, comentă matroana, făcând, dispreţuitoare, 
gura pungă. 

— Nu prea îţi place Corvinus, constată patricianul. 

— Oh, nu-i mai rău decât mulţi alţii. Dar ca un boboc de fată să fie 
vândută unui bărbat care i-ar putea fi bunic... 

— Se obișnuiește, spuse Aurelius, amintindu-și de comentariile 


Pomponiei. 

— Mi s-a întâmplat și mie asta şi n-a fost câtușşi de puţin plăcut! răspunse 
Ispulla. 

— Da, dar fiul tău, Arrianus, avea niște obligații față de bancher... insinuă 
patricianul. 


— Ah, chiar că eşti aşa cum am auzit: îți vâri nasul peste tot! Am auzit 
vorbindu-se despre tine, Publius Aurelius. Aici, toată lumea trăncănește fără 
grijă, crezând că eu am dat în mintea copiilor... 

— Măcar să ajung şi eu aşa, când o să am vârsta ta, Camillina! râse 
Aurelius și prăpădita matroană păru să aprecieze complimentul sincer al 
senatorului. 

— Văd că nu ești prost de tot, tinere; poate că am greșit eu. Spune-mi, 
aşadar, de ce te amesteci în treburile noastre? Consideri, cumva, că răul de 
care a fost cuprinsă Lucilla nu este prea convingător? 

— Ca să fiu sincer, da, recunoscu patricianul, derutat de întrebarea aceea 
atât de directă. 

— Nu eşti singurul care gândeşte astfel, dar nimeni nu îndrăzneşte să 
vorbească despre asta cu voce tare. 

— Nici măcar tu? se miră Aurelius: bătrâna nu-și punea, cu siguranţă, 
lacăt gurii. 

— Şi cine ar asculta ce spune o femeie de o sută de ani careva fi înghițită 
cât de curând de mlaștina Styxului? Ar spune că vorbesc în dodii... Dacă aș fi 
avut eu vreo putere, le-aș fi cerut să examineze mai bine nămolul din cadă. 

— Am făcut eu asta, Camillina... Pentru o clipă, prin pupilele obosite ale 
bătrânei trecu ca un fulger o întrebare mută, amestecată cu un fior de 
spaimă. Medicul n-a descoperit nimic suspect, o linişti patricianul. 

— Există otrăvuri de care nici măcar nu ai habar! Bătrâna încercă să-și 
rotească gâtul subțire şi făcu o sforțare ca să se apropie mai mult de senator. 
Licori îngrozitoare datorită cărora moartea vine încetul cu încetul, prafuri 
care provoacă o mulțime de bube şi alifii atât de rele încât fac să putrezească 
toată carnea de pe trupul omului! Roma se află acum în mâinile unor străini 
care aduc în Urbs duhoarea barbariei lor! Efesianul acela, de exemplu... 
Panaetios: să n-ai încredere în el, Aurelius! Ce căuta el în faţa camerei 
Lucillei, înainte de răsăritul soarelui? Au vorbit mult timp pe prag și 
Octavius probabil că s-a enervat, pentru că, îndată după aceea, am auzit cum 
discuta aprins cu nepoata mea, în timp ce ea se îndrepta către baie... Și, la 
puțin timp după aceea, au găsit-o moartă! 

Aurelius parcă îl vedea în fața ochilor pe Panaetios și, după aceea, 
ritualurile sălbatice ale Marii Mame... 

— Camillina, trebuie să mă ajuţi: am nevoie de un aliat în familia voastră, 
o rugă el. 

— Împotriva cui? Împotriva rudelor mele, poate, sau a noului, așa-zis 
nepot; un intrus care s-a cuibărit în casa asta, intrând pe furiş şi alungând 
încetul cu încetul din sufletul slab al fiului meu cele mai calde sentimente ale 
acestuia? Octavius s-a strecurat aici ca un parazit, ca vâscul care suge seva 
stejarilor de care trăiește agăţat. ȘI-l iubesc, îl iubesc cu toţii: fetele, 
Arrianus, elevii... Oricum, la ce bun să mai răscolești totul? Pe Lucilla, de- 
acum, n-o mai poate ajuta nimeni: parce sepulto, iartă-l pe cel care a murit, 
şi lasă-l să se odihnească în pace, clătină din cap bătrâna matroană. 

— Şi dacă ți-aș putea dovedi că a fost ucisă? insistă Aurelius. 

Bătrâna îşi strânse buzele livide, aproape furioasă. 

— Ei, atunci aş cere să se facă dreptate: Lucilla avea, încă de pe când era 
doar un copil, un deosebit simţ al dreptăţii; și era neinduplecată cu ea însăşi 
ca şi cu ceilalți. Atunci când, pe la zece ani, jucându-se cu un băț ascuţit, a 
lovit-o fără să vrea pe sora ei în şold, a ținut morţiş să-şi primească 
pedeapsa meritată. Eu și Calpurnia ne-am străduit mult timp s-o facem să 
nu-i spună tatălui ei de toată povestea asta: cu groaza lui de a vedea sânge, 
Arrianus i-ar fi chemat în grabă pe toţi medicii din Roma pentru o mică rană 
fără prea mare importanţă. Camilla însăși, pașnică peste măsură, încerca să 
calmeze spiritele, repetând că n-o mai durea aproape deloc şi că n-o interesa 
dacă îi va rămâne vreo cicatrice. „Eşti prea bună”, i-a spus atunci Lucilla. „În 
locul tău, eu aș fi cerut să fiu răzbunată”. Îmi aduc aminte şi acum privirea 
hotărâtă a Lucillei în timp ce rostea aceste cuvinte. Tocmai de aceea, dacă aș 
descoperi ceva ciudat în privinţa morţii sale, ţi-aş spune imediat, nobile 
senator... dar, cu voia zeilor, sper să nu fie așa: a fost de prea multe ori doliu 
în familia asta. Acum, du-te acolo de unde ai venit, Publius Aurelius, altfel 
comesenii vor crede că, într-adevăr, nu te simţi bine. 

— Vale, Ispulla Camillina, şi zeii să-ți mai dăruiască încă mulţi ani de 
viaţă, îi ură senatorul, pregătindu-se să plece. 

— La ce bun, nobile senator? Nimic nu-i mai îngrozitor pentru bătrâni să 
mai trăiască după ce tinerii s-au prăpădit, îi răspunse matroana şi Aurelius 
înţeles că vorbea ca pentru sine. 

e 

Musafirii începeau să plece. Aurelius consideră drept o eliberare sfârșitul 
acestui ospăț trist şi cobori din sufragerie, atent să nu alunece pe resturile 
de mâncare răspândite pe pardoseală. 

Camilla se ridica şi ea, gata de plecare: patricianul îi admiră graţia 
naturală pe care nici severitatea veşmintelor şi a nefericitei împrejurări nu 
reuşea s-o ascundă și simți cum îl inundă un val de furie închipuindu-şi 
corpul acela mlădios în pat, alături de un bătrân lacom şi libidinos, sensibil 
doar la sunetul metalic al sesterților.Când își dădu seama că și ea îl privea pe 
furiş, dădu s-o ajungă din urmă, dar Arrianus îl reţinu și, înainte de a putea 
scăpa de el sub un pretext oarecare, Camilla dispăruse deja în spatele 
uriașului Nicolaus. 

Patricianului nu-i mai rămase altceva de făcut decât să-l urmeze în 
camera de zi pe stăpânul casei. După ce-și frecă îndelung palmele și tuși de 
două-trei ori ca să-și dreagă glasul, Arrianus începu, în cele din urmă, să 
vorbească: 

— Nenorocirea asta a fost îngrozitoare, totuși, fac eforturi să-mi ascund 
suferinţa: hodie mihi, cras tibi;astăzi mi se întâmplă mie, mâine ţi se poate 
întâmpla ţie... Și, totuși, există ceva mai rău: întâmplarea asta nenorocită a 

dat naştere unor întrebări, îndoieli care, cu siguranţă, sunt neintemeiate. 
Ştii, însă, foarte bine că atunci când încep să se audă zvonuri ciudate, 
oamenii sunt convinşi că nu iese fum fără foc şi, puţin câte puţin, gutta cavat 
lapidem, picătură cu picătură sapă în piatra cea mai dură! 

Aurelius, care nu suporta să audă zicale și vorbe de clacă, se frământa pe 
scaun: tristețea lui Arrianus avea în ea ceva artificial, literar, de parcă 
profesorul de retorică ar fi predat una dintre acele teme teribil de neplăcute 
cu care dascălii își terorizează elevii la lecţiile de arta vorbirii: Scrie o 
scrisoare unui tată care şi-a pierdut fiica, demonstrându-i că prin nenorociri 
sufletul omului se călește şi aşa mai departe... 

— Cele mai mari nenorociri te învață cum să-ţi întărești sufletul, auzi, 
inevitabil, Aurelius. Dar nu şi dacă doliul este murdărit de tot felul de bârfe. 
Eu am încercat de unul singur să fac lumină în toată tărășenia asta 
neplăcută, dar nu mă pricep, nu sunt de meserie și, cum s-ar zice, sutor, ne 
ultra crepidam, câr paciule, nu te încumeta să faci altceva decăt niște papuci! 
Tu, nobile senator Statius, îi explică el exasperatului patrician, ai dus la bun 
sfârşit câteva anchete, ultima dintre ele ţi-a adus, acum câteva luni, laudele 
oficiale din partea lui Claudius: dacă s-ar şti că te ocupi de cazul acesta în 
calitate oficială, gurile rele ar fi reduse foarte repede la tăcere. 

Aurelius înţelese că pe Arrianus îl interesa nu atâta să afle adevărul, cât 
să pună capăt bârfelor; astfel încât chiar şi puţina stimă pe care o avea 
pentru director se duse de râpă. 

— Bănuiești pe vreunul dintre ai tăi, Octavius sau, poate, Panaetios? vru 
să ştie patricianul. 

— Nu, absolut deloc! se grăbi să nege profesorul. Totuși, în dimineaţa 
aceea erau pe aici mulţi oameni și, dacă vreunul dintre ei dorea să-mi facă 
rău... sigur, n-ar fi fost prea ușor să intre în baie, dar, după cum spune și 
Vergilius, audentes fortuna iuvat; norocul este de partea celor îndrăzneţi! 

Pe lângă multele calităţi pe care le avea, lui Aurelius două îi lipseau în cea 
mai mare măsură: umilinţa şi răbdarea. Neputând să mai reziste la şirul 
acela nesfârşit de citate, patricianul nu se mai putu abţine. 

— Hotărăște-te, Arrianus! Tu nu m-ai chemat aici ca să-mi împuiezi capul 
cu povești presărate cu ziceri celebre; așa că lasă palavrele și spune-mi ce te 
doare cu adevărat! 

Profesorul de retorică aținti asupra lui o privire plină de dispreţ: cum era 
posibil ca un nobil de un asemenea rang să nu cunoască bunele maniere? 
Anumite lucruri se puteau discuta în mai multe feluri; nu degeaba el, 
Arrianus, se străduia să-i înveţe pe elevii lui arta subtilă a exprimării 
eufemistice... Dar, poftim, aristocrații ăştia erau toţi o apă şi-un pământ, 
nişte încrezuţi neciopliţi care se considerau sarea pământului, doar pentru 

că strămoșii lor luptaseră sub comanda lui Scipio la Zama! Și cât de primitiv 
se exprima acest ciudat patrician, de parcă ar fi fost un legionar aflat în 
campanie sau un vânzător de peşte de la piaţă; și să mai zici că era, aşa cum 
vorbea lumea, un om de cultură! Era limpede, în orice caz, că magistratul 
acela atât de grosolan şi antipatic nu s-ar fi mulţumit doar cu vorbe aruncate 
în vânt: dacă voia să-i ceară ajutorul, trebuia să se hotărască să-i spună mult 
mai mult... 

— Mă tem că aveau de gând să mă lovească pe-mine, nu pe Lucilla, 
recunoscu în cele din urmă Arrianus, deși fără prea mare chef. Și sărmana 
copilă, nevinovată, a picat la mijloc. 

— Cum ai ajuns la convingerea asta? întrebă patricianul pe un ton sever. 

Directorul înghiţi în sec de două-trei ori, după care își luă inima în dinţi. 

— După moartea fiicei mele, am primit o scrisoare anonimă... 

— Arată-mi-o, îl îndemnă Aurelius. 

— Am distrus-o. Era o ameninţare, dar nu-mi mai aduc aminte exact ce 
scria; în clipele acelea, nu i-am dat prea mare importanţă... 

— Este destul de greu de crezut că se pot primi asemenea intimidări, dacă 
nu faci rău nimănui, remarcă neîncrezător patricianul. 

— Te asigur că nu știu de ce să-mi fi trimis cineva un asemenea mesaj, 
declară profesorul, dar mi-e frică: de la moartea Lucillei trăiesc cu spaima 
vreunei vrăji teribile... 

Aurelius ridică dintr-o sprânceană, vizibil dezamăgit: nu credea în magie 
mai mult decât în zei şi rămânea uimit să constate că, la fel ca Ispulla, fiul ei 
putea aduce în discuţie asemenea idioţenii. Credinţa în superstiții era de 
înţeles la plebea ignorantă și poate chiar la o bătrână aflată în pragul unui 
secol de viață, dar nu la un faimos profesor de retorică! 

— Văd că nu reușesc să te conving, nobile senator; sunt sigur că mă 
consideri un prost și un naiv. Dar nu te grăbi: la Roma, anumite practici 
îngrozitoare există cu adevărat; tinerii noştri s-au îndepărtat de obiceiurile 
strămoșești și se supun acum unei hore infernale de zeități și demoni veniţi 
de pe alte meleaguri... 

— Cum ar fi Marea Mamă și preoţii săi castraţi? 

— Întocmai. Eu însumi i-am interzis fiicei mele să ia parte la ceremoniile 
acelea cumplite, dar, după ce s-a petrecut nenorocirea, am descoperit că nu- 
mi dăduse ascultare... Uite, am găsit astea printre lucrurile ei! exclamă 
Arrianus, punând pe masă câteva obiecte: un idol cu cap de hipopotam, două 
degete din argint, un medalion din obsidian cu gravuri oribile și, în sfârşit, o 
păpușă de ceară. 


57 


Patricianul luă în mână medalionul și-l examină cu atenţie: da, putea fi 
ceea ce observase în baie, alături de pieptene, pe tunica de un alb imaculat a 
Lucillei... Dar, în cazul acesta, pe unde s-o fi rătăcit agrafa din jad? 

Îndată după aceea, atenţia îi fu atrasă de statueta de ceară: părul ei era la 
fel cu cel adevărat, iar unele dintre veșminte erau făcute din tulpini fragede 
de mărar primăvăratic, în timp ce altele din frunze de laur, scorțoase și 
închise la culoare, aceleași pe care prezicătoarele de la Delfi şi de la Cumae 
le mestecau de zor înainte de a cădea în transa de rugă către zeu. Pe piciorul 
drept al păpușii, se putea citi, scris cu litere foarte mici, numele aceleia 
căreia îi era destinat descântecul: Lucilla. În mijlocul pieptului, acolo unde 
braţele se legau de trunchi, se vedea un ac lung, înfipt în dreptul inimii. 

Aurelius puse la loc pe masă acea statuetă magică, fără a da de bănuit că 
recunoscuse în ea unul dintre instrumentele cele mai temute ale 
necromanțţiei. Vrăjitoarele din Tessalia se folosiseră întotdeauna de 
asemenea fetișuri pentru a chema spiritele celor morţi şi se spunea că într- 
un asemenea mod ticăloasa Plotina, slujitoare a subpământenei Hecate, îl 
ucisese în floarea vârstei pe viteazul general Germanicus, fratele 
împăratului... 

— Sunt amulete, se mulțumi să constate patricianul. Par să provină din 
Tessalia sau din Egipt. 

— Egiptene, frigiene, babiloniene, cine ştie? Divinul Zeus a îngăduit ca 
fiica mea să fie lovită în locul meu... murmură profesorul. 

„Este ciudat faptul că, deşi avea atâtea bănuieli, Arrianus nu s-a gândit să 
ceară o analiză a nămolului”, își spunea în vremea aceasta Aurelius, destul 
de intrigat. Și apoi, lăsând la o parte păpuşa, talismanele acelea aparţineau 
fără putinţă de tăgadă Lucillei: este posibil ca o tânără de o mare inteligenţă, 
cunoscătoare a secretelor fizicii şi geometriei, să dea crezare unor asemenea 
bazaconii? 

Da, la urma urmelor, era mai mult decât posibil: nu-i alungase, oare, 
Tiberius pe toţi prezicătorii din Roma pentru a rămâne singurul care să se 
bucure de răspunsurile magului Trasillus? Și sute de persoane nu recurgeau 
în fiecare zi la rugi adresate unor divinităţi străine, nu participau la 
ceremonii obscene și nu așteptau prevestirile unor ghicitori necunoscuţi, 
sfidând toate interdicțiile imperiale? La Roma aveau loc frecvent orgii 
bahice, mistere egiptene, adunări barbare în care erau veneraţi dragoni, 
crocodili, himere şi chiar şi un monstru cu cap de măgar, atârnat de o cruce! 
Ce nebunie, gândi Aurelius; fusese nevoie de secole întregi pentru ca 
oamenii să scape de frica zeilor şi să poată judeca numai cu propriul lor cap 
şi acum... 

Cu un gest hotărât adună obiectele aflate pe masă și le strecură printre 
cutele togii. 

— Voi încerca să aflu ceea ce s-a întâmplat, Arrianus; totuși, s-ar putea să 
descopăr și unele lucruri care nu-ţi vor face plăcere. Poate că este mai bine 
să nu tulburăm liniștea morților. 

Profesorul de retorică păru să se gândească preţ de câteva clipe, puţin 
dezorientat, după care se hotărî. 

— Câteodată morții se întorc, Aurelius, invidioşi pe cei care încă mai sunt 
în viaţă. 

— Trebuie să te temi de cei vii, Arrianus, nu de cei care au murit. Hadesul 
este cel mai potrivit loc pentru dușmanii noștri: umbrele răposaților nu sunt 
în stare să mânuiască un pumnal, nici să picure licori ucigătoare în cupele 
noastre. 

— Viermii trimişi de Ereb nu ne pot cotropi trupurile; câteodată, însă, 
sunt în stare să ne otrăvească inima și mintea. lar noi, cei vii, avem dreptul 
să ne apărăm: așa că, fă ce trebuie să faci, Publius Aurelius Statius și fie ca 
zeii să aibă milă de noi! Vale! 

e 

Când ajunse acasă, Aurelius încă se mai gândea la talismanele Lucillei. 
Ştia câte ceva despre tradițiile esoterice din Egipt, Siria, Israel și din 
îndepărtatele și misterioasele ținuturi de dincolo de Indus: urmăreau toate 
să ajungă la adevăruri intuitive, la evenimente extraordinare, la zei gata să 
se întrupeze în muritori obișnuiți ca să salveze lumea. 

Patricianul, deși dornic să afle cât mai multe despre aceste îndeletniciri 
tainice, rămânea dominat de același scepticism de neclintit. Orice fenomen, 
oricât de straniu şi de rar întâlnit, trebuia să aibă, în opinia sa, o explicaţie 
rațională, chiar dacă aceasta ar fi fost înţeleasă cu greu de înţelepciunea 
omenească, încă mărginită. Minunile, profeţiile și farmecele, departe de a-l 
convinge, îi trezeau o neincredere uriașă, făcându-l să resimtă o nevoie 
irezistibilă de a-şi bate joc de credulii pe care-i întâlnea; altceva era, însă, 
teama de puterea magiei, altceva era să recunoască, încrustate în fetișuri, 
semnele unei uri adânci, ale unei dorinţe de a distruge şi de a face un rău cât 
mai mare. 

Existența pieptenului şi a inscripţiei de pe el, privită din perspectiva 
acestei ameninţări teribile, i se păru aproape fără nicio însemnătate; păpuşa 
de ceară, însă, cu numele victimei gravat clar pe un picior, nu mai lăsa loc 
nici unei îndoieli: cineva o ura atât de mult pe biata Lucilla, încât voia s-o 
vadă moartă! Şi doi bărbaţi, Panaetios și Octavius, amândoi foarte interesaţi 
de persoana ei, îi vorbiseră fetei destul de aspru în dimineaţa aceea fatidică... 

Pierdut în gândurile sale, patricianul intră în vestibul, fără a se mira că nu 
îi ieşea nimeni în întâmpinare. Abia trecuse de fauces că-l văzu pe medicul 
Hipparh venind înspre el, cu obişnuitul său zâmbet prietenos și, ca de obicei, 
cu o notă de plată pipărată. 

— lar ai venit! exclamă cam plictisit stăpânul casei. 

— Acum am terminat consultaţia libertului tău, îl informă bravul chirurg. 
Medicamente, zece sesterţi; alifie, opt sesterți și un gologan; fese, doi 
gologani; infuzie calmantă, doi sesterți. 

— Pe toţi zeii, nu mi-ai spus tu că Paris este doar un bolnav închipuit? 

— De fapt, nu el este pacientul, domine, ci sărmanul Castor: a ieșit cam 
șifonat dintr-un schimb aprins de idei cu un zaraf foarte nervos... 

Deci, nu prea mersese trucul cu monedele false. Din fericire, Castor avea o 
piele destul de tăbăcită... 

— Am văzut-o și pe fetița din Suburra, așa cum mi-ai cerut. Este cam 
prost hrănită, dar cu o doică bună o să-și revină repede. l-am prescris o 
infuzie și era nevoie de un biberon ca să i-o dau; așa că mi-am permis să-i 
cumpăr eu unul, absolut nou și foarte drăguţ. Este din cea mai bună 
ceramică, lucrat în formă de purceluş: a costat destul de mult, dar, se știe, 
când tatăl poate să plătească... De altfel, cine nu ar fi dispus să facă orice 
sacrificiu pentru copiii lui? îi făcu medicul cu ochiul, cu un aer complice. 

— Dar tatăl ei este un biet vânzător de haine vechi, un telal amărât! 
protestă Aurelius. 

— Da, bine, este cum vrei tu! îi replică Hipparh, făcându-i din nou cu 
ochiul. Ţi-am pus nota de plată dedesubt, dar să nu-ţi faci nicio grijă: știu să- 
mi ţin gura. 

— Păi, să vezi... încercă zadarnic să protesteze patricianul. Cu toate 
necazurile care-i picaseră pe cap, asta mai lipsea, ca lumea să-l creadă tatăl 
micuţei Quartilla! 

— Și Manlius? Se poate face ceva cu piciorul lui? întrebă el, renunțând să- 
i mai dea explicații medicului și să-l convingă că altfel stăteau lucrurile. 

— Din păcate, nu. A avut boala din Perint: este o febră descoperită de 
Hippocrat cu multe secole în urmă care duce la tot felul de paralizii, printre 
care şi aceea a cerului gurii. Unii bolnavi mor din cauza neputinței de a 
înghiţi, iar puţinii care supraviețuiesc rămân infirmi.Răul s-a produs de- 
acum şi în clipa de față nu se mai poate face altceva decât o eventuală 
corectare prin exerciții a membrului afectat, îl lămuri Hipparh, clătinând cu 
părere de rău din cap, după care se îndreptă în grabă către ieșire, înainte ca 
vreunul de-ai casei să-l întrebe ceva despre vasul cu smochine care se zărea 
printre cutele largii lui mantii de lână. 

— Castor! strigă mai mult din obișnuinţă Aurelius. 

Cel care apăru fu, însă, Paris care aţinti asupra lui o privire plină de un 
reproș îndurerat. 

— Ai pretenţia ca un sărman servitor să vină fuga la chemarea ta în timp 
ce el zace pe patul de suferinţă, lovit mortal în timp ce se afla la datorie? 

— Dar este chiar atât de rău? întrebă, neîncrezător, stăpânul. 

— Mai are puţin și-şi dă sufletul, îi răspunse Paris, suspinând. 

— Castor! strigă din nou patricianul, dar, de data aceasta, căzând pradă 
unei infinite remușcări se îndreptă cu pași grăbiţi către camera libertului. 
„Ce inconştient am fost să-l expun în halul ăsta, a fost numai vina mea”, se 
mustra în sinea lui... 

Intră tăcut în micuța încăpere și-l văzu cu strângere de inimă pe 
credinciosul său servitor zăcând parcă fără viață pe o grămadă de perne, 
susţinut de braţele grijulii ale câtorva slujnice. În jurul capului, o fașă foarte 
lată de pânză ascundea rana aceea ucigătoare, primită în tâmpla dreaptă. 
Corpul său, vlăguit de o asemenea suferință fusese spălat și uns cu 
balsamuri de iscusitele slujnice care acum îi umezeau mereu, cu o cârpă udă, 
buzele crăpate de fierbinţeală. 

— Castor... șopti Aurelius, și, îndurerat, îngenunche la căpătâiul 
servitorului care nu mai avea mult de trăit, străduindu-se să nu izbucnească 
în plâns. Pe când se apropia ca să audă ultimele cuvinte ale prietenului care 
trăgea să moară, observă cu coada ochiului mâna grecului care se strecurase 
cu abilitate între sânii uneia dintre fete. 

Senatorul se încruntă, cuprins brusc de o bănuială. 

— Pe toţi zeii din cer, arde peste tot! urlă el cât putu de tare. Slujnicele o 
zbughiră afară țipând înspăimântate și, în învălmășeala aceea, muribundul 
sări din pat cu o neașteptată sprinteneală. 

— Minune a zeilor milostivi, ai înviat! exclamă Aurelius, străpungându-l 
cu privirea pe Castor. Şi acum, pentru că divinul Hermes, protectorul 
şmecherilor, ţi-a salvat într-un mod miraculos viaţa, lasă-le să iasă afară pe 
toate infirmierele astea îndurerate și dă-mi raportul! 

Alexandrinul, ca un adevărat șmecher ce era, își dădea seama imediat 
când trebuia să se oprească fără să mai insiste. 

— Banii ăia falşi ai tăi care trebuiau să păcălească pe oricine! începu el să 
se plângă, renunțând la comedia de până atunci. Uite în ce hal am ajuns din 
cauza ordinelor tale fără nicio noimă! Profilul atât de pur al chipului meu 
schilodit pentru totdeauna, rafinatul spirit elenic zdrobit sub povara 
umilinţei, corpul acesta de atlet ciopârţit cu lovituri de ciomege! 

— Bine, dar dacă ai doar o mică zgărietură... încercă să minimalizeze 
situaţia Aurelius care, în adâncul sufletului, se simţea vinovat într-o 

oarecare măsură. Hai, să bem ceva împreună, și o să-mi povesteşti pe 
îndelete ce s-a întâmplat. 

— O să am nevoie de ani întregi ca să-mi revin... bombăni Castor, dar 
protestul său energic se stinse când îl văzu pe paharnicul care, îndeplinind 
prompt comanda stăpânului, intrase sprinten, aducând un bol mare de vin 
de Setia, două cupe și un polonic uriaș de aramă. 

— Ăsta da, uite un polonic pe cinste! se bucură libertul; așa încât, ca să-și 
dovedească din plin admiraţia, luă un polonic plin ochi cu vin cald și și-l 
deşertă de-a dreptul pe beregată, făcând inutilă folosirea cupei. Deci: am 
plătit taxa pentru depozit, după cum am stabilit, și Nicolaus, zaraful lui 
Corvinus, mi-a înapoiat pachetul fără să spună nicio vorbă. Mi-am dat seama 
că era ceva în neregulă din felul în care mă observa: părea o cucuvea care a 
pus ochii pe un şobolan paralizat, după mai multe nopţi în care nu vânase 
nimic... şi mai sorbi un alt polonic de vin. Într-adevăr, în timp ce îmi luam în 
grabă pachetul cu bani, l-am văzut pe când le făcea semn unor indivizi 
dubioși care-și făceau de lucru pe acolo... 

Polonicul nu mai găsi nimic pe fundul bolului deja golit şi Aurelius îi făcu 
un semn pivnicerului să aducă imediat un altul, înainte ca memoria să-l 
părăsească pe grec. 

— Pe scurt: o iau la picior în cea mai mare grabă, ajung în fugă la capătul 
străzii şi cotesc înspre piaţă, cu cei doi tot pe urmele mele, ca nişte ogari 
care fugăresc un iepure, continuă Castor, atacând al doilea crater cu vin. 
Găsesc o ușă; mă strecor înăuntru, sprinten ca un dihor. Cei doi trec fără să 
mă observe și răsuflu ușurat... Oh, iartă-mă, nu vrei şi tu puţin vin? întrebă el 
mărinimos, observând abia atunci că în cupa stăpânului era secetă mare. Ei 
bine, domine, n-o să-ţi vină să crezi: în camera în care nimerisem se afla o 
fată nespus de frumoasă, goală de parcă tocmai atunci ieşise din pântecele 
mamei. Fata mă vede, începe să urle de frică, iar eu încerc s-o liniştesc... 

Aurelius sorbi încet din vinul pe care i-l dăruise grecul, întrebându-se 
când l-or mai fi găsit cei doi ucigași care-l urmăreau. 

— Ea își dă seama imediat cu cine avea de-a face și se potolește: suntem 
gata să ne împăcăm, când apare o namilă mare cât un elefant, cu o mătură în 
mână... 

— Soţul ei: și uite că m-am lămurit ce-i cu vânătaia ta, interveni Aurelius, 
izbucnind în râs. În orice caz, acum suntem siguri că angajaţii lui Corvinus 
au urâtul obicei de a-și vâri nasul prin depozitele sigilate pe care le lasă 
clienţii. Aceasta constituie în sine un delict foarte grav: legea prevede nu 
numai că bancherul trebuie să-ți restituie suma quando voles et ubi voles, În 
orice moment și în orice loc doreşti, dar trebuie să-ți dea înapoi exact 

aceleași monede pe care i le-ai lăsat în păstrare, nu doar o sumă egală cu cea 
depusă. 

— De ce se face așa? întrebă, nedumerit, Castor. 

— Simplu, îi explică patricianul. Una este să depui la bancă nişte bani 
pentru ca aceasta să-i poată investi în altceva și, în acest caz, depozitul nu 
este un pachet sigilat, ci bani pentru care funcţionarul trebuie să plătească 
dobânda legală; altceva este să depui o sumă pur şi simplu în custodie sau ca 
garanţie pentru o afacere: în acest caz, clientul este acela care plăteşte băncii 
pentru serviciul pe care i l-a făcut aceasta. Deseori, însă, aceste depozite 
rămân neatinse luni întregi, câteodată chiar și ani... 

— lar sărmanul bancher este obligat să ţină aceste comori în deplină 
siguranță, când ar avea posibilitatea de a scoate un profit de pe urma 
acestor bani... Pun pariu că ticălosul de Corvinus nu poate suporta să vadă o 
asemenea risipă şi pune imediat în circulaţie toţi banii, chiar şi pe aceia din 
depozitele sigilate! 

— Chiar așa. Totuși, ca să fim siguri, data viitoare va trebui să folosim 
bani adevărați. 

— Data viitoare? Doar nu vrei, domine, să mă mai duc din nou acolo? Ăia 
m-au ochit și nici dacă m-aş travesti în Jupiter Olimpianul, cu un mănunchi 
de fulgere în mână, nu s-ar mai lăsa înșelați! 

— Aşa este, ne-ar trebui altcineva, căzu pe gânduri patricianul. Un om de 
încredere și cinstit care să poată face asta în locul meu, fără a se lăsa ispitit 
de o sumă așa mare... 

— Şi care, ca să fie şi mai convingător, să nu ştie nimic despre adevăratele 
tale scopuri... Din nefericire, însă, o asemenea comoară de om nu există, 
trase concluzia Castor. 

— Ba, cum să nu, și chiar sub același acoperiș cu noi! exclamă Aurelius, 
încântat. Şi-l chemă de îndată pe Paris. 

VII 


Ajunul Nonelor lui noiembrie 


A doua zi, Paris, fără să aibă habar de adevăratul scop al misiunii sale, se 
îndrepta către prăvălia lui Nicolaus, având asupra lui un săculeț cu monede 
adevărate din aur. Pentru o mai mare siguranţă, Aurelius le poruncise 
nubienilor săi să nu-l scape din ochi, știind prea bine că orice borfaş ar fi 
bătut în retragere în fața celor opt vlăjgani, negri ca tăciunele şi gata oricând 
să-şi pună pumnii la treabă. 

De altfel, patricianul nu regretase niciodată îndrăzneaţa cumpărare a 
acelor sclavi. Cei opt, care susțineau că erau frați, îi atrăseseră atenţia la 
Alexandria pentru că se aflau în culmea disperării: făceau parte din escorta 
unui preot egiptean căzut în dizgraţia reprezentantului Romei și, după 
condamnarea stăpânului lor, ar fi fost sortiţi să ajungă vâslaşi pe vreo galeră, 
dacă nu-i cumpăra nimeni cât mai repede. Aurelius nu putuse rezista 
tentației. Înalți şi puternici, cu pielea ca abanosul, nubienii erau exact ceea 
ce trebuia pentru a da o notă de distincţie lecticii sale, altfel asemănătoare 
tuturor celorlalte: în Urbs, matroanele s-ar fi luat la întrecere care să se urce 
prima în ea... 

Aşa se petrecuseră lucrurile. În plus, pe parcursul anilor, acei sclavi atât 
de frumoși se dovediseră a fi foarte prețioși ca gărzi de corp, de o credință 
fără margini. Aşa că patricianul nu-şi făcu niciun fel de scrupul trimiţându-l 
pe credinciosul său administrator în bârlogul lupului, fiind sigur că va fi bine 
apărat. 

Abia plecase Paris să îndeplinească porunca stăpânului, când începură să 
se audă bătăi puternice în ușa de la intrarea în domus, zgomote care-l 
treziră până şi pe ostiarius Fabellus care, ca de obicei, dormea adânc în 
ghereta sa de portar. 

— Mai trăieşte? întrebă gâfâind fata, năpustindu-se cu iuțeala fulgerului 
în casă. 

— Linişteşte-te, Nannion, o opri Aurelius. Castor se simte foarte bine și eu 
chiar voiam să stau puţin de vorbă cu tine, aici și acum. 

Slujnica se dădu înapoi, rotindu-şi privirile în toate părțile. Învăţase cu 
timpul - şi pe propria piele - că, atunci când un stăpân vrea să stea de vorbă 
cu o sclavă, asta nu se putea încheia decât în două feluri: fie în pat, fie cu 
biciul. 

— Vino încoace că nu te mănânc! insistă Aurelius, apucând-o de poala 
tunicii. 

— Nu ştiu nimic! declară servitoarea, încruntându-se, după care se 
închise într-o muţenie totală, ca o statuie din granit. 

— Castor! îl chemă patricianul pe grec, văzând că nu era chip să scoată 
ceva de la fată. 

Mai liniştită oarecum în prezenţa libertului, Nannion păru să se mai 
îmblânzească puţin, deși continua să-l privească pe Aurelius cu străvechea 
neîncredere a unui animal prins în cursă. 

— Mai întâi, spune-mi dacă ai impresia că a existat vreo discuţie aprinsă 
între Lucilla şi logodnicul său în zorii zilei în care trebuia să aibă loc nunta, o 
întrebă patricianul. 

— Să se certe? Nu prea cred: stăpâna îl iubea nespus de mult pe Octavius, 
era topită după el, excluse fata o asemenea posibilitate. Oricum, însă, nu pot 
băga mâna în foc; la ora aceea eu pregăteam baia. 

— Nu s-ar putea ca Octavius să fi fost gelos pe cineva, de exemplu, pe 
Panaetios? 

Nannion pufni în râs la auzul unei asemenea năzbâtii. 

— Omuleţul ăla caraghios care stă mereu să-și netezească de zor cutele 
tunicii? Nu, cu siguranţă, pe Lucilla nu putea s-o intereseze un asemenea 
individ. 

Aurelius încuviință gânditor spusele fetei: să fi văzut altceva bătrâna 
Ispulla? Între camera ei și cea a Lucillei se afla întregul peristil și, pe bătrâni, 
auzul îi poate înşela cu ușurință, mai ales când sunt abia treziţi din somn. Pe 
de altă parte, nici nu era cazul să ia prea în serios afirmaţiile unei gâsculițe 
ca Nannion... 

— Dar asemenea lucruri ai văzut vreodată? continuă patricianul, 
arătându-i amuletele Lucillei printre care se afla și păpuşa de ceară. 

— De unde vrei să ştiu eu? Nu sunt decât o sărmană sclavă, se feri să 
răspundă, cu încăpățânare, fata. 

— Aşa este, asta-i adevărat, nu faci prea multe parale. Acum că, în casa lui 
Arrianus, nu mai sunt femei care trebuie slujite, cu siguranţă o să fii vândută, 
minţi Aurelius. 

— Nu vreau să ajung la piața de sclavi! strigă slujnica. 

— Fii liniştită, se pare că nu va fi nevoie: lupanarul de pe ulița Ulmului ar 
fi gata să te cumpere imediat, continuă Aurelius pe un ton indiferent, 
încercând să aprecieze sinceritatea fetei: știa din experienţă că mulţi sclavi 
se prefăceau a fi mult mai tonţi decât erau în realitate, ca să se ferească de 
eventuale necazuri, dar în cazul lui Nannion se temea că s-ar putea afla în 
fața unui caz de adevărată prostie. 

Sclava mai şovăia, disperată. 

— Dacă eşti cuminte, poate că te cumpără el! îi promise aiurea Castor, 
sperând s-o înduplece. 

— Şi o să vin aici ca să stau împreună cu tine? întrebă Nannion, 
luminându-se imediat la față. 

— Sigur că da, confirmă cu promptitudine Aurelius, în timp ce grecul își 
mușca limba: una era să aibă de-a face cu sclava aceea din când în când și 
alta era să trăiască împreună cu ea! 

— Mă rog, în cazul ăsta... zâmbi Nannion, îmbunată, și Castor se luă cu 
mâinile de cap. 

— Aşadar, recunoști obiectele astea? reluă discuţia patricianul, arătând 
din nou către talismane. 

— Da, erau ale Lucillei. ÎI purta mereu pe acesta la gât, afirmă slujnica și 
trase într-o parte medalionul din obsidian. 

— Un mic monstru diform, pe jumătate pitic, cu coadă de animal și cu o 
coroană din pene pe cap... Cine ştie ce-ar putea reprezenta... se întrebă 
Aurelius. 

— Este Bes, domine, spuse Castor. La Alexandria, plebea îl consideră un 
zeu cu o mare putere asupra spiritelor rele. Aici sunt degetele lui Horus, iar 
acesta este nodul lui Isis care apără sângele împotriva otrăvurilor. În Orient, 
oamenii sunt foarte influenţabili și poartă deseori la ei un mare număr de 
fleacuri ca astea... 

— Ciudat, credeam că valea Nilului s-a adaptat întrutotul modelului 
grecesc. 

— Nu, lucrurile nu stau chiar așa, domine. Egiptenii nu au renunţat câtuși 
de puţin la zeii lor. Nu numai că venerează în continuare monștri cu 
înfăţişare de animale, chiar dacă îi numesc Zeus sau Afrodita, dar îi și trimit 
cu mare succes la Roma. 

— Dacă Lucilla se folosea de amulete împotriva descântecelor, în mod 
sigur se temea de ceva. Ştii cumva de unde făcuse rost de ele stăpâna ta? o 
întrebă Aurelius pe Nannion, fără a spera prea mult că va primi un răspuns. 

— Oh, cum să nu, se grăbi să-i răspundă servitoarea, dornică de a-i 
câștiga bunăvoința. De la o tarabă, departe de centru, lângă niște temple - 
sau erau porticuri? - şi un pâlc de pini... 

Senatorul Oftă. Templele existau în Urbs cu sutele şi cam tot atâtea 
porticuri. Cât despre pini, romanii aveau atâţia, încât ar fi putut să trimită în 
toate coloniile Imperiului. 

— Ar fi bine dacă ai putea să fii mai precisă, o rugă el. 

— Se intra printr-o poartă mare... 

— Roma este plină de porţi mari de-a lungul zidurilor care o înconjoară! 
izbucni Aurelius, pierzându-și răbdarea. 

Acum, însă, chinul la care-şi supusese memoria secătuise slabele resurse 
ale lui Nannion, așa că fata începu să se smiorcăie: 

— Mai erau și nişte scaune şi un vânzător fără pic de păr pe cap. Stăpâna 
a vorbit cu el, apoi am văzut-o şi pe Loris. Altceva nu-mi mai amintesc! 

— Loris, cea care a fost servitoarea Camillei? întrebă senatorul, devenind 
brusc mai atent. 

— Da, eu voiam s-o salut, dar Lucilla nu m-a lăsat. Şi totuși erau prietene... 

— Spune-mi, ai fi în stare să recunoşti locul acela dacă l-ai mai vedea din 
nou? 

— Nu ştiu, eu nu sunt decât o sărmană... se bâlbâi Nannion, dar Castor se 
grăbi să-i închidă gura înainte de a da din nou drumul obişnuitei tânguieli. 

— Nubienii s-au întors? sări în picioare patricianul cu o neostoită energie. 

— Chiar în clipa aceasta, domine, spuse Castor. 

— Bun! Fato, ai mai mers vreodată într-o lectică? întrebă Aurelius, în 
timp ce mica servitoare căsca ochii de uimire. Fii gata să facem o plimbare! 

e 

Purtătorii trecură prin fața Porții Caelimontana, gâfâind din greu: 
parcurseseră de-acum mare parte din lungimea zidurilor, fără ca Nannion să 
fi dat vreun semn că ar fi recunoscut locul în cauză. 

Cât despre servitoare, ea se distra grozav. Tolănită pe pernele din pânză 
fină de in, deschidea și închidea mereu perdeluţele, îndemnându-i pe 
nubieni cu mici chiote voioase. Castor, însă, care venea pe jos în urma 
lecticii, nu se distra deloc, bănuind că sclava trăgea intenţionat de timp ca să 
mai prelungească acea plimbare minunată. 

— Mi-e sete! gâfâi, răgușit, în cele din urmă, libertul trântindu-se sleit de 
puteri pe caldarâm. Lui Aurelius nu-i mai rămase altceva de făcut decât să 
dea porunca de oprire. 

După ce băură după pofta inimii, grupul se întâlni din nou în faţa unui 
thermopolium: din elanul cu care porniseră, nu mai rămăsese în clipele 
acelea decât o vagă amintire. 

— Poate că ar fi mai bine să ne lăsăm păgubași, recunoscu patricianul 
căruia ideea de a-i arăta luiNannion toate porțile Romei nu i se mai părea 
atât de strălucită. 

— De ce? Să mai Încercăm! protestă servitoarea care nu avea de gând să 
scurteze plimbarea aceea de vis. Dacă reușesc să văd casa aceea ciudată, 
albă, o să găsesc cu siguranţă strada! 


îi [YY 


Aurelius și Castor o priviră fără să înţeleagă nimic din vorbele ei. 

— O construcţie mare, fără ferestre, triunghiulară, cu vârful în sus și cu 
două coloane mici în faţă, le explică Nannion. 

— Vorbeşte despre Piramida lui Cestius! exclamă senatorul și grupul se 
puse din nou în mişcare cu forţe sporite. 

Când în faţa lor apăru mausoleul pe care Caius Cestius, adept al lui Isis, şi- 
l construise în formă de mormânt egiptean, fata luă comanda și-i îndrumă pe 
purtători către porţile Naevia și Capena. 

— Ne întoarcem spre centru, observă Aurelius. Locul trebuie să fie pe 
Appia: pe porțiunea de după Poarta Capena sunt mai multe temple și chiar o 
pădurice. Este aceea a Camenelor, acolo unde Numa Pompilius o întâlnea pe 
nimfa Egeria. 

— Nu putea să ne spună de la început proasta asta în loc să ne ocolească 
atâta? se plânse, nervos, Castor. 

În acest timp, nubienii, învioraţi după ce băuseră puţin vin, parcurgeau 
ultima porțiune a străzii și apărură curând templele, pinii şi izvorul sacru. 

— Aici este! bătu din palme slujnica, mândră că fusese în stare să conducă 
grupul către țintă. 

— Unde? întrebară într-un glas Aurelius și Castor. 

În jurul încrucişării dintre străzile Appia și Latina, pe lângă împrejmuirea 
care delimita pădurea sacră, se vedea o îngrămădeală nesfârșită de vehicule 
de toate felurile pe care călătorii veniţi dinspre sud erau obligaţi să le lase 
acolo pentru a avea acces în oraș. Pe timpul zilei, întreaga Romă era o insulă 
pietonală și niciun mijloc de transport tras de animale nu putea înainta spre 
centru, astfel încât trăsurile, carele şi căruțele erau înghesuite pe străduţele 
laterale, alături de readae cu patru roți și de solidele plaustra pentru 
transportul de mărfuri. 

— Taraba era chiar sub copacul acela, iar vânzătorul era îmbrăcat în alb... 
îşi aminti fata. În luminişul respectiv nu se vedea acum decât un bătrân 
zdrențăros care picotea la umbră. 

Omul, văzând că era arătat cu degetul de cineva din grupul acela de 
personaje elegante, se grăbi să sară în picioare. 

— Înălțimile voastre, vreţi să vă lăsaţi lectica aici? Puteţi s-o faceți 
liniștiți, Macedonius o să aibă grijă de ea zi și noapte! 

— Căutăm un vânzător egiptean, poate un preot... spuse Aurelius. 

Paznicul de vehicule se încruntă, gândindu-se; apoi râse cu poftă. 

— Ah, voi vorbiţi despre Rusticus! Da de unde să fie egiptean, ăla vine din 
Ferentum! Oricum, nu-i nimic de făcut, noduri de-ale lui Isis și cobre sacre 
nu mai are. Acum vinde niște statuete etrusce pe care le face cumnatul său 
din Ostia. 

„Sigur că da, amulete vrăjite și talismane magice. Nimic altceva decât 
nişte fleacuri!”, gândi Aurelius şi vâri mâna în pungă vrând să-l 
recompenseze pe bătrân. 

Văzând că în palma patricianului nu sclipea obișnuitul gologan prăpădit, 
ci un sestert adevărat, din argint, Macedonius deveni mai îndrăzneţ. 

— De ce nu închiriaţi o litieră ca să vă întoarceţi în oraş? Este un serviciu 
nou pe care l-am pus pe picioare eu însumi: cine vine din afara orașului, lasă 
aici carul şi-și continuă drumul cu sedia gestatoria, mult mai ieftină decât 
orice lectică, propuse el îmbietor şi, cu un gest larg, arătă mijlocul somptuos 
de deplasare pe care-l punea la dispoziţia călătorilor: un scaun, nimic 
altceva decât un scaun din lemn, de picioarele căruia fuseseră legaţi doi pari 
zdraveni. 

Macedonius fluieră scurt și, înainte ca Aurelius să aibă timp ca să-i refuze 
oferta, doi băiețandri zdrenţăroșşi ieșiră în fugă din popina aflată prin 
preajmă. 

— Attius, Rabirius, veniţi, încoace, repede: am de lucru pentru voi! 

— Nu-i deloc rea ideea, aprecie Castor, așezându-se imediat pe scaunul 
șubred. O să mă scutească să mai merg pe jos prin toată Roma, iar tu, 
domine, şi Nannion o să puteţi folosi lectica pentru a vă întoarce acasă... 

— O clipă! interveni Aurelius, adresându-i-se lui Macedonius. Din 
întâmplare, ai observat printre clienţii acelui Rusticus o fată tânără, brunetă, 
însoţită de sclava aceasta? întrebă trăgând-o mai în față pe sfioasa Nannion. 

Macedonius o privi cu atenţie pe servitoare, închizând ochii pe jumătate. 

— Poate că te referi la o femeie elegantă, îmbrăcată într-o rochie verde cu 
broderii fine? întrebă bătrânul. 

— Da, sigur că da! confirmă Nannion cu tărie. 

— Da, atunci mi-o amintesc, continuă Macedonius. Venise să caute 
anumite amulete vechi și Rusticus îi spusese să mai treacă pe la el peste 
câteva zile, pentru că era vorba despre nişte rarităţi foarte greu de găsit. Mă 
înţelegeţi, trebuia să-i dea timp cumnatului său să le fabrice la perfecţie... 
Tânăra a fost foarte mulțumită de ceea ce cumpărase și plătise prețul fără să 
crâcnească. 

— Vrei să spui că Lucilla a venit aici de două ori? întrebă Aurelius. 

— Da, dar prima dată era însoţită de o altă servitoare: mi-o amintesc bine 
pentru că m-a rugat să-i găsesc un loc în vreo căruţă care ieșea din oraş. De 
obicei nu este ușor să fii luat de cineva, dar în cazul acela vizitiii s-au bătut 
între ei ca s-o ia cu ei, dat fiind că era o fată frumoasă foc, înaltă, bine făcută 
şi cu părul roșcovan... 

— Exact ca Loris! exclamă Nannion și Aurelius își dădu seama că 
îndelunga lui căutare nu fusese zadarnică. 

După câtva timp, grupul era din nou în casa lui Publius Aurelius de pe 
colina Viminal. 

— Stăpâne, să ştii că asta nu-i tot, așa că ascultă-mă un pic! spuse Castor, 
care abia coborâse, ca printr-o minune întreg și nevătămat, de pe sedia 
gestatoria a lui Macedonius. După ce aţi plecat voi, am mai stat câteva clipe 
să mai trăncănesc cu cel care păzea carele. Trebuie să-ți spun că afacerea cu 
scaunele astea mobile mă interesează într-o oarecare măsură și, dacă aş 
primi un procent avantajos din încasări, aş fi dispus să investesc în ea. 
Foarte mulți călători ajung la Roma sleiţi de puteri după o călătorie lungă și 
obositoare și trebuie să-și continue drumul spre centru pe jos pentru că nu 
au destui bani ca să închirieze o lectică: cu vreo treizeci de scaune și de două 
ori mai mulţi oameni, s-ar putea organiza o afacere ca lumea... 

— Ei bine, ce mai aștepți? Bani ai destui! exclamă Aurelius, știind foarte 
bine că grecul adunase în toţi acești ani, din bacșișuri şi din diferite învârteli, 
o mică avere datorită căreia putea fi primit în ordinul cavalerilor. 

— S-o luăm cu încetişorul; trebuie să fiu prudent cu investiţiile, nu vreau 
să ajung ca Macedonius! Și el avea câte ceva pus deoparte, dar acum... Cei doi 
băieţi zdraveni care m-au adus până aici purtându-mă pe umeri sunt fiii lui 
şi, până anul trecut, lucrau ca marinari pe rutele către Asia. Acum câteva luni 
s-au hotărât să se întoarcă la Roma cu tot ce economisiseră și, împreună cu 
tatăl lor, să pună pe picioare o mică afacere. Dar banii nu erau suficienţi, așa 
că s-au dus la o bancă... 

— Nu mai spune! tresări Aurelius. 

— Da, din păcate. Pentru că erau de condiție destul de modestă, toate 
ușile li s-au trântit în nas și au ajuns la argentarii lui Corvinus: ca să obţină 
un împrumut cu o dobândă uriașă, sărmanul bătrân a fost nevoit să ofere ca 
garanţie proprietatea asupra casei şi a micului cavou de familie în care se 
odihnesc osemintele soției sale. 

— Cred că pot să-mi închipui cum s-a sfârșit toată povestea asta: la 
scadenţă, Macedonius, pentru că nu a reușit să restituie banii Împrumutați, a 
trebuit să ceară un alt împrumut ca să plătească dobânzile... 

— ... Şi s-a înglodat în datorii până în gât, pierzându-și casa, mormântul și 
stima copiilor. Acum, cei trei sunt nevoiţi să doarmă prin carele pe care le 
păzesc! încheie Castor. 

„Cămătarul ăla nenorocit, tare aş vrea să găsim ceva cu care să-l 
înfundăm!”, se gândi Aurelius, întrebându-se în clipa următoare cât din 
dorința lui de a-l demasca pe tâlharul ăsta se datora unui sentiment de 
dreptate înnăscut și cât meschinei speranţe de a o vedea într-o zi pe mândra 
Camilla alergând la el şi implorându-l să-i dea o mână de ajutor. 

— Trebuie să aflăm totul despre situația financiară a lui Arrianus, se 
hotări în cele din urmă patricianul, lăsând la o parte cele din urmă scrupule. 
Vreau să știu cui îi aparțin domus și şcoala. De unde pot să știu eu că 
bancherul nu l-a adus în sapă de lemn pe socrul său și acela nu vrea să-l 
reclame? Sau s-ar putea ca Lucilla să fi descoperit ceva în neregulă prin 
afacerile tatălui ei. După cum spunea lrenea, fata se pricepea foarte bine la 
matematică și poate că în materie de bani era mai competentă decât 
părintele său... 

— Stăpâne, a sosit o scrisoare! exclamă în clipa aceea Paris, vorbind 
fonfăit. Cu ochii strălucind de febră şi cu nasul curgându-i, intendentul 
reuşea cu greu să intre pe ușa camerei de zi, mișcându-se cu greutate în cele 
trei tunici groase de lână pe care le îmbrăcase una peste alta, astfel încât 
semăna cu un urs brun abia trezit din somnul hibernal. 

Cu mişcări îngreunate de cele trei haine, intendentul îi dădu lui Aurelius o 
scrisoare și un plic sigilat. Gestul nervos cu care patricianul rupse ceara 
peceţii nu scăpă ochiului versat al lui Castor: era clar, stăpânul spera să fie 
un mesaj de la Camilla. 

Dar, cu un aer dezamăgit, Aurelius îi întinse foaia de pergament. 


„Ispulla Camillina pentru Senatorul Publius Aurelius Statius. 
In numele respectului pe care-l datorezi venerabilei mele 
vârste, te rog să păstrezi în siguranţă acest plic. Vale.” 


— Sunt pe lume câte unii care, ca să cucerească o femeie frumoasă, încep 
cu ademenirea copiilor ei: se pare, însă, că tu te-ai hotărât să începi cu 
bunica! îl luă peste picior Castor. 

— Poate că Ispulla a descoperit ceva grav în privinţa vreunui membru al 
familiei sale. Sunt convins acum că toţi cei din familia lui Arrianus au câte un 
secret bine ascuns, murmură patricianul cercetând pachetul și încercând să- 
şi dea seama ce putea conţine fără a încălca obligația de a-l deschide. În 
orice caz, va trebui să dăm de urma acelei Loris, servitoarea Camillei, și, de 
asemenea să-l găsim şi pe elevul acela despre care pomenea Pomponia. Vezi, 
Castor, unge și tu pe cine poți și află pe unde ar putea fi ăștia doi. 

— Ca de obicei, eu trebuie să fac ce-i mai greu; și toate astea doar pentru 
că eu sunt servitorul şi tu ești stăpânul! Se vede limpede că romanii n-au 
avut niciodată habar de democraţie... 

— Ştiu dinainte ce vrei să-mi aminteşti, râse Aurelius știind prea bine ce 
avea să spună grecul. Cu mult timp în urmă, când romanii încă mai trăiau în 
cocioabe sărăcăcioase din lut amestecat cu bălegar, voi, grecii, aveați deja 
temple măreţe și inventaserăţi dreptul la vot. Păcat, însă, că minunata 

voastră democraţie nu se referea decât la o minoritate foarte restrânsă: 
femeile, străinii și sclavii erau lăsaţi întotdeauna pe dinafară... 

— Oricum, era mai bine decât Senatus PopulusQue Romanus al vostru, îi 
răspunse furios Castor. Acel „PopulusQue' a fost inventat doar ca să ia ochii 
plebei, iar Senatul nu mai este demult decât un cor de păsăroi albi gata să vă 
supuneţi la cel mai mic semn al Cezarului! 

— Cel puţin, Roma nu este atât de zgârcită ca orașele grecești în 
acordarea cetăţeniei pentru străini, nici atunci când aceştia o merită din 
plin, protestă patricianul. 

— Dar Panaetios, dar Nicolaus? Dar subsemnatul? obiectă Castor cu un 
glas plin de mândrie: alexandrinul se născuse sclav și, oricât de bogat ar fi 
fost, nici în vecii vecilor n-ar fi putut ajunge să fie cetăţean roman. Nu că mi- 
aş dori să fac parte din comunitatea voastră de barbari, să fim bine înţeleși; 
eu, grec de origine nobilă... se grăbi să el s-o dea cotită, în timp ce Aurelius se 
prefăcea că trece cu bunăvoință peste ilustrul neam al credinciosului său 
secretar, rod al vreunei legături amoroase venale dintre o prostituată și un 
marinar aflat în trecere. 

— Şi de unde știi că Panaetios și Nicolaus nu se bucură de drepturile 
cetățeniei romane? vru totuși să-l pună la punct patricianul. Dacă în loc să 
fie simpli liberţi ar fi fost /ibertini - adică fii ai unui sclav eliberat - ar putea 
fi înscrişi în vreun neam roman. Este un amănunt care nu trebuie scăpat din 
vedere; du-te și te informează despre asta la arhive. 

— Cauţi orice pretext ca să mă faci să trudesc din greu pentru tine! 
izbucni Castor şi, ca să-l îmbuneze, Aurelius trebui să-i promită o răsplată 
grasă. 

— Du şi scrisoarea asta acasă la lunia lrenea: vreau să o invit la cină, 
adăugă patricianul, în timp ce grecul pleca fluierând voios. 

Trecând prin vestibulul marii domus, Castor se bucura în sinea lui pentru 
îndemânarea cu care îl adusese pe stăpân exact acolo unde îi convenea mai 
bine. Într-adevăr, ca să obţină informaţii de la arhivă, trebuiau date destul 
de multe bacșişuri şi avea să piardă şi destul timp. Lângă birouri erau, însă, o 
cârciumă grozavă. O asemenea misiune avea să-i aducă, prin urmare, 
posibilitatea câtorva zile de plimbări odihnitoare, întrerupte de ceasuri 
lungi la cârciumă în tovărășia funcţionarilor de la care trebuia să stoarcă o 
droaie de informaţii... și, în cele din urmă, totul se termina cu o răsplată pe 
măsură! 

Nu, se hotărî libertul, pentru nimic în lume nu și-ar fi schimbat stăpânul: 
cine altul, dacă nu nobilul și excentricul senator Publius Aurelius Statius, ar 
fi fost atât de mărinimos încât să se lase cu bună știință înșelat într-un 
asemenea hal? 

VIII 


Nonele lui noiembrie 


În seara următoare, Aurelius se învârtea nervos prin triclinium, cerând să 
se facă ultime retușuri la prezentarea bucatelor de la cină. Iunia lrenea, 
ilustra matematiciană, prietenă cu cei mai de seamă învăţaţi ai vremii, 
obișnuită să stea la masă cu regi și cu împărați, acceptase invitaţia 
patricianului şi acesta din urmă nu voia să se facă de râs. 

Mai erau doar câteva clipe până la ora stabilită şi Aurelius se asigurase că 
totul era în regulă. 

— Oh, zei, dar ce faceţi voi aici? întrebă el văzând un grup de muzicieni 
care-şi acordau de zor instrumentele. 

— Eu i-am angajat, stăpâne, ca să mai înveselească atmosfera, îi explică 
grecul care supraveghea pregătirile micii orchestre. 

— Eşti nebun? lrenea vine ca să vorbim despre filosofie și tu-mi aduci 
muzicieni! Ai face mai bine să te îngrijești ca paharnicii să pregătească bine 
vinul! 

— Cum crezi, domine, îi răspunse grecul ridicând din umeri, în timp ce 
sclavii anunțau sosirea musafirei. 

Senatorul porni în grabă s-o întâmpine pe savantă cu toate onorurile, 
străduindu-se din toate puterile să facă tot ce putea ca invitata lui să se 
simtă bine. 

Spărgându-se gheaţa, se așezară la masă. În fața mâncărurilor alese, 
Publius Aurelius și lunia lrenea descoperiră că vizitaseră aceleași orașe; 
gustând din ugerul de scroafă, discutară ca niște vechi prieteni despre cărţi, 
filosofie, artă și călătorii. Ajunseseră la plăcintele cu susan când patricianul, 
imprudent, îndrăzni să întrebe: 

— Ce părere ai despre Camilla? 

Tonul voit indiferent al lui Aurelius nu o înșelă nicio clipă pe inteligenta 
sa interlocutoare și aceasta îl puse la punct. 

— Fata aceea probabil că te-a fermecat de-a binelea, nobile senator, dacă 
te interesezi de ea chiar şi în prezenţa mea... 

— Camilla te interesează, cumva, şi pe tine? vru să insiste Aurelius destul 
de iritat. 

— Roman prost! râse lrenea, fără să se simtă deloc jignită. Voi, locuitorii 
Romei, vă daţi aere de mari cinici, dar, pe dedesubt, rămâneţi nişte 
incorigibile câpii ale lui Cato! 

— Te rog să mă ierţi, nu am nicio scuză, recunoscu patricianul care se 
simţea de-a dreptul pus la colţ și fu apăsat dintr-o dată de povara neplăcută 
a obișnuitei sale aroganţe de aristocrat roman. 

— Mai mult, nobile senator, continuă lrenea, nici măcar nu ai văzut ceea 
ce trebuia: favorita mea nu era Camilla, ci sora sa, Lucilla... Îmi dădeam 
seama, pe parcursul lecţiilor, că ea își oprea îndelung privirea asupra mea, 
observându-mă ca și cum ar fi încercat să descifreze în sufletul meu cine ştie 
ce secrete bine ascunse. Am înţeles destul de curând că nutream pentru ea o 
atracție ciudată pe care nu reușeam să mi-o înfrânez. Am încercat în toate 
felurile să ascund acest sentiment, dar Lucilla tot și-a dat seama și a profitat: 
avea doar șaisprezece ani, atunci... Când a înţeles, totuși, că, în loc să mă las 
sedusă de avansurile ei, voiam să fug de ele, s-a răsculat împotriva mea, ca o 
fiară. Un elev îl reclamase pe tatăl său; ea m-a ameninţat că voia să facă 
același lucru cu mine. Așa s-a făcut că am renunţat la tot și m-am întors în 
Corintul meu natal, de unde mi-am început peregrinările: Efes, Antiohia, 
Cesareea, Alexandria... Lucilla era o mică și încântătoare viperă, dar, la urma 
urmelor, nu mă pot plânge: mie mi-a plăcut. 

— Altora nu? întrebă Aurelius și, în același timp, admira curajul plin de 
seninătate cu care femeia aceea îi mărturisea că avusese un sentiment pe 
care mulți l-ar fi considerat nedemn. Spune-mi la cine faci aluzie, te rog... 

— Nu este decât o impresie, s-ar putea să greşesc. 

— Am nevoie să știu asta, lunia! 

— Cred că a existat ceva între ea şi Panaetios, recunoscu în cele din urmă 
lrenea. 

— Şi tânărul Octavius? insistă patricianul, destul de nedumerit. 

— De la optsprezece ani a trăit în casa lui Arrianus. Era frumos, cultivat, 
educat și avea tot ceea ce o fată și-ar fi dorit de la un bărbat. Chiar și Camilla, 
atât de rece şi de distantă, îl privea cu ochi buni. Probabil că Lucilla, în 
încercarea de a-l avea și pe el în mână, a căzut victimă propriului său joc. 
Uneori chiar cel care se crede foarte puternic ajunge să-și piardă cel mai 
ușor capul... 

— Şi tu, lunia, îți pierzi vreodată capul? întrebă Aurelius, mirat peste 
măsură că femeia aceea care nu era frumoasă și nici prea tânără îl atrăgea 
atât de mult. 

Savanta își înălță înspre el privirea pătrunzătoare, în care se vedea o 
sclipire de ironie. 

— Oh, doar nu încerci să mă seduci, Aurelius! Pentru mine, vremea 
nebuniilor a trecut cam de multișor. Este obositor să iubești și, în plus, te 
goleşte de toată energia; în acest moment îmi mai pot permite din când în 
când doar câte o emoție bine ponderată. Prefer acum mireasma 
mângăâietoare a caprifoiului, în locul aceleia îmbătătoare a iasomiei. Nu, am 
trăit, într-adevăr, prea mult ca să mai fiu în stare să-mi pierd capul, nobile 
senator, nici chiar pentru un bărbat ca tine... Și dacă ne mai permitem uneori 
câte o mică nebunie - încheie femeia cu un zâmbet - este pentru că știm 
foarte bine că nu riscăm nimic. Sunt sigură, de exemplu, că, mâine, viaţa nu 
va fi altfel decât de obicei, pentru tine sau pentru mine, doar pentru că am 
face dragoste acum... 

IX 


A opta zi înainte de Idele lui noiembrie 


A doua zi de dimineață, senatorul Publius Aurelius Statius intra în 
biblioteca lui Asinius Pollio care, chiar și la primele ore ale dimineţii, era 
deja aglomerată. De când prețurile de copiere urcaseră la un sestert pentru 
cinci pagini, numărul vizitatorilor zilnici ai sălilor publice de lectură 
crescuse simțitor, pentru că doar cei care aveau bani mulţi își puteau 
permite să cumpere cărțile dorite. 

Aurelius era unul dintre aceștia: client vechi al fraţilor Sosius, vestiții 
editori de pe Vicus Tuscus, cumpăra de la ei un mare număr de cărţi, chiar 
dacă în ultima vreme începuse să se aplece tot mai mult asupra lui 
Saturninus, cu Argiletum al său, şi plănuia chiar să-şi angajeze în casă doi 
sclavi copiști care să lucreze doar pentru el. Oricum, ca un cititor asiduu ce 
era, sulurile de pergament cu cele mai noi opere nu-i erau de ajuns 
niciodată, așa că intra deseori prin biblioteci în căutarea unor cărţi vechi sau 
necunoscute: aceasta era a treia în care intra în dimineaţa aceea, dar toată 
această căutare înverşunată nu avea drept ţintă vreo carte, ci, mai degrabă, 
un cititor... 

În clipa aceea, patricianul se învârtea printre rafturile ticsite până la refuz 
cu suluri de pergament ca să observe pe ascuns cititorii aplecați deasupra 
papirusurilor desfășurate în faţa lor pe mesele lungi din lemn. Privirea 
atentă a custodelui îl urmărea peste tot, căutând să nu-l scape din priviri: n- 
ar fi fost pentru prima oară când vreun sul preţios nu mai era de găsit după 
vizita unui filfizon dornic să aibă expuse câteva rarităţi în casetele din 
camera sa de zi... 

Obosit de fâțâiala necontenită a suspectului vizitator, vigilentul 
bibliotecar se hotărî în cele din urmă să intervină, tăindu-i calea. 

— Te plimbi încoace și încolo de o bună bucată de vreme; aș putea să știu 
ce cauţi? întrebă el cu un aer sever. 

— Voiam... șovăi Aurelius, căutând în minte un titlu greu de găsit, astfel 
încât să-i dea cât mai mult de lucru acelui slujbaş care-l sâcâia. Odele lui 
Bachilide! exclamă el în cele din urmă, fiind sigur că nu existau în toată 
Roma decât cel mult zece exemplare. 

Omul primi această cerere cu o privire bănuitoare și, înainte de a se 
îndepărta, îi făcu semn unui coleg de-al său să-l ţină în continuare sub 

supraveghere pe dubiosul vizitator. Patricianul îşi continuă mai grăbit 
căutarea, îngreunată și mai mult de faptul că jumătate dintre cititori erau 
aşezaţi cu spatele la el: ca să le vadă feţele ar fi trebuit să treacă dincolo de 
platforma din lemn de pe care ajutorul cerberului făcea de pază, hotărât să 
nu lase pe nimeni să ajungă acolo. De acolo de unde se afla, în capătul sălii, 
Aurelius nu reuşea să vadă decât capișoane, glugi şi cefe rase, imposibil de 
identificat cui aparțineau; în plus, ferocele, dar exagerat de competentul 
bibliotecar se întorcea deja, aducând unul dintre acele exemplare foarte rare 
ale cărţii lui Bachilide. 

Atunci, patricianul se prefăcu că se împiedică și, în încercarea de a-şi 
menţine într-un mod caraghios echilibrul, se rezemă de un vo/umen foarte 
gros pe care se aflau, la rândul lor, alte suluri mai uşurele. 

— Fii atent, papirusul acela al lui Teofrast este extrem de fragil! urlă 
custodele repezindu-se la el, dar cărţile deja cădeau cu zgomot pe jos, făcând 
ca vreo treizeci de capete să se întoarcă înspre locul cu pricina. 

— Îmi pare rău, eu... bolborosi senatorul cu un aer dezorientat, contrazis 
de expresia triumfătoare din priviri: omul pe care-l căuta era chiar acolo, în 
rândul al doilea. 

— Pun pariu că ai făcut-o intenţionat! rânji dispreţuitor custodele, ținând 
cu grijă sulul de papirus pe care-l avea în mână. Cum naiba să las pe mâna 
unui neghiob ca tine o ediţie atât de rară a lui Bachilide? 

— Mulţumesc, dar nu-mi mai trebuie, îi spuse cu o expresie nevinovată 
patricianul îndreptându-se în grabă către un scriptorium unde-l descoperise 
pe Panaetios. 

— Mitocani ca ăștia nici n-ar trebui lăsați să intre aici... bombănea 
cerberul, furios, pe când cei doi ieșeau în atrium. 

— Ce întâmplare fericită să ne întâlnim astfel! exclamă Aurelius, 
aşezându-se alături de grămătic pe o bancă de marmură de la intrare. 

— Întâmplare? repetă efesianul şi zâmbi, lăsând să se înțeleagă că nu 
credea nicio iotă din spusele patricianului. 

— Credeam că ești la școală, minţi senatorul. 

— Acum mă duc mai rar acolo, îi explică Panaetios. O va conduce 
altcineva de acum înainte și este mai bine pentru toată lumea ca eu să mă 
amestec cât mai puţin posibil. 

— Octavius este prea tânăr ca să facă totul de unul singur; sunt sigur că 
experienţa ta i-ar fi de mare folos. 

— Avem concepţii foarte diferite în ce privește învățământul și parcă îmi 
vine să cred că are dreptate când îmi spune că nu reuşesc să mă adaptez la 
vremurile de azi. Deseori, noii profesori sunt nişte nepricepuţi cărora doar 
generozitatea unor oameni politici le-a asigurat un post în vreo școală, iar 

cât despre elevi, ei par preocupaţi doar să aibă capsa după ultima modă şi 
tocurile cele mai elegante... În ultima vreme, în şcoală sunt acceptaţi să 
predea la quadrivium oameni care nu știu nici măcar să facă deosebirea 
între beta şi theta. Aşa că nu este de mirare: cum se poate pretinde rigoare 
dacă nu sunt selecționați elevi cu adevărat capabili. 

— Îţi înţeleg nedumeririle, Panaetios. Totuşi, cererea de cultură este mult 
mai mare şi niciodată nu au fost, ca astăzi, atâţia oameni în stare să citească 
şi să scrie: servitori, sclavi, oameni din popor, chiar cârciumari și /upae! 

— Cu toate acestea, nivelul de pregătire este în scădere și numai cine are 
bani ca să plătească nişte profesori particulari reușește să ajungă la cel mai 
înalt nivel. În felul acesta se menţine inegalitatea; nu aceea bazată pe merite, 
ci aceea care se bazează pe bani. Altădată, cel puțin, dacă erai cu adevărat 
silitor, puteai ieşi în evidenţă chiar și cu mijloace materiale modeste... 

— Şi, totuși, numărul celor care reușeau era destul de mic! obiectă 
patricianul. 

— Când am ajuns la Efes, continuă Panaetios, eram un tânăr entuziast, 
însufleţit de focul sacru al transmiterii cunoștințelor mele către ceilalţi... M- 
am angajat cu trup şi suflet în proiectul lui Arrianus; ani de zile m-am 
sacrificat, punând munca înaintea tuturor celorlalte lucruri, chiar și a 
propriei mele demnități, dacă aceasta avea vreo valoare. Și acum m-am ales 
cu praful de petobă. 

Senatorul asculta toate acestea, făcând eforturi ca să înțeleagă motivele 
nemulțumirii lui Panaetios, dar nu putea să nu considere că vederile 
efesianului erau cam înguste. Roma nu mai era dominată de un grup 
restrâns de aristocrați doldora de cultură, ci de un Cezar, pentru care un 
cetățean însemna altceva: cei care făceau parte din ordinul cavalerilor - 
comercianţi, bancheri, întreprinzători - aveau acum aceeași importanţă ca și 
nobilii din clasa senatorială. Apuseseră vremurile în care exemplele de 
eroism date de Mucius Scaevola și deHoraţiu îi făceau pe dușmani să dea 
înapoi: pentru a înarma și a întreţine o legiune trebuiau bani, bani și iarăși 
bani, și noile clase sociale care apăruseră erau acelea care produceau acești 
bani... Cum se mai putea accepta, atunci, ca în cultură să domnească doar un 
cerc închis de privilegiați? Desigur, pentru severul profesor, crescut într-o 
lume în care intelectualii erau ocrotiţi de cei puternici și străluceau prin 
reflectarea gloriei acestora în activitatea lor, era foarte greu să lase locul 
noilor generaţii în ascensiune care îşi cumpărau funcţii și onoruri cu sunetul 
sesterților şi tot atât mai greu îi era să se vadă înlocuit de Octavius, de 
origine modestă, ca şi el, dar cu mulţi ani mai tânăr! 

— Mi-am irosit viața cu nişte fantasme, spuse libertul în șoaptă, parcă 
vorbind doar pentru el. Am renunţat să pun pe primul plan viața mea, trăind 

în lumea cărților: așa că vedeam realitatea prin intermediul literaturii, iar 
pasiunile îmi apăreau ca fiind departe şi inofensive ca viscolul iernii atunci 
când îl priveşti din camera ta, alături de focul din vatră. Nu simţeam 
emoţiile, le citeam... 

Patricianul îi încuviință spusele: cunoștea otrava subtilă a foilor de 
pergament, tentaţia periculoasă - în faţa căreia cedase cândva şi el însuşi - 
de a-ți modela viața după modelul literaturii, în loc ca literatura să-şi ia 
exemplul de la viaţă... 

— După aceea am descoperit că nici cărţile nu erau de-ajuns, continuă 
Panaetios, dar în momentul acela pierdusem deja totul, chiar şi capacitatea 
de a mă revolta. Acum mă simt un ratat și mă întreb la ce-mi mai serveşte 
toată erudiția mea... 

— Ratat? N-aș zice: ești cult, stimat, destul de bogat... 

— Îi invidiez pe săraci, pe analfabeți şi pe toţi cei care ştiu să se bucure şi 
să sufere ei înşişi fără a citi despre alții care au asemenea sentimente! Aş 
vrea să am aceeași credință ca femeile din popor care îmbrățișează cu 
evlavie piatra Marii Zeiţe: numai ea singură, filosofia noastră nu este în stare 
să ne răspundă! 

— Cultul zeilor nu este decât un paleativ ca să consoleze plebea naivă, 
comentă Aurelius, enervat, și spiritele libere trebuie să trăiască pe picioarele 
lor, fără a se teme nici de oameni nici de zei, nici de soartă nici de moarte. 

Panaetios râse. Era un râs metalic, aproape strident. 

— Ah, Epicur al tău! Îi învaţă pe oameni să se înalțe mai presus de orice, 
de durere ca și de plăcere, și să se elibereze de falsele nevoi... dar ce te faci, 
nobile senator, când descoperi că nevoile acelea erau, de fapt, reale şi toate 
fanteziile zăpăcite ale înțelepţilor nu au reușit să le satisfacă? cugetă libertul 
pe un ton dur. Am crezut că puteam obține ceea ce voiam plecându-mă în 
faţa celor puternici; îmi înghiţeam umilinţele, înăbușindu-mi orgoliul și 
închipuindu-mi că le sunt superior... și totul ca să descopăr că mă foloseau 
doar ca pe un păstrător temporar al bunurilor altcuiva, fiind gata să se 
lepede de mine atunci când nu le mai eram de folos! 

Aurelius asculta surprins acele confesiuni amare și nu prea limpezi: poate 
că într-o zi avea să se simtă și el sărac în mijlocul luxului, singur printre 
prieteni, femei și sclavi. Cine ştie dacă în ziua aceea în care vârsta și boala 
vor îndepărta de la el zâmbetele femeilor și admiraţia egalilor săi, Epicur îi 
va mai fi de ajuns. Totuși, își zise el, autocompătimirea lui Panaetios era prea 
sinceră și dureroasă ca să ascundă doar o dezamăgire legată de munca lui: 
probabil că mai exista ceva mult mai important. Poate că, pus în faţa unei 
provocări capabile să ajungă drept la ţintă, libertul ar mai fi lăsat să-i scape 
ceva... 

— Ce vorbe adânci, Panaetios şi toate astea din cauză că o fată a preferat 
pe altul în locul tău! spuse el atunci, prefăcându-se revoltat. 

Într-adevăr, efesianul reacționă violent, înverzindu-se la față. 

— Despre ce fată vorbeşti? 

— Lucilla, nu? Este limpede că suferi pentru ea și nu pot să nu-ți dau 
dreptate. Sigur, este cam ciudat că a murit tocmai când urma să se mărite; și 
nu cu un tip oarecare, ci cu rivalul tău direct, același care ţi-a răpit 
susținerea lui Arrianus şi munca la careţineai atât de mult... 

— Ce ştii tu despre Lucilla? Nici măcar n-o cunoșteai! 

— Am văzut-o o singură dată și a fost suficient ca să-mi dau seama cât era 
de frumoasă, modestă și amabilă: o femeie pe care oricare bărbat și-ar fi 
dorit s-o aibă alături. 

— Atunci, ascultă la mine, n-ai înţeles nimic în privinţa ei, isteţule 
senator! izbucni libertul. Blândă și amabilă; așa li se părea tuturor, dar 
niciunul dintre voi nu știți... 

— Tu o iubeai și n-ai putut suporta ca Octavius să ţi-o ia... 

— De fapt, eu o uram! strigă Panaetios, scos din sărite. Apoi, își cuprinse 
capul între palme și continuă pe un ton mai scăzut. Poate că am și iubit-o, cu 
mult timp în urmă, dar ea a reușit să-mi învenineze zilele și nopţile... 

„Este pe cale să cedeze”, gândi Aurelius. „Acum trebuie să-l fac să 
vorbească și iar să vorbească...” 

— Erați amanți? întrebă. 

Libertul şovăi, neștiind ce să aleagă între dorinţa sa de a-și destăinui 
suferinţele şi neîncrederea pe care i-o inspira omul acela atât de sigur pe 
sine. 

— Este o întrebare indiscretă la care se poate răspunde în mai multe 
feluri, spuse el în cele din urmă. Lucilla era virgină și niciun tribunal de pe 
lume nu m-ar putea acuza că am sedus-o... 

— Şi totuși? îl presă patricianul. 

— O văzusem crescând, înflorind pe neaşteptate. Era frumoasă și mai 
avea ceva: emana un fel de atracție sufletească, la fel ca piatra neagră care 
atrage fierul... Nu avea decât șaisprezece ani, atunci, și mergeam deseori 
împreună la templul Zeiţei. Venea multă lume acolo și, uneori, în înghesuiala 
aceea a credincioșilor, ea se lipea de mine. Eu rămâneam nemișcat și tăcut, 
tulburat de acel contact pe care-l credeam întâmplător, dar noaptea visam la 
trupul ei de adolescentă, ruşinându-mă ca un tâlhar că gândeam astfel 
despre o copilă atât de fragedă și de neprihănită... Puțin câte puţin, însă, mi- 
am dat seama că ea nu numai că era perfect conștientă de efectul pe care-l 
avea asupra mea, dar căuta cu bună știință să mă provoace, să mă pună în 
încurcătură În prezenţa celorlalți, până și a tatălui său... A fost începutul unei 

lungi perioade de chin: mă căuta peste tot, venea pe furiș în camera mea. 
Mie mi-era frică, de ea și de mine însumi. Pe scurt, am devenit o unealtă a 
plăcerii sale, a capriciilor sale, tratat ca un sclav; sau, mai rău, ca un mic 
animal de companie pe care oamenii îl dresează ca să râdă pe urmă de 
caraghioslăcurile lui... 

— Nu mi se pare că era o situaţie chiar atât de dramatică, încercă 
senatorul să minimalizeze lucrurile, stăpânindu-și un zâmbet la gândul că 
mulţi bărbaţi pe care-i cunoștea, mai puţin sensibili şi scrupuloși decât 
bunul libert, ar fi dat orice ca să se afle în locul lui. Şi, totuşi, exista ceva care 
nu prea se potrivea în toată această confesiune a lui Panaetios, poate un fel 
de satisfacție greu de ascuns, ca și cum atenţiile erotice ale unei fetișcane 
care, pe deasupra mai era şi frumoasă, l-ar fi măgulit în loc să-l sperie atât de 
tare... 

— A mers așa timp de un an, până când s-a logodit, în tot timpul acesta, 
nu mi s-a dăruit nici măcar o singură dată! 

O fecioară desfrânată și gata să farmece bărbaţii, asta era fata aceea 
ruşinoasă cu privirea mereu plecată, o Circe travestită într-o castă Lucreția: 
cine ar fi crezut vreodată așa ceva? 

— Ea a fost aceea care a întrerupt relaţia voastră? vru să ştie Aurelius. 

— Da, îi confirmă Panaetios. Mi-a impus să mă port ca și cum între noi nu 
s-ar fi petrecut nimic. M-a ameninţat că mă acuză de viol dacă nu mă supun 
poruncilor ei: ea era o romană virgină, eu un simplu libert grec... 

— Şi i-ai dat ascultare? 

— Ca întotdeauna, cu atât mai mult că n-ar fi fost nimic altceva de făcut. 
Ea se îndrăgostise contrar oricărei rațiuni de puştiul ăla de Octavius și voia 
să se mărite neapărat cu el. Am încercat s-o pun în gardă, dar totul a fost în 
zadar. De altfel știa foarte bine cu cine avea de-a face. 

— Ai vorbit cu Lucilla în dimineaţa în care a murit, nu-i așa? îl întrebă 
Aurelius, amintindu-şi de ceea ce îi spusese Ispulla. Aşadar, bătrâna văzuse 
bine cum stăteau lucrurile. Îmi închipui că frumosul Octavius nu-ţi era prea 
simpatic. 

Dacă tânărul profesor ar fi căzut victimă a crimei, se gândi senatorul, 
asasinul n-ar fi trebuit căutat prea departe. În schimb, murise Lucilla... 

— Cu siguranță, nu-l iubesc deloc, dacă asta voiai să afli, răspunse 
efesianul. Totuși, nu mi-aş permite niciodată să-l dispreţuiesc, pentru că, în 
fond, el este oglinda în care mă văd pe mine însumi. Octavius se vinde și el 
pentru câteva suluri de papirus, crezând că viaţa se află acolo, între paginile 
acelea vechi, în loc să se regăsească în sufletele și în trupurile noastre. 

— Cine știe, poate că el era gelos pe tine, cugetă Aurelius, nu prea 
convins. 

— Acum, uită tot ce ţi-am spus, nobile senator, și las-o pe Lucilla să se 
odihnească în pace, încheie discuția Panaetios, ridicându-se brusc. Apoi, 
dând la o parte mâna pe care i-o întinsese patricianul, plecă fără să se mai 
uite în urmă. 


82 


X 


A şaptea zi înainte de Idele lui noiembrie 


Castor năvăli ca o vijelie, peste măsură de furios. 

— Este adevărat ce spune Paris? l-ai dăruit grecoaicei ăleia sclifosite cu 
mintea plină de numere colierul de lapislazuli pe care l-a purtat regina 
Caldeei? 

— Da, sigur că da, confirmă stăpânul cu un aer distrat. 

— Dar era una dintre cele mai prețioase piese din colecția noastră de 
antichități! se revoltă libertul. 

— lunia a spus că bijuteria aceea îi plăcea, îi explică Aurelius, mirat că 
trebuia să se justifice pentru gestul lui atât de normal. 

Grecul întinse brațele în lături, de parcă nu-i venea să creadă cele auzite. 

— N-o să reuşesc niciodată să înţeleg de ce voi, romanii, ţineţi atât de 
mult să vă simţiţi datori față de femei! 

— Este o chestiune de prestigiu, Castor: mulţi dintre cei ca mine, în 
împrejurări ca asta, i-ar fi trimis ca amintire un săculeţ plin cu monede de 
aur și nicio matroană nu s-ar fi simţit ofensată: la Roma se spune că banul 
non olet, n-are miros. 

— Ah, este acelaşi motiv pervers pentru care toţi romanii înstăriți se simt 
obligați să construiască temple și biblioteci, să organizeze spectacole sau să 
se ruineze tot făcând opere de binefacere, în speranţa că numele lor va 
apărea pomenit în vreuna dintre acele inscripţii comemorative săpate în 
piatră! 

— Sau în amintirile secrete ale unei matroane... zâmbi ghiduş patricianul. 

— Și tu le numeşti secrete? gemu Paris, intrând şi el în clipa aceea. Toată 
Roma a văzut-o deja pe lrenea purtând colierul tău, iar clientes au pretins în 
dimineața aceasta o sportula dublă: dacă-i dă mâna să dăruiască asemenea 
bijuterii scumpe, spuneau ei, senatorul Statius nu va sărăci, sigur, dându-ne 
un urcior devin în plus! 

— Asta-i bine, Paris, înseamnă că faima mea va creşte nemăsurat de mult. 
Ai fi preferat să ai un stăpân cu reputaţie de zgârcit? glumi Aurelius. 

— Râzi, râzi, că socotelile casei tot eu va trebui să le țin! protestă furios 
grijuliul său intendent, în timp ce patricianul făcea un gest de lehamite: 
oricât ar fi cheltuit, n-ar fi reușit nicicând să risipească imensa avere 
moştenită de la generaţii întregi de strămoși care nu lăsaseră în urma lor 

prea mulţi urmași, sau să cheltuiască profiturile frumușele ale birourilor de 
schimb sau ale flotei. Fără să mai ia în seamă mustrările administratorului, 
patricianul începu să-i povestească lui Castor despre discuţia avută cu 
Panaetios. 

— Eşti sigur că efesianul a fost atât de cumpătat, domine? În ultimul timp 
este deseori văzut prin popinae şi întotdeauna singur. Acesta este un semn 
rău: vinul, ca toate plăcerile vieţii, trebuie băut în tovărășia cuiva pentru a te 
bucura pe deplin de gustul lui, declară grecul și, pentru a da mai multă 
greutate spuselor lui, se servi din belşug din cana cu vin a stăpânului său. 

— De ce să-l consideri un beţiv, Castor? Mie mi se pare că trece printr-o 
criză serioasă. Se întâmplă deseori, când, la o anumită vârstă, priveşti în 
urmă pentru a face un bilanţ al vieţii pe care ai dus-o. Tu nu te întorci 
niciodată înspre trecut? 

— Nu, domine când priveşti în urmă rişti să te împiedici. Oricum, 
Panaetios nu prea are de ce să se plângă; o duce destul de bine pentru un 
sclav care a fost eliberat de un negustor frigian. 

— Aşadar, ai trecut pe la arhivă... ce altceva ai mai descoperit? 

— Un lucru curios: Nicolaus, spre deosebire de efesianul nostru, s-a 
născut liber. Era un roman pursânge, din gens Aelia, înainte de a se vinde lui 
Corvinus în schimbul unui loc de muncă și al protecţiei. 

Patricianul încuviinţă. Nu toată lumea gândea ca el care, la fel ca strămoşii 
săi, prefera să moară decât să cadă în sclavie: chiar într-o societate atât de 
mobilă încât permitea eliberarea a mii de sclavi - astfel că devenise necesară 
o lege care să mai pună stavilă acestor numeroase eliberări - destui cetățeni 
liberi erau, din contra, dispuși să se vândă de bunăvoie unui stăpân. Și acest 
lucru nu era, totuși, de mirare din moment ce mulţi sclavi trăiau mai bine 
decât plebea săracă și dezmoştenită a Romei? 

Reflecțiile amare ale senatorului fură întrerupte pe neașteptate de niște 
urlete care veneau dinspre vestibul și îndată după aceea se auzi și zgomotul 
unei încăierări violente. 

— Îţi spun eu că nu poţi să... se bâlbâia furios Paris cu o voce răgușită, 
încercând să blocheze trecerea unei namile grase, cu intenţii evident 
belicoase. Lupta dintre ei era inegală și în numai câteva clipe, noul venit 
reuși să scape de slăbuţul intendent, trăgând un șut zdravăn în piciorul 
beteag al acestuia. 

Paris se prăbușşi, gemând, și bărbatul străbătu din câţiva paşi camera de 
zi. 

— Unde este? întrebă el, avântându-se către Aurelius cu pumnii strânși, 
în timp ce Castor se grăbea să o șteargă. Adu-l încoace! 

Patricianul, fără a da înapoi, îl privi drept în ochi pe uriașul furios și nu se 
mișcă din loc nici atunci când simţi că mâinile butucănoase i se încleştaseră 
pe beregata lipsită de apărare. Îl privi în continuare pe agresor fără să 
clipească și, pe un ton aspru, îi spuse: 

— Sunt Publius Aurelius Statius, senator al Romei. Cum îndrăznești să 
apari aici în asemenea hal? Persoana mea este sacră! 

— Spui asta pentru că porţi o panglică purpurie pe togă? Bun, panglica 
aceea o are şi fiul meu și te avertizez că este sacru și inviolabil mai ceva 
decăt tine! strigă namila, fără să se lase intimidat. Am venit să-l iau înapoi și 
dacă aflu că s-a mai întors în casa asta, o să-ţi pară rău! 

— Ah, atunci probabil că ești tatăl lui Manlius, făcu Aurelius, mai liniştit. 

— Exact! Sunt Manlius Torquatus, cetățean roman născut liber. Așa încât, 
chiar dacă vând haine vechi și port tunica asta zdrenţuită, sunt egal cu tine, 
nobile senator! exclamă bărbatul cu mândrie, rămânând în faţa patricianului 
cu mâinile în şolduri. 

Aurelius îl privi acum doar cu interes și simţi cum i se topește toată 
revolta față de năvala atât de nepoliticoasă a intrusului. Ceva din mândria 
acelui bărbat zdrenţăros îi inspira respect: așa au fost, probabil, acei ţărani 
primitivi care, cu pâine şi cu brânză în traistă, își lăsaseră ogoarele 
sărăcăcioase pentru a pleca să cucerească lumea, cu multe secole înainte ca 
moliciunea elenismului să fi ispitit Roma... 

— Băiatul învaţă în bibliotecă. Rămâi să bei o picătură de vin cu mine: aş 
vrea să discutăm despre viitorul lui, îl îndemnă Aurelius pe un ton amabil. 

Manlius Torquatus se încruntă: un înalt magistrat să-l invite să se așeze și 
să bea o cupă de vin cu el? Era ceva putred în asta... 

— Ei, nu, nu mă poţi păcăli! Vă cunosc eu pe voi, bogații ăștia, cu vorbele 
voastre meșteșugite. Băiatul meu nu este un sclav de care să te poţi folosi tu 
cum vrei! Și aşa nu eram eu prea liniștit că merge la școala aia... 

Aurelius îl scrută pe uriaş ridicând din sprâncene, amintindu-și de 
lucrurile nu prea plăcute pe care le auzise despre profesorii din școala lui 
Arrianus: era de înţeles că un om dintr-o bucată ca Torquatus voia să ştie ce 
caută mereu băiatul său în casa unui senator... 

— Ascultă, cetățean roman! spuse brusc patricianul. Scoate-ţi de îndată 
din minte ideea că eu aş avea ceva necurat de gând cu fiul tău: întreabă pe 
cine vrei şi o să afli că n-am de-a face cu amorul grecesc. Dar băiatul este 
isteț și mi-a fost de folos; de aceea l-am lăsat să profite de cărțile mele. 

Torquatus îl privea bănuitor, nesigur dacă să-i dea crezare sau nu: tot ce 
vedea în jurul său, de la masa din lemn cu încrustaţii la scaunul tapiţat, de la 
cupa de argint la frescele de pe pereţi, îi vorbea de un stil de viață comodă și 
îmbelșugată; și, se ştie, luxul şi desfrâul fac casă bună întotdeauna... 

— Tată! strigă în clipa aceea micul Manlius, anunţat prompt de Castor de 
prezenţa În casă a părintelui său. 

— Hai să plecăm de aici, imediat! mârâi Torquatus printre dinţi, dar nu 
îndrăzni să ridice privirea către stăpânul casei care, cu un calm aproape 
solemn, Îi făcea din nou semn să se aşeze alături de el. Plebeul şovăi: şi dacă 
greșea în privinţa acelui om atât de bogat? 

— Mai stai o clipă, te rog: trebuie să termin ultimul fragment! îl rugă 
băiatul. 

— Ai făcut mari progrese în ultimul timp, Manlius. Termină-ţi, te rog, în 
linişte și exerciţiul la limba greacă; tatăl tău te va aștepta aici, împreună cu 
mine, îl trimise înapoi Aurelius pe un ton atât de autoritar încât telalul nu 
avu curaj să mai intervină. 

— Poate că m-am cam grăbit, bolborosi el încurcat: nebun mai fusese, 
gândea el, să atace în felul ăsta un om atât de puternic care ar fi putut, dacă 
voia, să-l facă să plătească scump o asemenea prostie. 

Totuși, Aurelius făcu un gest prin care voia să spună că nu era supărat pe 
el, întrebându-l după aceea. 

— Ce voiai să spui ceva mai devreme când era vorba despre școală? 

— Mă rog, ştii cum este, sunt zvonuri că unii dintre elevi s-ar bucura de 
nişte favoruri deosebite. Îmi pare rău s-o spun, dar sunt şi părinţi dispuşi să 
închidă un ochi sau chiar pe amândoi, doar ca să le asigure copiilor un 
viitor... 

— Probabil că este vorba despre niște cleveteli neintemeiate. Asemenea 
bârfe s-au făcut auzite despre toate școlile, de când primii profesori atenieni 
au sosit la Roma. Cetatea s-a temut întotdeauna că influenţa Eladei ar duce 
de râpă obiceiurile sale atât de severe. 

— S-ar putea, dar Arrianus a fost deja reclamat și atunci nu erau doar 
nişte vorbe în vânt. Îmi aduc bine aminte întâmplarea aceea, a fost o mare 
ruşine! Băiatul a adus ca probe anumite scrisori compromiţătoare pe carei 
le scrisese directorul școlii şi te asigur că erau suficiente pentru a fi 
condamnat. Desigur, când un sărăntoc se luptă în tribunal cu un om de vază, 
în stare să-și plătească avocaţi care să-i dea cele mai bune sfaturi, dreptatea 
nu este suficientă pentru a ieși învingător: aşa că Aelius, reclamantul, a fost 
acuzat de sperjur şi familia lui a fost nevoită să plece din Roma ca să se 
întoarcă la Numana! 

— Cum ai spus că-l chema pe elevul acela? ciuli urechea patricianul. 

— Aelius şi mai nu ştiu cum... nu-mi mai amintesc. S-a întâmplat acum 
aproape zece ani. 

Aelius! reflectă, încordat, patricianul: elevul lui Arrianus aparţinea și el 
acelui gens al lui Corvinus și al lui Nicolaus... 

— Dar dacă n-ai încredere în școala aceea, de ce îl mai lași pe Manlius să 
se ducă acolo? întrebă el, nedumerit. 

Omul își plecă privirile şi le aţinti asupra încălţărilor sale pline de noroi. 

— Este totuna și la școală tot trebuie să se ducă: el n-o să se descurce 
niciodată, să muncească așa cum fac eu, cu piciorul acela al lui. Biata mea 
soţie, înainte de a-şi da sufletul, mi-a dăruit cinci copii, cu toţii la fel de 
plăpânzi ca ea: a fost suficientă o epidemie și acum mi-au mai rămas Manlius 
și Quartilla. 

— Fii liniştit în privinţa copilei, nu este bolnavă, lăsă să-i scape Aurelius 
şi, înainte ca Torquatus să-i ceară vreo explicaţie, discuţia celor doi fu din 
nou întreruptă de Paris, intrat fără să bată la ușă, așa cum obișnuia să facă 
doar în situaţii urgente. 

— Domine, a venit... exclamă, într-adevăr, intendentul, dar se opri imediat 
când îl văzu pe cel care-l betegise stând pașnic la masă cu stăpânul său. Se 
dădu înapoi şi se lipi prudent de perete, cât mai departe de cizmele namilei. 

— Un sclav de-al lui Arrianus întreabă detine, continuă Paris după o clipă 
de ezitare. Se pare că s-a întâmplat un lucru îngrozitor... 

Dintr-o săritură, patricianul ajunse în atrium. Așadar, directorul avea 
dreptate să se teamă pentru viaţa sa: de data aceasta, atentatul mersese 
drept la țintă! 

— Ce-a pățit stăpânul tău? îl întrebă Aurelius pe sclavul care începuse să 
plângă. 

— Arrianus este bine, nobile senator, dar mama sa... Ispulla Camillina a 
fost găsită moartă în camera ei! 

e 

Aurelius intră în tăcere în camera de zi şi rămase câteva clipe privind la 
un Arrianus parcă de nerecunoscut care își acoperise fața cu palmele, 
plângând fără nicio reţinere, cu ochii roşii, barba căruntă nerasă şi îmbrăcat 
cu toga de doliu dintr-o lână grosolană, neagră: în bărbatul acela distrus nu 
mai era nimic din profesorul de retorică serios și plin de morgă care 
obişnuia să-și exprime durerea folosind cu o abilitate rece fraze erudite ale 
scriitorilor săi preferați. 

— S-a dus, Aurelius. Nu m-a apreciat niciodată şi acum este prea târziu ca 
să mai îndrept lucrurile. 

Patricianul nu fu deloc mirat văzând cât de disperat era directorul școlii. 
Toţi oamenii de vază ai Romei, chiar și cei mai lipsiţi de prejudecăţi, se 
temeau de judecata augustelor mame și tremurau în faţa lor: Coriolanus a 
renunţat să mai trădeze doar văzând că era disprețuit de Veturia; Tiberius, 
deja bătrân și împărat, tot nu îndrăznea să se opună pe faţă voinţei Liviei; 
până şi bădăranul lulius Caesar, gata să-şi bată mereu joc de oameni şi de 


87 


zei, o respecta pe severa Aurelia. Romanii poruncesc lumii întregi şi femeile 
le poruncesc romanilor, se spunea în Urbs, cu atât mai mult atunci când era 
vorba despre mame... 

— Curaj! îl îmbărbătă Aurelius. Trebuia să vină și momentul acesta. 

— Dar este vina mea, nu înţelegi? strigă Arrianus, răvășit. Mai întâi 
Lucilla și, acum, ea! 

— Servitorii spun că Ispulla și-a dat sufletul liniştită, în timpul somnului, 
remarcă patricianul. 

— Aşa se pare, recunoscu directorul, dar fără să fie prea convins. 

— Dă-mi voie să-l pun pe medicul meu să-i examineze corpul, dacă vrei să 
fii sigur: este celebrul Hipparh din Cesareea și te asigur că-și cunoaște foarte 
bine meseria. 

— Bine, dar mă tem că medicul va confirma bănuielile mele: moartea 
mamei mele n-a fost naturală... 

— Ce te face să crezi asta? Ispulla era foarte bătrână. 

— Obişnuiam să petrecem puţin timp împreună, în fiecare seară. Îi plăcea 
să stea de vorbă cu mine, deşi câteodată vorbăria ei mă cam obosea. Către 
sfârşitul vieții, de fapt, atât de multe amintiri se adună încât nu mai poți 
păstra întotdeauna măsura timpului. Bătrânii obișnuiau să aducă în discuţie 
fapte petrecute cu mulți ani în urmă ca și cum ele s-ar fi petrecut doar cu o zi 
înainte și, câteodată, este cam greu să le înţelegi: ieri, de exemplu, mama, 
vorbind despre cerceii în formă de semilună pe care îi dăruisem Camillei în 
ziua nunţii ei, în confuzia din mintea ei confunda căsătoria primei mele 
născute cu cea a Lucillei, fără măcar să-și dea seama că fata murise deja... 

Ciudat, se gândi Aurelius: Ispulla era extraordinar de lucidă când o 
întâlnise cu câteva zile în urmă... 

— A rostit și numele tău, continuă Arrianus, fără a-mi putea da seama din 
ce motiv. Era înainte de a se lăsa pradă somnului şi vorbea ceva despre o 
aluniță sau despre o cicatrice, nu-mi amintesc bine... Îndată după aceasta, a 
ațipit şi nu s-a mai trezit niciodată. 

— A luat vreun medicament înainte de a adormi, o licoare somniferă, 
poate, sau un ceai calmant? se interesă, bănuitor, patricianul. 

— Nimic, absolut nimic, în afară de o înghiţitură de vin chiar din paharul 
meu. 

— Atunci, de ce atâtea dubii? 

— Azi-dimineaţă am intrat în camera ei ca să-i pun în gură banul pentru 
plata lui Caron, aşa cum se obişnuieşte cu morţii. În timp ce o priveam, aşa 
mică și slabă în patul ei, repetându-mi ca să mă consolez singur că murise 
fără să sufere, între așternuturi am găsit asta... șopti Arrianus, desfăcând 
degetele strânse în pumn. 

În palmă se vedea o mică piatră neagră, cioplită grosolan în formă de 
migdală, cu trei proeminențe rotunjite: două mici sus, alăturate, și alta, mai 
mărișoară, exact sub celelalte două. 

— O recunoști? întrebă directorul cu o voce care îi tremura. 

— Nu, minţi Aurelius care văzuse imediat în statueta aceea cu suprafaţa 
aspră reprezentarea unui corp de femeie în ultimele luni de sarcină: capul 
idolului, abia schițat, aproape scăpa vederii, rămânând neobservat din cauza 
dimensiunii exagerate a abdomenului. În faţa pântecelui roditor, a sufletului 
ca tipar al vieţii care nu are nevoie de gândire şi de reflecţie pentru a-şi 
îndeplini misiunea esenţială care i-a fost menită, tot restul - politica, arta, 
filosofia, războiul și miile de alte activităţi la care oamenii trudesc - este 
inutil, părea să spună acea imagine. Fără Marea Mamă care dă naștere 
copiilor şi face să crească roadele pământului, chiar și fulgerul masculului 
Jupiter s-ar stinge și n-ar folosi la nimic nici înțelepciunea stearpă a fecioarei 
Atena... 

— Vezi? Încă unul din acele talismane orientale! Vrăjitorii frigieni şi 
caldeeni fac nişte descântece înspăimântător de crude cu ajutorul acestor 
fetișuri, afirmă Arrianus. 

— S-ar putea să fie şi aşa, dar mă îndoiesc că sunt cumpărate de la 
Rusticus, de la locul acela în care se adună carele venite la Roma, declară, 
sceptic, Aurelius și-i povesti cu lux de amănunte ce aflase cu ocazia scurtei 
lui vizite lângă piramida lui Cestius. 

Profesorul păru să nu mai înţeleagă nimic. 

— Dar, atunci... bolborosi el. 

— Atunci, dacă mama ta a fost atacată, cu siguranță că asta nu s-a 
întâmplat prin vrăjitorie. Nu sunt dispus să cred că Ispulla a murit din cauza 
acestui fleac; în orice caz, prefer să aştept părerea medicului înainte de a 
formula vreo ipoteză. Dar, spune-mi, de ce ești atât de convins că tu însuţi 
ești ținta acestor atentate? 

— Când am vorbit ultima oară, nu ţi-am spus totul, mărturisi Arrianus și 
Aurelius se pregăti să asculte iarăși plictisitoarea poveste a procesului. Te- 
am minţit, asigurându-te că arsesem acel bilet primit după moartea Lucillei... 
Încă îl mai am, iată-l! spuse el, dându-i o foaie de papirus răsucită. 

„Eu am murit, fiica ta a murit, vei muri şi tu... AELIUS”, se spunea în 
scurtul mesaj. 

Şi pe acesta l-am găsit astăzi, strecurat pe sub ușă... 

„Mai întâi fiica, acum mama. Când vine rândul lui Arrianus? AELIUS". 

Patricianul examină atent și meticulos cele două bileţele. Papirusul părea 
ușor unsuros la pipăit, ca şi cum ar fi stat pe o tăbliță de ceară. Aurelius îl 

pipăi mult timp, înainte de a-l pune din nou în mâna tremurătoare a 
directorului. 

— Aelius, nu? Băiatul acela era cumva rudă cu Aelius Corvinus, ginerele 
tău? întrebă el fără niciun menajament. 

— S-ar putea, răspunse Arrianus. Făceau parte din aceeași gens, ca mii de 
alte persoane, însă. Aşa că, se poate ca ei nici să nu se fi cunoscut. 

— Oricine era la curent cu acel vechi scandal ar fi putut scrie aceste 
bilete, comentă patricianul. 

— Nu, Aurelius! Este chiar scrisul lui Aelius, îl recunosc! exclamă, agitat, 
profesorul de retorică. 

— Ai o memorie bună, după atâta timp, spuse cu o mirare prefăcută 
patricianul. Ca să fii așa de sigur de asta, probabil că l-ai văzut de multe ori... 
Este, însă, ciudat pentru că, după cât se pare, la vremea procesului, nu mai 
predai de o bună bucată de timp și cel care a corectat temele acelui elev 
trebuia să fie profesorul care preda la clasa lui... 

— Mă rog, uite cum a fost... În realitate, i-am scris de câteva ori, scrisori 
absolut nevinovate, bineînţeles: un bun educator trebuie să-și îndemne 
elevii să înveţe... 

— Pricep, spuse Aurelius cu un zâmbet obosit. Și, ca să vezi ce întâmplare, 
ai citit şi ai recitit de mii de ori răspunsurile lui Aelius, astfel încât acum, 
după atâţia ani, încă îi mai recunoşti scrisul. 

— Ce vrei să spui? Ştii bine că acuzaţia era neîntemeiată. Tribunalul a 
demonstrat întrutotul nevinovăția mea! 

— Oh, sigur că da... Dar, dacă așa stau lucrurile, cum de te gândești acum 
că tânărul acesta plănuieşte să iasă din Tartar - ispravă nu prea uşor de 
realizat - ca să se răzbune pe tine? Mă uimești, Arrianus: ştii foarte bine că, 
indiferent de ce ar pretinde miturile, nimeni nu s-a mai întors din Hades! 

— Nu sunt atât de prost, nobile Statius, îi răspunse directorul. Mă tem, 
însă, că Aelius este în viaţă și are de gând să-mi facă rău, dacă nu chiar să mă 
distrugă. Pentru a mă ruina, îmi extermină familia: Lucilla, Ispulla... 
următorul ar putea fi Octavius. Te rog să-l aperi. 

Octavius? Senatorul înălță din sprâncene, uimit: de ce nu Camilla, mai 
degrabă? Ispulla nu exagera, așadar, când se plângea că tânărul dascăl 
acaparase toate sentimentele pe care fiul său le avusese pentru ea: Arrianus 
nutrea pentru acest tânăr o iubire absolută și, desigur, exagerată, mai ales 
fiind vorba despre un bărbat copt care se dovedise a fi cam prea mult atras 
de băiețandri... Dar cine știe, de altfel, dacă eventualele vicii ascunse ale 
directorului aveau cu adevărat vreo legătură cu crima? Mai probabil era ca 
toată povestea asta fantastică a unor răzbunări de dincolo de moarte, cu 

ajutorul unor amulete orientale, să fi ascuns doar o chestiune meschină 
legată de anumite interese... 

— Ispulla Camillina a lăsat un testament? întrebă el cu curiozitate. 

— Da, l-a redactat acum câţiva ani, când a intrat în posesia unor terenuri 
la ţară, lângă Perusia. De atunci, nu l-a mai schimbat; când ajung la o vârstă 
înaintată, oamenii preferă să nu ia nici măcar în seamă ideea morții: poate 
că şi-o simt, deja, prea aproape... 

— Moartea este aproape de noi toţi, Arrianus, și te pomenești că vine 
atunci când te aştepţi mai puţin, replică senatorul, dând de înţeles că ar vrea 
să plece. 

Buzele profesorului, strânse într-un rictus amar, tremurară vizibil. 

— Aşteaptă puţin... n-o să spui nimănui ceea ce ţi-am povestit despre 
Aelius, nu-i așa? întrebă el pe un ton rugător. 

— Chiar dacă aș face așa ceva, n-ar fi, de fapt, un necaz prea mare. 
Jumătate din Roma este deja la curent cu povestea asta, zâmbi sarcastic 
patricianul. 

— Numele meu, reputaţia... deci am pierdut totul? 

— Nu, sigur că nu. Romanii sunt foarte indulgenţi față de viciile altora, 
sperând că le vor fi iertate și ale lor. Știm foarte bine, noi, romanii pur-sânge, 
că atunci când judeci cu prea mare asprime, mai devreme sau mai târziu 
ajungi să cazi victimă chiar propriilor condamnări. Așa că nu trebuie să fii 
disperat din cauza câtorva bârfe inofensive; gândește-te mai bine cum să-ţi 
aperi viaţa. 

— Nu mă tem pentru mine. Octavius este tot ce mi-a mai rămas. 

— Mai ai şi o fiică, Îi aminti patricianul care nu reușea să înţeleagă de ce 
directorul era atât de indiferent față de Camilla. 

— Ea este puternică şi știe să se descurce și singură. Octavius însă... șopti 
Arrianus, şovăind şi dădu să mai adauge ceva, după care se răzgândi. Mi-e 
frică, nobile senator, pentru el şi pentru mine. În tinereţe eram mai hotărât, 
decis așa cum este fiica mea acum, dar, o dată cu trecerea anilor, am devenit 
sfios ca un copil și mi-e rușine de asta. Mama mă considera și ea un 
neadaptat și totuși am avut succes, mă bucuram de o oarecare faimă și 
făceam totul ca să fiu un bun fiu... 

— A murit fericită, Arrianus. În urmă cu doar câteva zeci de ani, cei în 
vârstă erau stăpânii absoluţi ai Romei și paterfamilias avea drept de viaţă şi 
de moarte asupra tuturor celor din familie. Acum, când legile o permit, 
copiii, o dată ajunși liberi și amintindu-și de străvechea supunere față de 
vârstnici, preferă deseori să nu-i mai ia în seamă pe părinţii lor, vlăguiţi 
după atâta trudă... Roma este plină de bătrâni singuri și nefericiţi, Arrianus; 
mama ta, însă, s-a bucurat până în ultima clipă de dragostea ta. 

— Nu voi muri singur nici eu, Aurelius: Octavius nu mă va abandona! 
exclamă profesorul, spunând aceste cuvinte pe un ton atât de sigur, încât 
părea că ar vrea să se convingă mai întâi pe el însuși și abia după aceea pe 
interlocutorul său. Dacă nu i se întâmplă mai întâi lui ceva... 

— O să-l ţinem sub observaţie pe scumpul tău tinerel, Arrianus, promise 
patricianul, salutându-l, fără să fie absolut deloc convins că frumosul 
grămătic avea nevoie de atâta protecţie: un băiat care, dintr-un ţăran de 
rând, reuşise să devină, în foarte scurt timp, director al unei școli de 
prestigiu, demonstrase deja că știa să se descurce de minune și singur... 

XI 


A cincea zi înainte de Idele lui noiembrie 


În mijlocul vastei săli, Aurelius se clătina, cocoțat într-un echilibru precar 
pe unul dintre noile scaune înalte, cu trei picioare, comandate de Pomponia 
din Rhodos special ca să i le facă lui cadou. 

— Comod, nu-i așa? îi ceru părerea Pomponia și patricianul, care, în sinea 
lui, se gândea cu jind la adâncile și confortabilele scaune din nuiele pe care 
se tolăneau sclavii săi din bucătărie, se grăbi să-i dea un răspuns afirmativ ca 
să nu o supere pe prietena lui. 

În ziua aceea, voluminoasa matroană era atât de prost dispusă încât nici 
nu gustase din măslinele bine coapte și din miezul de nucă de la gustarea 
adusă de un sclav; este drept că nici subiectul conversaţiei nu-i putea ridica 
absolut deloc moralul. 

— Arrianus m-a rugat să mă ocup de funeraliile mamei sale, îi explică ea 
patricianului, netezindu-și marginea unei tunici albastre care, cu siguranţă, 
era cea mai sobră care se putea găsi în nesfârșita sa garderobă. Desigur, am 
angajat pe același cioclu de la funeraliile Lucillei. Mi l-a recomandat Chloe, 
ligerula care se ocupă de papucii mei: Filomena, cea mai în vârstă dintre 
bocitoare este mătușa ei care, după ce a lucrat de tânără în diferite 
bordeluri, când a înaintat în vârstă, a fost nevoită să-și schimbe meseria. 
Acum, Filomena este o meseriașă de prima mână, datorită, mai ales, 
vibrantului său conclamatio în stare să facă şi pietrele să verse o lacrimă. 

Aurelius se strâmbă: nu putea suferi obiceiul de a angaja niște babe care, 
pentru o plată corespunzătoare, strigau numele mortului cu o voce 
răsunătoare și se văietau cu o disperare bine jucată. Dar așa era obiceiul și 
nimeni nu voia să renunţe la el. 

— Bătrâna asta se pricepe să spele morții şi să le pregătească un catafalc 
după datină. Ea este aceea care s-a ocupat de sărmana mea Lucilla... 

— Şi? ridică fruntea patricianul, devenind brusc interesat. 

— Mi-a spus că observase niște urme ciudate negre pe spinare și pe 
fesele bietei fete și s-a mirat destul de mult auzind că Lucilla abia își dăduse 
sufletul: ea se pricepe bine la cadavre și ar fi putut să jure că trecuse mult 
mai mult timp, dat fiind că pete ca acelea apar doar la mai multe ore de la 
deces. 

Senatorul sări în picioare, răsturnând incomodul scaun. 

— Bine, dar asta ar însemna că... 

— Că Lucilla era moartă de mai mult timp decât se părea, trase concluzia 
matroana. 

Aurelius se gândi febril: atât Camilla, cât și sclava care intrase ca să-i 
aducă prosopul, o văzuseră pe Lucilla din spate, vie de-a binelea, cu mai 
puţin de o oră înainte de a-i descoperi corpul fără viață. Nu, nu pe Lucilla - 
se corectă el - ci doar o persoană înfășurată într-un cearșaf alb: ar fi putut să 
fie oricine, chiar și un bărbat! Totuși, sora ei era sigură că-i auzise glasul din 
spatele ușii: putea să se înșele sau... 

Patricianul se cutremură. Camilla cea cu privirea veselă, Camilla cea cu 
brațele atât de albe... Cât de seducătoare şi gata să se lase sedusă îi apăruse 
ea prima oară când o întâlnise, printre coloanele din curte! După aceea, însă, 
în sufragerie, devenise retrasă, aproape acră, ca şi cum între cele două 
apariţii ale ei se întâmplase ceva cu totul deosebit... „Asta schimbă totul!”, 
gândi el şi fu gata s-o felicite pe matroană care fusese atât de grijulie încât 
dăduse fuga imediat la ciocli. 

După ce rămase singur, se închise în birou şi se aşeză, tulburat, la măsuţa 
de lucru din lemn de abanos. În faţa lui se afla pacheţelul sigilat pe care i-l 
trimisese Ispulla Camillina, parcă presimţind că i se apropia sfârşitul. Venise 
momentul să-l deschidă. 

Fără nicio grabă, cu gesturi aproape solemne, patricianul rupse ceara cu 
sigiliul familiei Arrianus şi stofa roşie se desfăcu, lăsând să se vadă un obiect 
din carapace de broască ţestoasă, identic cu cel luat din scrinul Lucillei: 
acelaşi pieptene, aceeaşi dedicație gravată pe mâner... nu, nu era chiar la fel. 
Între cele două inscripţii era, într-adevăr, o foarte mică diferenţă, o literă 
într-un alt loc, acea terminaţie „ae” la capătul unui nume care-l desemna pe 
beneficiarul darului: Camilla Luci/lae, de la Camilla pentru Lucilla. lată că 
apăruse şi al doilea pieptene, cel care îi aparținea cu adevărat victimei! 

Aurelius închise ochii și încercă să și le închipuie pe cele două copile în 
timp ce schimbau între ele darurile pentru ziua de naștere. Dintr-odată, în 
memoria senatorului reînvie înfățișarea Lucillei aşa cum o văzuse prima și 
ultima dată, în casa Pomponiei: buzele pline, ochii migdalaţi, sprâncenele 
frumos arcuite, aluniţa de pe ureche... Dar Ispulla, în ultima ei convorbire cu 
Arrianus, nu vorbise, oare, de aluniţă și de cerceii în formă de semilună ai 
nepoatei sale, ca și cum aceasta ar mai fi fost încă în viaţă? 

— Pe Jupiter cel Bun şi Mare! exclamă Aurelius, plesnindu-se cu mâna 
peste frunte: şi dacă Ispulla, departe de a bate câmpii, spusese adevărul... și 
Lucilla nici vorbă să fie moartă? Poate că tocmai acesta era lucrul pe care 
bătrâna voia să i-l comunice, trimițându-i lui acel pieptene! 

Cerceii Camillei, aluniţa... Patricianul simţi un fior de gheaţă în lungul 
spinării: gemenele erau identice şi dacă una dintre ele, ucigând-o pe cealaltă, 
i-ar fi luat locul, nimeni de pe lume n-ar fi putut observa vreo schimbare. 
Singurul detaliu care le deosebea era tocmai acel mic semn, dar Camilla 
purta mereu cerceii cu semilună care-i acopereau complet lobii urechilor! 

Aurelius se ridicase acum în picioare și străbătea cu pași mari în lung şi în 
lat camera, în timp ce mii de ipoteze i se adunau în minte, dar peste toate 
rămânea mereu o imagine în care, în ciuda tuturor argumentelor, se 
încăpăţâna să nu creadă: fata care deschide încrezătoare ușa surorii ei, după 
care... 

După care, ce? Nu era nicio urmă de violenţă, nici de vreo luptă în baie. Și 
aici imaginaţia lui Aurelius se bloca, neputând sau nevrând să meargă mai 
departe. La un moment dat, în timp ce privea fix pieptenele, se opri ca 
trăsnit, dându-și seama pe neașteptate că nu simţise nici groază, nici dezgust 
citind acea dedicație acuzatoare. Prima sa reacţie fusese, însă, de ușurare: 
poate că fecioara aceea deja perversă care le luase minţile lui Panaetios și 
lreneii nu zăcea câtuși de puţin într-un sarcofag din cavoul familiei Arrianus, 
ci era vie şi nevătămată în persoana soţiei lui Corvinus şi el o va putea vedea, 
cunoaște și poseda! 

(J 

Aurelius ieşi din biroul său, trântind ușa. Trebuia să împărtășească și 
altcuiva arzătoarea bănuială care-l obseda, în speranţa că ar putea exista 
cineva care s-o conteste... 

— Castor! strigă el şi începu să-i povestească totul, contând pe 
capacitatea lui de a intui o mulțime de soluţii: grecul, spera el, îl va considera 
drept un fantezist... 

— Lucilla s-o fi ucis pe sora ei geamănă ca să-i ia locul? obiectă, într- 
adevăr, grecul. Și de ce să facă asta, domine? Dintre cele două, Lucilla era cea 
mai norocoasă: o aștepta o viață frumoasă în casa tatălui ei, alături de un 
tânăr frumos pe care-l iubea. Aş fi înţeles dacă ar fi fost vorba de situaţia 
inversă... 

— Totuşi, doar măritându-se cu Corvinus ar fi avut parte de bani, putere 
şi influenţă! Știm de-acum că adevărata Lucilla era cu totul altceva decât o 
fetișcană cuminte și la locul ei: lunia și Panaetios i-au făcut un portret destul 
de diferit, un portret care, dacă te gândeşti bine, ar fi mai potrivit pentru 
aceea dintre gemene rămasă în viață decât pentru cea moartă! 

— Nu mă duce cu vorba, stăpâne. Tu ai vrea ca Lucilla să fie cea vie şi te 
străduiești din răsputeri să crezi asta... dar n-o să reușești niciodată să 
dovedești aşa ceva. 

— Din ce cauză? Dacă, de exemplu, aș reuși să-i dau jos cercelul... 

— N-ar avea niciun rost, domine. Un chirurg bun n-are nevoie decât de 
câteva clipe ca să înlăture o aluniţă și, în orice caz, printre femeile de azi este 
la modă să-și găurească lobul urechii în mai multe locuri, astfel încât să 
poată atârna de el diferite flecușteţe: chiar şi o singură perforaţie de genul 
acesta ar fi fost suficientă pentru a face să disperă un semn din naștere. 

— Şi gaura aceea ar apărea acum ca una care a fost făcută mai demult, 
recunoscu senatorul, dar tot nu se resemnă. 

— Exact așa, încuviinţă libertul. 

— Nu, stai puţin! S-ar putea să mai fie şi alte deosebiri între cele două 
femei! exclamă Aurelius. Adevărata Camilla ar trebui să aibă o cicatrice pe 
partea din față a șoldului, aproape de pântec: Ispulla îmi spunea că semnul i- 
a rămas de la rană veche pe care sora ei i-o făcuse atunci când erau mici! 

— Una dintre fete zace acum într-un mormânt, domineiar cealaltă, 
admițând în continuare că ar fi vinovată, s-ar putea să-și fi făcut singură o 
rană care s-o imite pe cea a răposatei... 

— Cu toate acestea, la nici măcar o lună de atunci, o rană de felul acesta 
nu s-ar fi cicatrizat complet! obiectă Aurelius. 

— Atunci, lucrurile se simplifică: nu-ţi mai rămâne decât să studiezi de 
aproape și cu mare atenţie șoldurile goale ale nevestei bancherului. Lucrul 
acesta, de altfel, nu ar însemna un sacrificiu prea mare, dat fiind că fata este 
atât de drăguță. De mai multă vreme eu te sfătuiesc să fii mai intim cu ea și, 
dacă m-ai fi ascultat mai demult, în loc să pierzi timpul cu lrenea aia... 

— Cine ştie, poate că tocmai pentru a nu i se descoperi secretul - adică 
faptul că, în realitate, ea este Lucilla - Camilla s-a arătat atât de rezervată 
față de mine, trase nădejde Aurelius. 

— Stăpâne, stăpâne, a te îndoi de o crimă doar ca să scuzi un refuz este o 
adevărată exagerare! îl luă peste picior grecul. Mai probabil ar fi că, deşi are 
de soţ un babalâc, fata nu te găseşte pe placul ei: în fond, ai o vârstă aproape 
dublă față dea ei! 

În ciuda acestei remarci răutăcioase, patricianul nu se supără. 

— Ai dreptate, eu am nevoie de o femeie matură, care să aibă o bogată 
experienţă a vieţii. 

„Pe toţi zeii Tartarului!”, gândi grecul. „Matematiciana aia nenorocită i-a 
făcut deja mult rău: n-ar fi trebuit să-i dau să bea atât vin, ştiind că patronul 
este gata întotdeauna să se laude cu femeile versate!” 

— În felul ăsta n-o să ajungi prea departe, continuă, aşadar, secretarul. 
Ocupă-te, mai degrabă de Aelius Corvinus: acolo poți fi sigur că o să găsești 
ceva putred. Paris a retras depozitul făcut la Nicolaus și... ghici? 

— Sigiliile fuseseră rupte din nou! 

— Mai rău. Numărul monedelor de aur este același, dar greutatea 
săculeţului s-a redus întrucâtva. Examinând, însă, muchia exterioară a unor 
monede, cu ajutorul unei lupe, se observă o suprafață aspră... Este o 
șmecherie veche la care se pricepea cel mai bine Cherilos, din Alexandria. 
Dacă sunt puţin ușurate cu pila, luând foarte puţină pulbere de la fiecare 
monedă, nimeni nu-și dă seama şi numărul rămâne același! Îmi pare rău 
pentru banii tăi... 

— Nu-mi pare rău de pagubă. Am acum un client care lucrează cu zaraful 
de încredere al lui Corvinus și pot, în sfârşit, să-i întind o cursă. 

— Poate că, dacă reuşim să-l aducem în faţa tribunalului pentru camătă și 
îi facem o percheziţie în casă, am reuși să găsim şi dovezi ale crimei. 

— Da, Castor. În dimineaţa aceea, bancherul a sosit devreme cu Camilla şi 
s-a retras în camera de zi, pretinzând că este ocupat cu niște afaceri urgente. 
A avut, prin urmare, tot timpul ca să ajungă la baie și același lucru este 
valabil și pentru namila aia de secretar al său care s-ar putea să fi acționat 
din porunca stăpânului său sau pe cont propriu, pro domo sua, cum se 
spune... Oricum, am deja o idee despre felul în care i-am putea prinde pe 
şmecherul secretar și pe demnul său stăpân; mai mult, încep să sper că toată 
povestea asta îmi va da posibilitatea de a elimina unul dintre cei mai 
periculoși concurenţi ai mei. Vom acționa pe două fronturi: soţia pe de o 
parte, iar borfașul acela pe de altă parte, se hotărî Aurelius, după care începu 
să pună totul la cale împreună cu credinciosul său secretar. 

XII 


Ajunul Idelor lui noiembrie 


Templul Marii Mame era plin până la refuz de credincioși. Aurelius 
reușise, nu fără destule dificultăţi, să fie primit la ceremonie dându-se drept 
un iniţiat și, acum, presat din toate părţile, încerca să-și facă loc printre 
adepţii care se îmbulzeau împingându-se și lovind cu coatele. Din cauza 
mulţimii, nu vedea intrarea în templu, astfel că era nevoit să se înalțe din 
când în când pe vârfurile picioarelor ca să-i poată vedea pe credincioșii care 
continuau să vină în valuri. Locul ales nu era, desigur, cel mai potrivit pentru 
o întâlnire, își spunea patricianul, dar, cel puţin, Camilla n-ar fi putut invoca 
scuza de a-și compromite reputația imaculată, întâlnindu-se cu el într-o 
asemenea aglomeraţie. 

Aurelius era sigur că va veni. De data aceasta, mesajul îi fusese transmis 
de camerista sa - prietenă cu o slujnică de încredere a Pomponiei - care 
pretindea că-l găsise pe jos, în atrium. Patricianul îi scrisese doar câteva 
cuvinte, suficiente, însă, pentru a convinge pe cineva care nu avea conștiința 
tocmai curată: „Te aștept la templul Cybelei, mâine, ca să discutăm despre 
un cercel și despre o rană mai veche”. 

În timp ce privea nervos mulţimea de sclave pricăjite, femei din popor 
care chicoteau, băiețași scoşi din minţi şi bătrâni plini de credinţă, 
patricianul se temu timp de o clipă că va aștepta degeaba: poate că fata, 
după ce citise scrisorica fără s-o înţeleagă, o aruncase la gunoi cu gestul 
plictisit pe care l-ar fi făcut în faţa uneia dintre nenumăratele tentative ale 
vreunui îndrăgostit care o plictisea cu insistenţele lui... 

Ba nu, tresări senatorul, descoperind-o pe Camilla abia intrată în templu, 
țeapănă ca o statuie, cu voalul negru lăsat peste față ca să-i ascundă profilul 
elegant şi curbura armonioasă a umerilor. Și, sub văl, în lumina torţelor, se 
vedeau sclipind nişte cercei din aur, în formă de semilună... 

— Ce voiai să spui cu biletul acela? întrebă ea fără nicio introducere, 
îndată ce Aurelius veni lângă ea. 

— Ştii foarte bine, Camilla... Sau poate că ai vrea să-ți spun Lucilla? spuse 
răspicat Aurelius și, fără voia lui, tonul său era plin de cruzime. 

— Eşti nebun, șopti ea strângând din buze. 

— Nu cred; mai mult, sunt gata să pariez că aceste bijuterii elegante 
ascund ceva, replică patricianul, atingându-i lobul urechii ca într-o 
mângâiere uşoară. 

Femeia se înfioră când degetele o atinseră și se depărtă ca și cum ar fi 
simţit o arsură. 

— Şi aici, continuă Aurelius, punându-i fără ezitare o mână pe șold. Aici ar 
trebui să fie o cicatrice mai veche... 

— Eşti nebun, îţi repet, răspunse Camilla, pe un ton glacial. Dacă te-ai 
pierdut cu firea, încearcă măcar să-ţi aduci aminte că sunt o matroană şi nu 
o prostituată dintr-un bordel și ia mâna de pe mine! 

Patricianul, departe de a se supune, profită de valurile de oameni care îi 
împingeau din toate părţile ca să se apropie şi mai mult de ea. Corpul femeii 
era acum lipit de al său şi putea simţi pe gât răsuflarea ei caldă și mireasma 
discretă a pielii: era de trandafir sălbatic, nu se înşelase! 

Aţâţat de sunetele prelungi de corn, de ritmul cadenţat al castanietelor, 
de contactul neașteptat cu carnea aceea caldă, Aurelius deveni şi mai 
îndrăzneţ. 

— Dă-te înapoi, acesta este un templu, nu un lupanar! îi ceru ea cu 
răceală. 

— Mă dau în vânt după ritualurile exotice; le găsesc de o lascivitate foarte 
plăcută, răspunse patricianul, sperând că Marea Mamă era prea ocupată cu 
rugăciunile pe care i le adresau credincioşii ca să-l mai ia și pe el în seamă. Și 
am impresia că-ți plăceau și ție, frumoasă Lucilla, când veneai aici cu 
Panaetios... 

— Ajunge! Doar nu te gândești că am să-ţi permit să răspândeşti o 
asemenea minciună! Eu nu sunt Lucilla, ţi-am mai spus o dată! protestă fata, 
împingându-l de lângă ea. 

— Dovedește-mi! o provocă Aurelius. 

— Oare trebuie să mă dezbrac în piaţa publică, în faţa tuturor romanilor, 
doar pentru ca un senator încăpățânat să nu-mi păteze reputaţia cu 
asemenea povești? exclamă femeia, indignată. 

— Nu-i nevoie să ajungem până acolo; va fi destul dacă o vei face între 
patru pereţi și doar pentru mine, îi propuse Aurelius și chiar în clipele în 
care pronunţa asemenea cuvinte simţi cum capul i se învârte, cuprins de 
prea multe emoţii contrastante: aroganţa acelei pretenţii nerușinate, 
nerăbdarea de a afla adevărul, oricare ar fi fost el, ruşinea nemărturisită că 
trebuia să recurgă la un asemenea șantaj, totul amestecat cu dorinţa 
violentă. Și, la urma urmelor, ascunsă în cotloanele din adâncul minţii sale, 
teama îngrozitoare că era o asasină; acea bănuială care crescuse în cugetul 

lui ca o plantă otrăvitoare, devenind uriașă în cadenţa obsesivă a țimbalelor 
şi în parfumul acrişor al ierburilor care ardeau pe altarul sacru. 

Răspunsul femeii nu se lăsă prea mult așteptat și sună sec, fără nicio 
intonaţie pe fondul răpăitului de tobe. 

— Mâine aseară fă în aşa fel încât acasă la tine să nu fie nimeni și 
poruncește servitorilor să se facă nevăzuţi. Voi veni acolo. 

Apoi, fără să mai aștepte vreun răspuns, îi întoarse spatele, pierzându-se 
prin mulțimea de necunoscuţi. Aurelius o urmări cu privirea, admirându-i 
mersul lin şi plin de mândrie. 

Abia atunci îl văzu, în spatele unei coloane, pe jumătate ascuns de un grup 
de matroane gravide: cu chipul crispat, palid de furie, Panaetios privea țintă 
la dreptunghiul de lumină prin care dispăruse femeia. 

XIII 


Idele lui noiembrie 


Soarele asfințise de mult timp și marea domus a senatorului, cuprinsă 
înainte de vreme de o stare de somnolenţă, era cufundată într-un întuneric 
aproapetotal. 

După ce-i trimisese pe servitori prin camerele lor, lui Castor îi dăduse 
ceva de făcut prin oraş, iar pe portarul Fabellus îl lăsase să se culce, de data 
aceasta în patul lui şi nu în ghereta de portar, Aurelius aștepta de mai bine 
de o oră, măsurând atriumul cu paşi mari. Pe masă, carafa cu cervesia era 
aproape goală, iar sticluța cu lichior de curmale ajunsese la jumătate. 

„N-o să vină”, îşi spunea patricianul. „Este vinovată, nu-și poate permite 
să vină”. În sinea sa, însă, ştia că nerăbdarea aceasta nu avea prea mult de-a 
face cu dorinţa nobilă de a face dreptate: n-ar fi fost necesar, pentru a 
trimite la închisoare o ucigașă feroce, să se pregătească ore întregi, să se 
bărbierească, să se îmbrace şi să parfumeze cu atâta grijă... 

Dădu la o parte cupa cu cervesia și bău o înghiţitură zdravănă de vin fără 
apă. În momentele de încordare îl prefera așa, rece, doar puţin îndulcit cu un 
pic de miere. Tresări când auzi o bătaie în ușă și lichidul i se scurse pe obraji. 
Se șterse în grabă şi dădu fuga să deschidă. „Pe toţi zeii, este şi mai 
frumoasă!” gândi el, privind-o cum înainta prin lumina șovăitoare a 
lămpilor. 

— Am venit, așa cum mi-ai cerut, nobile senator. 

Chipul femeii părea altul, parcă necunoscut, în penumbra din încăpere, și 
din expresia lui dispăruse insolența din prima zi ca și ostilitatea surdă de 
după aceea. Când vorbi din nou, vocea era mai convingătoare. 

— Pentru ultima oară, Aurelius, te rog din suflet, nu-mi cere o dovadă 
umilitoare pentru care n-aş fi în stare să te iert. Mă cunoşti prea puţin, nu 
mă știi decât după masca pe care o port în faţa celor din jur de când i-am 
fost dată lui Corvinus: el avea șaizeci de ani, eu doar șaptesprezece; după 
aceea, nu am mai putut visa la nimic... Acum, tu mă chemi în casa ta ca pe o 
sclavă căreia stăpânul îi poate cere orice și oricând vrea. Dacă mă tratezi 
astfel, nu eşti cu nimic mai bun decât soţul meu... 

— Atunci, de ce ai venit? întrebă patricianul, încruntându-se. 

Fata nu răspunse, dar se apropie încet de el, cu un fel de sfială 
feciorelnică. Aurelius adulmecă parfumul buclelor negre care-i atingeau 
umerii și simţi pe obraji atingerea pleoapelor lungi și umede. 

— Mai stinge din lămpi, te rog, șopti Camilla, roșind. Oricare femeie care 
nu era o sclavă sau o /upa de meserie ar fi cerut același lucru: la Roma, era 
considerat necuviincios să faci dragoste pe lumină și chiar şi amanţii cei mai 
pătimaşi puteau spera doar la o rază de lună pentru a putea distinge din 
fugă priveliștea secretă a iubitelor. 

Patricianul nu răspunse. Camilla îi atinse gura cu buzele întredeschise și 
trase aer în piept ca să sufle în cea mai apropiată lampă. 

— Nu, spuse Aurelius, așezându-se în faţa ei. Mai întâi, vreau să ştiu cine 
eşti. 

Femeia se dădu brusc înapoi, cu gestul fulgerător al unei pisici care-şi 
arcuieşte spinarea în faţa unui pericol. 

— Aha, vrei să vezi? șuieră ea, furioasă. Bine, atunci, priveşte! și, dintr-o 
singură mișcare, își dădu jos tunica. 

Haina căzu pe jos, alunecând pe picioarele lungi şi frumos desenate, iar 
senatorul rămase nemișcat, privind cu atenţie șoldul drept, acolo unde, la 
numai un deget de vintre, o cicatrice destul de mare se distingea pe pielea 
de un alb imaculat ca o floare de foc. 

Buimăcit, Aurelius întinse mâna ca să atingă urma vechii răni și închise 
ochii neîndrăznind să-și ridice privirea înspre Camilla. Ea îl fixa cu dispreţ 
şi-i întindea, cu gestul mândru pe care l-ar fi adresat unui cerșetor, semiluna 
de aur pe care și-o desprinsese de pe lobul fără nicio pată al urechii, în afară 
de micul punct al găurii de care, cu puţin timp înainte, era atârnată bijuteria. 

— Îmi pare rău, eu... bolborosi bărbatul, dezamăgit. 

— Este mulțumit acum inteligentul senator Statius? îl luă în râs ea, 
aplecându-se, după aceea, să-și ia tunica de pe jos. Îmi dă el, oare, 
permisiunea de a mă retrage, dat fiind că și-a satisfăcut curiozitatea? 

Aurelius o privi cu admiraţie pe femeia aplecată spre haina pe care o 
smulsese de pe ea, îi văzu pielea netedă care parcă strălucea în lumina 
lămpii şi linia rotunjită a sânilor prinşi în strâmta panglică mamelară. Înghiţi 
în sec, simțindu-se ca un vierme, fără a reuși să găsească nici măcar un 
cuvânt pentru a-și justifica în vreun fel obrăznicia şi a-și cere iertare. Atunci, 
se surprinse, cu totul neașteptat, zâmbind amuzat: răul se produsese de- 
acum şi nu mai exista cale de întoarcere; în fața Camillei apăruse ca un 
arogant, un mojic, un om de nimic... aşa încât putea foarte bine să meargă 
până la capăt. 

— Să te retragi? Nici să nu te gândești la una ca asta! spuse el hotărât. 
Muream de dorul tău chiar dacă te credeam vinovată și, dacă acum ești aici... 

— Acum, oferta mea nu mai este valabilă! îi aruncă în față Camilla, 
veninoasă. 

— Chiar așa? o întrebă sarcastic patricianul. Şi ce crezi că mai poţi face? 
Eşti la mine acasă, în toiul nopţii, aproape goală... 

Femeia păru să-şi dea seama abia atunci că se afla într-o situație cam 
stânjenitoare. Privi, rătăcită, în jurul său, muşcându-și buza de jos, și fu gata 
să-l roage s-o ierte. Apoi, însă, îi văzu zâmbetul batjocoritor și simţi cum 
sângele i se urcă în cap. 

— Ai fi, oare, în stare să mă ai cu forţa? îl sfidă ea cu îndrăzneală, în timp 
ce încerca să-şi acopere goliciunea. 

Jignit, Aurelius era gata să-i spună limpede că nu considera demn de un 
bărbat adevărat să se folosească de forță împotriva unei femei care nu se 
putea apăra. Dar tăcu la timp. 

— Sigur că da, în caz că ar fi necesar, spuse el. Dar nu va fi nevoie. 

Înaintând sigur pe el înspre ea, i se păru că distinge, în spatele strălucirii 
din pupilele negre, o scânteiere triumfătoare. 

„O altă cursă”, se gândi el. Şi se hotărî să se lase prins în ea. 

XIV 


A optsprezecea zi înainte de 
Calendele lui decembrie 


— Prin urmare, așa cum bănuiam, povestea cu schimbarea gemenelor 
era doar rodul fanteziei tale. 

Aurelius nu spuse nimic, cu mintea încă plină de amintirea Camillei. În 
zori, când femeia se strecurase afară din camera sa, căzuse într-un somn 
agitat, fără vise, din care întârzia să se trezească de-a binelea. 

— Mă asculți sau încă mai dormi? îl certă Castor. La o anumită vârstă ar 
trebui să se mai evite eforturile de orice fel. 

— Te aud, te aud foarte bine... se bâlbâi patricianul, trezindu-se din 
somnolenţă. 

— A trecut pe aici Hipparh: a examinat corpul Ispullei și este dispus să 
jure pe onoarea sa de medic că bătrâna a murit de moarte naturală. 

— Asta înseamnă că o luăm de la capăt. Trebuie să luăm din nou în 
considerare ipoteza că, de fapt, cel vizat era Arrianus. 

— Prin urmare, Camilla, lrenea şi Panaetios nu mai au niciun mobil... spre 
deosebire de Octavius care are unul foarte bun. 

— Oricum, Panaetios rămâne în continuare unul dintre suspecți, preciză 
Aurelius. Directorul îl trădase, la fel ca şi fiica acestuia. 

— Da, dar din această crimă nu câştigă nimic, în timp ceun anumit tinerel 
chipeș a devenit fiul și moștenitorul profesorului de retorică și director al 
școlii. 

— Fără, însă, ca vreunul dintre ei să aibă nevoie să ucidă! Arrianus, fie că 
adopţia avea sau nu loc, îşi făcuse deja testamentul, lăsându-i totul lui 
Octavius. Legea romană permite să-ți laşi averea oricui, chiar și în 
detrimentul copiilor legitimi. În această privință, mi-ar plăcea tare mult să 
ştiu la cât se ridică averea familiei... 

— Pot să-ți spun eu, domine. De fapt, în timp ce tu te desfătai în pat cu 
două posibile ucigașe, eu trudeam pentru o leafă de mizerie, descoperind 
nişte lucruri tare interesante. Acum, școala aparține în întregime lui 
Corvinus, ca şi casa şi vila de la țară. Din bunurile lui Arrianus a mai rămas 
destul de puţin; profesorul de retorică mai are doar moşiile de lângă Perusia 
care fuseseră în proprietatea mamei sale, Ispulla, și-i datorează ginerelui 

său, bancherul, sume mari care cresc mereu din cauza dobânzilor. Ținând 
seama de toate acestea, Octavius n-a făcut o afacere prea grozavă, devenind 
legatarul universal al unor datorii: prin urmare, dacă a atentat la viaţa 
profesorului, cu siguranţă că n-a făcut-o cu gândul să se îmbogăţească... Nu 
trebuie uitat, în special, Corvinus: scrisorile de ameninţare primite de 
Arrianus duhnesc a șantaj în cel mai clar stil al bancherului. 

— În schimb, eu insist asupra lui Panaetios, îl contrazise Aurelius. Ar fi 
tipic pentru unul care crede în reînvierea morţilor să trimită o scrisoare din 
Lumea de Apoi. În plus, el cunoştea mai bine decât oricine altcineva scrisul 
acelui băiat, Aelius. 

— Și, pe lângă el ar mai fi şi acest Aelius care, după câte știm, ar putea să 
fie viu şi nevătămat! 

— Mai trebuie să trimit şi un porumbel voiajor la Numana, orașul lui 
Aelius, ca să aflu mai multe. Eram atât de convins de schimbarea dintre cele 
două gemene, încât am neglijat această pistă. O să mă interesez cât de 
curând dacă vreun membru al familiei lui mai locuiește în Roma sau prin 
apropiere. 

— Să vedem: câţi ani ar avea acum acel Aelius? Douăzeci și trei sau, cel 
mult, douăzeci și patru, exact vârsta lui Octavius. Şi dacă ar fi chiar el? Dacă 
îmi aduc eu bine aminte, acesta a apărut la Roma la puţin timp după 
scandal... 

— Cineva l-ar fi recunoscut; și, apoi, Arrianus nu-l tratează deloc ca pe un 
şantajist. 

— Oh, oh, poate că între profesor și elev există şi nişte lucruri nu prea 
limpezi... noi, grecii, mai ştim câte ceva în privinţa asta: despre acest tip de 
iubire ne-am construit chiar și o adevărată filosofie! 

— De fapt, dacă ne gândim bine, numele lui Octavius nu a fost asociat 
niciodată cu acela al unei femei, cu excepţia Lucillei. Este, oare, posibil ca 
tânărul acela să nu-și fi permis nici măcar o aventură, cât de mică? Doar nu 
şi-o fi petrecut toată viaţa în sala de gimnastică și în bibliotecă... 

— Ştii bine, stăpâne, că în Urbsnu sunt destule femei pentru toți bărbații. 

— Ai dreptate: punându-i la socoteală și pe sclavi, populația masculină 
este cel puţin dublă față de cea feminină și tocmai de aceea există un număr 
enorm de bordeluri. 

— Ce-ai zice dacă aș face nişte cercetări prin cele mai cunoscute? se oferi, 
plin de entuziasm, Castor. Și, bineînțeles, nu m-aș duce acolo cu buzunarele 
goale... 

Senatorul capitulă imediat și deschise punga. 

— Zece sesterți? Ca să dezleg limbile mi-ar trebui cel puţin cinci monede 
de aur! protestă libertul, în culmea indignării. 

— În plata cheltuielilor nu este cuprinsă și consumaţia, Castor: este vorba 
doar dea pune nişte întrebări. 

— Domine, dacă m-aş limita doar la a-mi vâri nasul în stânga și în 
dreapta, toată lumea m-ar lua drept un gardian de noapte și nimeni n-ar mai 
deschide gura. Înțelegi, trebuie să par neapărat un client ca toți ceilalti. 

Pufnind iritat, Aurelius mai scoase o monedă de aur. 

— Fii atent să-ţi ajungă! îl rugă el, morocănos. 

— Nu te superi, nu-i aşa, dacă o să mă uit puţin prin cuferele tale cu haine 
ca să caut ceva cât mai potrivit? Poate mantia aceea albă, din lână moale 
care ţi-a fost adusă de pe malurile Indusului... 

— De acord, dar vezi să nu mi-o strici: n-am purtat-o decât o singură dată, 
se învoi stăpânul. 

— O să iau şi agrafa aceea cu himeră! 

Patricianul mârâi gata să se înfurie. În sinea sa se îndoia că o asemenea 
cercetare arfi putut da roade: în Roma, industria prostituţiei luase proporții 
imense și, chiar fără a pune la socoteală clienţii lupanarelor, mii de bărbaţi și 
de femei lucrau pe cont propriu în acest domeniu, astfel încât un întreg 
cartier al oraşului - hulitul Submemmium - se transformase deja într-un 
adevărat stup de cămăruţe în care o veritabilă armată de prostituate 
amărâte primea clienţi nu prea pretenţioşi. 

Frumosul Octavius, însă, băiatul cu un chip frumușel şi cu planuri mari, ar 
fi fost tentat de asemenea escapade? În fond, reflectă Aurelius, în loc să-l 
pună la treabă pe Castor, ar fi fost mai simplu să-l întrebe direct pe el. 
Desigur, nu de faţă cu severul său tată adoptiv, ci într-un cadru mai liniştit și 
mai favorabil. Cine ştie la ce sală de gimnastică se ducea tânărul? Pomponia 
ştia „cu siguranţă... 

XV 


A șaptesprezecea zi înainte de 
Calendele lui decembrie 


Aurelius sosi în fața Termelor lui Agrippa la ora a opta, însoţit de un grup 
masiv de sclavi: trei ba/neatores, bărbierul, depilatorul şi uriașul Samson, 
mândru nevoie mare că fusese chemat să-l însoțească pe stăpân care, de 
obicei, prefera în locul masajelor sale ceva mai dureroase pe acelea ale lui 
Nefer, delicata și frumoasa slujnică egipteană. 

Stabilimentul încă nu se deschisese, dar clienţii se îmbulzeau deja la 
intrare, fără deosebire de vârstă, de sex şi de condiţie socială. La dorinţa 
celui care comandase lucrarea, faimosul Agrippa, ginerele lui Augustus, băile 
erau absolut gratuite, dar nu lucra în pierdere din cauza aceasta. Complexul 
care, la început, nu avea decât cel mult o sută de pași, fusese lărgit pe 
măsura trecerii anilor, amenajându-se curţi şi prăvălii, aşa că astăzi oferea 
servicii de toate felurile, de la palestre la tratamente estetice, de la expoziţii 
de artă la bibliotecă: cei mai mulţi dintre cei care frecventau băile, deși se 
bucurau gratis de bazine, plăteau destul de scump păstrarea hainelor, 
serviciile băieșilor şi ale frizerilor sau privilegiul de a beneficia de o cada 
separată. 

Asemenea stabilimente existau cu sutele la Roma și nimeni - nici măcar 
cei care, ca Aurelius, aveau acasă excelente instalații de apă - nu ar fi 
renunţat vreodată să le frecventeze. La terme se întâlneau prietenii, se făcea 
curte matroanelor, se negociau contracte, se urzeau chiar și comploturi. 
Acum, femeile intrau și ele fără opreliști, spre marea indignare a 
moraliștilor; iar matroanele de familie bună, pe lângă că înotau printre 
bărbaţi, mânuiau cu dibăcie sulițe, ridicau greutăţi şi se întreceau chiar și în 
lupte libere sau în probe atletice. 

În clipa în care clopotele începură să bată, mulţimea care până atunci 
așteptase pe sub porticuri sau în grădina din faţa clădirilor, se îmbulzi pe 
ușile mari și Aurelius se așeză și el în rând cu ceilalți. 

— Ave, nobile senator Statius! îl salută o femeie care avea o slăbiciune 
pentru el. Dinspre partea sa, patricianul, deși măgulit de atenţia pe care i-o 
acorda ea, nu se putea face că nu observă bicepșii herculeeni și statura 
foarte înaltă a femeii. 

— Ave, graţioasă Milonia, o măguli, aşadar, pe departe, sperând în sinea 
sa că matroana se va hotărî, măcar din respect pentru rangul de consul pe 
care-l avea soţul său, să renunţe la ridicarea greutăților. 

— Ah, uite-l şi pe Aurelius! Te-am văzut în Forum acum câteva zile, dar 
mergeai prea repede și... încercă să-l acosteze unul dintre clientes, dar 
imediat câţiva servitori bine pregătiți pentru asemenea situaţii făcură un 
adevărat zid în faţa stăpânului lor. 

— Sunt în sala lui Thetis, Publius: vino și tu! îi trimise o bezea curtezana 
Cynthia, în timp ce înainta pe coridor, urmată de un adevărat alai de 
admiratori. 

Salutând în dreapta și în stânga, Aurelius cerceta cu atenție mulţimea: 
după spusele Pomponiei, Octavius era un iubitor al sportului, prezent mai 
mereu la terme și, cine ştie, poate că găsea chiar acolo, în amestecătura 
aceea plină de veselie, tovărășia vreunei femei... Dar nu era nici urmă de el 
în niciuna dintre încăperile comune şi Aurelius, resemnat, era gata să se 
îndrepte către baia de aburi când descoperi, pe micul platou din spatele 
clădirii, câţiva tineri care se întreceau la sărituri: Octavius se afla printre ei 
și, datorită unei sprinteneli extraordinare, reușea să-i depășească pe toţi 
ceilalți. 

La sfârșit, obosit, dar mulţumit, tânărul grămătic își salută prietenii și 
privi în jur în căutarea unui băieş care să-l ajute în curăţarea corpului cu 
ajutorul unor perii aspre. Patricianul, care-l aştepta la intrarea în terme, fu 
bucuros să-i ofere serviciile sclavilor săi ba/neatores şi, la scurt timp după 
aceea, cei doi se aflau într-un nor de aburi lângă zidul fierbinte, având în jur 
sclavii care le curățau pielea cu apă caldă și cu nisip. 

— Îmi face plăcere să văd că nu uiţi să-ţi antrenezi și corpul, pe lângă 
activitatea permanentă a minţii, Octavius. De prea multe ori, oamenii cu 
carte sunt văzuţi ca niște fiinţe palide şi slăbănoage... constată Aurelius 
comparând aspectul plăcut al tânărului cu acela, slab și cocârjat de 
îndelungata trudă asupra cărţilor, al lui Panaetios: nu era de mirare că 
Lucilla dorea din toată inima să facă o schimbare între cei doi! 

— De ce te miri? răspunse Octavius, în timp ce-i poruncea sclavului să-l 
frece bine pe spinare. Școlile grecești au apărut în apropierea palestrelor şi 
de aceea se numesc gimnazii. Văd că şi tu te străduieşti să te menţii în formă, 
spuse după aceea, privind toracele musculos al senatorului. Deseori armonia 
corpului o reflectă pe aceea a sufletului. Pentru vechii eleni, ceea ce era 
frumos era şi, în mod necesar, bun; nu din întâmplare, în poemele epice, 
personajul cel mai josnic este întotdeauna şi cel mai urât... 

— Aşa este, este și cazul meschinului Tersites, încuviinţă Aurelius, căruia 
ridicolul aheu atât de urât de Homer îi era mai degrabă simpatic. Mi-ar 

plăcea să mai stăm de vorbă, dar s-a făcut ora de cină și nu ne mai rămâne 
decât timpul necesar pentru o săritură în frigidarium. De ce nu vii să 
mănânci la mine, după ce plecăm de la terme? Ți-aş putea arăta şi biblioteca 
mea, îl invită patricianul. 

— Ai mulți oaspeţi? întrebă Octavius, șovăind. Senatorul Statius avea 
faima unui petrecăreţ și în casa sa era mereu un du-te vino de musafiri, nu 
întotdeauna dintre cei mai plăcuţi. 

— O să fim doar noi doi, îl asigură patricianul. 

— De acord! se învoi imediat tânărul, mai mult decăt încântat. 

— Evident, în tovărăşia câtorva frumoase dansatoare, se grăbi să adauge 
senatorul care devenise mai prudent după entuziasmul cu care tânărul îi 
acceptase invitația. 

Pe chipul frumos al lui Octavius apăru o umbră de nemulțumire. După ce 
şovăi câteva clipe, lămuri lucrurile cu toată sinceritatea. 

— Cel mai bine ar fi să afli de pe acum, Aurelius: pe mine, femeile nu mă 
interesează. 

— Dar, atunci, de ce acceptai căsătoria? făcu patricianul, fără nicio urmă 
de mirare. 

— Pentru că Arrianus dorea asta... În orice caz, pentru Lucilla aș fi fost, 
totuși, un soț bun și aș fi făcut orice ca să fie fericită. Nu şi dacă fata era așa 
cum i-o descriseseră Panaetios și lrenea, reflectă Aurelius, sceptic. 

— Atunci, din ce cauză v-aţi certat în dimineaţa morţii sale, înainte ca ea 
să intre în baie? îl întrebă mai apoi Aurelius, amintindu-și de ceea ce îi 
povestise Ispulla Camillina. 

Octavius îl privi uluit: cu siguranţă, se întreba de unde ar fi putut şti un 
asemenea lucru. Șovăi o clipă, înainte de a răspunde. 

— A fost din cauza lui Panaetios. Ştiam că avusese întotdeauna o 
slăbiciune pentru ea, chiar dacă încerca din răsputeri să ascundă acest lucru: 
în dimineaţa aceea, îl văzusem bătând la ușa camerei în care dormea Lucilla 
şi aceasta nu mi-a convenit deloc. 

— Grozavă îndrăzneală având în vedere nunta voastră! comentă Aurelius. 

— Ea habar n-avea de relaţiile dintre mine și tatăl său, ca toată lumea de 
altfel. Am evitat întotdeauna să provocăm vreun scandal, preciză tânărul, 
sigur pe el. 

— Dar aş putea să jur că Panaetios era la curent cu tot ceea ce era între 
tine şi Arrianus, spuse patricianul, amintindu-și aluziile efesianului. 

— Într-adevăr, este posibil să fi bănuit ceva, recunoscu Octavius. Când a 
descoperit că-i amenințam poziția de la conducerea școlii, a discutat cu 
Arrianus într-un mod foarte echivoc, de parcă ar fi vrut să-l asigure de 
sprijinul său. Mă confundase cu un arivist la fel ca el! 

— Şi vrei să spui că nu eşti? întrebă sarcastic senatorul. 

— Absolut deloc. Între mine şi Arrianus nu este o legătură murdară şi 
dezonorantă, ci unirea conștientă a doi bărbaţi liberi, profesor şi elev. 

— Totuși, Arrianus nu a așteptat să te cunoască pe tine ca să-și satisfacă 
înclinațiile, asta dacă ar fi să dăm ascultare unor anumite bârfe, comentă 
Aurelius pe un ton maliţios. 

— Ştiu totul despre reclamaţia aceea mizerabilă, chiar dacă la vremea 
aceea încă nu locuiam la Roma. Totul nu era decât minciună! izbucni, 
revoltat, Octavius. 

— Şi totuşi, de data aceea, Panaetios a fost acela care s-a expus pe sine ca 
să-l salveze pe directorul şcolii. 

— Era de datoria lui să mărturisească adevărul! insistă Octavius și, 
văzând că Aurelius nu era prea convins, încercă să mai adauge ceva. De ce 
eşti atât de mirat, nobile senator? Te credeam un om cu vederi mai largi... 

— Relaţiile pe care le ai cu Arrianus nu mă interesează; dar nu-mi face 
plăcere gândul că, poate, o fată nevinovată a plătit cu viaţa pentru nişte 
lucruri cu care nu avea nicio legătură. 

— Ce spui? Moartea Lucillei nu are nimic de-a face cu noi! 

— Chiar aşa să fie? Scrisorile pe care Arrianus le-a primit de curând ar 
putea însemna cu totul altceva. 

Octavius păli. 

— Ce scrisori? Eu nu ştiu nimic despre aşa ceva! Este posibil ca Arrianus 
să nu-mi fi spus nimic despre ele? Are încredere în mine, nu mi-a ascuns 
niciodată nimic... 

— Atunci, întreabă-l pe el, îi propuse Aurelius. 

— Aşa am să fac cât de curând, nobile senator. Va/elexclamă tânărul, 
ridicându-se, după care plecă în mare grabă, fără ca vreunul dintre cei doi să 
amintească sau să vrea să amintească de invitaţia la cină făcută cu puţin 
timp înainte. 

Aurelius își termină tacticos baia; apoi, urmat de alaiul sclavilor, trecu de 
piscina publică, îndreptându-se către una dintre căzile cu plată. 

— Ave, colega, ne revedem iarăși! se auzi o voce din spatele său și, 
întorcându-se, patricianul se trezi față în față cu bătrânul Corvinus care, 
înfăşurat într-un cearșaf alb, îşi târa corpul fleșcăit și păros înspre o sală 
rezervată. În urma lui, însoţită de sclava care ducea un evantai larg din pene 
de strut, Camilla aţintea o privire fixă către un punct îndepărtat, dincolo de 
Aurelius, ca și cum patricianul nici nu s-ar fi aflat acolo. 

(J 

— Stăpâne, stăpâne! îl întâmpină la întoarcerea acasă Paris speriat de 

moarte. Omul acela a fost din nou aici, era din cale-afară de furios! 


110 


— Despre cine vorbeşti? întrebă, distrat, Aurelius. 

— Ticălosul ăla, huliganul, zdrențărosul căruia i-ai făcut onoarea de a-l 
aşeza cu tine la masă după ce m-a schilodit pe mine! Este un agitator, un 
rebel: nu m-ar mira câtuşi de puţin să aflu că acționează în vreo sectă care 
vrea să schimbe ordinea socială și să-i pună pe sclavi în locul stăpânilor! 

— Aha, vorbeşti despre Torquatus. Ce voia? 

— Să te omoare, cred, sau cel puţin așa a spus. Am avut mult de furcă să-l 
ținem afară, dar individul a continuat să urle în neștire, ca un apucat, că 
sărmana lui soție era o femeie cumsecade și că asemenea senatori ticăloși nu 
mai cunoscuse niciodată, dar, oricum, o să aibă el grijă să-i pună cu botul pe 
labe atunci când va reuși să pună mâna pe ei. 

— Pe toţi zeii, să ştii că a aflat de poveştile alea cu Quartilla! Nu poate 
omul să facă un gest mărinimos că motivele lui sunt imediat răstălmăcite. 

— Ai necazuri cu amărâtul ăla de telal, domine? interveni în clipa aceea 
Castor care se vedea bine că era destul de pilit, cu frumoasa lui mantie 
pătată de vin în mai multe locuri. Pe de altă parte, dacă mergi peste tot și 
semeni mereu copii în dreapta și în stânga trebuie să te aştepţi, mai 
devreme sau mai târziu, la necazuri... 

— Castor, îţi jur că n-am văzut-o pe fetița aceea în viața mea! protestă 
patricianul în culmea disperării. 

— Este suficient că ai văzut-o pe maică-sa, încheie, netulburat, discuţia 
libertul. Acum, dacă ai terminat cu grija pentru copii tăi făcuţi cu slujnicele, 
aş vrea să-ți dau raportul: am făcut verificări în vreo douăzeci de bordeluri, 
fără a găsi vreo urmă de-a lui Octavius. 

— Încearcă să mai cauţi şi prin localurile acelea de pe colina Esquilinus, 
unde, în loc de femei, sunt nişte sclavi sirieni tare drăgălași, îl sfătui Aurelius 
cu un aer viclean și imediat tăcu, aşteptând să se bucure de expresia uimită a 
servitorului său. În schimb, grecul fu acela care-l lăsă cu gura căscată. 

— Am făcut deja asta, stăpâne: nici pe acolo nu-l cunoaşte nimeni. Totuşi, 
ancheta mea este abia la început; mâine o să dau o raită prin cârciumi. 

— Nu, mâine am nevoie de tine ca să-l prindem în plasă pe bancher. 
Capcana este deja pregătită. 

— Spune-mi şi mie! îl rugă secretarul, fremătând de curiozitate. 

— Uite care este planul: Pomponia cere un împrumut mare, spunând că 
are nevoie urgentă de bani lichizi. Nicolaus nu face mofturi, pentru că o 
cunoaşte ca pe o femeie bogată; totuși, atunci când va plăti o sumă atât de 
mare, banca va deveni, practic, insolvabilă. Mă urmărești? 

Castor, foarte priceput în tot felul de escrocherii, încuviinţă plin de 
curiozitate. 

— Atunci soseşte Paris, depunând sub forma unui depozit sigilat 
obișnuitul săculeţ cu monede de aur, cel de care, prin lege, nimeni nu trebuie 
să se atingă. In momentul acesta intervine Macedonius, cu o cerere de bani 
pentru noua sa afacere... 

— Nicolaus va refuza, cu siguranţă, să-i dea acești bani, comentă grecul, 
uluit. 

— Nu şi dacă paznicul carelor de la marginea orașului îi va da de înţeles 
că ar fi dispus să plătească o dobândă uriaşă, dându-i ca garanţie şi nişte 
bijuterii... 

— Şi ce speri să obţii? întrebă Castor, având aerul că nu era prea convins 
de reușita acestui plan. 

— Ca Nicolaus, pentru a nu scăpa din mână afacerea, să apeleze la 
depozitul făcut de Paris, monedele fiind dinainte însemnate în prezenţa 
unor martori. Tu vei interveni atunci când Macedonius va pleca de acolo cu 
banii însemnați, acuzându-l că ţi-a furat bijuteriile, după care îi vei cere să 
deschidă săculeţul. Exact în aceeași clipă, Paris se va întoarce și el, cerând 
sub un pretext oarecare să i se predea banii depuși; așa încât, cu toţii vor 
putea constata că Aelius Corvinus folosește depozitele sigilate pentru a da 
împrumuturi cu camătă! 

— Dacă vrei să ţii seama de părerea mea, domine, mie mi se pare că 
planul tău pune în joc prea mulţi bani şi multă energie pentru un rezultat 
destul de modest: nu vei avea nicio dovadă în legătură cu încălcarea legii, 
nici în privinţa pilirii monedelor de aur... 

— Prin aceasta, însă, îl vom băga la apă pe Corvinus şi vom merge și mai 
departe. Sunt sigur că Nicolaus ăla, în faţa unei acuzaţii serioase, ar fi dispus 
să arunce toată vina pe stăpânul său... Ai, cumva, vreo idee mai bună? își 
desfăcu braţele în lături Aurelius. 

— De fapt, nu, răspunse Castor. Așa că, dat fiind că banii îi rişti tu, putem 
încerca! 

XVI 


A şaisprezecea zi înainte de 
Calendele lui decembrie 


Tejgheaua lui Nicolaus se afla în Forumul lui Caesar, nu departe de 
templul lui Venus Genitrix, acolo unde se înălța în toată splendoarea statuia 
pe care Divinul lulius în persoană, proclamându-se urmaș al lui Eneas, 
poruncise să fie sculptată sub înfățișarea amantei imperiale, Cleopatra. 

Aurelius ajunse în piaţa largă, mărginită de porticuri, prin intrarea care 
dădea spre Argiletum şi se grăbi să ajungă la monumentul ecvestru al 
defunctului dictator. Acolo, ascuns între picioarele de formă omenească ale 
uriașului cal de marmură, putea observa fără niciun risc mensa nummularia 
la care şedea agentul de schimb al lui Corvinus care, în clipa aceea tocmai 
examina şi număra câteva monede de aur ca să le schimbe în sesterți. 
Monedele treceau rapid printre degetele sale și erau aruncate de câteva ori 
pe suprafața de marmură a tejghelei, înainte de a fi acceptate. Într-adevăr, 
orice zaraf de meserie ar fi recunoscut imediat o monedă falsă, datorită 
sunetului pe care-l scotea în contact cu placa de marmură, chiar şi fără a mai 
fi nevoie s-o examineze vizual. 

Din ascunzătoarea sa, Aurelius o văzu pe Pomponia apărând dinspre 
Clivus Argentarius, urmată de un alai întreg de servitoare, şi îndreptându-se 
imediat către tejgheaua zarafului. O negociere rapidă, câteva asigurări şi 
documentul de proprietate a unei insu/a trecu dintr-o mână în alta, în 
schimbul câtorva pungi cu bani. La puţin timp după aceea, apărea Paris cu 
săculeţul său, întâmpinat cu plecăciuni adânci așa cum se cuvenea a fi tratat 
un presupus fraier tocmai bun de jumulit. După ce lăsă banii în depozit, 
intendentul îi dădu semnalul stabilit lui Macedonius. Bătrânul tocmai 
traversa piaţa, când, pe neaşteptate, Nicolaus plecă de lângă tejghea şi intră 
în grabă pe ușa templului. 

— Pe Hercules, tocmai un asemenea moment putea alege ca să se roage la 
Afrodita! Dacă nu se întoarce imediat, tot planul nostru se duce de râpă! 
bodogăni în șoaptă Aurelius, rămânând cu privirile aţintite asupra uşii mari 
prin care dispăruse zaraful. 

— Oh, ce bine, uite-l că se întoarce. Hai, du-te, Macedonius! spuse printre 
dinţi patricianul, făcându-i bătrânului un semn discret cu mâna. 

Noile negocieri, însă, nu merseră la fel de rapid. Nicolaus refuza, surd la 
rugăminţile lui Macedonius care, deşi era dispus să plătească o dobândă de 
treizeci şi șapte la sută, oferea ca garanţie doar câteva bijuterii de o 
provenienţă îndoielnică: era o problemă greu de rezolvat pentru un simplu 
slujbaș... 

Hotărât lucru, zeița Fortuna era de partea lui Aurelius: tocmai când 
Nicolaus era pe punctul de a-l refuza definitiv pe Macedonius, iată că 
dinspreArgiletum apăru Corvinus în persoană, într-o lectică luxoasă și cu 
sclavi anunţători. Paznicul își jucă rolul la perfecţie și, în cele din urmă, 
Corvinus se lăsă înduplecat, pentru că nu-l lăsa inima să-i refuze un 
împrumut acelui client pe care îl lăsase deja fără casă și cavou. 

Cu o mie de plecăciuni, Macedonius luă banii chiar din mâna bancherului, 
de față fiind mai mulţi clienţi. Chiar atunci apăru Castor, strigând: 

— Omul ăsta este un hoţ, mi-a furat acum câteva clipe bijuteriile! și, 
apucându-l de guler pe paznic, începu să-l scuture straşnic. Le-ai şi dat deja 
în gaj, nu? Atunci, dă-mi banii! hotări el, punând iute mâna pe pungă. 

În clipa aceea, conform planului gândit de Aurelius, în săculeţ ar fi trebuit 
să se afle monedele de aur de la Paris, însemnați cu grijă, unul câte unul, de 
față cu mai mulţi martori. Dar, surpriză, monedele care căzură pe jos nu 
purtau niciun semn de recunoaștere; în schimb, pipăite cu atenţie, muchia 
putea apărea cam prea aspră, ca și cum metalul ar fi fost răzuit cu o pilă... 

— Pe toţi zeii Tartarului, Nicolaus a înlocuit deja punga! blestemă 
Aurelius. 

— Repede, în templu! Este singurul loc în care ar fi putut face înlocuirea! 
exclamă Castor, pornind în fugă către lăcașul închinat Venerei. 

În acest timp, în jurul tejghelei, era o învălmășeală cumplită. Paris cerea 
să i se dea banii înapoi, Pomponia rupea contractul de depozit, strigând în 
gura mare că fusese înșelată. În mijlocul acestui tărăboi, Corvinus, pământiu 
la față, se dădea de ceasul morții să-i potolească pe clienţi, aruncându-i lui 
Nicolaus priviri ucigătoare. 

— Mă rog, lucrurile nu au mers întocmai cum am prevăzut, dar, oricum, 
am creat ceva panică, se declară mulţumit Aurelius, pierzându-și urma prin 
mulţime. Acum nu-i mai rămânea decât să-l acuze pe bancher de înşelătorie 
şi să obțină aprobarea pentru o percheziție acasă la acesta, cu speranţa că ar 
putea găsi vreo dovadă care să-l implice în uciderea Lucillei. Într-adevăr, 
patricianul era sigur că, pe undeva, Corvinus ascundea registrele care 
conţineau probele afacerilor sale murdare; în felul acesta, prin examinarea 
socotelilor secrete, s-ar fi putut să apară niște date noi despre relațiile 
financiare dintre bancă și familia lui Arrianus. 

Peste puţin timp, Aurelius, care mai zăbovea prin forum așteptând să 
apară Castor, se pomeni lângă el cu Pomponia, veselă nevoie mare, încântată 
de felul minunat în care-şi îndeplinise misiunea. 

— Ce escroc, Corvinus ăla; pun pariu că ar fi în stare să bage cuțitul şi în 
maică-sa pentru câţiva gologani! Tare mi-ar plăcea să-l văd judecat în faţa 
unui juriu format din nenorociţii pe care i-a adus în sapă de lemn! 

— Mie-mi spui? exclamă senatorul, care urzise acest plan sperând şi el la 
o asemenea eventualitate. 

— Păcat că nu-i putem pune în cârcă și moartea Lucillei, mai spuse 
Pomponia, dezamăgită. 

— Dar de ce să nu putem? o întrebă, uluit, Aurelius. 

— În dimineaţa nunţii, am stat mereu cu ochii pe el, îi explică matroana, 
cu un aer aproape vinovat. 

Patricianul mai spera că nu Înţelesese bine. 

— Vrei să spui că bancherul are un alibi? gemu el. 

— Sigur că da: nu l-am scăpat din ochi nicio clipă, confirmă Pomponia. 
Speram să prind din zbor vreo indiscreţie în privinţa soţiei lui, înţelegi... 

— Oh, zei ai Olimpului, nu puteai să-mi spui asta înainte de pune la cale 
toată comedia asta? se revoltă patricianul, scos din sărite. 

— Dar nu m-ai întrebat! se justifică matroana, urcându-se în litiera sa 
elegantă din lemn de cedru lăcuit. 

Senatorul scoase un oftat disperat. Totul fusese, deci, în zadar: nu-l 
interesa să-l înfunde pe Corvinus pentru o vină minoră... Într-o asemenea 
situație, nu mai avea de făcut decât să ia drumul spre casă și să aştepte ca 
oamenii săi să apară și să-i povestească de-a fir-a-păr cum merseseră 
lucrurile. Rușinat și dezamăgit, patricianul o luă agale pe Clivus Argentarius, 
îndreptându-se spre lectica sa. 

— Norocul lui Isis, stăpâne? îl întrebă, mieros, un vânzător de amulete al 
cărui accent îi trăda fără tăgadă originea de pe undeva din jurul Romei. 

Rusticus! Lui Aurelius îi veni imediat o idee. 

— Ai o amuletă a Marii Mame, cu pântecele mare şi cu țâţele umflate? 

— Nu, aşa ceva nu vând decât preoţii castraţi care-o slujesc pe Cybele. 
Dar pot să-ți ofer crocodilul Sobek și niște scarabei sacri, nemaipomenit de 
buni împotriva deochiului. 

Aşadar, fetișul găsit în aşternutul Ispullei fusese cumpărat direct de la 
templu, trase rapid concluzia Aurelius. 

— Nu-mi trebuie nimicuri din astea; am nevoie de ceva mult, mult mai 
eficace... murmură patricianul, cu un aer conspirativ. 

— Datorită legăturilor mele cu magii din Orient, aș putea face rost de 
nişte talismane, se lăudă Rusticus, bazându-se pe îndemânarea de sculptor a 
cumnatului său. Spune-mi ce-ţi trebuie şi-ţi fac rost cât ai clipi! 

Patricianul aruncă o privire prudentă în jur, apoi se dădu mai aproape de 
falsul egiptean, trăgându-l într-o parte. 

— O păpușă din ceară, cu înfățișare omenească: părul și unghiile o să ţi le 
dau chiar eu... îi șopti la ureche. 

Rusticus holbă ochii şi făcu un pas înapoi. Era limpede că era peste 
puterile lui să aibă de-a face cu descântecele vrăjitoarelor tesaliene. 

— Aş putea să-ți aduc o păpușă din ceară, domine, dar nu vreau să știu 
nimic de unghii și de păr! 

— Haide, ai mai făcut rost de aşa ceva, cu câtva timp în urmă, pentru o 
cunoștință de-a mea... 

— Te înşeli o fi fost altul, nu eu! negă Rusticus, înspăimântat. 

— Aşa zici tu? O să vedem ce-o să iasă când gărzile o să-i facă praf 
cumnatului tău dugheana de la Ostia! îl ameninţă senatorul, apucându-l 
strâns de gulerul tunicii. O să-i chem imediat; la Roma sunt legi extrem de 
aspre Împotriva vrăjitorilor şi a ghicitorilor! 

— O clipă, aşteaptă o clipă, nobile stăpân! bătu imediat în retragere 
Rusticus. De fapt, eu nu sunt nici pe departe un mag; eu doar vând fleacurile 
astea şi nu este vina mea dacă lumea crede în ele! 

— Şi păpuşa pe care am văzut-o eu? 

— Nu era nimic altceva decât o jucărie, luminăţia ta! 

— Minţi! Ce vrei să facă o fată de vârsta aia cu o păpușă? se hazardă să 
încerce senatorul. 

— Mi-a spus că era pentru sora ei, răspunse Rusticus, întărind din plin 
bănuielile lui Aurelius. 

— O păpușă cu păr veritabil; şi tu ai crezut aşa ceva? Probabil că femeia 
aceea era o vrăjitoare... 

— Ce spui, domine? Era o matroană respectabilă care venea deseori să 
cumpere de la mine. Şi, de fapt, şuviţa pe care mi-a dat-o era din părul său, 
negru şi creţ. Doar nu avea de gând să-și facă singură un deochi! se apără 
falsul egiptean, întinzând braţele în lături. 

Aurelius simţi că tremură de frig. 

— Dispari din ochii mei! îl alungă pe vânzătorul ambulant. Și ai grijă să nu 
te mai prind vânzând asemenea lucruri! 

Inutil, se gândea în timpul acesta; micul escroc și-ar fi făcut vad prin alte 
părţi. Pe de altă parte, cum l-ar fi putut împiedica să facă asta din moment ce 
exista atâta lume dispusă să se lase păcălită? Așa cum se întâmpla și cu 
prostituatele care o duceau bine datorită puzderiei de clienţi, și pentru acei 

mărunți vânzători de vise nu era decât o chestiune de piață de desfacere. De 
data aceasta, însă, obiectul acela care fusese cumpărat nu fusese inofensiv... 
(J 

În sufrageria din domus a lui Aurelius se închina un pahar pentru 
succesul operațiunii. 

— Uită-te aici; mi-a semnat-o ca să-mi țin gura în privința înşelătoriilor 
lui! râse Pomponia, dându-i o poliţă de cinci mii de sesterți. Și Paris a primit 
una la fel și nici măcar nu a cerut-o: Corvinus, care este un om practic, 
probabil că s-a gândit că era mai bine să ofere imediat un dar martorilor, 
decât să fie implicat într-un scandal. Bunul Macedonius își va primi înapoi 
casa şi cavoul dacă renunţă să-l reclame pentru camătă! 

— Și cu monedele de aur pilite? întrebă Aurelius, nedumerit. 

— Este ciudat, dar după figura uluită a bancherului, aș putea jura că el nu 
ştia nimic despre acest lucru, afirmă matroana. Castor, însă, care s-a repezit 
imediat în templu, poate că a descoperit ceva... 

— De atunci nu l-am mai văzut, spuse Paris cu o strâmbătură care voia să 
sublinieze faptul că grecul nu era o persoană de încredere. 

— Să sperăm că va apărea şi va aduce vești bune. Între timp, am să caut 
scrisorile de credit semnate de Corvinus: s-ar putea să-mi folosească în 
viitor, spuse Aurelius, poruncind să i se aducă lada de fier. 

Paris puse arca la picioarele lui şi patricianul, deschizând lada cu cheia 
mare pe care o purta întotdeauna la gåt, începu să scoată câteva fişicuri de 
monede. La un moment dat se opri. 

— Unde este sigiliul meu? Şi totuşi îl ţin mereu numai aici, spuse el 
îngrijorat, începând să scotocească printre pungile cu bani. Vechiul sigiliu al 
familiei Aurelia - o săgeată de fildeș în care era fixat un rubin gravat, cu 
totul și cu totul la fel cu inelul pe care-l purta pe degetul arătător - era 
transmis din tată în fiu, fără ca vreo mână străină să-l poată atinge. Semnul 
de pe acea piatră era egal cu o semnătură, valabilă pe oricare document ar fi 
fost aplicat. 

— leri l-am văzut pe Castor intrând pe furiș în camera ta, spuse, 
răutăcios, Paris. Grecul acela păcătos avea să-și primească pedeapsa 
meritată, se gândea el: nici măcar lui - Paris, administratorul - nu-i era 
permis să deschidă arcastăpânului... 

— Asta cauţi, domine! i-l dau înapoi imediat! exclamă Castor, care intra 
tocmai în clipa aceea, cu o expresie fericită, întinzându-i stăpânului preţiosul 
bastonaș de fildeş. În urma sa îşi făcea între timp apariţia un omuleţ jigărit şi 
parcă mototolit, având pe chip un zâmbet până la urechi. 

— El este viitorul meu stăpân? întrebă noul venit, clătinându-se nesigur 
pe picioare. 

— Da, ai fost cumpărat de Publius Aurelius Statius, senator al Romei și 
acum faci parte din familia, îl linişti grecul. 

— Castor, aş putea să știu și eu ce înseamnă toată povestea asta? 
interveni Aurelius, iritat, în timp ce Paris aştepta cu nerăbdare clipa în care 
eternul său rival își va primi bine meritata pedeapsă. 

— Te rog să mă ierţi că ţi-am luat cu împrumut rubinul, domine. Știu cât 
de mult ţii la această mică amintire de familie, dar era cu adevărat o situaţie 
urgentă: nici nu ţi-ai putea imagina pe cine am găsit! 

— Cherilos din Alexandria la dispoziţia ta, stăpâne! se prezentă omuleţul, 
făcând o plecăciune adâncă în faţa patricianului. 

— Credeam că ai murit prin pușcăriile pentru falsificatori! îi răspunse 
Aurelius, mirat peste măsură de această apariţie. 

— Corvinus s-a gândit că talentele mele n-ar trebui să se irosească în 
Ereb, domine, şi i-a mituit pe paznici ca să mă declare mort. Apoi, m-a adus 
la Roma ca să pună în valoare priceperea mea, mărturisi vechiul tovarăș de 
înşelăciuni al lui Castor. 

— Lui îi dădea Nicolaus monedele de aur ca să le pilească pe margini. 
Când, din întâmplare, am văzut prima oară monedele astfel răzuite, am 
recunoscut imediat mâna de maestru a lui Cherilos; numai el putea folosi 
pila cu o mână atât de ușoară, declară Castor. Frumos este că Aelius 
Corvinus habar n-avea de escrocheria asta; Dacă se poate spune așa, 
Nicolaus a acționat pe cont propriu. Când zaraful a dat de necaz, l-am sfătuit 
să se descotorosească de vinovat, astfel încât nimeni să nu poată ajunge la el. 
Din fericire, am avut inspiraţia să iau cu mine sigiliul tău, așa că am reușit 
să-l cumpăr pe prietenul meu, în numele tău, pentru numai șapte mii de 
sesterți. 

— Castor, este o avere! gemu Aurelius, consternat. Un sclav costă de zece 
ori mai puţin! 

— Domine, te asigur, fără falsă modestie, că a fost o adevărată afacere, se 
lăudă singur Cherilos. 

— Nici în ruptul capului, nu vreau să aud de așa ceva, refuză patricianul 
să accepte situaţia. Și, cât te priveşte pe tine, Castor, o să te fac să plătești 
scump această nouă, inadmisibilă nesupunere. Sigiliul meu... nimeni nu s-a 
mai atins de el până acum! 

Paris exulta, așteptând ca vinovatul să-și primească, în sfârşit, răsplata 
pentru toate relele pe care le făcuse: considera revoltător de nedrept faptul 
că intrigantul acela de Castor să se afle mereu în grațiile stăpânului, în timp 
ce el, cinstit şi conştiincios cum era, nu era apreciat cum se cuvenea. 

— Asta nu-i chiar așa, stăpâne, îl corectă, însă, șiretul libert. Dacă-ţi aduci 
bine aminte, ți l-am mai luat o dată și tot cu intenţii bune. Şi acum am 

acționat în numele unui scop nobil: Cherilos ar putea fi stimulat în vreun fel 
şi s-ar căi pentru greșelile din trecut, dezvăluindu-ne cum funcţiona 
escrocheria cu aurul pilit de pe muchia monedelor. Ceea știe el ar fi suficient 
pentru ca Nicolaus să fie întemnițat chiar și mâine! 

Aurelius șovăi, ceva mai îmbunat. 

— Dă-mi voie să-ți mai spun ceva, domine, se grăbi Castor să profite de 
aceste clipe favorabile. Am auzit că zaraful tău de la Alexandria fură cam 
jumătate din profit. În locul lui, Cherilos ar lua doar cât ar crede că i se 
cuvine şi, datorită priceperii sale la schimbul de monedă, ar mai rămâne un 
câștig destul de mare. Şi, apoi, prietenul meu nu este un nerecunoscător: 
dacă-l ajuţi să se întoarcă acasă după un lung exil, se va răscumpăra singur, 
înapoindu-ţi banii plătiți pentru cumpărarea sa. 

— Domine, nu poţi ajuta un falsificator... gemu Paris. 

— la gândeşte-te, Aurelius, nu mi se pare că ar fi o afacere rea, îl sfătui 
Pomponia, iar în timpul acesta cei doi alexandrini își puneau în joc toată 
elocința elenică pentru a-l convinge pe ezitantul patrician. Intendentul se 
îndreptă spre ușă, nespus de trist: erau trei împotriva unuia singur și, ca de 
obicei, stăpânul avea să le dea dreptate tot lor. 

— Ei, gata, Cherilos poate să rămână, se hotărî în cele din urmă senatorul, 
în timp ce Paris dădea să iasă din cameră cu coada între picioare. Într- 
adevăr, cinstea nu era niciodată recunoscută și răsplătită... 

— Aşteaptă puţin, Paris! îl strigă Aurelius. Recunosc că eu sunt cam prea 
zăpăcit; de acum înainte sigiliul va sta la tine și sunt sigur că vei avea grijă de 
el așa cum trebuie. 

Administratorul căscă ochii, nevenindu-i să creadă: stăpânul îi dădea lui 
cheia lăzii de fier, cea care, prin străvechea tradiţie, numai paterfamilias sau 
soţia sa legitimă o puteau avea în grijă. Niciun servitor nu fusese considerat, 
vreodată, demn de atâta încredere... 

Destoinicul libert înghiţi în sec, emoţionat la culme. 

— Ca să-mi ia cineva cheia asta, ar trebui să treacă peste cadavrul meu! 
afirmă el, aruncându-i o privire piezișă lui Castor. Apoi luă cheia grea cu un 
respect nemăsurat și îndreptându-și mândru umerii păși triumfător prin 
fața rivalului său umilit, fără a catadicsi nici măcar să-l privească. 

Adio mici furtişaguri, adio împrumuturi forțate, se gândea Castor, cuprins 
de furie. Fățarnicul ăla de Paris, neînduplecat ca fulgerele lui Jupiter, mai 
degrabă s-ar fi lăsat jupuit de viu decât să-i mai deschidă arca şi nici măcar 
cu sprijinul bravului Cherilos n-ar mai fi reușit să-i mai șterpelească de- 
acum înainte vreun gologan stăpânului. Dar, poate, cu puţin noroc... 

— Hai să mergem să sărbătorim, îi propuse prietenului său. Te las petine 
să alegi caupona. 

— Oh, fă-o tu! îi răspunse Cherilos. Numai să nu mă duci la cârciuma 
Afraniei... 

— Ce nu-ţi place acolo? Toată lumea spune că au niște servitoare 
simpatice și bune la suflet, se miră Castor. 

— Tocmai de aceea. Mulţi se duc acolo, chiar și o rudă de-a lui Corvinus 
pe care n-aş vrea s-o întâlnesc după tot ce s-a întâmplat. 

— Vorbești despre Nicolaus? Stai liniștit, are altceva la care să se 
gândească acum, îl linişti Castor. 

— Nu, eu mă refeream la Octavius, tânărul său cumnat. Se duce deseori 
acolo, tocmai pentru slujnice. Se dau în vânt după el și suspină toate pentru 
ochii lui negri, îl lămuri Cherilos, în timp ce Aurelius și Castor se priveau 
încremeniţi unul pe altul. 

XVII 


A treisprezecea zi înainte de 
Calendele lui decembrie 


Aurelius se lăsa purtat de visuri. Cu o seară înainte, adusese în cameră 
toate volumele din bibliotecă în care era vorba despre cultul Marii Mame și 
rămăsese cufundat până la ivirea zorilor în lectura lor, în timp ce cuiele 
înfipte la distanţe egale în lumânarea groasă, pentru a marca trecerea 
orelor, cădeau unul după altul pe farfurioara sfeșnicului, fără ca el să le 
observe, adâncit cum era în lectură. 

Ritualurile violente săvârșite în cinstea zeiţei - aflase el în cele din urmă - 
nu aveau nimic comun cu necromanţia de care se temeau atât de mult 
adepţii lui Cybele; era greu de crezut, prin urmare, că mâna care ascunsese 
printre hainele Ispullei figurina cu Marea Mamă era aceea care era gata să 
străpungă cu acul vrăjit păpușa de ceară. 

Neobosit, patricianul se străduise să afle cât mai multe despre acest 
subiect și, cu multă trudă, reușise să reconstituie povestea pietrei negre, 
încercând să citească printre rânduri ceea ce istoricii oficiali se feriseră cu 
strășnicie să menţioneze în scrierile lor. 

Înainte de toate, nici vorbă ca romanii să se fi dus la Pessinunt ca să ia 
relicva sacră, aşa cum greşit era scris în operele lui Titus Livius, ci la Pergam, 
unde suveranii attalizi o instalaseră într-un templu special construit, 
somptuosul Metroon. Se întâmpla în vremea războaielor punice și prezenţa 
amenințătoare a lui Hannibal în peninsulă speria plebea superstițioasă. 
Simplii şi sănătoşii zei tradiţionali care se mulțumeau cu câteva victime arse 
ca să-i ajute la îndeplinirea planurilor nu mai erau suficienţi pentru a linişti 
panica; astfel, nu exista nimic mai bun într-o asemenea situație decât să 
orienteze către o nouă și sugestivă divinitate orientală așteptarea mistică a 
plebei, înainte ca aceasta s-o apuce din proprie iniţiativă pe nişte căi mai 
puţin ortodoxe care puteau fi ţinute foarte greu sub control... 

Așa apare oracolul Sibyllei, cu porunca de a muta piatra sacră la Roma: o 
indicație plăsmuită ad hoc pentru a face față unei nevoi neașteptate. Așa se 
încheie înțelegerea cu regele Pergamului, simbolul miraculos în schimbul 
unei alianţe politice; și tot așa apare și minunea matroanei Claudia, căreia 
zeița îi acordă posibilitatea de a-și dovedi castitatea trăgând după ea, 

ajutându-se doar de o simplă centură, corabia împotmolită pe care se afla 
preţioasa relicvă. 

Și, acum, chiar statuia evlavioasei Claudia îi apărea în vis, aşa cum o 
văzuse cu câteva zile înainte, în faţa templului Marii Zeiţe: în fundal se zărea 
ușa larg deschisă a lăcașului de cult și umbra pietrei negre care veghea 
amenințătoare. 

Pe neașteptate, marmura păru să se însuflețească și Aurelius văzu cum 
ochii privind pudic în jos ai virtuoasei matroane încep brusc să strălucească, 
ațintindu-se asupra lui cu o expresie lubrică și crudă în același timp. În 
aceeași clipă, braţul femeii care trăgea corabia cu ajutorul centurii 
miraculoase se întinse înspre el și centura însăși se transformă într-un şarpe 
care i se încolăcea în jurul membrelor, făcând imposibilă orice mișcare. 
Matroana râdea... și nu mai era Claudia, ci Camilla. Aurelius se agită în pat, 
încercând să se elibereze din strânsoarea şarpelui care-i ţinea nemișcat 
antebraţul. 

— Stăpâne, trezeşte-te! îl scutură Paris şi patricianul, atingându-și 
umărul în jurul căruia ghicea strânsoarea reptilei, simţi mâna intendentului 
care voia să-l trezească. 

— Trebuie să te scoli, domine! Arrianus a murit şi Octavius te roagă să 
mergi la el! 

Patricianul îşi frecă pleoapele, încă buimăcit de somn, și privi către 
geamul ușii: lumina era încă slabă şi soarele părea să fi răsărit de puţin timp. 
Cât dormise? O oră, poate, cel mult două. 

Cu mare greutate reuşi să se dea jos din pat, în timp ce un sclav îi întindea 
un lighenaş cu apă ca să se spele pe față. Întinse în lături braţele, așteptând 
cu ochii încă închiși ca slujnicele să-l îmbrace din cap până în picioare. Nu se 
trezise complet, când săritoarea servitoare Filis îi petrecu fâșia din pânză de 
în in jurul şoldurilor goale: răcoarea ţesăturii îl făcu să se înfioare, de parcă 
ar fi simţit pe piele răceala reptilei pe care o visase. Dar Nefer îl îmbrăca deja 
cu tunica, Caia îi așeza pe umeri mantia, iar Iberina îi lega curelușele de la 
încălțări. În numai câteva clipe, patricianul era gata, perfect îmbrăcat şi se 
putea îndrepta către lectică. 

Abia când trecu de la penumbra camerei la lumina din peristil își dădu 
seama ce importanţă avea vestea pe care abia o primise. Așadar, directorul 
școlii era încă de la început ţinta asasinului, iar moartea Lucidei nu fusese 
decât o greșeală tragică. 

Nubienii porniră în fugă și, în scurt timp, senatorul Statius intra în 
atriumul casei lui Arrianus. Octavius îi ieși în întâmpinare, zdrobit de 
durere. 

— L-am găsit acum câtva timp în camera sa. Am bătut destul de mult la 
ușa camerei lui și, pentru că nu primeam niciun răspuns, am pus servitorii 
să spargă uşa. Era pe pat, deja țeapăn, cu o expresie senină pe chip, ca și cum 
ar fi fost cufundat într-un somn liniştit... Dar fusese ucis, sunt foarte sigur de 
asta! Pentru că nu ştiam ce să fac, m-am gândit să te chem pe tine, nobile 
senator, bolborosi el în neşștire. 

Aurelius aşteptă în tăcere ca tânărul să se liniştească. Octavius, se gândea 
el, era prea emotiv și prea lipsit de experienţă: mai devreme sau mai târziu, 
pus în vreo situație de mare dificultate, avea să-și piardă controlul. 

— După discuţia noastră de la terme, povestea peste puţin timp tânărul, l- 
am rugat pe profesor să-mi arate scrisorile acelea pe care le-ai amintit, dar, 
să-ți spun drept, nu am fost prea impresionat de ele. Totuşi, aseară, înainte 
de a se culca, Arrianus a mai găsit una, strecurată pe sub ușa de la intrare... 
lat-o, şi-i întinse patricianului foaia de pergament. 

„Acum şi Arrianus a murit.. AELIUS”, era scris cu aceeași caligrafie 
inconfundabilă a unui copil. 

— Anunţarea crimei, înainte ca ea să fi fost comisă, înţelegi? Asasinul era 
sigur pe ceea ce avea să facă, voia să-şi tortureze victima înainte de a o 
ucide! Într-adevăr, citind-o, profesorul a pălit şi dinţii au început să-i 
Clănțăne în gură: nu putea avea încredere în nimeni, spunea el, nici măcar în 
mine. Striga, nu l-am mai văzut niciodată așa de tulburat. N-a vrut să bea 
infuzia pe care tocmai i-o pregăteam și s-a încuiat în cameră cu un urcior de 
vin, cu o cupă și cu o carafă de apă fierbinte. Tremura din tot corpul, ca un 
copil. 

— Şi sunt gata să pariez că ulciorul, cupa și carafa au fost deja curățate, 
presupuse Aurelius, resemnându-se dinainte. 

— Nu, am avut eu însumi grijă să pun bine cupa şi ulciorul cu vin, azi- 
dimineaţă, de îndată ce am găsit corpul neînsuflețit al profesorului, îl 
contrazise tânărul. 

— Te rog să mi le arăţi imediat! îi ceru senatorul şi Octavius îi arătă 
drumul spre cămară. 

— lată, aici sunt, spuse tânărul, descuind ușile unui dulăpior cu cheiţa pe 
care o avea atârnată la gât. Le-am pus imediat aici și nu am dat voie nimănui 
să le atingă. 

— Şi vasul cu apă unde este? vru să știe Aurelius. 

— Am băut eu din el azi-dimineaţă, fără să-mi dau seama. Văzând corpul 
lui Arrianus, am simţit că mi se face rău şi am dus instinctiv carafa la gură 
fără să mă mai servesc de cupă; abia după ce am luat câteva înghiţituri, mi-a 
trecut prin minte că se putea ca profesorul să fi fost otrăvit tocmai cu apa 
aceea. Atunci, mi s-a părut că simt o răceală în tot corpul, iar picioarele 

parcă mi se muiaseră. Am căzut pe jos, convins că n-o să mă mai pot ridica. 
Totuși, când servitorul care sărise să mă ajute mi-a spus că gustase și el din 
carafă cu o seară înainte, ca să se asigure că lichidul era potrivit de cald, am 
simţit că-mi umblă din nou sângele prin vine și senzaţia aceea îngrozitoare 
că urma să mor a dispărut într-o clipă. Frica mă îngheţase într-un asemenea 
hal! 

„Foarte impresionabil băiatul ăsta”, aprecie senatorul, luând cupa în 
mână şi văârându-şi nasul în ea. Dacă fusese, într-adevăr, vorba despre 
otravă, eliminând ipoteza apei, nu mai rămânea decât vinul ca o posibilă cale 
de transmitere. 

Adulmecă profund, cu ochii închişi ca să se concentreze cât mai bine şi 
simţi un miros necunoscut pe care nici nările lui extrem de sensibile nu 
reușiră să-l identifice. Atunci, răzui cu unghia fundul cupei, acolo unde 
bronzul păstra, în adânciturile decorațiunilor realizate prin ciocănire, un 
rest alburiu suspect, amestecat cu ceea ce mai rămăsese din drojdia vinului. 
Urma ca Hipparh să examineze ce era acolo, hotărî el, şi se întoarse din nou 
către tânărul care-l privea în continuare. 

— Ai avut noroc că ai băut direct din carafă, Octavius. Dacă te-ai fi folosit 
de cupă, probabil că n-ai mai fi fost aici ca să-mi povestești totul. 

— Nu se poate! Cupa aceea abia fusese spălată ieri seara, când Arrianus a 
luat-o, alegând la întâmplare dintre alte cinci, toate la fel! bâigui Octavius, 
pământiu la faţă. 

După ce examină amănunţit cupa pe toate părţile, Aurelius o puse în cele 
din urmă pe masă și se apucă să cerceteze ulciorul. Era o amforă obișnuită 
din lut ars, din acelea cu fundul ascuţit pentru a fi mai ușor de transportat și, 
pentru a sta drepte aveau nevoie de un suport din metal. Pe peretele din lut 
se putea citi numele producătorului, Freminion, şi soiul vinului, Cecubus; 
mai jos apăreau locul și anul îmbutelierii: făcut de Amicles de la Pivniţe - 
Consuli fiind Papinius Allienus și Quintus Plautius... Un vin Cecubus vechi de 
numai nouă ani, aprecie cu o strâmbătură rafinatul senator; cumpătatul 
director nu se delecta, desigur, cu vinuri prea bune. 

— Amfora era destupată când Arrianus a luat-o cu el în cameră? întrebă 
Aurelius, aşteptându-se să primească de îndată confirmarea. 

— Nu, era încă sigilată ermetic, clătină din cap, peste măsură de abătut. Și 
tocmai asta mă derutează. Otrava nu putea să se afle decât în cupă, dar 
singurul care ar fi putut s-o pună acolo aș fi fost eu! gemu băiatul, cuprins de 
neliniște. 

„Asta aşa-i”, reflectă Aurelius. „Și pe profesor, ca și pe fiica sa, moartea i-a 
surprins într-o încăpere încuiată, fără martori. De data aceasta, însă, nu vor 
exista îndoieli asupra vinovatului”. 

— Tânărul meu prieten, continuă patricianul. Cred că o să ai parte de 
nişte necazuri grozav de mari! 

— Crezi că o să fiu arestat? întrebă Octavius, cu o expresie rătăcită. 

— Mă tem că da, nu se feri să-i răspundă Aurelius. 

Dărâmat, băiatul plecă fruntea, fără să mai poată reacţiona în niciun fel. 

— Prea era totul frumos: nunta, adopţia, școala, șopti el, abținându-se să 
nu izbucnească în plâns. 

— Încă nu s-a ajuns la aşa ceva. Să mai aruncăm o privire la amfora asta! 
spuse Aurelius. 

Gâtul vasului, observă patricianul, nu fusese lipit cu ipsos, ci astupat cu un 
dop din plută pe care fusese aplicat după aceea sigiliul din ceară cu emblema 
producătorului. 

Aurelius învârti mult timp bucata de plută între degete, examinând-o cu 
atenţie și, în cele din urmă, i se păru că vede ceva ciudat pe suprafaţa ei, 
câteva găurele prea regulate ca să poată fi naturale. Se gândi că va avea timp 
s-o examineze mai pe îndelete acasă, privind-o prin cristalul acela care 
fusese șlefuit astfel încât să poată mări detaliile. 

— Astea rămân la mine, anunţă el, arătând spre cupă și spre amforă. 
Spuneai că Arrianus era foarte tulburat ieri seara... îl întrebă pe tânăr care 
părea să-şi dea seama în sfârșit cât de ingrată era situaţia lui. Vigiles n-ar fi 
stat pe gânduri nicio clipă şi l-ar fi dus în lanţuri la Mamertinum și frumoșii 
săi ochi negri pentru care suspinase Lucilla nu l-ar fi impresionat absolut 
deloc pe călău. 

— Da. Totuşi, eram convins că exagera cu temerile sale şi nu l-am luat 
prea serios în seamă, răspunse Octavius. Dar avea dreptate, în toate 
privinţele. Și Lucilla, și Ispulla au fost ucise, chiar dacă din greșeală, așa cum 
se spune în scrisori! 

Aurelius ridică dintr-o sprânceană, destul de puţin convins. Hipparh era 
în stare să jure că bătrâna Ispulla Camillina se stinsese din viaţă firesc, de 
bătrâneţe, și în medicul grec puteai să ai o încredere nelimitată. Prin urmare, 
orice ar fi insinuat mesajele acelea, cel puţin una dintre cele trei morţi nu 
putea fi considerată drept o crimă. 

— Nu l-am crezut, n-am știut să-l apăr. Eu sunt vinovat! exclamă băiatul, 
dând frâu liber disperării pe care, până atunci, reuşise cu greu să și-o 
ascundă. 

— Ai putea fi vinovat doar dacă ai fi tu acela care a pus otravă în vin. În 
caz contrar, nu ai nicio vină, îl linişti Aurelius, dorind în sinea sa ca tânărul 
să înveţe să-și domine mai bine impulsurile, chiar dacă generoase, dar total 
nepotrivite în împrejurări delicate ca acelea. Dintr-odată, Octavius i se păru 
teribil de fragil şi avu pentru el chiar o pornire instinctivă de simpatie. 

— Lumea va crede, cu siguranţă, că eu am fost acela care l-a omorât! Eşti 
singurul care mă poate salva, nobile senator. O dată cu Arrianus am pierdut 
totul: tată, profesor, prieten... gemu tânărul grămătic, apucând mâna 
patricianului: un gest spontan pe care Aurelius îl consideră ca fiind cam prea 
apropiat. 

Era o sinceră, dramatică cerere de ajutor sau un rol jucat de un actor de 
mâna a doua? se întrebă, nesigur, Aurelius, simțind o uşoară repulsie la 
atingerea degetelor fierbinţi ale tânărului. 

— Şi iubit, clarifică el lucrurile, cu răceală și-și retrase mâna. 

— Dar nu mi-e ruşine deloc să recunosc asta! ridică tânărul fruntea, într-o 
tresărire de orgoliu. 

— Impresionant! Dar, mă întreb, cum se împacă acest devotament fără 
margini cu anumite escapade la caupona Afraniei? Este ciudat că, având 
atâta afecțiune pentru Arrianus, alergai să te distrezi cu fetele de la taverna 
aceea, îndată ce el te scăpa din ochi. Cazul tău este, într-adevăr, bizar: știu 
destui bărbați efeminaţi care-și dau aere de mari afemeiați pentru a salva 
aparențele, dar, de data aceasta, mă aflu în fața unei situaţii total contrare, 
remarcă el, caustic. 

— Ca să înţelegi aşa ceva, ar fi trebuit să-l cunoşti pe profesor, îi replică 
Octavius. Era un om de mare valoare, dar grozav de egoist. Îmi pretindea să 
mă dedic întrutotul lui, nefiind mulțumit cu simplul contact fizic. 

— Aşa că, te-ai prefăcut că-l iubeşti ca să-i intri pe sub piele. Cu toate 
idealurile tale, nu ești decât un amasio oarecare! râse sardonic Aurelius. 

— Înşelându-l, l-am făcut fericit, se justifică tânărul. 

— Nu mă Îndoiesc de asta: te pricepi să minţi, Octavius, cel puţin dacă am 
în vedere scena pe care ai jucat-o cu mine, la terme. 

— Ai căzut în cursă, nu-i așa, Aurelius? spuse grămăticul, fără să se simtă 
deloc ofensat. Am minţit, este adevărat, dar nu am făcut niciun rău nimănui, 
spuse el după aceea, căutând insistent privirea senatorului. 

— Într-adevăr, nu te poate întrece nimeni în arta simulării, Octavius. Te 
ajută chipul deschis, privirea sinceră, aerul de băiat bun și silitor, fără 
gărgăuni în cap, îl luă peste picior patricianul. 

— Şi nu ţi-a trecut prin cap că aş putea fi cu adevărat cinstit, în ciuda 
micii comedii pe care am jucat-o? îi replică Octavius, de data aceasta cu o 
expresie serioasă. Câteodată suntem nevoiţi să ne travestim pentru binele 
celor din jur. 

— S-ar putea. Totuşi, înainte de a te crede, trebuie să mă lămuresc dacă 
ești doar un mincinos sau și un asasin! 

— Ştii bine că nu sunt, afirmă grămăticul. Comportarea mea poate să 
apară ca fiind discutabilă, de acord, dar să nu crezi că anii aceștia au fost 

prea plăcuţi pentru mine. Îl veneram pe Arrianus ca profesor și ca om 
învăţat și aveam pentru el un respect și o recunoştinţă nemărginite; totuși, 
din punct de vedere fizic, îmi era silă de el. Aș fi vrut să mă port ca atâţia alţi 
tineri, să iau parte la petreceri, să fac curte fetelor; în loc de aşa ceva, n-am 
fost niciodată liber să dau atenţie în văzul tuturor unei femei, fără să plătesc 
scump după aceea. Oh, Arrianus nu mă ameninţa că mă va trimite înapoi 
acolo unde m-am născut, în munții din Bruttium, nu, nici vorbă. Se uita fix la 
mine, cu un reproș mut în priviri, iar eu, văzându-l că suferă din cauza mea, 
mă simţeam atât de stânjenit încât mă străduiam să-l împac. N-am îndrăznit 
niciodată să-i spun adevărul, ar fi fost o lovitură prea grea pentru el. Atunci, 
din când în când, mă duceam la Afrania, ca să-mi cumpăr pentru câţiva 
gologani favorurile unei necioplite asine//a de tavernă... Dar deja nu mai 
puteam suporta nici asta și aşteptam cu nerăbdare nunta să mă însor cu 
Lucilla ca să se termine cu toată povestea asta. Relaţiile cu Arrianus s-ar fi 
schimbat după nuntă - îmi doream eu - devenind cele normale între socru și 
ginere, între tată și fiu. Restul avea să rămână secretul nostru. Prin moartea 
Lucillei, însă, lucrurile s-au precipitat. Arrianus devenise din zi în zi tot mai 
tiranic şi mai bănuitor, depăşind orice limită rațională. Gândește-te că ieri 
seara m-a atacat încă înainte de a descoperi ultima scrisoare şi ne-am certat 
rău din cauza întâlnirii pe care am avut-o cu tine la terme... 

„Oh, zei, asta-i deja prea mult”, gemu în sinea sa Aurelius. „După ce-am 
scăpat de gelozia feminină, uite că am ajuns mărul discordiei într-o ceartă 
dintre ei!” 

— În locul tău, n-aş vorbi în gura mare despre toate astea, Octavius, îl 
sfătui Aurelius. Ar fi un mobil foarte bun pentru o crimă. 

— Măcar să nu fi murit Lucilla... Sunt sigur că s-ar fi pus la punct totul, 
oftă tânărul. 

— Ea îţi era de folos ca să-ți realizezi planurile și doar din cauza asta 
regreți dispariţia ei, constată patricianul, amintindu-şi de copila care îi 
mărturisea, timidă şi strălucind de fericire, iubirea sa pentru tânărul 
grămătic. 

— Eşti aspru cu mine, nobile senator, și pe bună dreptate. Am profitat de 
afecțiunea profesorului meu, este adevărat, și chiar și de iubirea Lucillei... 
dar alții, ca să-și croiască un drum în viaţă, au nume răsunătoare, bani, 
prietenii; pe când eu nu am decât creierul și o pereche de ochi frumoşi. 

— Am impresia că toate sacrificiile astea nu ţi-au adus un folos prea 
mare, aprecie Aurelius. Profesorul de retorică era, practic, ruinat. 

— Nu am avut niciodată ambiția de a mă îmbogăţi. Voiam doar să învăţ și, 
de bine de rău, am reușit. Și, dacă voi reuși să dovedesc că sunt nevinovat, 
mi-ar mai rămâne școala. 

— Ai fost destul de abil ca să-l înlături pe bietul Panaetios. 

— Dacă ai şti cât de mult îl invidiam, la început, văzându-l cât de mândru 
umbla printre elevii săi, apreciat și respectat, în timp ce eu trebuia să spăl 
latrinele. De aceea nu am putut rezista tentaţiei de a-l umili, dar a fost o 
greșeală: mi-am făcut un dușman și acum nu am curajul să-i spun că 
experienţa lui mi-ar fi de mare folos. Decât doar dacă i-ai spune-o tu... 

— O pretenţie cam mare, izbucni Aurelius. Tinerii, dornici să-și trăiască 
din plin viaţa, calcă în picioare sentimentele altora cu o nepăsare cumplită, 
se gândea cu amărăciune patricianul, convinşi că, după aceea, este suficient 
să ceară iertare pentru ca toate lucrurile să se aranjeze de la sine. Îţi faci 
prea multe probleme în privinţa școlii, Octavius; ar trebui să te gândeşti mai 
degrabă la felul în care te vei apăra în fața acuzaţiei de paricid. Prima 
întrebare care se pune în cazul unei crime este: „Cui prodest?”, cui îi 
folosește? Și nu-i nicio îndoială că moartea directorului ţi-a folosit în special 
ție. 

— Nici acest lucru nu este adevărat, obiectă grămăticul. Într-adevăr, cu 
Arrianus în viață, puteam să mă folosesc de autoritatea lui ca să introduc în 
școală modificările de cuviință. El era cunoscut de toată lumea și mă 
susținea din plin. Acum, însă, nu mai am pe nimeni care să-mi asigure 
spatele. 

Apoi, ca și cum și-ar fi dat seama pe neașteptate de subțirimea 
argumentelor sale, tânărul îl privi ţintă pe senator cu o expresie temătoare. 

— Știu că este greu să fiu crezut. Sunt singurul care are de câștigat din 
moartea lui Arrianus și, de asemenea, singurul care ar fi putut avea ocazia s- 
o provoace... 

— Asta încă mai este de discutat. Apropo, știi cumva dacă Panaetios a 
venit în casa voastră în ultimele zile? 

— Habar n-am, ar trebui să-i întreb pe servitori. În orice caz, Arrianus i-a 
primit chiar ieri pe Camilla şi pe soțul ei. 

— Era şi Nicolaus cu ei, aşa cum face de obicei? 

— Da, cumnatul meu nu face niciun pas fără a-l lua cu el pe vlăjganul ăla 
care nu scoate o vorbă. 

— Ca moştenitor al profesorului, o să fii nevoit de acum înainte să ai 
deseori de-a face cu bancherul, remarcă Aurelius. 

— Ştiu. Arrianus îi datora o mulțime de bani. 

— Acum belele astea cad pe capul tău. Cum crezi că o să te descurci? 

— Greu de spus. Cât timp trăia el, toate aceste lucruri cădeau în sarcina 
lui; eu nu prea mă pricep la afaceri. Dar mai sunt și moşiile de la Perusia 
care îi aparţineau Ispullei Camillina. Şacalul ăla de Corvinus le cerea în 
contul datoriilor, dar Arrianus se făcea că nu aude, sperând să se retragă 

acolo la bătrâneţe. N-o să stau mult pe gânduri înainte de a le trece pe 
numele bancherului, dacă încă le mai doreşte, ca să lichidez datoriile şi sper 
să mă mut cât mai curând și de aici, astfel încât să-i las liberă casa. Sunt 
obișnuit să mă mulţumesc cu puţin și pot să trăiesc foarte bine şi într-o 
cameră cu chirie. Dar mă tem că vulpoiul ăla bătrân o să mă tragă pe sfoară. 

— Vulpile nu se nasc bătrâne, Octavius, şi tu nu eşti atât de neajutorat 
precum vrei să pari. Sunt sigur că o să găsești ceva potrivit ca să-l convingi 
pe Corvinus, îl luă în bătaie de joc Aurelius, şovăind să se lase amestecat în 
toată povestea aceea. 

— Aşadar, refuzi să mă ajuţi, îi replică tânărul. 

— Nu, dar prefer să rămân în afara unor anumite afaceri. 

— O să-l cauţi în continuare pe cel care l-a ucis pe Arrianus, nu-i așa? îl 
regret foarte mult. Mai devreme sau mai târziu, l-aș fi părăsit, aşa cum l-am 
părăsit pe tatăl meu adevărat, cu mulţi ani în urmă... 

— Ce s-a întâmplat cu el? 

— A murit la numai câteva luni după ce am sosit eu la Roma şi mama s-a 
recăsătorit cu un libert din gens Atilia: o căsătorie inferioară condiţiei sale, 
dar noi, deși eram cetățeni romani, eram foarte săraci, iar tatăl meu vitreg 
avea ceva bani puşi deoparte. Au avut împreună două fete, apoi a murit și 
mama. Nu le-am mai văzut pe surorile mele; prin Arrianus am dobândit 
adevărata mea familie. 

— Cam neobișnuită această familie, aş zice... 

— Era ceea ce-mi doream. Când profesorul m-a auzit că le suflam elevilor, 
în timp ce strângeam gunoaiele, având cuvinte de laudă pentru mine, am 
înţeles că era cea mai mare șansă a vieţii mele și am prins din zbor această 
ocazie. Visurile mele aveau să se realizeze; aveam să citesc Homer, Hesiod, 
Xenofon. În consecinţă, niciun preţ nu mi s-a părut prea mare... 

— În felul acesta ai început să trăieşti în casa lui Arrianus. Acolo, însă, se 
aflau două fete tinere, destul de frumoase ca să-i facă până şi pe oamenii mai 
puternici decât tine să renunţe la mască... 

— Trebuia să mă feresc de asta cu orice preţ. Și din cauza asta am început 
să frecventez şi mai abitir caupona Afraniei. Le-am respectat întotdeauna pe 
fiicele lui Arrianus şi am reușit să-l fac să creadă că mă însuram cu Lucilla 
doar pentru a-i face pe plac. 

— Camilla avea, însă, o slăbiciune pentru tine. 

— Da. Mi-am dat seama de asta și am evitat-o, deși îmi plăcea foarte mult, 
poate chiar din cauza aceasta. Camilla era deja promisă lui Corvinus și 
ultimul lucru pe care-l voiam era să-l supăr cu ceva pe Arrianus. Descoperă 
cine l-a ucis, Aurelius, sau eu nu voi putea să-i mai port numele sau să-l 

moştenesc. Îţi făgăduiesc că de acum înainte mă voi strădui să duc o viață 
mai demnă. 

— Nu ţi-ar conveni, însă, ca toată povestea asta să fie trecută sub tăcere? 
Eşti cel mai important suspect și, dacă acest caz va fi clasat ca un deces 
accidental... 

— Ar trebui să las nepedepsită moartea acelui om căruia îi datorez totul? 
se revoltă tânărul. Nu mă aşteptam să-mi dai un asemenea sfat, nobile 
senator! 

— Nici eu nu mă aşteptam ca tu să-l accepţi. De acord, mergem înainte. ÎI 
voi chema pe Hipparh ca să poată examina corpul, amfora şi cupa; totuși, aş 
prefera ca tu să nu fii de față, îi spuse Aurelius, cu multă sinceritate. 

— Plec imediat. Voi merge la biblioteca lui Asinius Pollio ca să compun 
cuvântarea funebră. Dar, peste puţin timp, vor sosi /ibitinarii... 

— Nu-ţi face griji, o să-i întâmpin eu. 

— Vale, nobile senator, şi îţi mulțumesc! îi zâmbi din prag tânărul și, cu 
călimara în mână, se îndreptă către sala de lectură. Părea liniştit şi optimist, 
ca şi cum ar fi fost conştient de faptul că întreaga afacere încăpuse pe mâini 
bune. Încrederea lui oarbă, departe de a-l măguli pe patrician, îl tulbură. Era, 
oare, în stare s-o merite? 

XVIII 


A douăsprezecea zi înainte de 
Calendele lui decembrie 


În dimineaţa următoare, patricianul se afla din nou în camera de zi, 
gândindu-se la cele întâmplate până acum. 

Cercetarea din casa lui Arrianus dăduse rezultate: lui Hipparh îi fusese 
suficient să miroasă amfora de vin ca să spună că, fără posibilitate de tăgadă, 
conţinuse o substanță toxică. Chiar şi expresia senină a feței răposatului, ca 
şi cum moartea îl surprinsese în timp ce visa ceva foarte frumos, confirma 
bănuiala doctorului: floarea albastră a munţilor, pe care locuitorii de prin 
văi o numeau nepel, era folosită în cantităţi foarte mici ca sedativ și 
tranchilizant; dar era suficient să se mărească foarte puţin doza pentru ca, 
dintr-un leac binefăcător, micuța floare să se transforme într-un mesager 
înfricoşător al morții. 

În plus, dopul ulciorului, examinat cu atenţie prin cristalul şlefuit în formă 
de lupă, avea niște canale subțiri, artificiale, ca și cum cineva, fără a fi nevoit 
să rupă sigiliul, l-ar fi găurit pentru a introduce pe acolo o țeavă extrem de 
subţire. Aurelius făcuse chiar el o încercare pe un alt urcior astupat cu dop 
de plută și sigilat cu ceară: încet-încet, cu multă răbdare, reuşise să toarne 
câteva picături dintr-un alt lichid în vasul care rămăsese astupat ermetic. 

Prin urmare, Octavius nu era singurul care avusese posibilitatea de a 
otrăvi vinul, pentru că amfora fusese cumpărată cu trei zile înainte și, în 
acest interval, substanţa ucigătoare putea fi introdusă în vas în fiecare 
moment. Din păcate, în acest timp destul de scurt, multă lume intrase în casa 
lui Arrianus: Camilla, Corvinus, Nicolaus și însuși Panaetios care rămăsese 
mult timp, singur, în camera de zi ca să pună în ordine documentele școlii 
pentru a le încredința noului director... și, desigur, nu putea fi exclus chiar 
Octavius, caretrăia de fapt sub același acoperiş cu victima. 

Aşadar, se afla din nou ca la început. Patricianul însă, lăsat în voia lui să-şi 
văre nasul prin toate ungherele din casa lui Arrianus, profitând şi de absenţa 
noului stăpân, profitase de ocazie ca să inspecteze amănunţit camera 
Lucillei, scotocind mai ales în mica arca deja percheziţionată la sânge de 
Pomponia. Printre o sumedenie de fleacuri fără nicio valoare, descoperi pe 
neașteptate o teacă goală a unui sul de papirus: să fi fost cel al 
fantomaticului „testament moral” despre care se ştia că fata îl scrisese cu 

ceva timp înainte de a muri? Scrupulos, Aurelius luase teaca, ascunzând-o 
printre cutele mantiei sale, dar, după aceea, observase într-o adâncitură a 
peretelui care servea drept nișă secretă, o veche scriere a Sulpiciei care se 
vedea că fusese citită de sute de ori, judecând cel puţin după uzura 
papirusului. Deci, retrasă în intimitatea camerei sale, Lucilla, pasionată de 
studiul matematicii, se delecta și cu poeziile de dragoste scrise de o poetesă: 
poate că atunci, îşi spusese patricianul, în husa veche din stofă zdrenţuită se 
afla și volumul respectiv de poezii, alături de testament... Între timp, 
Hipparh examina cu mare grijă cadavrul lui Arrianus. Extrem de 
conştiincios, medicul nu scăpase din vedere niciun amănunt, nici faţa 
interioară a pleoapelor, nici cele mai intime părți. După ce nicio părticică a 
corpului nu scăpase privirii lui atente, Hipparh primise o pungă doldora de 
bani şi plecase, nu înainte de a se plânge că nu putuse face o autopsie 
completă, așa cum procedau de obicei colegii lui din Alexandria. 

Îndată după aceea, Aurelius îi lăsase pe /ibitinarii să se ocupe de cadavru. 
Era adevărat că aceștia o cunoșteau foarte bine pe Filomena, lucra chiar 
pentru prăvălia lor de pe Appia, dincolo de Porta Capena, dar nu venise ca 
să-l spele pe Arrianus pentru că era specializată în pregătirea cadavrelor de 
sex feminin şi, în cazul unui bărbat, lucrau ei. Nu, nimeni nu se pricepea mai 
bine decât ea să ascundă în faţa rudelor groaza morţii de pe chipul 
răposaților; dar alta era calitatea neprețuită care făcea ca Filomena să fie o 
bocitoare atât de căutată: faptul că ştia să tacă și să nu spună nimănui ceea 
ce ar fi putut vedea în asemenea împrejurări... 

Patricianul, îndoindu-se de mult lăudata discreţie a faimoasei bocitoare, 
îşi propuse din nou să meargă la ea ca să afle mai multe: dacă stabilea când 
murise Lucilla, putea face un pas important înainte în rezolvarea unui mister 
care devenea tot mai complicat. De data aceasta, nu lipsa indiciilor îngreuna 
ancheta, ci faptul că ele erau într-un număr prea mare; trebuia să le 
selecteze, să elimine toate falsele dovezi, urmele vagi care mai mult tulburau 
apele: aspirații înşelate, pasiuni erotice, iubiri imposibile, escrocherii 
financiare, scrisori de ameninţare, amulete magice... 

Privi cele trei mesaje ciudate pe care i le dăduse Octavius, apoi își 
concentră atenţia asupra talismanelor. Avea să pornească de la acestea din 
urmă. Paris efectua în acest timp o anumită tranzacţie financiară în numele 
său şi nu putea întârzia prea mult... Chiar în clipa aceea se auzi o voce 
pițigăiată venind dinspre atrium. Castor, care tocmai atunci făcea o curte 
nebună cameristei, recunoscu imediat tonul strident al acelei voci şi, peste 
măsură de îngrijorat, alergă să vadă despre ce era vorba. 

— Pe toți zeii Olimpului, chiar ea este! Și eu care nu știu ce scuze să mai 
inventez ca să nu mă găsească... Aș putea să știu și eu, din mila lui Jupiter, ce 
caută Nannion în casa noastră? 

— Locuiește aici, Castor. L-am pus pe Paris s-o cumpere. Octavius trece 
printr-o perioadă proastă și a fost fericit să se descotorosească de ea. 

— N-o poţi ține aici, domine, mi-ar face viața imposibilă! se revoltă 
grecul, disperat. 

— Dar i-am promis mai demult asta, Castor, ai uitat? Hai, du-te și cheam- 
o aici; am de lămurit cu ea niște lucruri. 

— Nici nu mă gândesc! Spune-i chiar că nu m-ai văzut de o bună bucată 
de vreme: eu ies pe ușa din spate! spuse el, grăbindu-se să dispară. 

Câteva clipe după aceea, administratorul o aducea în cameră pe Nannion, 
fosta slujnică a Lucillei. Foarte ciudat era că Paris nu strănuta și nici nu era 
cuprins de acele accese groaznice de tuse; chiar și guturaiul părea să fie o 
amintire îndepărtată şi - un detaliu aproape de necrezut - zâmbea cu gura 
până la urechi. 

— Fata a venit, domine, spuse el pe un ton mieros, dând cu grijă în lături 
perdeaua de la intrare. Vino, dragă, o invită apoi pe un tonul acela 
respectuos pe care, ca un tradiționalist ce era, îl rezerva de obicei 
persoanelor din familiile cele mai nobile. 

Nannion, zăpăcită ca de obicei, se împiedică pe prag şi se îndreptă direct 
către delicatul scaun din Rhodos, dăruit patricianului de Pomponia. 

— Nu te poţi așeza în faţa stăpânului, micuţo, decât dacă îți permite el, o 
mustră cu blândeţe administratorul. Aurelius ridică dintr-o sprânceană, 
nevenindu-i să-și creadă urechilor: mulţi cetățeni, și nu dintre cei din clasa 
de jos, fuseseră admonestaţi de severul Paris pentru că se sprijineau de 
perete în prezenţa unui senator... Fata dăduse lovitura și îl cucerise, nu mai 
era nicio îndoială; poate că, în felul acesta, problema lui Castor se rezolvase 
mai devreme decât și-ar fi închipuit el însuși! 

— la loc, te rog, o invită, imprudent, patricianul şi Nannion se năpusti în 
grabă să se așeze pe fragilul scaun, sfărâmându-i picioarele. În clipa 
următoare, slujnica și resturile scaunului se prăbușeau, prețiosul lemn de 
trandafir făcându-se fărâme. 

— Oh, îmi pare rău, șopti disperată servitoarea. Din fericire, era un scaun 
destul de urâţel; sper că nu a costat prea mult. 

— Nu face nimic, dragă: în vreo doi ani de muncă și cu destul de mulţi 
bani, sunt sigur că meșterii din Rhodos o să facă altul exact la fel cu acesta, 
minimaliză lucrurile patricianul și-i făcu semn lui Paris s-o supravegheze de 
aproape pe împiedicata aceea. Apoi începu s-o privească în tăcere, suficient 
de mult timp încât să o sperie puţin. 

— Nannion, am să te cert strașnic, spuse în cele din urmă senatorul, cu 
privire aspră. De ce ai ascuns o amuletă a lui Bes în așternutul Ispullei 
Camillina atunci, dimineaţa, când a fost găsită moartă? 

— Oh, dar nu era deloc un talisman al lui Bes acela pe care l-am pus în 
aşternut! se grăbi să se dezvinovăţească naiva fată, dându-se astfel de gol. 
Idolul acela o reprezintă pe Marea Mamă, cu sânii și cu pântecele umflaţi, ca 
ai unei femei gravide: un Galla mi-a explicat că Zeița este înfățișată aşa de 
mii şi mii de ani pentru că este simbolul rodniciei pământului și a femeii. 

— Aşadar, tu ai fost, nu? Și de ce? Lasă-mă să ghicesc... Pun pariu că-ţi era 
frică de bătrână, mai ales când era moartă! o mustră patricianul. 

Nannion sughiţă, disperată, cu ochișorii holbați. 

— Stăpânul îmi poruncise să stau lângă ea toată ziua și să fiu atentă la tot 
ce făcea, pentru că nu mai era în toate minţile; dar, de fiecare dată când își 
dădea seama că o supravegheam, mă alunga cu răutate afară, făcându-mă 
spioană. „Stai departe de mine”, urla ea la mine, „sau, când oi fi moartă, o să 
viu noaptea la tine şi o să te trag de picioare!” Îți poţi închipui ce frică îmi 
era! Mai târziu, însă, am făcut rost de talismanul acela... 

— Probabil că era foarte puternic! comentă Aurelius, cântându-i în 
strună. 

— Sigur că da. A fost stropit cu sângele de la sacrificii și, după aceea, a 
fost trecut de trei ori prin flacăra sacră a Zeiței. Galla mi-a recomandat să-l 
ţin tot timpul asupra mea, cât timp mai trăia bătrâna și să-l pun printre 
hainele ei când avea să-și dea sufletul: în felul acesta, fantoma ei nu mă mai 
putea chinui. 

— Chiar aşa? Dar cine ştie cât a trebuit să plătești pentru asta! o căină 
Aurelius care avusese grijă să consulte în privinţa asta pe un preot al 
Cybelei. Preotul castrat recunoscuse imediat amuleta aceea grosolană găsită 
în patul Ispullei, spunându-i că putea fi cumpărat de la templu cu un preț de 
vreo zece sesterți. Văzând, însă, păpuşica din ceară cu acul înfipt în inimă, 
Galla se îngrozise: vrăjitoarele, credincioase ale zeilor Tartarului, erau cei 
mai înverşunaţi duşmani ai Marii Zeiţe - tunase și fulgerase el extrem de 
furios - pentru că serveau forțele obscure ale morții, în timp ce Mama 
însemna reînviere și viaţă... 

— Bani nu aveam, dar sunt isteață! Am căpătat amuleta dând în schimb... 
începu să spună fata și, dintr-odată, tăcu. 

Aurelius îi aruncă o privire scurtă şi mărăi, iar Nannion începu să 
tremure. 

— 0 agrafă de păr din jad, nu? continuă patricianul cu un aer 
ameninţător. Chiar lipsea o asemenea agrafă dintre bijuteriile Lucillei. 

Cu ochii holbați de spaimă, mica servitoare începu din nou să se 
smiorcăie. 

— Stăpâna spunea mereu că, într-o zi, o să mi-o dăruiască mie, iar când a 
murit m-am gândit că în Ereb nu va mai avea nevoie de ea, așa că am luat-o 
eu. 

Fruntea cinstitului Paris se încreți, semn al nemulțumirii care-l 
cuprinsese. 

— A fost o faptă urâtă, spuse el pe cel mai serios ton cu putință, dar 
stăpânul nostru este indulgent şi de data asta nu te va pedepsi, încheie el, 
concentrând într-o singură frază şi procesul şi sentinţa de achitare. 

— Dar despre aşa ceva nu ştii nimic? o întrebă Aurelius, hotărându-se să-i 
arate și ei păpuşa din ceară cu inima străpunsă de un ac. 

— Sacră Artemis, magie neagră din Tessalia! ţipă înspăimântată sclava. 
Asta nu este o amuletă, este o vrajă rea, un deochi! la-l de aici, ia-l de aici! 
începu ea să urle. Și încă mai striga, ca o găină fugărită de vulpe, când 
grijuliul Paris o conduse afară, susținând-o de braț cu mare atenţie. 

Bun, treaba cu idolul Marii Mame fusese rezolvată, chiar dacă mai 
rămânea în suspensie cea cu păpușa vrăjită. Patricianul oftă, resemnat. După 
toată povestea asta, avea să devină un expert în materie de ritualuri și de 
vrăjitorie orientală: tocmai el care se ferea din răsputeri să creadă chiar și în 
blânzii şi nevinovaţii zei ai Olimpului... Acum, însă, trebuia să părăsească 
domeniul acelor fantezii bolnave și să se ocupe de ceva mult mai serios: 
scrisorile de ameninţare care rămăseseră singura pistă capabilă să-l 
conducă până la asasin. 

De la Numana sosise, în sfârșit, răspunsul pe care-l aştepta Aurelius. Așa 
cum bănuise, un membru al familiei Aelia nu părăsise niciodată capitala. 
Patricianul răsuci între degete mesajul primit cu puţin timp înainte printr- 
un porumbel călător: știa acum a cui era mâna care scrisese misterioasele 
litere. Cel care le scrisese îl ura atât de mult pe Arrianus încât îi trimisese 
ameninţări cu moartea. Și Arrianus fusese ucis. 

e 

— El este? întrebă Aurelius, când intră Castor urmat de nubienii care 
aduceau cu ei un om legat. 

— A fost mai simplu decât ne aşteptam, domine. Corvinus nu a avut nimic 
de obiectat; mai mult, părea să fie chiar fericit că-l luăm de acolo. Ca să-l 
aducem aici, însă, am avut ceva de furcă, spuse libertul, împingându-l înainte 
pe zdrahonul bine legat cu o frânghie groasă. Figura lui Nicolaus era 
întunecată ca aceea a zeului Hades din Infern și legăturile care îi înconjurau 
bicepșii păreau gata să pleznească sub presiunea mușchilor puternici. 

— Lăsaţi-ne singuri, porunci Aurelius. Grecul se făcu că nu aude: el fusese 
acela care făcuse rost de probele necesare pentru ca omul să fie arestat și nu 
avea nicio intenţie să se lase eliminat chiar în cel mai frumos moment al 
anchetei. 

— leşi şi tu, repetă, insistent, stăpânul. 

— Nu te pot lăsa singur cu muntele ăsta de carne, îi răspunse libertul, plin 
de grijă: probabil că urma să se discute despre escrocherii și înşelăciuni și 
acesta era chiar domeniul care-l interesa cel mai mult... 

— De acord, atunci îl trimit la fată pe Modestus, spuse, indulgent, 
patricianul. 

„Camilla!”, deduse grecul și se grăbi să se corecteze. 

— Te rog eu, beoţianul ăla o să te facă de râs; mă duc, totuși, eu, stăpâne, 
sper că dacă este așa bine legat, n-o să ai nicio problemă cu Nicolaus! 

— Bravo, du-te imediat la doica pe care am angajat-o pentru Quartilla și 
spune-mi dacă își vede de treabă, porunci Aurelius și-i trânti uşa în nas 
secretarului său, înainte ca acesta să mai aibă timp să scoată vreo vorbă. 

După câteva clipe, asigurându-se că nu trăgea nimeni cu urechea, se 
îndreptă către zaraful care-l privea, posomorât. 

— Suntem numai noi doi aici, Nicolaus. Sau preferi să-ți spun Aelius, ca 
fratelui tău? 

— Am pierdut de mult timp dreptul de a mai folosi numele de gens, 
răspunse morocănos omul. 

— Da, aşa este, fu de acord Aurelius. Mai precis, de mulţi ani, de când ai 
rămas la Roma vânzându-te ca sclav, în timp ce familia ta se muta la Numana 
după un proces pierdut. 

Nicolaus îl privi fără nicio expresie, fără a scoate nicio vorbă. 

— Probabil că nu ţi-a fost greu să imiţi scrisul fratelui tău, continuă 
patricianul. Probabil că te-ai luat după însemnările lui de la școală. Am 
observat că biletele primite de Arrianus aveau urme de grăsime, ca și cum ar 
fi fost scrise punând dedesubt o tăbliță de ceară, ca acelea pe care le folosesc 
elevii. 

Sclavul nu avu nimic de spus. 

— Îi transmiteai monedele de aur lui Cherilos, fără ştirea lui Corvinus, ca 
să-i uşureze. Cred că ai adunat o pradă destul de bună, în timp ce aşteptai 
ocazia potrivită ca să te răzbuni... Dacă l-ai fi ucis doar pe profesorul de 
retorică, poate că ar fi fost oarecum de înţeles, dar a fost o mârșăvie să iei 
viaţa unei fete nevinovate! Nu ai nimic de spus în apărarea ta? 

— La ce bun? răspunse zaraful. Dacă la Roma nici măcar un cetățean liber 
şi respectat nu are parte de dreptate în faţa unuia care dispune de bani și de 
protecție suspusă, ce șansă ar avea un sclav? 

— Nu uita că, dacă ești sclav, asta este pentru că tu ai dorit-o. Sclavia nu 
este rezultatul unei vinovăţii, niciun semn al inferiorităţii fizice sau 
intelectuale, și doar un capriciu al unui destin nemilos. Situaţia ta este, însă, 
alta: cum poate fi de compătimit un om care, după ce a avut din partea zeilor 
norocul imens de a se naște liber, îi dă cu piciorul și se vinde pentru un 
pumn de gologani? spuse Aurelius, dispreţuitor. 

— Libertatea este un cuvânt frumos, îi răspunse cu amărăciune Nicolaus. 
Dar nu-ţi umple burta când cauţi de lucru și descoperi că toate locurile mai 
acătării se află în mâinile sclavilor. Ce i-a folosit tatălui meu că a fost un 
cetățean liber, dacă, purtând o tunică peticită, se ruga de servitorii 
înfumuraţi ai stăpânului să-i dea o sportul/a de mizerie? Şi toga sa frumoasă, 
tivită cu purpură, l-a făcut pe fratele meu să nu fie considerat un șantajist? 
În ziua aceea, nobile Statius, am învăţat că libertatea fără bani nu înseamnă 
mai nimic; de aceea m-am hotărât să mă vând în loc să plec împreună cu 
familia mea. 

— Ce crede despre asta tatăl tău, plebeu într-adevăr, chiar sărac fiind, dar 
rămânând un cetățean roman din gens Aelia? Este el mândru că are ca fiu un 
sclav fără niciun drept și care poate fi înjosit, torturat și chiar răstignit? 

— N-a ştiut niciodată. Cel puţin până acum... mărturisi Nicolaus, lăsându- 
şi pentru prima oară privirile în jos. 

— Dacă ai fi sincer cu mine, s-ar putea să nu afle niciodată, îi promise 
Aurelius. 

— Când te gândești că am demult destui bani ca să mă răscumpăr... dar, 
de fiecare dată, amânam clipa aceasta. 

— Ca să mai poţi înşela încă o vreme pe stăpânul tău și pe cei care-i sunt 
clienţi, trase concluzia patricianul. Lăcomia și graba te-au distrus; trebuia să 
lași răzbunarea pentru mai târziu. 

— Am prins din zbor ocazia: când a murit Lucilla, mi-a apărut pentru o 
clipă posibilitatea de a-l chinui pe profesor. N-am putut să mă abțin. 

— Vrei să spui că n-ai ucis-o tu pe fată? îl întrerupse Aurelius, parcă 
nevenindu-i să creadă. 

— Sigur că nu! protestă Nicolaus. Și aș putea chiar s-o dovedesc. Corvinus 
ştie că, în dimineaţa aceea, n-am rămas singur nici măcar o clipă, dar mă 
îndoiesc că va spune ceva care să-mi fie favorabil, după ce a descoperit că l- 
am furat ani de zile... De fapt, de ce mai pierd vremea ca să-ți explic toate 
astea? Văd bine că nu mă crezi. 

— Ascultă, măi sac de mușchi, lasă-mă pe mine să hotărăsc ce să cred și 
ce nu! strigă cu glas tunător Aurelius, scos din sărite. Deci, ai scris scrisoarea 
aceea abia după cea fost găsit cadavrul? 

— Sigur că da, ca să bag un pic frica în porcul ăla de Arrianus. Şi, pentru 
că reuşisem atât de bine, la puţin timp după aceea am profitat de moartea 
bătrânei Ispulla ca să-i mai administrez o doză de spaimă. 

— Totuși, în ziua în care i-ai însoţit pe Camilla şi pe Corvinus, ai pus 
otrava în amforă... 

Pe fața sclavului apăru o expresie de mare mirare. Patricianul încremeni 
de emoție. 

— Doar n-o să negi că l-ai omorât pe profesor! 

Zaraful clătină din cap, mut de uimire. 

— Dar este absurd! Cum aș putea să cred că voiai să reabilitezi memoria 
unui frate mort doar prin nişte scrisori de ameninţare? continuă Aurelius. 

— Mort? Pentru o clipă, expresia feroce de pe chipul lui Nicolaus se 
preschimbă într-un fel de zâmbet. Aelius este viu și nevătămat; cuvintele 
acelea le-am scris doar ca să-l sperii pe bătrân! 

Patricianul îşi duse mâinile la frunte, într-un gest dezamăgit: adio tânăr, 
incoruptibil discipol care respinge propunerile obscene ale puternicului său 
profesor și îşi susține nevinovăția ucigându-se... 

— Fratele meu este țăran și lucrează pe moșia unei familii, la Numana. S-a 
căsătorit anul trecut și are deja un copil, îi explică Nicolaus. Sigur, dacă ar fi 
câştigat procesul acela, viaţa lui ar fi fost mai bună, dar nici acum nu o duce 
prea rău. 

„Mă rog, asta va fi ușor de verificat”, gândi Aurelius, deprimat peste 
măsură: chiar să nu fi avut Nicolaus nicio legătură cu crimele? 

— O clipă! tresări el. Nu se poate ca lucrurile să se fi petrecut așa cum 
spui tu: a treia scrisoare a fost găsită înainte și nu după crimă, prin urmare 
cel care a scris-o este neapărat asasinul lui Arrianus! 

— Care a treia scrisoare? Eu n-am trimis decât două. 

Senatorul luă foile de papirus de pe masă și le flutură pe sub nasul lui 
Nicolaus. 

— Trei sunt, după cum bine vezi, și toate au scrisul fratelui tău! 

— Mi-ai cerut să-ți spun adevărul, Publius Aurelius, și eu ţi-l spun. Am 
făcut o Înşelătorie cu banii de aur şi l-am ameninţat pe profesor. Asta-i tot. 

— Ai vreo dovadă ca să susţii asta? întrebă Aurelius și examină din nou, 
cu şi mai mare atenție, papirusurile înfăşurate. Într-adevăr exista o 
deosebire la a treia foaie: nu mai erau urme grase pe dos, ca și cum aceasta 
nu fusese așezată pe o tăbliță de ceară... 

— i-am mai spus: Corvinus a fost mereu împreună cu mine în dimineaţa 
în carea murit Lucilla. Scrisoarea n-am adus-o decât spre seară. 

— Dar pentru vinul lui Arrianus nimeni nu te poate dezvinovăţi! 

— Ba cum să nu, afirmă netulburat Nicolaus. 

— Cine? În casă nu erau decât bancherul şi soţia sa; servitorii fuseseră 
daţi afară pentru a-i lăsa pe Corvinus și pe Arrianus să discute fără martori... 
începu Aurelius, grăbit, dar se întrerupse imediat, întrevăzând o realitate 
prea dură pentru a putea fi acceptată: Camilla, atât de rezervată încât ieșea 
din casă numai însoțită de servitoare, Camilla cea cu reputaţia nepătată... 

— Tu şi stăpâna? șopti patricianul cu privirea în pământ şi în acest timp 
gândea: „Spune nu, nenorocitule, neagă totul!” 

Dinspre Nicolaus nu veni, însă, niciun răspuns şi, când Aurelius se hotărî 
să-i arunce o privire furioasă, îl văzu cu fruntea plecată, într-o tăcere care 
vorbea de la sine. 

— Sclav blestemat, urlă senatorul în culmea mâniei. Și eu ar trebui să mă 
străduiesc să te apăr? leşi afară de aici, du-te în Tartar! 

— Stai puţin, stăpâne! îl rugă Nicolaus. Nu mă da afară; aş putea să-ţi 
spun ceva care te-ar interesa! 

Aurelius încercă să-şi mai domolească nervii, repetându-și, după modelul 
lui Epicur, că înțeleptul nu cade pradă furiei, nici patimii; după ce înghiţi în 
sec de mai multe ori, se văzu nevoit să admită că se afla destul de departe de 
înţelepciunea blândă a filosofului grec. Atunci, respirația îi deveni mai puţin 
precipitată, mai adâncă; iar când i se adresă din nou lui Nicolaus, vocea lui 
redevenise calmă. 

— Să vedem ce poţi să-mi oferi, spuse rece și în vremea aceasta îşi 
închipuia cum ar fi dacă şi-ar apăsa buricele degetelor cu toată forţa pe 
vinele umflate de pe gâtul ca de taur al necinstitului zaraf. 

— Dacă reuşeşti să mă faci să ies cu faţa curată din crimele astea... sunt 
secretarul celui mai de seamă concurent al tău, dacă înţelegi ce vreau să 
spun... 

— Ei, bravo! Eşti gata să-ţi vinzi stăpânul aşa cum te-ai vândut pe tine 
însuţi! 

— Am dovada că Aelius Corvinus practică pe scară mare camăta, cu 
dobânzi astronomice: liste de nume, date, cifre, declară Nicolaus cu o voce 
umilă și stinsă. 

— Presupun că ai adunat aceste informaţii ca să-l poţi șantaja: unde sunt 
acum? 

— Le am pe toate în cap. Datorită tocmai memoriei mele excepţionale am 
devenit în scurt timp secretarul bancherului: lui nu-i place să lase urme 
după anumite afaceri sau să vadă scrise negru pe alb niște socoteli... 

— Şi ce vrei în schimb? întrebă Aurelius, simțind că se sufocă din nou de 
furie. Cu Camilla sau fără Camilla, îl putea avea, în sfârşit, la mână pe 
Corvinus! 

— Ca tu să reușeşti să obţii de la stăpânii mei confirmarea alibiurilor 
mele. Și ar trebui, de asemenea, să închizi ochii asupra acelor operaţiuni 
asupra monedelor, opera lui Cherilos, cu atât mai mult cu cât, acum, 
alexandrinul este sclavul tău... 

— De acord, începe, oftă patricianul, muind condeiul în călimară. 

— Nu poţi să mă dezlegi mai întâi? De două ore stau țeapăn, în picioare, 
legat ca un taur caretrebuie sacrificat pe altarul lui Jupiter... îi ceru Nicolaus 
şi tonul lui devenise mai sigur. 

Aurelius încuviinţă și începu să taie frânghiile cu pumnalul său bine 
ascuţit. Dar când ajunse la nodurile care imobilizau braţele puternice ale 
sclavului, şi le închipui strângând cu putere corpul Camillei. 

— Ca să vorbești, nu ai nevoie de mâini! urlă el, aruncând stiletul pe 
masă. Şi, în același timp, se gândea că era cuprins, de fapt, de o josnică 
satisfacție. 

XIX 


A unsprezecea zi înainte de 
Calendele lui decembrie 


Dacă era adevărat că Nicolaus nu scrisese cel de-al treilea mesaj, nu mai 
rămâneau decât câteva posibilități: Corvinus nu-l cunoscuse niciodată pe 
tânărul Aelius şi-l recomandase la școala lui Arrianus doar ca să-i facă pe 
plac vreunui client; cât despre Octavius, în vremea scandalului se afla încă în 
Bruttium; mai rămâneau, deci, numai Camilla, lrenea și Panaetios. 

Aurelius se hotărî să înceapă cu efesianul. Ca profesor al lui Aelius, îi 
cunoştea scrisul; vorbise cu Lucilla cu puţin timp înainte ca aceasta să moară 
şi, în privinţa celor discutate cu ea, nu exista decât cuvântul lui; în sfârşit, 
rămânând singur mai mult timp în casa lui Arrianus, avusese destule ocazii 
ca să otrăvească vinul. Doar mobilul nu părea destul de convingător: era 
greu de crezut că o persoană foarte inteligentă, așa cum părea să fie 
Panaetios, și-ar fi bătut capul să ucidă din răzbunare o fată care își bătuse 
joc de el şi un bătrân profesor gata să ofere postul lui unui nou favorit. 

Doar dacă... Arrianus era o persoană destul de cunoscută și moartea sa 
era sortită să facă oarecare vâlvă. Fără nicio îndoială, detaliul cu otrava va 
ieși la iveală, mai devreme sau mai târziu. Dar un funcţionar oarecare, chiar 
şi un gardian de noapte, s-ar gândi vreodată să examineze, în afară de cupă, 
şi dopul amforei? Puțin probabil, trase concluzia Aurelius: s-ar fi mulțumit 
să-l aresteze pe primul dintre suspecți, Octavius, tânărul moştenitor despre 
care servitorii spuneau că-l auziseră când se certa cu victima chiar în timpul 
cinei. lar Panaetios, dacă printr-un proces de paricid era eliminat vicleanul 
Octavius, cel care îl lipsise de dragostea Lucillei, şi-ar fi putut ocupa din nou 
postul pe care el considera că-l merita din plin! 

La toate acestea se gândea Aurelius în timp ce se îndrepta către casa 
efesianului, aflată nu departe de Via Salaria, într-un colţ al Romei care încă 
mai semăna cu un sat oarecare. O străduță noroioasă ducea la o 
îngrămădeală de case scunde, fără pretenţii, cum nu se mai vedeau de mult 
prin centru unde, din cauza preţului mare la care ajunseseră terenurile 
pentru construcţii, doar cei mai bogaţi își puteau permite să locuiască în 
domus separate. 

Din stradă se puteau vedea zidurile înălțate pe vremea lui Servius Tullius, 
ultimul suveran pe care romanii îl acceptaseră de bunăvoie, înainte de a-i 

alunga pentru totdeauna pe regi şi a le uita chiar și numele. Dincolo de 
puternicele fortificaţii, se aflau nesfârșitele grădini Sallustiane, aflate în 
proprietatea familiei imperiale, care se întindeau acum până la colina Pincio, 
înglobând în fiecare an noi vile și terenuri. Miresmele de pădure ajungeau 
până acolo, pe Via Salaria, unde circulaţia trăsurilor şi a carelor pline cu 
mărfuri îi amintea călătorului că, în spatele porții monumentale se afla cea 
mai mare metropolă a lumii cunoscute în vremea aceea: acea învălmășeală 
ca de turn Babel, agitată, haotică, pe care locuitorii ei nu o numeau niciodată 
Roma, ci Urbs, Oraşul prin excelenţă, în timp ce tot ce se afla în jurul acelor 
pământuri şi ape nu era decât provincie, periferie, suburbie... 

Aşadar, Panaetios, evitând pieţele fremătând de o activitate frenetică, 
preferase să locuiască în acel decor aproape rural care, în scurt timp, avea să 
fie înghiţit de implacabila extindere a orașului. Pentru a trăi și a studia acolo, 
pentru moment departe de îmbulzeală și de zgomot, efesianul accepta de 
bunăvoie să facă zilnic un lung şi incomod drum până la teatrul lui 
Marcellus, din apropierea marelui Forum. 

Aurelius își lăsă lectica la Porta Collina și porni pe jos pe străduța umbrită 
de pe ambele părți de o plantație deasă de dafin. La puţin timp după aceea 
se opri din mers ca să privească din afară casa modestă a lui Panaetios: un 
mic atrium, trei sau patru camere, o cameră de zi, poate un triclinium îngust 
şi, desigur, o curticică în spate, pentru activităţile obișnuite ale sclavilor. 
Probabil că Panaetios nu avea prea mulţi și așa puţini câţi erau cu siguranţă 
aveau sarcini mult mai modeste decât să-l însoţească pe stăpân peste tot 
unde mergea acesta. Dinspre curtea interioară a căsuţei se auzeau, într- 
adevăr, zgomote ale celor din casă, ocupați cu fiertul rufelor într-o căldare 
mare şi cu bătutul lor pe cenușă ca să le albească. 

Ajuns în apropierea ușii de la intrare, Aurelius se opri, şovăind, nehotărât 
dacă să intre sau nu: ce i-ar fi putut spune efesianului pentru a-l face să se 
dea de gol? O scrisoare de amenințare nu părea să fie mare lucru ca probă 
pentru a demasca un asasin feroce... 

În timp ce aştepta nu prea încrezător în reuşita unei asemenea vizite, ușa 
se deschise fără zgomot și văzu ieșind o femeie îmbrăcată elegant: faţa, 
acoperită în întregime de un voal des de culoarea ametistului, era imposibil 
de recunoscut, dar lui Aurelius i se păru ceva cunoscut în felul în care 
mergea, o graţie discretă și sprintenă pe care o mai admirase cândva. 

Camilla: ea putea fi? se întrebă neliniștit senatorul, retrăgându-se în 
grabă la adăpostul unui tufiş. Aruncând o privire către soare, își dădu seama 
că era încă foarte devreme; ce putea face fata aia în casa unui grămătic la ora 
aceea atât de matinală? Cu siguranţă îşi petrecuse noaptea acolo... Femeia 
ajunsese acum chiar în faţa ascunzătorii sale. Patricianul îi auzi pașii grăbiţi 

şi scrâşnetul sandalelor pe pietriș; întinse din gât, sperând să mai observe 
ceva, dar frunzișul des îl împiedică să vadă prea multe. Așteptă câteva clipe 
înainte de a ieși din spatele tufelor, temându-se să nu fie descoperit; și, când 
reuși în cele din urmă să arunce o privire, pe stradă nu mai era decât o fetiță 
care se întorcea de la grădina de zarzavat cu coșul plin de verdeţuri. Deci, 
trebuia să aştepte ca misterioasa femeie să ajungă în strada principală, în 
speranţa că o va putea recunoaște apoi în mulţime. 

Când ieşi din ascunzătoare, Aurelius văzu, într-adevăr, că personajul cu 
figura acoperită se afla acum la încrucișarea străzilor şi, hotărât să n-o scape 
din ochi, o luă la fugă, bodogănindu-l pe Castor care-l convinsese să se 
încalţe cu incomodele cizmuliţe curiale în loc de nişte sandale mai ușoare. 

Puțin mai târziu, gonind de zor la încrucișarea cu Via Salaria, patricianul 
se ciocni zdravăn de o pereche de bătrâni dichisiţi care-l ocărâră din toate 
puterile; rămânând surd la toate invectivele lor, porni la fel de grăbit pe 
strada principală. Cu tunica sfâșiată, cu chipul scăldat în sudoare, Aurelius 
privi cu toată atenţia la pasagerii din trăsuri și din sprintenele redae pe care 
matroanele mai excentrice le conduceau ele însele: dar, vai, nu era nimeni 
care să semene chiar pe departe cu personajul pe care-l urmărea. 

Patricianul înţelese imediat că nu avea rost să țină sub supraveghere 
toate carele care treceau: interdicția de circulație din oraș oprea orice 
vehicul tras de animale să treacă de poartă şi, ca să se întoarcă în centru, 
necunoscuta ar fi trebuit să aibă o lectică. Aurelius își mută rapid privirea pe 
cealaltă parte a străzii, către un cârd de litiere închise, cu purtătorii lor care 
dormitau între mânerele vehiculului în așteptarea clienţilor: o mantie 
fumurie, ca ametistul, s-ar fi observat cu ușurință printre toate acele tunici 
maronii... 

În apropiere, la o dugheană dărăpănată se vindea bob fiert, cu o jumătate 
de as grămăjoara: Aurelius cumpără un săculeţ, așteptând să apară 
personajul pe care-l pierduse din vedere. Nu trecu mult timp și văzu un 
semn al unei mâini albe și un vârtej de stofă colorată, iar doi sclavi săriră în 
picioare în timp ce silueta violetă urca în litieră. O pocnitură şi ușița se 
închise. 

Aurelius era pe cale să blesteme la adresa tuturor zeilor nemuritori din 
cer, de pe mare și din Tartar, când, de la ferestruică apărură pe neașteptate 
un colț din văl şi umbra unui chip. Săculeţul cu bob îi căzu pe jos de uimire, 
în timp ce patricianul rămăsese cu gura căscată privind, printre cutele 
mantiei fumurii, trăsăturile cunoscute ale luniei lrenea. 

După ce litiera se îndepărtă, Aurelius străbătu în grabă strada principală 
care ducea înapoi la casa lui Panaetios, cu o sumedenie de întrebări roindu-i 
în minte. 

Era greu de crezut că lrenea putea fi amanta profesorului; ce-ar fi putut 
găsi la umilul dascăl de provincie o savantă faimoasă, prietenă a unor nobili 
şi a unor personaje de seamă? În afară de vechea slăbiciune secretă pentru 
Lucilla, nu exista nimic comun între cei doi: cinică și îndrăzneață ea, până la 
limita nerușinării; rezervat şi interiorizat el, capabil să ţină ascunse invidii 
de demult, vechi deziluzii, afronturi reale sau imaginare. Ceea ce îi putea 
aduce unul lângă altul putea fi doar o vină de nemărturisit, o povară prea 
greu de suportat în singurătate, poate chiar o crimă. 

Aurelius ciocăni la uşa efesianului, fără să știe dinainte ce-i va spune. 
Spera ca, aflându-se față în faţă cu el, să poată citi pe chipul lui o confirmare 
mută, un semn grăitor al patimilor care-l măcinau de mult timp și care poate 
că-l împinseseră să ucidă. 

Panaetios păru uimit să-l vadă; cu toate acestea, îl primi cu politeţe, 
invitându-l să se aşeze la masa din camera de zi pe care se vedeau o 
sumedenie de tăblițe din ceară acoperite cu calcule înghesuite. Aurelius 
privi curios literele grecești și figurile geometrice desenate pe pugi/lares: 
aşadar, lunia lrenea şi efesianul aveau în comun interesul pentru studiul 
matematicii... Descoperirea unui motiv plauzibil și nevinovat al prezenţei 
femeii acolo îl înveseli. În afară de faptul că o stima în mod deosebit, 
patricianul era, fără îndoială, fascinat de lunia şi doar inexplicabila, 
nebuneasca pornire către Camilla îl împiedicase să-și facă planuri mai 
serioase în legătură cu ea. 

În acest timp, Panaetios chemase un servitor ca să elibereze masa și să 
aducă pâinea şi sarea ospitalităţii, împreună cu un coş cu fructe uscate şi 
două cupe de vin fierbinte. În ambianța aceea demnă şi intimă, efesianul, 
îmbrăcat doar într-o tunică simplă, părea mai în largul lui decât atunci când 
apărea în lume, ţeapăn în eleganța sa fără cusur. 

— Mi-ai făcut onoarea de a-mi fi musafir, Panaetios, dar acum eu vin la 
tine ca să-ți pun întrebări în calitatea mea de magistrat, puse imediat 
lucrurile la punct Aurelius, așteptând ca el să-i declare, măcar formal, că va 
colabora în toate privinţele. 

În schimb, reacția libertului fu bruscă și neașteptată. 

— În clipa aceasta, ar trebui să-ți spun, nobile senator, că nu am nimic de 
ascuns, dar nu o voi face. În viaţa mea există multe lucruri pe care doresc să 
le păstrez doar pentru mine și tu te-ai arătat mult prea iscusit în a-mi 
stoarce o serie de destăinuiri. 

„N-o s-o scoţi la capăt astfel”, gândi Aurelius. „De acord, îţi respect viața 
personală, dar eu am două crime nerezolvate”. 

— Îți aminteşti de procesul pe care familia lui Aelius l-a intentat 
împotriva lui Arrianus, acum nouă ani? continuă el pe un ton hotărât. 

— Da, răspunse laconic efesianul. 

— Tu îl cunoşteai pe băiat și ai depus mărturie împotriva lui. 

— Da, repetă el cu vocea puţin răgușşită și senatorul aşteptă să continue. 
Dar se părea că Panaetios nu avea nicio intenție să spună mai mult și, 
nerăbdător, Aurelius trebui să facă uz de toată capacitatea lui de stăpânire 
ca să nu-l asalteze cu o ploaie de alte întrebări. Așa că rămase tăcut, 
așteptând, cu o expresie calmă, în timp ce în sinea lui fierbea de o revoltă 
iritată. 

— Am dat o mărturie falsă, cedă în cele din urmă libertul. Și aş fi făcut 
chiar și mai mult pentru a-l ajuta pe Arrianus, cu speranța că-mi va fi 
recunoscător mai apoi. 

— Mai apoi, însă, ai descoperit că directorului nu-i păsa de tine și uitase 
devotamentul tău. Pentru el făcuseși o nedreptate și erai răsplătit cu o totală 
indiferență. Cel vinovat era mereu unul și singurul, Arrianus, care, la fel ca 
fiica sa, te dezamăgise, te exploatase și își bătuse joc de tine... 

— la-o cum vrei, desfăcu brațele Panaetios. 

— Priveşte cu atenţie aceste scrisori, îi ceru atunci patricianul, 
întinzându-i cele trei suluri de papirus. 

Libertul le luă în mână şi, în timp ce le citea, pe față îi apărea un zâmbet 
compătimitor, plin de cruzime. 

— Aşadar, cineva l-a făcut pe bătrân să plătească! exclamă el, satisfăcut. Și 
cine ştie cât s-o fi chinuit înainte să moară! 

— Ştiu cine este autorul primelor două, Panaetios. Cea de-a treia, însă - 
cea găsită înainte şi nu după crimă - nu putea fi scrisă decât de către asasin. 
Și cine, în afară detine, mai cunoştea scrisul acelui băiat? 

— Înainte de toate, el însuși, apoi profesorul, toți colegii săi şi chiar 
Lucilla: era la curent cu toată povestea asta, chiar dacă nu recunoștea nici în 
ruptul capului acest lucru... 

— Mi-ai spus asta la bibliotecă; împrospătează-mi memoria. 

— În dimineaţa în care a murit, când am vorbit cu ea, s-a prefăcut că nu 
ştie nimic despre relaţiile lui Octavius cu tatăl său și m-a frapat reacţia ei 
când i-am amintit de ceea ce fusese între noi. l-am spus că nu servea la nimic 
să nege evidenţa, să susțină ca Zenon că broasca țestoasă și nu Ahile a 
câștigat întrecerea. Ea m-a privit uluită, ca şi cum nu ar fi înţeles, apoi mi-a 
trântit ușa în nas. 

— Ai fost ultimul care ai văzut-o în viaţă, încercă să-l deruteze Aurelius. 

— Minţi. După ce s-a despărțit astfel de mine, a vorbit cu logodnicul ei, 
fără a mai pune la socoteală că atât sora ei cât şi o sclavă au văzut-o după o 
oră, în baie. 

— Cu toate acestea, o bocitoare susține că fata a murit ceva mai devreme 
de momentul acela. Or, tu ești slab și, din spate, acoperit cu un cearșăf, 
Camilla și sclava te puteau lua drept o femeie, în timp ce Octavius este prea 
musculos ca să poată fi confundat cu o femeie. În plus, ştiai, cu siguranţă, 
unde își ținea Arrianus ulcioarele cu vin. 

— Dacă eu am avut posibilitatea să otrăvesc vinul, la fel se poate spune și 
despre tânărul nostru grămătic, preciză efesianul cu o iritare prost mascată. 

— Aşa este, dar cu toate ocaziile pe care le avea, ar fi făcut aceasta tocmai 
într-o noapte în care erau singuri în casă? Otrava introdusă prin dop pare să 
indice pe cineva care spera să amâne crima, să... 

— Nu sunt eu acela pe care îl cauţi, nobile senator, aşa că nu văd de ce am 
continua discuţia asta, îl întrerupse Panaetios, ridicându-se în picioare. Și, 
acum, ascultă-mă bine: aceasta este ultima oară când mai accept să am de-a 
face cu tine. Acuză-mă de crimă, dacă vrei, dar nu mai veni să mă sâcâi. Ţi-ai 
permis să scotoceşti prin viaţa mea ca într-o rană care nu s-a vindecat 
complet, ai profitat de slăbiciunea mea, m-ai făcut să-mi fie ruşine de mine 
însumi; nu te-ai mulțumit cu atât și acum vrei să-mi pui în cârcă și o crimă! 

Patricianul îl privi, nehotărât. Efesianul părea un om blând, dar tocmai 
oamenii mai împăciuitori, mai cumsecade erau aceia care ajunşi la capătul 
răbdării, explodează pe neașteptate și comit, orbiţi de furie, gesturi 
nesăbuite și ireparabile... 

— Totuşi, înainte ca tu să ieși pe uşa aceea, continuă Panaetios, vorbind 
repezit, aproape isteric, vreau să afli ceva: nu-mi placi câtuși de puţin, 
Aurelius. Aroganţa ta, insistența, siguranţa ta orgolioasă, modul perfid în 
care te joci cu slăbiciunile altora, sunt mai mult decât pot îndura eu! 

Aurelius suportă fără să crâcnească acest atac pe care-l considera 
nemeritat. Nu-şi închipuia că Panaetios îl ura în asemenea hal și nici nu-și 
dăduse seama că se comportase atât de rău cu el. Există persoane, se gândea 
el, care lovesc în sensibilitatea altora doar pentru faptul că aceștia trăiesc și 
că sunt ceea ce sunt: nu era deloc plăcut să descoperi că faci parte dintre ei... 
Dar, în tot acest timp, cu cât Panaetios urla mai tare, cu atât patricianul se 
simţea cuprins de o furie rece. 

— Bagă-ţi minţile în cap, libertule, spuse el pe un ton glacial. Nu uita că 
vorbeşti cu un senator al Romei. 

În faţa gravității amenințătoare din glasul şi din întreaga înfățișare a 
patricianului, omul, pe care indignarea îl făcuse să devină orgolios timp de 
câteva clipe, reveni la comportarea lui obișnuită și-și dădu seama cu groază 

că-l insultase pe magistratul din faţa sa. Mânia îl părăsi dintr-odată, lăsând 
loc unei rătăciri deznădăjduite. 

— Eşti exact ceea ce aș fi vrut să fiu și eu, şopti. Ai avut-o pe lrenea și ai fi 
avut-o și pe Lucilla... 

Atunci, Aurelius pricepu care era motivul acelei izbucniri neașteptate a 
unui bărbat care, încă o dată, iubea fără nicio speranţă să fie și el iubit. 

— Nu mă distruge, Aurelius. Nu gândeam cu adevărat ceea ce am spus... 
se rugă el cu umilinţă. 

— De ce să-ţi renegi spusele, Panaetios? Multe dintre ele sunt adevărate, 
îi răspunse patricianul pe un ton sec. În orice caz, mi-ai oferit pâinea 
ospitalităţii şi voi uita ceea ce ai spus. Dacă, într-adevăr, eşti nevinovat, nu ai 
de ce să te temi. În caz contrar, fii atent: o scrisoare nu este suficientă ca să 
te acuz de omucidere, dar voi găsi negreşit şi alte dovezi, îl avertiză el în 
timp ce pleca, lăsându-l pe libert prăbușit peste masă. 

XX 


A zecea zi înainte de 
Calendele lui decembrie 


— Nu-i simplu s-o scoţi la capăt cu crimele astea, domine. Când cineva 
este ucis cu o lovitură bine ţintită de pumnal, posibilul vinovat este căutat 
imediat printre cei din jur, dar nămolul și vinul otrăvit acţionează când te 
aştepţi mai puţin, cugetă Castor, turnându-și din belşug lichior de pelin. să 
recapitulăm: Corvinus are un alibi pentru moartea Lucillei, iar Nicolaus, vai 
de mine, pentru amândouă crimele, prin urmare, amândoi sunt scoşi din 
cauză. De altfel, oricine, în afară de Octavius și de Corvinus, putea să scrie 
scrisoarea, după cum oricine, în afară de Irenea, ar fi avut posibilitatea să 
ajungă la amfora cu vin. Mai rămân Camilla şi cu Panaetios, doar dacă 
faimoasa matematiciană n-o fi cumva complicea cuiva. Apropo, ce mai știi 
despre ea? N-am mai văzut-o de mult... 

— Dacă tot vorbim de matematică, îmi vine în minte un detaliu ciudat, 
spuse Aurelius, neluând în seamă aluzia grecului la lrenea. Panaetios a 
vorbit cu Lucilla despre paradoxul lui Zenon, în dimineaţa în care fata a 
murit. 

— Te referi la faimoasa întrecere la alergare dintre rapidul Ahile și o 
broască ţestoasă înceată în mișcări? Dându-i-se broaștei țestoase un anumit 
avans, problema consta, dacă-mi amintesc eu bine, în a calcula în cât timp o 
va depăși Ahile. 

— Da, dar filosoful Zenon, spre deosebire de alţii, a încercat să 
dovedească din punct de vedere matematic că broasca ţestoasă va câștiga 
întrecerea. 

— Ce este ciudat aici, domine? Zenon știa foarte bine cum stăteau 
lucrurile, dar voia să dea neapărat un exemplu de paradox... protestă Castor, 
gata întotdeauna să apere geniul elenic. 

— Ciudat este că Lucilla, deși studiase matematica și filosofia, a reacţionat 
ca şi cum nici n-ar fi avut habar de această poveste! 

— Din nou basmul ăla cu schimbul dintre gemene, stăpâne? Încep să mă 
îndoiesc că ai văzut cu adevărat cicatricea aceea! râse secretarul. 

— Am făcut o fixație pe moartea lui Arrianus, din cauza scrisorilor de 
ameninţare, continuă Aurelius fără să-i dea grecului nicio atenţie, ca și cum 

uciderea Lucillei ar fi avut doar o importanţă secundară... Și dacă s-a dorit, 
de fapt, să fie eliminată în primul rând fata? Prost am fost eu care nu m-am 
gândit s-o caut pe bocitoare! Repede, Castor, cheamă-i pe purtători, mă duc 
imediat la ea! 

— Între timp, eu o să caut s-o mai interoghez pe Nannion... să ştii că se 
poartă destul de frumos cu mine! Nu este deloc pisăloagă; ba, uneori, chiar 
am impresia că mă ocolește... 

— Poate că și-a găsit vreun alt curtezan, în timp ce tu te ţineai departe de 
ea, insinuă patricianul, pregătindu-se de plecare. 

— În casa asta, dar cine să fie? căzu pe gânduri grecul. Paulus și 
Hortensius sunt prea urâţi; Fabellus este prea bătrân; Postumus este abia un 
băiețandru; bărbierul preferă băieţii; Samson iese din discuţie și Placidus nu 
ştie să se poarte cu femeile... 

Ajunsese deja la al cincisprezecelea sclav când Aurelius ieșea în stradă și 
sărea sprinten în lectică. 

e 

Patricianul le porunci nubienilor să se oprească pe Appia, nu departe de 
mormântul familiei Scipio. Acolo, dincolo de Porta Capena, începea calea 
monumentelor funerare pierzându-se departe, în câmpie, mărginită de 
cavourile marilor familii, cu statui, lespezi comemorative și pini maritimi cu 
crengile plecate de parcă ar fi vrut să protejeze urnele funerare. Serviciul de 
pompe funebre se afla nu departe, lângă vechiul templu al lui Marte. 

— Cu ce-ţi putem fi de folos, domine? îi ieşi în întâmpinare un omuleţ 
gras și păros care corespundea perfect descrierii pe care i-o făcuse 
Pomponia acelui /jbitinarius. Avem aici tot ce trebuie pentru ca ultimul 
drum al dragului nostru răposat să rămână de neuitat; lasă-mă să-ți arăt ce 
catafalcuri deosebite avem... 

Patricianul deschise gura ca să refuze, dar fu imediat obligat să tacă de 
insistentul patron. 

— Poate că preferi un catafalc mai sobru! În cazul acesta, îi vom aduce 
decedatului un ultim omagiu cu un car frumos, în formă de casă sau de mic 
templu! 

— Căutam pe o anume Filomena... îi explică Aurelius. 

— Cea mai bună bocitoare a noastră, neîntrecută în conclamatio şi în 
bocete! Împreună cu ea poţi să angajezi un grup de femei atât de pricepute 
încât o să facă să plângă până și pietrele! Avem și cei mai buni mimi, pentru 
a repeta în faţa rudelor şi prietenilor gesturile răposatului. Dar, te rog, intră!, 
îl invită omuleţul, arătându-i un scaun înconjurat de urne funebre. Va trebui 
să ne trimiţi la timp măștile strămoșilor, astfel încât să poată fi văzuţi 
mergând cu toată fala în cortegiul mortuar. Ah, trebuie să-ți amintesc că 

primim comenzi şi pentru viitor: este mai bine să nu avem prea mare 
încredere în moştenitori și să luăm măsuri din timp! 

— De fapt, eu mă simt foarte bine, îl informă Aurelius, bucuros că nu era 
superstițios. 

— Nu se ştie niciodată, vreun accident neprevăzut... insistă îndemânaticul 
cioclu și scepticul senator se întrebă dacă măcar o dată, o singură dată, n-ar 
fi fost cazul să atingă fier ca să scape de pericolul vreunui deochi. 

După ce refuză şi alte oferte, patricianul fu condus, în cele din urmă, la 
bocitoare, dar nu fără ca patronul să-l examineze cu speranţă, încercând să 
vadă pe chipul încă tânăr al bărbatului semnele unui apropiat şi necruţător 
sfârșit. Aurelius se hotărî, puţin ruşinat, să atingă în trecere unul dintre 
cuiele de fier care fixau un catafalc. La urma urmelor, nu făcuse nimic rău 
prin asta. 

Filomena era mai tânără decât își închipuise: vălul negru de pe frunte lăsa 
să se vadă un chip brăzdat de un păienjeniș des de riduri, dar care era încă 
energic şi hotărât, vegheat de doi ochișori mici, cu o privire şireată. 

— Fiica lui Arrianus, nu? Eu am spus imediat că acolo era ceva în 
neregulă; nu este prima oară când mi se întâmplă așa ceva. Mort de moarte 
bună, prin epuizare, îmi explicau cu un aer îngâmfat nişte rude chiar astăzi, 
arătându-mi un cadavru vineţiu cu gâtul strâmbat! 

— De ce crezi că fata a murit mai devreme decât credem noi? o întrebă 
Aurelius. 

— Din cauza unei umflături roșietice pe care o avea pe fese și pe spinare, 
ca și cum corpul ar fi rămas mult timp răsturnat. Pentru că, să vezi, îi explică 
Filomena, când sângele încetează să mai circule se scurge în partea de jos şi 
se adună acolo, provocând pete și umflături; dar durează un timp până să se 
întâmple asta... 

— Ştii în privinţa asta mai multe decât un medic, o lăudă Aurelius, 
oferindu-i un bacșiş generos. Nu numai că Filomena se pricepea, dar era și 
foarte vorbăreaţă! 

— Ei, tinere, n-o spun ca să mă laud, dar eu m-am ocupat întotdeauna de 
corpuri. Meseria mea de dinainte era să am grijă de ei pe când erau în viaţă, 
iar acum, când sunt bătrână, nu-mi mai rămâne decât să-i ferchezuiesc după 
moarte, răspunse măgulită, amintindu-şi cu un surâs de regret lunga 
experienţă de prostituată. Și, pentru că ai fost atât de darnic, dar şi pentru că 
pot cunoaște imediat oamenii de treabă, vreau să-ți mai spun și altceva. De 
obicei, îmi ţin gura, nu vreau să am belele, dar în cazul tău... Mă rog, am să-ţi 
spun pe scurt, nu vreau să stai ca pe ghimpi: fata aceea - îmi închipui că-ţi 
era iubită - n-a murit deloc prin voia unei Parce... 

— Cevrei să spui? 

— Avea ochii injectaţi de sânge, sub noroi, ca și cum ceva ar fi împiedicat- 
o să respire. 

— Deci n-a fost un colaps? 

— Ce vorbeşti de colaps, a fost o moarte tipică prin sufocare, crede-mă! 

Lui Aurelius îi reveni în minte imaginea băii şi perna de lână sub 
cearceaful alb... 

— Mulţumesc frumos, Filomena! o salută, dar bocitoarea adăsta zâmbind, 
asemenea unui corb așteptând cu încredere să mai primească o bucată din 
brânza pe care tocmai o gustase. Patricianul îi mai întinse imediat alţi câţiva 
sesterți. Mare păcat că nu ne-am cunoscut în alte vremuri! 

Filomena îi zâmbea iarăși cu gura ei fără dinţi, făcând să zornăie, veselă, 
monedele primite. Pe când se îndrepta către lectică, Aurelius se opri pe 
neașteptate, pradă unei inspirații subite. 

— Ai observat, din întâmplare, dacă fata avea o cicatrice veche pe șold? 
întrebă pe nerăsuflate. 

Bocitoarea clătină din cap. 

— S-ar putea, dar, de fapt, nu-mi pot aminti... 

— N-are importanţă, spuse patricianul şi-i mulţumi din nou, iar bătrâna 
rămase pe loc, oftând, în timp ce-l privea cum se îndepărtează în lectică. 

e 

În drum spre casă, Aurelius se opri la locul unde se opreau carele, la 
Macedonius. Bunul paznic stătea aplecat deasupra unor scânduri, înconjurat 
de băieții lui și de alți cinci sau șase lucrători care-i dădeau o mulțime de 
sfaturi prețioase pentru a reuși cât mai bine pictarea firmei. 

— Mai mare, mai mare, numele trebuie să se vadă de departe! strigau cu 
toții. 

— Văd că afacerea ta începe să funcționeze, îl lăudă patricianul. 

— Primele scaune mobile au intrat deja în circulație, îi dezvălui 
Macedonius, entuziasmat. Și ieri am încasat patru sesterți. Dacă vrei să faci o 
plimbare, nobile senator, pe tine nu te costă nimic! 

— Mulţumesc, am lectica mea; purtătorii s-au dus să bea vin la o caupona, 
dar se întorc imediat, se codiAurelius care nu prea avea încredere în 
scaunele acelea ușoare, legate ca vai de lume pe cele două prăjini de lemn. 

— Păcat, ai fi putut s-o găsești pe slujnica pe care o căutai; era pe aici 
acum câtva timp... Senatorul se încruntă, nedumerit. Sigur că da, fata cu 
părul roșu, servitoare femeii frumoase care venea pe la Rusticus. 

— Loris! exclamă Aurelius, ca trezit din visare. Încotro a luat-o? 

— Încolo, spuse Macedonius arătând înspre Appia care se pierdea 
departe pe câmp. Cred că se întorcea acasă: locuiește în afara orașului şi a 
rugat pe un căruțaș s-o ia cu el... 

— Un scaun, repede! porunci patricianul și, fură a sta prea mult pe 
gânduri sări pe unul dintre scaunele acelea instabile, iar Attius și Rabirius 
porniră în goană. 

La scurt timp după aceea, cocoţat pe vehiculul care se legăna în ritmul 
pașilor celor doi sclavi, Aurelius se căznea să-și mențină echilibrul, 
întrebându-se dacă nu cumva, dat fiind trecutul lor de marinari, cei doi 
purtători improvizaţi nu se hotărâseră să-i facă pe clienţi să simtă emoţiile 
unei furtuni pe mare. La fiecare pas, pinii cu forma lor de umbrelă îi dansau 
prin faţa ochilor, unduindu-se, și chiar statuile comemorative de pe 
marginea drumului păreau să execute un dans deșucheat care ar fi fost 
potrivit şi în cadrul unei bacanale. 

Cu stomacul în gât, patricianul zări, în sfârșit, la numai câteva mile de 
oraş, un car înaintând agale pe marginea drumului. 

— Ai văzut o fată cu părul roșu trecând pe aici?, îl întrebă pe vizitiu. 

— Ba bine că nu! răspunse omul, șuierând admirativ. Am şi luat-o lângă 
mine, în car! Speram s-o duc până acasă și poate chiar să intru puţin; dar mi- 
a spus s-o las în urmă cu o milă... 

Aurelius rămase Încremenit: o milă în urmă... cum să nu, își aminti el, 
acolo era cavoul familiei Arrianus! Şi fragilul scaun făcu cale întoarsă. 

e 

Cavoul se afla ceva mai departe de drum, la capătul unei alei cu chiparoşși. 
Aurelius porni într-acolo, cu elegantele sale cizmulițe senatoriale care i se 
afundau în clisa de pe jos şi ajunse în scurt timp la un turnuleţ pătrat, nu 
prea impunător. 

Familia lui Arrianus se mutase la Roma doar de o generaţie și în cavou se 
aflau puţine urne: cea a Calpurniei şi cea a fiului său, mort când era foarte 
mic; se mai puteau vedea urnele Ispulei și a profesorului care erau încă 
acoperite de ofrandele aduse de vizitatori, precum și cele ale unor sclavi 
credincioşi din familia care se odihneau pe vecie alături de stăpânii lor. 
Lucilla fusese înmormântată, nu incinerată, își spuse Aurelius, aşa că trebuie 
să existe și un sarcofag pe acolo. Patricianul dădu ocol turnulețului fără a da 
de el și era pe cale să scoată un oftat dezamăgit, când observă, în dosul unei 
tufe mari, o arca de piatră pe care încă nu fusese instalată nicio inscripţie. Pe 
mormânt, printre boabe de grâu şi flori de câmp, fumega o cădelniţă cu 
tămâie. 

— O cunoşteai? se auzi o voce din spatele lui. Acolo apăruse o tânără 
frumușică, îmbrăcată într-o tunică scurtă care îi trăda condiția modestă. De 
sub gluga unei mantii vechi cenușii îi ieșeau, pe sub panglica de pânză care 
trebuia să-i țină strâns părul, câţiva cârlionţi rebeli de un roşu aprins. 

— Nu prea bine, răspunse Aurelius, șovăitor. Tu ești Loris, nu-i așa? 

— Da, dar să nu spui nimănui că m-ai văzut aici! Stăpâna m-a eliberat şi 
mi-a dat și nişte bani înainte de a se mărita, cu condiţia să nu mai pun 
piciorul în Urbs. S-ar supăra foarte tare dacă ar afla că vin deseori în oraș. 

— Cum se face că ai adus ofrande la mormântul Lucillei? Nu erai 
servitoarea ei, ci camerista Camillei... 

— Între noi se legase o oarecare prietenie. Sigur, Lucilla avea o fire cam 
dificilă, dar era de cele mai multe ori veselă şi darnică, mai mult decât sora 
ei. Ea a fost aceea care a convins-o pe Camilla să mă elibereze: știa că-mi 
doream să-l iau de bărbat pe Laelius, un băiat liber care lucra ca fierar într- 
un atelier, dar nu aș fi putut deveni niciodată soţia lui fără ca, mai întâi, să 
obțin eliberarea, pentru că, altfel, copiii noștri ar fi fost sclavi la fel ca mine. 
Acum, Laelius și cu mine avem deja trei copii, toți sănătoși și toţi trei oameni 
liberi: a fost în întregime meritul Lucillei și i-am şi spus asta, în ziua când am 
întâlnit-o nu departe de aici. 

Deci, fata şi slujnica vorbiseră între ele, nu cum spunea Nannion! Dar ce, 
puteai pune bază pe ce spunea zăpăcita aia? 

— Oh, zei! exclamă Loris, privind înspre soarele care stătea să apună. 
Trebuie să plec; în curând se face întuneric și o să fie greu să mai găsesc 
vreun alt car ca să mă ducă acasă. 

— Unde stai? 

— Lângă Bovillae: sunt câteva mile până acolo. 

— Nu-ţi face probleme din cauza timpului, o să închiriem un scaun mobil 
de la Macedonius. Şezi lângă mine şi vorbeşte-mi despre cele două fete, o 
rugă politicos patricianul, așezându-se pe o lespede străveche, gata să se 
prăbușească. 

Loris şovăi o clipă. Ce-ar fi spus soţul ei dacă ar fi știut că se afla în 
tovărăşia unui necunoscut, departe de privirile trecătorilor? Mă rog, Laelius 
era un bărbat cumsecade și ar fi închis cu siguranţă ochii, mai ales dacă ea ar 
fi reuşit să se întoarcă acasă și cu câţiva bănuțţi: copiii sănătoși au o poftă 
grozavă de mâncare și un ajutor de fierar nu câștigă prea mult: individul 
acela ciudat avea, însă, aerul unui om înstărit... 

Mai liniştită, femeia se aşeză alături de senator și începu să povestească. 
Una peste alta, Camilla fusese o stăpână bună: cam chiţibușară, uneori poate 
chiar prea rezervată, dar atât de cumpătată încât era dată tuturor ca 
exemplu. Da, sigur că era îndrăgostită de Octavius, înainte de a se mărita cu 
bătrânul acela plin de bani, chiar foarte serios, pentru că o auzise plângând 
de disperare când se hotărâse nunta cu Corvinus. Dar, se ştie, banii și luxul 
fac ca iubirile să se uite repede și Camilla poate că uitase deja de prima ei 
dragoste; sau poate că și-ar fi dorit să se afle în locul surorii sale... 

— Pentru că, să ştii, tocmai invidia era cel mai mare defect al ei. Ce ne mai 
băteam joc de ea, eu și sărmana Lucilla, imitând-o... am râs mult de ea și de 
caraghiosul ăla de Panaetios. 

— Hai, spune-mi mai departe! o îndemnă senatorul care devenea din ce 
în ce mai curios. 

— Lucilla făcea din el ce voia: îi promitea, îi promitea mereu, iar el era 
leșinat după ea. Ea, însă, niciodată nu s-a... mă înţelegi? 

— Te înţeleg și chiar foarte bine, oftă Aurelius, solidarizându-se în gând 
cu bietul Panaetios care adulmecase ani întregi mirosul fripturii fără a i se 
permite vreodată să guste din ea. 

— Surorii ei, vezi bine, Lucilla nu-i putea povesti toate astea; Camilla nu 
glumea când era vorba despre seriozitate! îi explică soţia fierarului. De 
aceea, Lucilla prefera să mi se destăinuiască mie. 

— Dar Octavius avea și el vreo simpatie față de vreuna dintre ele? 

— Nu prea avea treabă cu noi: Lucilla îi plăcea, deşi am impresia că se 
temea puţin de ea. Petrecea, însă, mult timp cu stăpânul și cu profesoara... 

lrenea! Și dacă Octavius o prefera pe fascinanta matematiciană celor două 
adolescente? se întrebă Aurelius. 

Soarele era gata să apună şi ultimele sale raze mai înroșeau doar vârfurile 
cavourilor din preajmă; câmpia, însă, era aproape învăluită în întuneric. Era 
cazul să o însoţească pe Loris ca să ajungă la timp acasă. Aurelius scoase 
punga cu bani de la centură și-i dădu femeii zece sesterți. Ea îi numără cu 
emoție: asta însemna că putea să cumpere nişte încălțări bune pentru 
Laelius și pentru copii. 

Patricianul dădu să se ridice. 

— Aşteaptă! îl mai reţinu Loris, apucându-l de pulpana togii. 

Libertatea era un lucru tare frumos, dar nu mai era stăpânul cel care 
cumpăra lemnele pentru la iarnă, lâna din care ea să ţese pături şi nici făina 
de zi cu zi. Acum trebuia să ţină socoteala fiecărui bănuţ și să pună la bătaie 
toate economiile ca să-i cumpere unelte lui Laelius care își dorea cu 
disperare un atelier al lui. Toată lumea o găsea încă destul de drăguță, chiar 
şi după ce născuse trei copii, și dacă acelui bărbat bogat i-ar fi făcut plăcere 
să... dar ar fi trebuit să aibă curajul să-i spună așa ceva, iar ea, care nu era 
obişnuită cu astfel de lucruri, nu ştia deloc de unde să înceapă. 

Nici nu fu nevoie; Aurelius înţelese din gestul nervos, din zâmbetul ei 
stânjenit. Mai înţelese și că femeia nu se gândea la el, ci la Laelius și la copii. 

— Din păcate, acum n-am timp, trebuie să mă întorc repede în oraș. 
Rămâne pentru altă dată. Până atunci, ţine, spuse patricianul mângâindu-i 
un cârlionţ rebel de pe frunte și-i puse în palmă un ban de aur. 

Loris căscă ochii, de parcă nu-i venea a crede: un ban de aur făcea o sută 
de sesterţi! 

— Şi spune-i bărbatului tău că este un om norocos, o salută Aurelius, 
zâmbind. 

XXI 


A noua zi înainte de 
Calendele lui decembrie 


Aurelius stătea la masa de lucru din birou și-și făcea însemnări pe 
pugillares, încercând să-şi limpezească ideile asupra încurcatelor ițe ale 
ultimelor întâmplări: 

„Moartea Lucillei: Octavius, Panaetios, Camilla... Moartea lui Arrianus: 
Octavius, Panaetios, Camilla... A treia scrisoare: Nicolaus, Panaetios, lrenea”. 

Reciti nu prea convins numele de pe tăblițele de ceară. Era sigur, acum că 
bancherul Corvinus nu avusese nicio posibilitate de a introduce otrava în 
amfora cu vin: Nicolaus își amintea foarte bine că Arrianus îl întâmpinase în 
atrium şi, după ce discutaseră îl însoțise până la ieșire. Prin urmare, după 
schema aceea, Panaetios rămânea singurul posibil vinovat, doar dacă... După 
câteva clipe de gândire, Aurelius luă din nou în mână condeiul și adăugă la 
„A treia scrisoare”: Luci/la?Apoi o chemă cu un glas tunător pe Nannion, dar 
servitoarea nu-și făcu apariţia. 

Destul de nervos, patricianul își spuse că trebuia să se hotărască o dată și- 
odată să restabilească o oarecare disciplină în casă: Castor nu făcea altceva 
decât să-i șterpelească mereu câte ceva și să facă tot felul de interpretări 
sofiste; Nefer refuza să facă orice efort, în afară de a-i pili unghiile și a-i face 
un masaj ușor înainte de a adormi; Fabellus dormea atât de adânc în ghereta 
lui de portar că orice răufăcător ar fi fost liber să intre și să iasă netulburat; 
bucătarul Hortensius își trata din belşug prietenii cu mâncărurile rafinate pe 
care le pregătea pentru musafirii de vază; primitivul Samson aproape că-i 
sfărâmase oasele cu masajele lui aprige, iar Hazel, efeminatul bărbier 
siriano-fenician Hazel aproape că-i smulsese porţiuni din piele 
experimentând o ceară de depilat inventată de el. Și niciunul dintre 
servitorii aceia leneși pe care el îi lăsa să trăiască în lux şi în lenevie nu-l 
trata cu respectul cuvenit, desigur, în afară de cinstitul Paris... 

— Am venit, domine! apăru, în sfârşit, micuța Nannion, împreună cu 
Paris. lartă-mă că am întârziat puţin, dar administratorul tocmai îmi arăta 
colecția lui de statuete votive. 

— Statuete votive, nu? bombăni morocănos senatorul, lăsând pentru mai 
târziu mustrările. Apoi, făcând apel la întreaga sa răbdare, destul de limitată, 
se strădui să formuleze o întrebare scurtă și ușor de înţeles. 

— Când ai văzut-o pe Loris pe Appia, erai împreună cu stăpâna ta? 

— Daaaa! ciripi slujnica. 

— Ai vorbit cu ea? 

— Nuuuu! 

Aurelius se scărpină în creștet, nedumerit. 

— Poate că n-ai fost atentă câteva clipe... 

— Nuuuu! insistă sprinţar fata. 

— Să nu-ţi fie frică de stăpân, micuţo, spune drept, o îndemnă, grijuliu, 
Paris. 

— Dar am spus adevărul! behăi servitoarea și nu mai fu chip să-și 
schimbe spusele: prin urmare, Loris se referea la prima dată când Lucilla 
fusese la Rusticus, când, într-adevăr, Macedonius le văzuse împreună... 

— Dar măcar ţi-a spus stăpâna ta că o întâlnise pe Loris când se dusese să 
comande amuletele egiptene? 

După ce-l privi cu uimire pe Aurelius, Nannion se întoarse către Paris 
așteptând ajutor de la acesta. Patricianul fremăta de nerăbdare: cum naiba 
ar fi putut să scoată ceva de la proasta aia, cu intendentul care n-o scăpa din 
ochi, ca un câine ciobănesc? 

— Paris, spuse el, atunci, cu un aer îngrijorat. Mă tem că banditul ăla de 
Castor a reușit să-și facă o copie după cheia lăzii de fier... 

Administratorul sări în picioare și o zbughi de îndată afară din cameră. 
Aurelius zâmbi, mulțumit că găsise o soluţie: oricât de mult ar fi fost atras de 
servitoare, Paris nu putea rezista în fața unei asemenea îndoieli. 

— Ei bine? repetă el, întorcându-se din nou către Nannion. 

Slujnica îl privi cu un aer compătimitor: ce întrebări prostești îi punea 
stăpânul! 

— Cum putea Lucilla să întâlnească pe cineva, când ca să comande 
amuletele se dusese sora sa? spuse ea, rânjind. 

Aurelius simţi că i se învârte capul și, cu siguranţă, se văzu că pălise, 
pentru că sclava, când îl văzu cum arăta, se căi imediat că vorbise prea mult. 
Cu stăpânii era întotdeauna mai bine să te prefaci că nu știi nimic, ca să te 
fereşti de necazuri... Expresia sumbră cu care Aurelius o privi nu avea darul 
s-o liniştească; mai mult, în lipsa administratorului, nu mai era nimeni care 
s-o apere. 

— Și acum, dragă, fii foarte atentă la ce-ţi spun. Îţi place să trăieşti în casa 
mea? o întrebă Aurelius, deosebit de serios. 

— Oh, foarte mult, domine. chiar şi atunci când nu faci nimic, nimeni nu 
observă, recunoscu slujnica în naivitatea ei. Hotărât lucru, supravegherea 
servitorilor nu era peste măsură de severă... 

— Aici ai haine frumoase, timp liber și mulţi bărbaţi îţi fac curte. Totuși, 
dacă o să continui să minţi, o să fiu nevoit să te dau afară și cine știe pe unde 
o să ajungi! Păpuşa asta de ceară... spuse patricianul, scoțând la iveală 
statueta cu inima străpunsă de un ac lung, în timp ce Nannion căsca gura de 
groază. Ei, nu, fără scene de isterie, frumoaso, dacă nu vrei ca mâine 
dimineaţă să te vezi la târgul de sclavi! o ameninţă, încruntat, Aurelius, 
oprind din faşă urletul fetei. Nannion rămase cu gura deschisă fără rost, iar 
tot aerul pe care-l trăsese în piept ca să urle din răsputeri se transforma 
într-un suspin prelung. 

— Deci, insistă patricianul, tu ştii cine a cumpărat păpușa asta, nu-i așa? 
Dă-ți toată silința să-ți aminteşti, drăguţo... 

— Lucilla a cumpărat una la fel de la egiptean chiar în ziua în care ne-am 
dus ca să ridicăm talismanele comandate. Dar nu era exact la fel; nu avea păr 
şi acul înfipt în inimă! răspunse servitoarea nesperat de repede. Sunt sigură 
de asta pentru că, dacă aș fi văzut obiectul acela cu acul înfipt în inimă n-aş 
mai fi dormit toată noaptea: mi-e o frică nemaipomenită de vrăjitoare! 

— Stăpâna ta ţi-a spus ce avea de gând cu păpuşa aceea? 

— A spus că îi va coase hăinuţe frumoase și o va pune ca ofrandă pe 
altarul zeilor, cu ocazia căsătoriei. Dar, acum, dacă mă gândesc mai bine, 
când au venit prietenele ca s-o ajute să aleagă jucăria pentru sacrificiu, 
păpuşa de ceară nu mai era în coșuleţ, împreună cu celelalte... 

Aşadar, nu mai era nicio îndoială că aceea care cumpărase fetișul fusese 
logodnica lui Octavius, adică Lucilla, şi nu Camilla... dar cine îndeplinise 
necuratul ritual care, conform credinței populare, convingea spiritele 
Tartarului să târască în Infern persoana reprezentată prin acest simbol? Cu 
siguranţă, nu Lucilla îşi pusese propriul său nume pe ceara păpușii! 

— Cu ce culoare își farda ochii stăpâna ta? întrebă pe neașteptate 
Aurelius. 

— Lucilla? Nu şi-i farda deloc, afirmă servitoarea, confirmând bănuielile 
senatorului. 

— Cu toate acestea, în baie era niște pudră neagră, obiectă patricianul, 
amintindu-și foarte bine de cochilia de scoică găsită lângă cadavru. 

Nannion dădu din cap de mai multe ori. 

— N-am văzut-o niciodată fardată pe la ochi! protestă fata, sigură pe 
spusele ei. 

Lăsând-o să plece pe servitoare, patricianul scoase dintr-o casetă teaca de 
stofă pentru suluri de papirus, găsită în arca fetei moarte. O învârti câteva 
clipe între degete, gânditor, apoi o întoarse pe dos, examinându-i cu atenţie 
tivul, unde rămăsese o urmă de la un fel de praf închis la culoare, părând să 
fie de papirus sfărâmat. Frecă substanța aceea ciudată între arătător şi 

degetul mare, ducându-le apoi la nas: foarte vag, i se păru că simte un miros 
slab de dafin. Acela era singurul amănunt care nu se potrivea, își spuse, 
nemulţumit; dar tot restul ducea înspre o singură direcție: spusele lui Loris, 
pudra neagră, broasca țestoasă a lui Ahile, testamentul moral, versurile 
Sulpiciei, a treia scrisoare... Se încruntă, cu un aer mohorăât: trebuia s-o vadă 
din nou pe Camilla și cât mai repede posibil! 

XXII 


A opta zi înainte de 
Calendele lui decembrie 


La ivirea zorilor, în templul gol, Aurelius stătea nemișcat în faţa pietrei 
sacre, întrebându-se ce-l făcuse să intre acolo. Acel cult al violenţei îl 
deranjase întotdeauna; îi dispreţuia pe preoții aceia nebuni gata să se 
castreze într-un ritual îngrozitor şi masele de credincioşi care îi venerau, 
tocmai datorită mutilării lor, ca pe niște intermediară ai Marii Zeiţe... Și 
totuşi, acolo se născuse obsesia sa pentru femeia aceea care era în stare să-l 
scoată într-o asemenea măsură din minţi încât să-l facă să uite de obligaţia 
lui de a nu ceda în faţa pasiunilor: Camilla apărea și iată că toată înţeleapta 
sa meditaţie epicuriană se risipea fulgerător! Poate că zeii din cer, își spuse 
Aurelius, ofensați de scepticismul său filosofic, se hotărâseră să-l umilească, 
nu rezervându-i o pedeapsă tragică și exemplară, ci printr-o banală și 
prostească înfumurare de care nu se putea dezbăra... O va întâlni din nou, 
peste puţin timp, şi, de data aceasta, nu mai era în joc o mică aventură de doi 
bani, ci o serie de crime săvârşite cu cruzime: dacă nu reușea să rămână 
indiferent în faţa ei, trebuia cel puţin să se prefacă. 

Înaintă către piatra neagră, fără să ştie cum să se poarte în prezenţa ei; 
dar, în timp ce atingea suprafaţa stâncii, lustruită de mulțimea de mâini ale 
credincioșilor, se opri brusc, întrebându-se dacă nu cumva își ieșise din 
minţi: zeii nu existau și aceea era o piatră normală, obișnuită! Atunci, se 
întoarse cu spatele la altar și ieși hotărât din templu: era momentul să 
încheie, în sfârșit, socotelile cu Camilla! 

e 

Nubienii alergau acum înspre Coelius. Acasă la Corvinus i se spusese că o 
va găsi în casa părintească, unde se dusese ca să își ia câteva obiecte 
personale, înainte ca locuința să fie dată cu chirie. De fapt, Octavius, rămas 
singur acum, se mutase deja într-o casă mai mică și mai uşor de întreținut. 

De-a lungul întregului drum, Aurelius își repetase de mai multe ori în 
minte ce trebuia să afle de la misterioasa soră geamănă a Lucillei: prea 
multe lucruri nu erau convingătoare în povestea aceea, începând cu ea 
însăși, o ființă atât de schimbătoare și nedemnă de încredere. Avea, prin 
urmare, mentalitatea sigură pe el a unui înalt magistrat care trebuie să ia 
interogatoriul unui martor când intră semet în peristilul casei lui Arrianus. 

Totuși, când se trezi pe neașteptate în apropierea ei, singură printre coloane, 
la fel ca la prima lor întâlnire și o văzu venind înspre el, cu tunica stacojie 
care flutura uşor în adierea vântului, senatorul uită într-o clipă toată 
vorbăria minunată pe care și-o pregătise. 

— Te-ai culcat cu Nicolaus, cu grămada aceea de mușchi, dar fără nici 
măcar un dram de creier, spuse el, furios. Te-ai dăruit de bunăvoie unui 
sclav! 

— Și ce-i cu asta? răspunse Camilla, zâmbind răutăcioasă. Aşa a fost lăsat 
din totdeauna ca dominus să se poată bucura în voie de sclavii săi, bărbaţi 
sau femei. Cine ştie de câte ori şi tu, luminate senator, ai poruncit vreunei 
sclave să vină latine în pat: de ce atunci te miri de mine? 

— Dar tu... vru să obiecteze patricianul. 

— Eu? Cred că ştiu ce vrei să spui, nobile Aurelius: eu sunt femeia! îl 
întrerupse Camilla. Aurelius, luat prin surprindere nu avu ce să zică. 

— Nobile senator, în orașul acesta de bărbaţi care se impun cu orice preţ, 
unde ceea ce se numeşte virtute nu este decât virilitate impusă prin violență 
sau constrângere, o femeie poate supraviețui decent doar dacă devine la fel 
cu voi. Este o școală bună asta a voastră și eu mi-am învăţat conştiincios 
lecţia. 

— Nicolaus... șopti Aurelius, încercând să-și alunge din minte imaginea 
Camillei în braţele sclavului. 

Fata zâmbi din nou și fu iarăşi un zâmbet răutăcios. 

— L-am folosit pentru plăcerea mea, spuse ea pronunţând sacadat 
cuvintele. Așa cum te-am folosit și pe tine, nobile senator. 

Patricianul simţi cum i se urcă sângele în cap și-și încleştă pumnii. 

— Ah, nobile Statius, arăţi minunat când te înfurii! îl luă ea în râs cu o 
strălucire amuzată în privire. Publius Aurelius epicurianul, impasibilul 
filosof care ştie să-și domine pasiunile... Acum, mi-a venit şi mie rândul să te 
imit: ce ai de gând? Te afli în casa mea, în plină zi... 

Palid de furie, Aurelius se apropie ameninţător de ea: o voce interioară îi 
spunea că, în felul ei, Camilla avea dreptate, dar nu reușea să accepte așa 
ceva. Mai înaintă cu un pas și ridică braţul ca s-o lovească. Ea nu se retrase, 
nu se sperie și nu făcu nicio mișcare ca să se ferească. 

— Hai, nobile senator. Eşti mare, puternic, cu autoritate... nu-i greu să 
loveşti o femeie, îi spuse ea în batjocură, întărâtându-l cu o grimasă 
dispreţuitoare, oferindu-și chipul frumos ca să primească lovitura. 

Aurelius închise ochii ca să-şi rețină mânia, înciudat pe el însuşi mai mult 
decât pe Camilla. Cum de reușea întotdeauna vipera aceea să-l scoată din 
minţi? Braţul i se lăsă în jos cu o mișcare voit leneșă. 

— Atunci, vale, nobile senator Statius! îi spuse ea ironic, alungându-l cu 
un gest de salut. 

El o privi cum îşi adună mantia albă și și-o aruncă peste tunica stacojie. 
Gluga cobori ca să-i acopere pletele negre şi femeia, cu umerii țepeni, nu mai 
fu decăt o statuie înaltă și albă, sub cutele bogate ale stofei. 

Pe neașteptate, Aurelius își aminti decorul primei crime, revăzând 
camera de baie și uşa care se deschidea în fața servitoarei că aducea un 
cearșaf uscat. Și atunci, Camilla purta o tunică roşie, şi atunci era învăluită 
într-o mantie albă. În consecință... 

e 

Sclava rămăsese singură timp de o clipă în calidarium şi văzuse exact ceea 
ce se aștepta să vadă: Lucilla, cu spatele înţepenit lângă cada din marmură, 
înfăşurată în cearşaful alb, abia ieșită din baie. Doar că fata nu era deloc udă, 
iar cearșaful ascundea sub cutele sale o haină stacojie! Cealaltă probabil că 
era deja moartă în momentul acela, îşi spuse Aurelius, iar corpul ei rămăsese 
bine ascuns în camera cu nămol. 

Puțin mai târziu, şireata geamănă se pricepuse să descrie tocmai scena în 
care fusese personajul principal, exact așa cum o văzuse și ea prin gemuleţul 
ușii, adăugând și faptul că auzise și recunoscuse vocea surorii sale! 

— Nu cred că o să mai pleci de aici, Lucilla, cel puţin nu înainte de a 
asculta ceea ce am eu de spus, spuse senatorul cu răceală. 

— lar povestea asta? îl persiflă fata, venind mai aproape de el. Este 
posibil să nu te fi convins, nobile senator? Sau speri să-ți mai aduc dovada 
încă o dată? 

— Ai ucis-o pe sora ta și ai acoperit-o cu nămol, pentru ca Nannion să nu 
poată vedea cicatricea de pe șold, afirmă patricianul, impasibil. 

— Dar eu sunt cea care are cicatricea, Aurelius, nu-ți aminteşti? Totuși ai 
văzut-o cu ochii tăi... 

— Da, este exact la fel cu aceea pe care i-ai făcut-o surorii tale când eraţi 
mici. 

— Ah, deci mi-am făcut singură o rană pe care divina Hygieia în persoană 
a vindecat-o imediat, aşa cum s-a grăbit să-mi șteargă în cea mai mare grabă 
aluniţa de la ureche! 

— Sora ta n-a avut niciodată o asemenea aluniţă, și-o făcea în fiecare zi cu 
pudra neagră pentru ochi. Tu, însă, ţi-ai scos-o și, te-ai rănit intenţionat la 
șold: dar nu în dimineaţa aceea, ci cu cinci ani mai devreme, înainte de a-l 
lua pe Corvinus de bărbat. Atunci a avut loc substituirea, explică pe un ton 
glacial Aurelius. 

Femeia îl privi atent o clipă, serioasă, și numai un tremur ușor al buzelor 
îi trăda emoția. Îndată după aceea îşi recăpătă siguranţa de sine şi ridică din 
umeri cu un gest de indiferenţă. 

— Acum cinci ani? Dar Lucilla a murit luna trecută! 

— Atunci v-aţi înţeles să schimbaţi rolurile între voi: adevărata Camilla îl 
iubise din totdeauna pe Octavius şi se îngrozea la ideea de a se căsători cu 
un bătrân. Dar nu şi tu: tu voiai bani, putere și sclavi amabili ca să te 
servească la masă şi în pat. Printr-o glumă sinistră, zeii îi atribuiseră uneia 
soarta pe care și-o dorise cealaltă; dar totul se putea repara și voi aţi făcut-o! 

Femeia îl privi drept în ochi, cu o expresie dispreţuitoare. 

— Credeam că poţi inventa ceva mai bun, nobile senator. 

— Mama voastră murise și singurele care vă puteau deosebi erau 
servitoarele: cine îşi poate cunoaşte mai bine stăpâna decât o cameristă? 
continuă patricianul, imperturbabil. Zăpăcita aia de Nannion nu constituia 
un pericol real; era suficient ca ea să n-o mai vadă niciodată pe adevărata 
Camilla în baie. În ce o priveşte pe Loris, care era mult mai isteaţă, ai 
preferat să-i acorzi libertatea, prefăcându-te că dai curs cererilor insistente 
venite din partea surorii tale. Conform înţelegerii, ea trebuia să plece din 
Roma, dar nu s-a dus prea departe, aşa că, într-o zi, ai întâlnit-o la locul acela 
din marginea orașului, unde se lasă carele: te-a recunoscut, firește, dar tu te- 
ai prefăcut că ești tot Lucilla. Când, însă, în săptămâna următoare, cealaltă 
soră geamănă a observat-o pe Loris de departe, s-a temut să se apropie de 
ea, crezând că servitoarea va observa ceva în neregulă și i-a poruncit lui 
Nannion să n-o ia în seamă. Dar jocul devenise de-acum prea periculos: sora 
ta, descoperind adevărul despre relația existentă între Octavius și tatăl 
vostru, nu mai voia să se mărite cu el și, fireşte, îşi cerea înapoi locul care îi 
revenea de drept alături de bogatul Corvinus... 

Acum, pe chipul fetei apăruse o paloare de moarte. 

— Vrei să te răzbuni pe mine, așa-i? Ai inventat toată povestea asta doar 
ca să mă distrugi, spuse ea, privindu-l cu ură. 

— După ce ai ucis-o, ai mânjit-o cu nămol; după aceea, te-ai spălat bine, 
scăpând imediat de cearceaful murdar... dar pieptenul tău a căzut din tunică 
şi, adunându-l de pe jos, nu ţi-ai dat seama că, din greșeală, îl luaseşi pe 
acela, identic, care aparţinea surorii tale. În clipa aceea, ai auzit-o pe 
servitoare deschizând ușa şi te-ai înfăşurat în grabă în cearșaf, ca să acoperi 
tunica roșie. 

— Totuşi, Lucilla era încuiată înăuntru când am găsit-o. Erai și tu acolo, 
nu-şi amintești? murmură fata cu o voce stinsă. 

— Aşa este. După ce sclava a plecat, ai ieșit și tu, încuind ușa băii cu cheia 
cea veche, cheie despre care nimeni nu mai știa pe unde ar putea fi. Aveai 

nevoie de timp ca să recuperezi foaia de papirus care demonstra adevărata 
voastră identitate. Aţi semnat amândouă acel document cu cinci ani în urmă, 
înainte de a vă schimba rolurile între voi: încă de atunci nu prea aveaţi 
încredere una în alta... Era faimosul testament moral despre care mi-a vorbit 
Pomponia: l-ai găsit în cameră și l-ai luat, apoi te-ai întors în grabă la baie; 
aveai de gând să deschizi din nou uşa de la ca/idarium, după distrugerea 
papirusului, şi să faci în așa fel încât Nannion să descopere cadavrul. Te-a 
împiedicat Castor care se afla chiar pe coridor, împreună cu slujnica ta, aşa 
că ai fost nevoită să laşi uşa încuiată cu cheia. În momentul acela ai intrat în 
camera de zi, contând pe faptul că Nannion îţi va îndeplini porunca. Dar, 
dusă cu vorba de libertul meu, servitoarea a așteptat prea mult, astfel că ai 
fost nevoită să intervii chiar tu. Eu te-am urmărit... 

— Da, îmi amintesc perfect de încercarea ta caraghioasă dea mă cuceri, îl 
ironiză ea. 

— În clipele acelea, păreai încordată, nervoasă, mult diferită de femeia 
amabilă pe care o cunoscusem cu câteva ceasuri înainte. Totuși, veneam 
tocmai la timp pentru a-ţi desăvârși planul: acum exista un martor în plus 
care putea jura că ușa era încuiată și Lucilla putea să fi murit pentru că i se 
făcuse pur și simplu rău; şi martorul acesta nu era un servitor, ci un înalt 
magistrat al cărui cuvânt n-ar fi fost niciodată pus la îndoială. După ce 
corpul surorii tale a fost înmormântat, secretul vechii răni era în siguranță 
pentru totdeauna. Tu știai că niciodată și nici în ruptul capului fricoasa aia 
de Nannion nu ar fi avut curajul să spele un cadavru și, de altfel, se obișnuia 
să fie chemate bocitoarele pentru aceste lucruri. 

— Ce poveste fantastică, Aurelius! Ai impresia că te-ar putea crede 
cineva? 

— Toată lumea, când o voi aduce pe Filomena să depună mărturie, riscă 
senatorul, știind foarte bine că bocitoarea nu-și mai aducea aminte nimic 
despre acea cicatrice. Și dacă asta n-ar fi de-ajuns, voi cere să se dezgroape 
corpul surorii tale: înainte de a muri, tatăl tău m-a autorizat să fac așa ceva 
şi intenționez să mă folosesc de acest lucru, minţi din nou Aurelius, hotărât 
să meargă cu orice risc până la capăt. 

— Să n-o faci, gemu disperată fata. 

— Ba am s-o fac și chiar cu mare plăcere: ai ucis-o pe Camilla și l-ai ucis și 
pe tatăl tău! o acuză cu dispreț patricianul. 

— N-am omorât pe nimeni, tăgădui femeia, strângându-și buzele. 

— Şi te aștepți să fii crezută, după atâtea înşelăciuni? Tu cunoşteai scrisul 
lui Aelius și știai suficientă matematică și filosofie ca să înţelegi paradoxul 
lui Zenon de care sora nu avea habar, preferând să se delecteze cu versurile 
scrise de Sulpicia. Povestirea lui Panaetios m-a făcut să intuiesc modul în 

care s-au petrecut lucrurile: femeia cu care vorbea el n-a înţeles aluzia la 
Ahile și la broasca ţestoasă, după cum nu ştia nimic nici despre adevăratele 
raporturi dintre Octavius și tatăl său. Tu, însă, deși erai la curent cu relaţia 
aceasta, te-ai ferit să-i spui şi ei, de teamă că ar fi refuzat să-și unească viaţa 
de aceea a unui bărbat care nu era demn de ea. Ce ţi-a spus atunci când a 
descoperit totul? A ameninţat că face un scandal de pomină sau ţi-a cerut să- 
ți reiei vechea ta identitate, urmând să trăieşti ca soţie a unui umil grămătic 
în loc de un bancher putred de bogat? 

— Dar Lucilla îl iubea pe Octavius! protestă fata. 

— Camilla, nu Lucilla! o corectă Aurelius. Și, de fapt, nici nu-l mai iubea, 
trecând printr-o asemenea dezamăgire. Într-adevăr, în dimineaţa aceea, 
între sora ta și logodnicul ei a avut loc, pentru prima oară, o ceartă: poate că 
încă îl mai iubea, dar, în mod sigur, nu mai avea de gând să se mărite cu el. 
Nu era nevoie să facă prea mare gălăgie; era suficient să anuleze schimbarea 
făcută. Ar fi trebuit, pur și simplu să-l iei de bărbat pe acel amasio al tatălui 
tău, în loc de bogătașul Corvinus, cum fusese stabilit cu câţiva ani înainte. 
Dar tu, care ştiai deja ce înseamnă luxul şi bogăţia, nu mai erai acum dispusă 
să renunţi la o asemenea viață. 

— Nu am ucis-o eu, repetă tânără cu glasul marcat de emoție. Îți jur pe ce 
vrei tu! 

— Pe amintirea iubitei tale surori, poate? Sau pe virtutea ta de matroană 
fidelă soţului ei? o luă în râs patricianul. 

Disperată, femeia încetă să mai spună ceva ca să se apere și plecă fruntea. 

— Vrei cu orice preţ să mă scoţi vinovată, constată ea cu umilință. Nimic 
din ceea ce aş spune nu te-ar putea convinge. Ai ceva împotriva mea din 
cauza felului în care m-am purtat cu tine și faptul că mă crezi în stare de o 
asemenea crimă te ajută să-ți hrănești orgoliul fără margini. Ai nevoie să-ţi 
creezi iluzia că numai o femeie cumplit de perfidă ar fi putut să te ducă de 
nas atât de ușor. 

— Te-ai priceput foarte bine întotdeauna să-i distrugi pe cei care s-au 
lăsat vrăjiţi de tine: lunia şi Panaetios încă își mai ling rănile. Numai asta și 
ar fi suficient pentru a te face să recunoști că ești Lucilla! 

— Ei bine, sunt Lucilla, nu neg. Totul este adevărat, totul în afară de 
crimă, mărturisi femeia aproape strigând. N-am vorbit cu ea în dimineaţa 
aceea: când am intrat în baie, murise deja. Zăcea lângă cada aceea mare, 
înfășurată doar într-un cearșaf: a fost cel mai îngrozitor moment din viaţa 
mea; mă uitam fix la cadavrul acela nemișcat care avea înfățișarea mea și mă 
întrebam dacă nu asistam la propria mea moarte! 

— Îmi închipui cât de mult te-a tulburat dacă ai avut forţa s-o târăști până 
în camera cu nămol, s-o mânjești cu bitum şi să alergi în căutarea acelui 
document, o ironiză Aurelius. 

— Aurelius, încearcă să mă asculţi, măcar de data asta! Camilla era 
moartă, moartă de-a binelea, pricepi, și pentru ea nu se mai putea schimba 
nimic, în timp ce pentru mine ar fi însemnat un dezastru! strigă fata, 
trăgându-l cu putere de braţ. 

— la mâna de pe mine, o somă cu răceală senatorul. În acest timp, însă, 
într-un colțișor ascuns al minţii sale îndoiala îşi făcea loc printre mânie și 
indignare: după spusele Filomenei, fata murise în zori şi nu cu câteva ore 
mai târziu, când sora sa o mânjise cu nămol... Cine era, aşadar, femeia care-l 
implora în acele clipe: o criminală, o vrăjitoare pricepută în descântece 
tessaliene sau doar o mică șerpoaică lascivă, gata să-i subjuge pe cei din jur 
prin forţa voinţei sale desfrânate? 

Două surori gemene, gândea el, cu aceeași înfățișare, dar incredibil de 
diferite: una, credincioasă, cinstită, îndrăgostită sincer; cealaltă cinică, 
nerușinată, dornică să se bucure de viaţă fără scrupule și fără regrete. De ce 
oare trebuia să fie atât de puternic atras de cea de-a doua, în timp ce prima ÎI 
lăsase indiferent? Poate că era o vrăjitoare, capabilă să-l ţină legat de ea, 
contrar oricărei logici, prin vrăji necunoscute! 

„Da, este Circe renăscută”, își spunea senatorul, fără să fie total convins. 
Geamăna bună și cea rea; tot albul într-o parte și tot negrul în cealaltă parte. 
Patricianul ezita să recunoască: știa că graniţa dintre anchetator și victima 
sa se dovedeşte a fi, câteodată, destul de șubredă, iar anchetatorii de azi nu 
sunt, deseori, decât victimele de ieri... Pe neașteptate, își aduse aminte de 
păpuşa străpunsă cu acul: operă a unei minţi întunecate, perfide, în stare să 
dorească mereu să facă rău. Pregătirea perfectă a acelui fetiș, cu păr 
veritabil şi cu frunze de dafin şi de mărar, lua destul de mult timp. Ce motiv 
ar fi putut avea falsa Camilla să atenteze la viaţa surorii şale, cu mult timp 
înainte ca aceasta să-i amenințe viitorul? Dar atunci... 

Aurelius își aminti de mirosul de dafin din teaca goală pentru păstrat 
sulurile de papirus. 

— Sorataţi-a dat vreodată o șuviţă din părul său? întrebă el, sec. 

— Nu, eu i-am dat una, cu puţin timp înainte de a mă căsători. Îmi 
amintesc că a pus-o în mijlocul unui sul de papirus cu versurile poetei sale 
preferate, recunoscu fata cu o expresie mai destinsă pe care patricianul se 
făcu că n-o observă. 

Aurelius revăzu cu ochii minţii păpuşa de ceară cu acul înfipt în inimă și 
numele victimei acestei vrăji: Lucilla. În realitate, însă, acest nume aparţinea 
femeii care se afla acum în faţa sa: dacă ea era aceea care chema spiritele, ar 

fi riscat să graveze pe păpușă adevăratul său nume, cu riscul ca deochiul să 
se întoarcă împotriva ei? Ritualul necromant nu putea să fi fost îndeplinit 
decât de una dintre surori şi teaca aceea de stofă care-i aparținuse moartei 
mirosea a dafin... Patricianul îşi aminti ceea ce îi spusese Loris privitor la 
caracterul vechii sale stăpâne, Camilla: „Invidia era cel mai mare defect al 
ei”. 

Da, invidia, dar și teama. O tânără timidă, retrasă, iubește cu disperare un 
bărbat şi-și dă seama că acesta este atras de alta, identică ei în toate 
privinţele, dar impetuoasă și cinică. Cum s-o împiedice să i-l ia pe acest om, 
chiar și numai ca să-și satisfacă un capriciu de moment? Și iat-o pe modesta, 
ruşinoasa fată cosând fustiţa din frunze de dafin, scriind în ceară numele - 
cel adevărat - al posibilei sale rivale, înfigând cu putere un ac lung în inima 
păpușşii şi cerând ajutorul întunecaţilor zei ai Erebului. Dar zeii, nepăsători 
la ceea ce li se întâmplă oamenilor, au memorie scurtă: uitând de schimbul 
făcut între cele două fete, în loc s-o împingă în bezna Tartarului pe 
adevărata Lucilla, au aruncat-o pe cea falsă, chiar pe vrăjitoarea care, atât de 
imprudentă, îi chemase în ajutor... 

Aurelius se gândi la femeia care stătea în preajma sa în așteptarea unei 
decizii, conştientă că un cuvânt de-al său ar fi însemnat pentru ea salvarea 
sau moartea: mincinoasă, intrigantă, perfidă, desigur, dar nu atât de rea 
încât să devină o adeptă a fantomelor Hadesului. Poate că, atunci, mâinile 
sale care se pricepeau atât de bine să mângăie, nu erau în stare să şi ucidă... 

Patricianul se feri s-o privească: nu-şi putea permite să greşească încă o 
dată, o făcuse deja de prea multe ori! 

— Aşadar, mă crezi? întrebă ea cu o voce stinsă. 

— N-am spus asta, îi replică, aspru, patricianul. 

— În dimineaţa aceea, n-am văzut-o în viaţă, îţi jur, spuse ea din nou. 

Dacă era adevărat, crima fusese comisă, probabil, între apariţia zorilor - 
când sărmana fată vorbise cu Panaetios, provocând mânia logodnicului ei - 
şi năvala școlarilor în casă: într-adevăr, începând din acel moment, niciunul 
dintre suspecți nu mai rămăsese singur. Atât Octavius, cât şi efesianul ar fi 
avut posibilitatea să meargă la ea în baie înainte ca fata să se încuie 
înăuntru, după cum obișnuia, și s-o sufoce rapid cu perna, întorcându-se 
imediat printre elevi. Dar care dintre cei doi fusese? Panaetios respins din 
nou de cea pe care o credea Lucilla sau Octavius, speriat de eventualitatea 
izbucnirii unui scandal? 

Aurelius închise ochii şi se strădui să-şi amintească scena: copiii care 
sărbătoreau, puştiul care căzuse peste el din înaltul bustului lui Homer, 
Manlius care ieşea pe coridor cu mâinile pline de prăjituri. Băile erau chiar 
lângă bucătărie, se gândi el, și dacă băieţelul ar fi văzut pe cineva ieșind de 

furiș de acolo, cu siguranță s-ar fi ascuns ca să nu fie prins cu prăjiturile 
șterpelite. Poate că atunci l-ar fi văzut pe asasin... Trebuia să-l găsească 
imediat pe băiat, nu era nicio clipă de pierdut. 

Țâşni în goană spre uşă. Fără s-o învrednicească nici măcar cu o privire 
pe femeie, ieși din încăpere. 

— Aşteaptă! strigă ea și, ajungându-l din urmă, se lipi de spatele lui, 
încolăcindu-și braţele în jurul pieptului. 

— Ce mai vrei? șuieră Aurelius, devenind imediat ţeapăn. 

— Dacă ai descoperi că nu eu am omorât-o, tot ai mai cere exhumarea 
corpului? Oh, nu face asta, te rog, ar trebui să divorțez de Corvinus! 

— Își place atât de mult maimuţoiul ăla? o întrebă sec patricianul. 

— Este un soț bun, îmi face toate voile şi are încredere în mine... 

— Săracul de el! îl compătimi senatorul, clătinând din cap. 

— Nu mă da de gol, Aurelius, voi face tot ce vrei! strigă în urma lui femeia 
şi, când îl văzu îndepărtându-se fără să-i spună nicio vorbă, începu să plângă 
în hohote, mai mult de furie, decât de durere. 

Atunci, patricianul, gata să treacă pragul, se întoarse brusc şi o avertiză cu 
un zâmbet batjocoritor: 

— Fii atentă la asemenea promisiuni negândite: s-ar putea să-ţi cer să le 
şi respecţi! 

(J 

Lecțiile se terminaseră și școlarii, în sfârșit liberi după ceasuri întregi în 
care fuseseră nevoiţi să stea nemișcaţi, se răspândeau pe sub porticuri, unii 
în căutarea sclavului care urma să-i însoțească până acasă, alții o porneau 
direct spre casă; câte unul, dintr-o familie mai înstărită, sărea chiar într-o 
litieră, privindu-şi cu mândrie, dar şi cu invidie colegii care mergeau pe jos 
şi se fugăreau voioşi sub privirea îngăduitoare a pedagogilor. 

Aurelius, oprit sub coloanele templului lui Apollo Medicul, privea cu mare 
atenție piaţeta din fața teatrului lui Marcellus, invadată de larma hoardelor 
vesele de copii. Dar, oricât de atent privea, nu reușea să-l vadă pe Manlius: 
poate că plecase sau poate că îl scăpase din vedere în îmbulzeala aceea. 
Trebuia să întrebe de el pe cineva din școală; nu putea, desigur să meargă 
să-l caute în Suburra pentru că risca să dea nas în nas cu furiosul Torquatus! 
Aşa că, după ce cobori în grabă treptele templului, întrebă pe un învăţător 
care trecea pe acolo. 

— Habar n-am! Eu sunt un prost care nu cunoaște nici măcar Eneida! îl 
repezi bătrânul şi Aurelius îl recunoscu, stânjenit, pe grămăticul pe care-l 
corectase atunci când fusese pentru prima oară acolo... 

Lăsând în urmă teatrul, patricianul ajunse la porticurile Octaviei și, de 
aici, la prăvăliile care fuseseră transformate în săli de clasă: cea în care 


168 


învăţa Manlius era prima la dreapta. Intrarea era îngustă, iar scara din lemn 
era plină de gunoaie pe care un servitor căuta să le strângă cât putea de 
bine: și Octavius, îşi aminti, începuse tot astfel, adunând gunoaiele... 

De la etaj se auzeau zgomote ciudate, fluierături şi plesnituri repetate, ca 
şi cum ceva despica aerul la intervale regulate. Aurelius privi pe furiș şi-l 
văzu pe profesorul Tertullius care îşi satisfăcea instinctul sadic antrenându- 
se în folosirea ferulei pe o mantie făcută sul, ca să se poată servi de ea cu cea 
mai mare eficacitate pe spinarea vreunui băiat atât de imprudent încât să 
nu-l asculte. 

— Cine mai este acolo? Gata, școala s-a închis! strigă profesorul cu un glas 
aspru, dar o privire rapidă asupra senatorului Publius Aurelius Statius, cu 
laticalava sa și cu cizmuliţele curiale, fu suficientă ca tonul să se moaie. 

— Cu ce te pot ajuta, nobile senator? întrebă el cu o voce miroasă, 
ascunzând cravaşa la adăpostul spatelui atât de flexibil, deja frânt într-o 
plecăciune adâncă. 

— ÎI căutam pe nepotul meu, Manlius, spuse el la întâmplare, amintindu- 
şi de loviturile pe care nemilosul dascăl i le trăgea de obicei băiatului: 
probabil că, de acum înainte, Tertullius avea să gândească de două ori 
înainte de a-l mai pocni pe protejatul său... 

— Oh, băiețașul acela drăguţ! Un tânăr excepţional, nobile senator, de-a 
dreptul promiţător... Sigur, câteodată cam indisciplinat, dar vioiciunea, ştim 
cu toţii, înseamnă o inteligență deosebită, declară servilul profesor cu 
slugărnicie ipocrită. De ce nu mi-ai spus că este o rudă de-a ta? L-aş fi avut în 
vedere într-un mod mai special! 

— Unde este? i-o reteză patricianul. 

— Nu ştiu, nobile senator. Era pe aici, vorbea cu Panaetios acum câteva 
clipe, răspunse Tertullius. 

Aurelius tresări: Panaetios, cel care o văzuse ultimul pe falsa Lucilla; 
Panaetios care fusese profesorul lui Aelius și-i cunoștea scrisul... Dacă 
efesi anul îşi dăduse seama că fusese văzut în dimineaţa aceea pe coridor, 
Manlius era pierdut! 

Patricianul nu pierdu nici măcar o clipă, repezindu-se pe scări în 
asemenea grabă încât îl izbi în plin pe Octavius care tocmai atunci urca. 

— Ce faci aici, nobile senator? îl salută prietenos tânărul. 

— Ajută-mă, repede, Panaetios l-a luat cu el pe Manlius! Cu siguranţă, 
copilul l-a recunoscut pe când ieșea din baie, îndată după ce o ucisese pe 
Lucilla: trebuie să-l oprim, înainte să-l ucidă și pe băiat! 

— Petoţi zeii, n-o să-l lăsăm să facă aşa ceva! strigă Octavius. 

— Hai, ia-o spre Capitoliu, iar eu pornesc spre Tibru. Nu pot să fie prea 
departe, cu Manlius care șchiopătează; poate că reuşim să-i prindem din 
urmă! 

Aurelius fu imediat în stradă, dar, ajuns sub bolțile teatrului lui Marcellus, 
acolo unde lumea forfotea la orice oră, fu nevoit să-și încetinească alergarea. 
În cele din urmă, făcându-și loc cu coatele, reuşi să ajungă pe Vicus lugarius, 
şi parcurse toată strada până la stânca de pe Capitoliu, privind atent toate 
persoanele pe lângă care trecea. În scurt timp ajunse la Stânca Tarpeiană, la 
picioarele scării monumentale a celor O Sută de Trepte și începu s-o urce cu 
sărituri lungi, în speranţa că îi va vedea de sus pe cei doi care se îndepărtau. 

Pe străduţa de la poalele Stâncii, câţiva elevi întârziaţi se grăbeau către 
casă, către baia fierbinte, supa aburindă și patul lor comod: niciunul dintre 
ei nu era, însă, micul Manlius, al cărui mers chinuit era uşor de recunoscut 
de departe. Patricianul urcă şi mai sus, stăpânindu-şi nerăbdarea; ajunsese 
acum aproape de vârful dealului, lângă templul Capitolin, inima sacră a 
Romei, ale cărui ţigle aurii străluceau în mijlocul copacilor. 

Cu un ultim efort ajunse asudat tot în vârful colinei, acolo unde scara se 
întâlnea cu Sacra Via pe care trecea de obicei alaiul triumfal al generalilor 
învingători. Se opri brusc, lăsând să-i scape o exclamaţie de dezamăgire: din 
locul acela, strada de dedesubt, ascunsă în spatele vegetației dese, nu se mai 
vedea. Atunci, lăsă în urmă templul şi alergă din nou către marginea colinei, 
pe buza prăpastiei de unde erau aruncaţi trădătorii de patrie, de când 
lacoma Tarpeia încercase să vândă duşmanilor orașul. La picioarele lui se 
întindeau tufe dese de mărăcini și copăcei sfrijiți pe care nimeni nu se 
ostenea să-i îngrijească, apoi o mare de acoperișuri, printre care se înălța 
acela foarte neted al templului închinat lui Apollo și, mai în jos, imensul 
hemiciclu al teatrului. În depărtare sezărea Tibrul. 

Ruşinat de insucces, cu sufletul plin de sentimente contradictorii, 
Aurelius se rezemă de zidul scund care-l despărțea de prăpastie și, cu capul 
plecat, se gândea la zădărnicia acestei curse nebuneşti. Privirea sa, obișnuită 
cu lectura asiduă, căzu pe pietrele din jur și, fără să vrea, citi inscripţiile 
zgâriate pe tencuiala scorojită pe alocuri: mesaje de iubire, propagandă 
politică, desene obscene. 

Mintea patricianului, concentrată asupra salvării lui Manlius, înregistra 
cu o involuntară și absurdă precizie tarifele prostituatelor și apelurile la zei, 
până şi un comentariu despre cel care ţinea cârciuma din apropiere: 
„Sabinus vendit aquam sed bibet merum"Sabinus vinde apă, dar el bea vin 
curat. O mână, poate chiar a celui vizat sau a unui client mulțumit, ştersese 
cu o piatră ascuţită bună parte din literele de la mijloc, astfel că acum 

inscripția avea o cu totul altă semnificație: „Sabinus vendit merum”, Sabinus 
vinde vin curat. 

Aurelius simţi un fior de gheață pe șşira spinării și ridică ochii ca să 
privească Tibrul. Apoi, înăbușindu-și un strigăt, porni ca un nebun în jos, pe 
scări, în direcţia râului. 

e 

După ce coborî în fugă scările Gemoniae, patricianul ajunse din nou la 
piațeta din fața teatrului lui Marcellus, unde mulțimea începuse să se mai 
rărească. 

— Senatorule Statius! se auzi el strigat pe un ton ameninţător. Fără a lua 
în seamă acel strigăt, îşi continuă drumul înspre Forum Boarium și templul 
lui Hercule. Ajungând la Porta Flumentana, aproape că se ciocni, în plină 
alergare, de un grup de femei venite să se roage în templul Vestei. Făcându- 
se că nu aude strigătele de protest ale matroanelor, senatorul le dădu în 
lături cu un gest hotărât și porni către râu, dezbrăcându-și din fugă mantia 
pentru a putea alerga mai repede. Ținea neapărat să-l găsească pe Manlius și 
pentru asta era hotărât să întoarcă pe dos toată Roma: băiatul era în pericol 
de moarte și tocmai din cauza naivităţii sale! 

La încrucișarea cu podul Emilius, circulaţia se mai rărise. Toată lumea 
intrase deja prin termele publice, pentru baia de după-amiază; doar două 
cărucioare pline cu lemne și o litieră de lux se mai vedeau înaintând printre 
puţinii trecători întârziați. Aurelius se rezemă istovit de balustrada podului. 
Era în totalitate vina îngâmfării sale nelimitate, își spunea: blestemata sa 
manie de a-și vări nasul în treburile altora și certitudinea idioată că va reuși 
întotdeauna să se descurce... acum, cel care plătea pentru greşelile sale avea 
să fie un băieţel nevinovat pe care el însuși îl băgase în bucluc... 

În clipa aceea îi zări, pe adult şi pe copil, pe podul Fabricius, chiar în faţa 
sa, la nici măcar o jumătate de milă depărtare. 

Băiatul era liniştit, susținut de mâinile în care se încredea orbeşte și 
bărbatul îi făcea niște semne, arătând în jos, către apele tulburi ale Tibrului. 
La un moment dat, mica siluetă se desprinse de balustradă, dezechilibrându- 
se: acum era ținut deasupra golului de dedesubt doar de mâinile bărbatului. 
instinctiv, patricianul întinse braţele în față, încercând să împiedice o 
catastrofă; dar între el şi asasin era râul... 

— Nu! strigă din răsputeri Aurelius, când îl văzu pe copil zbătându-se 
timp de o clipă care i se păru nesfârșită. Îndată după aceea, trupuşorul 
băiatului căzu în apele Tibrului, în timp ce bărbatul o lua la fugă către insula 
Tiberina fără a întoarce capul. 

Aurelius nu mai stătu pe gânduri. Dacă ar fi raționat măcar o clipă, și-ar fi 
dat seama că nici măcar un înotător încercat ca el nu putea izbuti ceea ce-și 

pusese el în gând. Înainte chiar de a se hotărî, patricianul se cățărase pe 
balustrada podului Emilius cu toată atenţia concentrată asupra unui singur 
punct: pata neagră a chicii lui Manlius pe care curentul o aducea înspreel. 

— Nebunul ăla se aruncă în apă! urlă o femeie de pe stradă, dar Aurelius 
sărise deja în gol. Atinse apa nu departe de sărmanul corp care acum nu mai 
făcea nicio mişcare şi pe care creşterea apelor din toamna aceea îl făcea să 
se răsucească în vârtejuri ca o morișcă înnebunită; cu mișcări puternice ale 
braţelor porni înot înspre el. De două ori reuși să-l prindă și de două ori 
curentul furios i-l smulse din strânsoare. Convins de-acum că nu va fi în 
stare să biruie apele, se rugă disperat: „Mare Mamă a Zeilor!” și chiar atunci, 
fără să-i vină a crede, îşi dădu seama că reuşise să înconjoare cu un braţ 
gâtul lui Manlius. 

Ajunse cu greutate la mal purtând cu grijă preţioasa povară, își recăpătă 
răsuflarea, istovit, simțind că plămânii erau pe cale să-i explodeze. Deschise 
ochii, în timp ce, pe podul Fabricius, se vedeau doi oameni încleștaţi într-o 
luptă înverșunată corp la corp. Nu le dădu nicio atenţie: se aplecă asupra 
copilul fără viață, căută să simtă măcar o adiere dinspre gura lui. Totul fu 
zadarnic, Manlius nu mai respira. 

Refuzând să capituleze, Aurelius îl ridică în braţe şi începu să-l târască pe 
nisip, ţinându-i picioarele ridicate. Când, în sfârșit, văzu un şuvoi de apă 
țâșnind dintre buzele vinete ale băiatului, începu să-l scuture cu și mai multă 
putere, bătându-l pe spate, scuturându-l puternic, încercând chiar să-i sufle 
cu gura aer în plămâni. Băiatul tuşi abia auzit, apoi din nou şi încă de câteva 
ori, răsuflă cu greu și din gură îi ieși un alt șuvoi de apă murdară... 

— Curaj, Manlius, curaj, ai scăpat! îl încurajă strigând patricianul, în timp 
ce copilul încerca cu greu să-și recapete răsuflarea normală. Încetul cu 
încetul, respirația deveni regulată și, în cele din urmă, băiatul, sleit de puteri, 
se lăsă jos din nou, leşinat, dar viu. Atunci, Aurelius începu să râdă: un râs de 
nebun, isteric, strident, scos din minţi de fericire. Abia în clipele acelea își 
aminti de asasin. 

Purtând pe braţe copilul leşinat, dar în viață, urcă pe mal, cu privirea 
înceţoşată, cu tunica udă leoarcă, căutându-i cu privirea pe cei doi bărbaţi 
care se luptau încă pe pod, masiv şi greoi unul, celălalt subțirel şi sprinten. 
Puţine îndoieli planau asupra celui care avea să învingă într-o asemenea 
luptă; cu toate acestea, calitățile şi antrenamentul nu sunt suficiente și, în 
luptă ca și în viață, încrederea exagerată în propriile forţe poate fi fatală: 
deodată, luptătorul care părea mai bun se aruncă cu prea mare forţă asupra 
adversarului său, ca să încheie lupta, dar acesta se dădu, pe neaşteptate, în 
lături. Luat prin surprindere, primul nu-și mai putu încetini elanul cu care se 

aruncase înainte; aşa încât, în timp ce ţinta sa se lăsa să cadă la pământ, se 
lovi fulgerător de balustrada podului, se răsturnă peste ea și căzu în gol. 

Privind printre pleoape, cu apa șiroindu-i prin păr, Aurelius îl văzu 
căzând şi-i auzi urletul întretăiat: mai mult de uimire, decât de spaimă. În 
clipa următoare, corpul dispărea în valurile învolburate ale Tibrului. 

Patricianul porni în grabă spre podul Fabricius, purtând cu greu în braţe 
copilul leșinat. Ajunsese deja la capătul podului când bărbatul, purtând pe 
tot corpul urmele luptei abia încheiate, îi ieși în întâmpinare cu ochii 
deschişi larg într-o mută, îngrijorată, întrebare. 

— Fiul tău trăiește, Torquatus, spuse Aurelius, dându-i băiatul în braţe. 
După aceea se întoarse să privească în jos, în apele râului, acolo unde 
dispăruse Octavius. 

XXIII 


A cincea zi înainte de 
Calendele lui decembrie 


— Octavius! Este ultimul la care m-aş fi putut gândi! declară, uluită, 
Pomponia, ridicându-se de pe patul larg din triclinium. 

— Dar de ce? replică Aurelius. Era singurul care avea ceva de câștigat din 
cele două omoruri şi avusese o discuţie cu Lucilla chiar în dimineaţa în care 
a murit: în mod sigur, fata i-a spus să vină mai târziu la ea în baie și acolo l-a 
ameninţat că va declanșa scandalul care-l va distruge pe el, pe tatăl adoptiv 
și, mai ales, viitorul școlii. Am pierdut din vedere realitatea din cauza unor 
amănunte care nu aveau nicio legătură cu crima: scrisorile, amuletele 
magice, Înşelătoria bancară... 

„Şi schimbul dintre cele două gemene”, adăugă în sinea lui. 

— Nu înţeleg, Aurelius. Chiar Octavius a fost acela care te-a rugat să 
continui ancheta! 

— Sigur, cu atât mai mult cu cât își dăduse seama că, oricum, eu tot voi 
merge înainte. Ştia că servitorii îl auziseră pe când discuta aprins cu 
Arrianus în seara din ajun, aşa că a venit repede să-mi spună aceasta, înainte 
de a afla de acest moment de la altcineva. În plus, făcându-mă să-mi 
concentrez atenția asupra otrăvii introduse în amfora cu vin, lărgea cercul 
suspecţilor, incluzându-i pe toţi aceia care intraseră în casă în ultimele zile. 

— Vrei să spui că în urcior nu era otravă? 

— Ba da, dar a fost introdusă pe îndelete în dimineaţa de după crimă, 
astfel încât să mă facă să cred că acela care a atentat la viaţa lui Arrianus era 
o persoană din exterior. Pentru aceasta, Octavius avea nevoie de ajutorul 
meu: gărzilor le-ar fi putut scăpa unele mici detalii, în timp ce el conta pe 
faptul că eu voi descoperi dopul perforat, folosind aceasta pentru a-l scoate 
pe el din cauză. În seara aceea, rectorul probabil că i-a dat de înţeles lui 
Octavius că știa adevărul și, atunci, el s-a hotărât să-l ucidă chiar acolo, 
turnându-i doza de otravă direct în cupă. Într-adevăr, nu exista decât 
cuvântul lui în privinţa faptului că profesorul alesese acea amforă la 
întâmplare dintre multe altele aflate în cămară. A doua zi, când ușa a fost 
forțată de servitori, s-a servit de carafa cu apă, jucând perfect rolul unuia 
care se teme că putea să fi fost și el otrăvit... Prin mișcarea aceea inteligentă 

făcea dovada că, nu știa unde putea fi otrava și, dacă la aceasta adăugăm că 
noi toți eram convinşi că nu se putea ca el să fi scris a treia scrisoare... 

— Asta chiar îmi scapă, dragul meu. Tu ai susținut întotdeauna că autorul 
acelui mesaj trebuia să fie neapărat asasinul, dar știm sigur că Octavius nu 
cunoștea scrisul lui Aelius... 

— Citeşte cu atenţie textul, Pomponia:„Acum și Arrianus a murit”. Nu 
există niciun singur cuvânt din scrisoarea aceasta care să nu se afle și în 
celelalte două! 

— Vrei să spui că Octavius nu a făcut altceva decât să copieze primele 
două mesaje scrise de Nicolaus, acela pe care profesorul abia i le arătase? 

— Exact. Mi-am dat seama de asta pe neașteptate, citind pe un zid 
inscripția referitoare la cârciumarul acela căruia îi fusese suficient să 
şteargă câteva cuvinte ca să dea frazei un cu totul alt înțeles. Octavius a făcut 
același lucru, copiind din scrisorile precedente frazele care-i trebuiau ca să 
compună ultimul mesaj; printre altele, probabil că l-a pregătit cu destul de 
mul timp înainte de seara aceea, ceea ce demonstrează fără nicio urmă de 
îndoială că plănuise mai demult să-l ucidă pe protectorul său dacă acesta 
făcea ceva care i-ar fi putut pune situaţia în pericol. 

— Atunci de ce Panaetios vorbea la școală cu Manlius? 

— ÎI lăuda pentru progresele pe care le făcuse. Când te gândeşti că eu am 
fost cel care i-am spus asasinului că s-ar putea ca băiatul să-l fi văzut pe când 
ieșea din baie! Octavius știa foarte bine în ce direcţie o luase Manlius și m-a 
trimis pe mine în cu totul altă parte, sperând că-l va ajunge el primul. 
Micuţul avea încredere în el și i-a confirmat că este un martor periculos care 
trebuia eliminat fără întârziere. Greşeala mea era să-l coste viaţa! 

— Din fericire ai reușit să ajungi la timp şi ai făcut pace și cu telalul acela 
orgolios. 

— N-a fost ușor să-l dau pe brazdă. Se luase după niște zvonuri şi era 
convins că eu îi mânjisem cu noroi reputaţia răposatei lui soţii și mă 
urmărea peste tot ca să se răzbune. Acum are atâta încredere în mine, încât 
a acceptat un împrumut pentru a porni o afacere cu alți doi oameni 
cumsecade. 

— E drept, cum s-ar mai putea îndoi de o persoană care și-a riscat viaţa 
ca să-i salveze copilul? Este trist, oricum, că niște cetățeni romani liberi ca 
Torquatus sau Macedonius sunt nevoiţi să sufere de foame sau chiar să se 
vândă ca sclavi. Apropo... în loc să fac pomeni la un templu în amintirea 
Lucillei, m-am gândit să înfiinţez un fond pentru educaţia copilelor sărace. 

— Bravo, Pomponia! o lăudă patricianul. 

— O să-l orientez către fete talentate la matematică, așa cum era sărmana 
mea Lucilla. Aurelius nu obiectă: se hotărâse să țină doar pentru el povestea 

înlocuirii celor două surori. La ce-ar mai fi servit acum să mai scoată la 
iveală adevărul? Când mă gândesc că monstrul acela a ucis-o degeaba! 
Averea familiei lui Arrianus a intrat deja în buzunarele lui Corvinus! 
remarcă, indignată, Pomponia. 

— Pe Octavius nu-l interesau banii, preciză patricianul. El voia doar să 
conducă o școală, indiferent a cui ar fi fost. Dacă totul mergea conform 
planurilor sale, ar fi fost un profesor excelent și, poate, un soţ bun pentru 
fiica ta adoptivă. Totuși, era slab şi impulsiv: în dimineaţa aceea, când Lucilla 
i-a spus că va anula nunta și va provoca un scandal, și-a pierdut complet 
cumpătul... 

Pomponia clătină din cap, fără să fie prea convinsă: cum era să fie un soţ 
bun criminalul acela? 

— Profesorul avea bănuieli în privinţa lui încă de la început, dar, decăt să 
înfrunte un adevăr amar, a preferat să închidă ochii şi să se refugieze în 
spatele unor nenumărate indicii false, continuă Aurelius. M-a rugat să 
intervin nutrind o speranţă naivă că l-aș putea dezvinovăţi pe Octavius mai 
întâi în ochii lui şi abia pe urmă în ai altora. În sufletul lui Arrianus se dădea 
o luptă cumplită: era posibil ca băiatul pe care-l iubea mai presus de orice s- 
o fi ucis pe fiica sa. Când bănuiala era pe cale să se adeverească, l-a tras la 
răspundere pentru ceea ce făcuse... 

— Şi Octavius l-a ucis ca să nu-l denunțe! 

— Nu. Cred că Arrianus îl iubea atât de mult, încât era dispus, în ciuda 
tuturor celor întâmplate, să-l ajute să fugă. Octavius, însă, nu voia să ducă o 
viață de fugar sau să se întoarcă în munţii în care se născuse, în Bruttium; el 
vedea aproape realizarea visului său: o carieră prestigioasă, o şcoală 
modernă, în care el să fie iubit, apreciat şi respectat de sute de tineri... Era 
impulsiv și calculat în același timp, dar, către sfârșit, nervii i-au cedat şi a 
ajuns ca un copil lipsit de apărare! 

— Rămâne, totuşi, de neînțeles de ce a mânjit cu noroi trupul bietei mele 
Lucilla, se întrebă buna femeie. 

— Acesta va rămâne un mister pentru toţi, Pomponia; important este că 
asasinul şi-a primit pedeapsa, îi răspunse patricianul, fiind atent să se 
menţină pe un teren neutru, ca să nu provoace curiozitatea nesănătoasă a 
matroanei. 

— Da, ai dreptate. Acum, însă, am să-ți dezvălui și eu ceva: îți aminteşști 
că, după ce m-ai însărcinat să-i duc mesajul acela Camillei, m-ai sfătuit să n-o 
mai ţin sub observaţie? Aurelius, ciuli urechile, alarmat. Mă rog, eu nu te-am 
ascultat şi am stat şi în continuare cu ochii pe ea! încheie matroana cu un aer 
de triumf. 

Patricianul se crezu pierdut. Dacă Pomponia aflase de vizita Camillei la el 
acasă, în curând avea să afle toată Roma! 

— Are un amant, este lucru sigur! declară matroana. 

— Nu mai spune! făcu Aurelius, cu un aer surprins. 

— L-a întâlnit în noaptea Idelor și probabil că ţinea mult la el pentru că 
sclavele ei mi-au spus că-și petrecuse toată ziua ca să se pregătească pentru 
întâlnirea cu el. 

— Incredibil! exclamă patricianul, măgulit. 

— Am pus la lucru toate iscoadele mele; n-o să am linişte până nu aflu 
cine este bărbatul acela, făgădui femeia. 

— La urma urmelor, s-ar putea să fie vorba despre vreo coincidenţă, 
Pomponia, lungi vorba Aurelius, înspăimântat de ideea că vorbăreața sa 
prietenă ar fi putut ajunge până la el. Mai bine povestește-mi ce veşti mai ai 
despre Messalina, o întrebă, viclean, încercând să-i abată atenţia de la acel 
subiect atât de periculos pentru el. Apoi, convins că prezentarea detaliilor 
despre coarnele pe care i le punea Messalina împăratului aveau să dureze 
mult timp, porunci să i se aducă o carafă cu cervesia şi se întinse pe un divan 
care înlocuise scaunul din Rhodos: la urma urmelor, Nannion chiar îi făcuse 
un serviciu grozav sfărâmând taburetul acela... 

— ... Şi îmi pare rău că trebuie să te las astfel, când povestea devenise atât 
de interesantă, își cerea scuze Pomponia, după o oră, dar Domitilla mă 
aşteaptă la terme. Ar mai fi ceva: ştii cumva ce-ar putea însemna „C.M.T. - 
DOAR DOI AȘI'"?Azi-dimineaţă așa scria pe toate zidurile în jumătate din 
oraș... 

Aurelius dădu din cap în semn de negaţie, în timp ce matroana pleca în 
grabă. Rămas singur, patricianul făcu baie şi-l chemă pe bărbier. Apoi, 
îmbrăcându-se cu alte haine, îşi propuse să lase la o parte amintirile pe care 
Pomponia i le trezise pe neașteptate. Un bărbat, se gândea el, trecut de 
patruzeci de ani, începe să ducă dorul unei femei mature care să-și fi potolit 
pe pielea altuia pofta de nebunii. lrenea iubea cărţile, călătoriile, filosofia... 
venise şi pentru el vremea să se gândească la o relaţie definitivă. 

Trecu vesel prin vestibul, dar își aduse aminte cu ciudă că le dăduse liber 
nubienilor o zi întreagă: în Vicus Patricius nu prea puteai găsi un mijloc 
public de transport. Atunci, cum va putea ajunge pe colina Quirinalului? 
leșind în stradă, stătu puţin pe loc, nehotărât, în mijlocul circulaţiei, până ce 
auzi în spatele său o voce cunoscută. 

— Scăunel, stăpâne? 

Întorcându-se, Aurelius se trezi față în faţă cu un Torquatus şi mai plin de 
vânătăi care îi oferea, zâmbind îmbietor, un scăunel mobil pe care, cu litere 
mari,  meșşteșugit desenate, se lăfăia inscripția: „C.M.T.- CASTOR, 

MACEDONIUS, TORQUATUS - TRANSPORTURI ORĂȘENEȘTI. Fără să mai 
stea pe gânduri, patricianul urcă pe fragilul scaun și dădu ordin de plecare. 

Anunţată de un servitor, lrenea îl aștepta. Părea veselă și Aurelius se 
bucură că alesese momentul potrivit pentru a-i face propunerea la care se 
gândea. 

— Ai aflat noutatea? îi comunică femeia, entuziasmată. Preluăm şcoala! 

Pluralul acela sună strident, aproape ostil, în urechea atentă a 
patricianului. 

— Tu şi mai cine? întrebă el, prudent. 

— Panaetios, desigur. De la o vreme suntem împreună... 

Aurelius zâmbi imperturbabil, înăbuşindu-şi dezamăgirea. 

— Am discutat mult timp despre asta și ne-am înţeles să punem în 
aplicare ideile lui Octavius. O fi fost el un asasin, dar, ca educator, știa 
meserie. Și taxa va fi convenabilă pentru toate pungile: de acest lucru s-a 
convins până la urmă și căposul ăla... 

Căpos? Lui Aurelius îi veni inima la loc. Fusese un fraier şi jumătate, sigur 
că da! Să-și închipuie el că lrenea... 

— Sunt foarte fericită, să știi! N-aş fi crezut vreodată că voi mai face 
planuri de căsătorie la vârsta mea, spuse femeia, râzând cu poftă. 

Pe chipul patricianului apăru o expresie glacială. 

— Spuneai că pentru tine trecuseră vremurile marilor iubiri... remarcă el 
pe un ton rece. 

— Totul s-a petrecut atât de repede, mărturisi ea, ridicând din umeri. 

— Înţeleg, îi replică Aurelius care ar fi preferat să nu aibă nevoie să 
înţeleagă nimic. 

— Chiar aşa? Un om ca tine, atât de liber, care nu este în stare să suporte 
nişte legături permanente... Nu ești tipul de bărbat care să te oprești într-un 
anumit loc, se vede limpede: simţi nevoia să alergi mereu, dintr-o ţară în 
alta, de la o carte la alta, de la o femeie la alta. 

Patricianul se feri cu grijă să nege afirmaţiile ei. 

— Oh, Aurelius, îi spuse lunia, mângâindu-l pe față cu acea blândeţe 
enervantă a unei profesoare care-l consolează pe școlarul lăsat repetent. 
Vreau să știi cât de frumos a fost să te cunosc și să fac dragoste cu tine. Eşti 
atât de atrăgător... 

— Nu suficient pentru ca o femeie să-și dorească să trăiască alături de 
mine, recunoscu patricianul, oarecum ofensat. 

lunia râse din nou. 

— Eşti un bărbat de vis și rămâi un vis. O femeie, însă, mai are nevoie și 
de altceva: afecțiune, siguranţă, bucuria de a îmbătrâni alături de cineva 
care are nevoie de ea... Tu, însă, îţi eşti suficient ţie însuţi. 

— Aşa este, recunoscu fără niciun chef Aurelius, admirând-o o dată în 
plus pe lrenea pentru felul elegant în care se debarasa de el. Atunci, ce-aș 
putea să spun, dragă prietenă? Vale şi să fii fericită, şi își înghiţi 
amărăciunea, ieşind din casă cât putu de repede. 

Abia trăsese ușa după el, că îl văzu sosind: la fel de slab, dar nu atât de 
încovoiat, ţeapăn şi cu aceeași atitudine sobră, dar cu o strălucire nouă în 
priviri, ca şi cum ar fi învăţat, în sfârșit, să privească și înspreviitor, nu doar 
înspre trecut. 

— Salve, Panaetios! îl salută Aurelius, așteptându-l în prag. Efesianul îl 
privi insistent, nesigur şi puţin alarmat. Prezenţa acolo, în faţa ușii lreneii, a 
acelui om prea răsfățat de soartă nu putea să prevestească decât lucruri 
neplăcute: cum ar fi putut el, supusul, stângaciul, retrasul libert Panaetios să 
se compare cu senatorul Publius Aurelius Statius, bogat, frumos, cult, 
puternic? 

— Gratulor tibi: felicitări! îi spuse Aurelius. Ai obținut ceva ce eu nu voi 
putea avea niciodată; acum, este rândul meu să te invidiez! 

Pe chipul posomorât al grămăticului apăru un fulger de mândrie și cei doi 
oameni își strânseră braţul fără să mai spună niciun cuvânt, în timp ce 
patricianul se întreba în sinea sa dacă spusese acele cuvinte mărinimoase 
doar pentru a-l linişti pe efesian sau dacă, de data asta, invidia cu adevărat 
pe cineva: nu pe un înalt personaj, pe un filosof faimos și nici măcar pe 
atotputernicul Cezar care, de la înălțimea Palatinului, domina lumea, ci pe 
modestul libert cu care lrenea hotărâse să-şi împartă viaţa. Îndoiala nu dură 
decât o clipă. Imediat după aceea, cu umerii drepţi și având pe chip 
obișnuita sa expresie puţin batjocoritoare, Aurelius mulțumea destinului 
îndurător care-l ferise să facă o mare prostie și o lua sprinţar spre eleganta 
domusa lui Corvinus. 

(J 

— Pe Hermes, m-ai păcălit, Aurelius! recunoscu bancherul în fața listelor 
cu nume şi cifre pe care patricianul i le vârâse sub nas. 

— Ar trebui să încetezi să-i mai jupoi de sărăntoci, Corvinus. De acum 
înainte, dacă mai vrei să dai bani cu împrumut, o vei face cu dobânzi mult 
mai scăzute: nu mai mult de unu la sută pe lună, așa cum prevede legea. Se 
înţelege că, pentru a nu fi reclamat, va trebui să ștergi datoriile lui 
Macedonius și ale celorlalți amărâţi cărora le-ai supt sângele. 

Bătrânul bancher oftă: 

— Fie! În fond, camăta este destul de riscantă. Aduce profit mare, este 
adevărat, dar nu întotdeauna se recuperează banii Împrumutați. Din fericire, 
în ultimii ani am investit și în activităţi cinstite. 

— În ce priveşte şcoala, însă, cred că vei fi de acord cu mine că ar trebui 
lăsată pe mâna lui Panaetios și a lreneii. Sunt gata s-o finanţez eu însumi 
dacă va fi nevoie. 

— Ar fi mai bine, nu prea am încredere în ăştia doi: cu siguranţă, Octavius 
ar fi condus-o mai bine. 

— Au hotărât să aplice multe dintre metodele lui. Va costa puţin și școala 
va fi deschisă celor mai buni. Niciodată n-au fost atâţia oameni ca astăzi, 
dornici să înveţe... pe de altă parte, pe lunia şi pe Panaetios nu-i interesează 
să se îmbogăţească. 

— Bun, dacă nu mai este și altceva... 

— Nu uita trata asta de cinci mii de sesterţi, spuse patricianul, arătându-i 
scrisoarea de credit pe care o primise de la Pomponia. 

— Zei din cer! exclamă bancherul, uluit. La tine era? 

— Mai am şi altceva: îmi datorezi cinci mii de sesterţi imediat și tot atâţia 
până la sfârșitul lunii! 

Bătrânul desfășură foaia de papirus şi începu să citească foarte atent. 
După aceea, se strâmbă și obiectă, calm. 

— Nu cred că o să reușești să obţii banii aceștia, Statius. Ba chiar ai putea 
arunca documentul ăsta, n-are nicio valoare. 

— Cum nu? se miră patricianul, încruntându-se. Nu-i sigiliul tău ăsta? 

— Să spunem că este fals. 

— Doar nu crezi că o să poţi scăpa astfel! La Roma mai sunt și legi, şi eu 
am doi martori care te-au văzut semnând! 

— Asta-i adevărat, Statius: Roma are multe legi și se străduiește ca ele să 
fie respectate... dar știm bine că multe dintre ele sunt nemiloase și nu sunt 
niciodată respectate, cu excepţia cazurilor în care situaţiile de acest fel intră 
în atenția unuia dintre acei magistrați zeloși, de modă veche, care vor cu 
orice preţ să ţină în loc progresul. Să luăm la întâmplare una dintre legi: Lex 
lulia de adulteriis, de exemplu. Ipocritul ăla de Augustus a promulgat-o ca să 
mai pună stavilă năravurilor clasei senatoriale, fără a prevedea că prima 
victimă a acestei legi va fi chiar fiica sa. Astăzi, nimeni nu mai ţine seamă de 
o asemenea lege, dar eu cunosc un magistrat bătrân care, de când soţia sa a 
fugit cu intendentul, o aplică extrem de riguros. Acum, tu și cu mine, 
Aurelius, suntem oameni de lume, cu o mentalitate flexibilă și deschisă; dar 
ce s-ar întâmpla dacă tu ai fi târât în faţa tribunalului şi ameninţat cu exilul, 
sub acuzația că te-ai bucurat de nurii soției unui cetățean de vază, coleg de- 
al tău și chiar prieten? 

Senatorul păli. Dacă în clipa aceea, în podeaua camerei de zi a lui 
Corvinus s-ar fi căscat o prăpastie, n-ar fi ezitat să se arunce în ea, doar ca să 
nu mai vadă privirea pătrunzătoare a vicleanului bancher. 

— Am şi eu doi martori, Aurelius: oameni liberi, fii atent, al căror cuvânt 
nu poate fi pus la îndoială. Au urmărit-o pe femeie până la casa ta, văzând-o 
cum iese după câteva ore și înfăţişarea ei răvășită spunea totul. Dacă nu-ţi 
aminteşti, îţi pot reîmprospăta eu memoria: era noaptea Idelor... 

Senatorul tuşi de câteva ori, înghițind în sec. 

— Pe Hermes, Corvinus, m-ai tras pe sfoară! recunoscu el, stânjenit. 

— Nu-ţi face probleme, nu sunt răzbunător. După ce te-ai bucurat de 
proprietatea mea, mi-ai înapoiat-o fără nicio stricăciune; așa că ar fi nedrept 
să-ți cer vreo despăgubire: o să mă mulţumesc să obțin doar plata chiriei, 
spuse el, trecând polița pe sub nasul patricianului şi apropiind-o de fitilul 
lămpii. 

— Dar acolo sunt cinci mii de sesterți! protestă Aurelius. 

— Trebuie să fii de acord că merită... zâmbi bancherul, satisfăcut, arzând 
cu grijă foaia de papirus.Aurelius, resemnat, încuviinţă, încercând să-și 
rețină şi el un zâmbet. 

— Apropo, colega, spuse după aceea Corvinus, luându-l amical de braț. 
Mă tem că s-ar putea să ai necazuri cu exclusivitatea aceea asupra 
schimburilor cu Numidia. N-ai destule birouri ca să faci toată treaba de unul 
singur; ce-ai zice dacă ţi-aş da o mână de ajutor? Am mulţi angajaţi acolo. să 
zicem, vreo două bănci? 

— Aş fi bucuros, mai ales dacă tu ai fi de acord să fac şi eu acelaşi lucru în 
Spania. Sunt dispus să deschid și eu două sau trei agenţii, ca să te ajut. Cu 
condiţia ca dobânda să fie, bineînțeles, cea legală. 

— Bate palma, Publius Aurelius! încheie Corvinus cu un zâmbet larg, 
încheind înţelegerea. Ah, Statius, este o plăcere să fac afaceri cu tine şi sper 
că în viitor o să mai avem ocazia să ne întâlnim. Din păcate, în săptămânile 
viitoare voi pleca la Tarentum, cu Nicolaus: nu prea este el de încredere, să 
ştii, am fost cât pe ce să-l vând, dar, după aceea, am descoperit că știe o mică 
șmecherie cu monedele de aur... Nu-ţi ascund, însă, că sunt cam îngrijorat 
pentru Camilla: o să se plictisească, singură, la Roma; chiar așa, de ce nu-i 
mai faci din când în când câte o vizită? Despre cealaltă poliţă o să vorbim la 
întoarcerea mea... 

„Peşte nenorocit!”, se gândi Aurelius, dar în acelaşi timp parcă auzea 
vocea Pomponiei. 

— Toată ziua s-a străduit să se facă frumoasă pentru el... și a fetei care 
striga: „O să factot cevrei!” 

Uitând în grabă toate bunele sale intenţii de a fi înţelept, patricianul se 
simţi ispitit: şi nu era, de altfel, prea neplăcut să se lase dus cât mai mult de 
nas de mica vrăjitoare; va câștiga, mai devreme sau mai târziu! Nu reușise şi 
istețul Ulisse să scape de vrăjile vrăjitoarei Circe și s-o audă, mai târziu, 

învinsă şi dezarmată, cum îl imploră să revină în patul ei? Zeii din Olimp 
fuseseră fericiți în ziua aceea, văzându-l pe erou cum își recapătă drepturile 
de bărbat. Dar prinţul celor o mie de șiretlicuri, vicleanul care răsturna 
munții ieșise cu adevărat învingător din confruntarea cu puternica 
vrăjitoare? Așa se întreba Aurelius, amintindu-și pe neașteptate că, după 
douăzeci de ani, Telegonos, fiul zămislit chiar în noaptea aceea de 
vrăjitoarea umilită, îi luase viaţa tatălui său, acel neostoit Odisseu pe care 
nici oamenii, nici zeii nu reuşiseră să-l îmblânzească. Cu toate acestea, lui 
Publius Aurelius, ca și stăpânului din Itaca, îi plăcea să-și asume câteodată 
un risc... 

— De ce să aşteptăm întoarcerea ta, Corvinus? Putem arunca de îndată o 
privire asupra documentului, pentru a ne convinge că nu conţine și vreo altă 
greșeală, se hotărî el, scoțând dintre cutele tunicii cea de-a doua scrisoare de 
credit. 

„Zece mii de sesterți pentru o femeie, o adevărată nebunie!” își spunea el. 
„Castor o să mă creadă un tâmpit”. 

— Pe Bachus, ai dreptate, colega: acesta nu este nici pe departe sigiliul 
tău. Chiar că nu-mi explic cum de am putut să mă înșel în halul ăsta! exclamă 
el, râzând. 

Apoi, fără să șovăie, apropie de foc și această foaie, rămânând tăcut s-o 
privească în timp ce ardea. 

APENDICE: | 


O PERLĂ PENTRU 
PUBLIUS AURELIUS STATIUS 


Povestire 


Ischia, anul 798 ab Urbe condita 
(anul 45 după Hristos, iarna) 


Marea vilă de pe promontoriu era cufundată în somn. Sclavi și slujnice se 
retrăseseră de mult timp în camerele lor şi nici măcar o singură lumină nu 
se zărea din casele viticultorilor de pe povârnișul dealului. 

Pithecusa, deși avea locuri foarte frumoase, nu era prea aglomerată nici 
măcar vara, pentru că puţini romani erau dispuși să vină în vilegiatură pe o 
insulă care fusese deja de multe ori bântuită de cutremure; în plină iarnă, de 
altfel, lipsa turiştilor care veneau acolo doar pentru băile termale făcea din 
ea locul ideal pentru a putea beneficia de puţină linişte. Aducând cu el o ladă 
de volume dintre cele mai noi și vrând să rămână la Pithecusa până la 
Calendele lui ianuarie, Publius Aurelius se îmbarcase chiar în ziua în care 
Aelius Corvinus, bancher şi soț al fermecătoarei Camilla, se întorsese în 
Urbs... 

În noaptea aceea, patricianul era atât de absorbit de lectură încât nici nu- 
şi mai dădea seama de scurgerea timpului; abia când îşi ridică privirea către 
lumânare, văzu că patru din cele douăsprezece cuie înfipte în ceară pentru a 
marca trecerea orelor, căzuseră deja în farfurioara de dedesubt. 

Atunci, înfășură la loc preţiosul volumen al lui Aristarh din Samos, se 
ridică de la masă şi ieşi pe terasă. 

Noaptea era rece, dar senină. Privind către răsărit se putea zări, dincolo 
de o ciudată stâncă în formă de ciupercă, farul de la Heraclium și, mai 
departe, un capăt al insulei Prochyta. La nord, însă, se deschidea întinderea 
netedă de apă, în timp ce secera lunii părea arcul lui Artemis care-și 
conducea carul argintiu. 

Evident, senatorul Statius nu credea în poveștile cu zei; mai mult, chiar în 
clipele acelea se întreba dacă nu cumva Aristarh avea dreptate când 
susținea, cu câteva secole înainte, că soarele și nu pământul constituia 

centrul în jurul căruia se învârteau toate planetele. Totuși, nu disputele 
astronomice îl preocupau acum. 

Publius Aurelius ajunsese la Pithecusa în căutare de liniște, dar pacea 
mult dorită durase doar o dimineață, pentru că locuitorii micului port 
Heraclium, stârniţi de importanţa oaspetelui, începuseră să se îmbulzească 
în fiecare zi la uşa vilei, astfel încât arca lui Aurelius era doldora de cereri, la 
fel ca aceea de la Roma, din domusde pe colina Viminal. 

Pe măsura faimei oaspetelui se înmulţiseră și furturile: nu numai 
cerșetori şi vagabonzi dădeau târcoale zidurilor împrejmuitoare, ci, doar cu 
câteva zile în urmă, fuseseră găsite, la capătul promontoriului corpurile 
zdrobite a doi băieţi foarte tineri, cu pupilele dilatate și cu membrele rupte 
în urma izbirii de pământ. Era vorba, mai mult ca sigur, de niște borfași 
veniţi cu barca până în dreptul locuinţei patricianului și, mai târziu, prăvăliţi 
de pe stânci în timp ce încercau să pătrundă în casă. 

De atunci, trei vlăjgani înarmaţi păzeau în fiecare noapte împotriva 
posibilelor acostări la țărm, singura cale de acces către vila stăpânului din 
momentul în care ușa de la intrare era zăvorâtă pe dinăuntru... Şi totuși, 
senatorul nu se simţea în siguranţă: pe un magistrat de rangul său, pumnalul 
şi otrava îl puteau pândi de oriunde şi în orice moment, aşa că trebuia să se 
afle mereu în stare de alarmă. 

Bunăoară, chiar când voia să intre în casă, Aurelius auzi un foşnet suspect 
şi se ascunse în umbră ca să vadă ce se petrecea pe țărm. Nu se înșelase: 
cineva care reuşise să înșele vigilenţa paznicilor urca pe stânci exact sub el, 
agil şi tăcut ca o pisică. 

Patricianului nici prin gând nu-i trecu să dea alarma; gustul pentru mister 
şi aventură îl făcură să observe el însuși silueta întunecată care urca mereu 
pe stâncile abrupte, în lumina slabă a lunii, până în dreptul aripii de apus a 
casei, după care, cu o săritură, pătrunse pe verandă. 

Cu paşi iuți, Aurelius se strecură pe lângă zid și aşteptă ca intrusul să 
pătrundă pe furiş în casa cufundată în tăcere. 

Îl urmă pe sub portic, în hol şi în camera de zi, apoi de-a lungul 
coridoarelor, așteptând să-l surprindă asupra faptului când ar fi încercat să 
fure ceva. Dar necunoscutul străbătu întreaga vilă, fără să ia în seamă 
preţioasele bibelouri care împodobeau camerele, merse drept către balconul 
dinspre apus şi se urcă pe balustradă, ca și cum ar fi avut de gând să coboare 
din nou pe țărm. 

Acela fu momentul în care Aurelius ţâşni din umbră, apucând picioarele 
hoţului înainte ca acesta să sară. Îndată după aceea, cu o mișcare 
fulgerătoare, trecu în spatele lui și-i răsuci un braţ. Auzi un strigăt înăbușit, 

dar nu slăbi strânsoarea, împingându-și prizonierul către un sfeşnic mare 
din bronz. 

Când patricianul ridică puţin fitilul lămpii, în lumina tremurătoare a 
lămpii apăru un corp ghemuit în față, datorită durerii din braţul răsucit într- 
o poziţie nefirească. De sub tunica udă apăreau două pulpe frumos alcătuite 
care se zbăteau în gol, încercând zadarnic să-l lovească pe patrician în 
fluierele picioarelor. Pierzându-şi răbdarea, Aurelius dădu într-o parte 
hainele care acopereau capul prizonierului şi, apucând zdravăn cu degetele 
o șuviţă de păr, îi ridică faţa către lumină. 

— Pe toţi zeii, o femeie! exclamă el, slăbind strânsoarea. Ea se smuci 
înapoi şi alergă sprintenă către balustradă. 

— Ei, fără glume! îi puse în vedere patricianul, tăindu-i calea. În casă sunt 
zeci de sclavi gata să intervină la un semn de-al meu! o ameninţă el, târând-o 
în bibliotecă. Apoi, după ce încuie ușa cu cheia, îi dădu drumul şi mai aprinse 
o lampă ca s-o poată privi mai bine. 

Era o fată tânără, cam de douăzeci de ani, de condiţie neîndoielnic umilă: 
cu umerii curbați într-o atitudine gata mereu de apărare, era cam urâţică, iar 
sub fruntea pe care se lipiseră șuvițele de păr ud apărea o pereche de 
sprâncene groase și negre, atât de dese încât se uneau, formând o singură 
linie bine desenată deasupra rădăcinii nasului acvilin. Ochii negri îl priveau 
cu o furie mocnită, în timp ce gura voluntară era întredeschisă și lăsa să se 
zărească un şir de dinţi albi şi regulați. Trupul puternic se fălea cu nişte sâni 
cam prea mari față de înălțimea fetei, scoși în evidenţă de tunica udă care se 
lipise de trunchi. Tremura din cap până în picioare. 

— Ce cauţi aici, la ora asta din noapte? întrebă Aurelius, încercând să-şi ia 
o expresie cât mai autoritară. Trebuie să fii vreo hoaţă de doi bani, destul de 
îndemânatică la înot, care se descurcă din furtişaguri prin casele nelocuite! 

— Eu nu fur nimic! protestă ea, cu un aer jignit. 

— Şi atunci ce căutai În casa mea? o întrebă senatorul, reflectând în 
grabă. Poate că femeia spunea adevărul: în fond, nici măcar nu se oprise în 
fața atâtor obiecte de preţ pe care ar fi putut să le fure și să le vândă apoi la 
tăinuitorii de pe coastă... 

Văzând că prizoniera se încăpăţâna să tacă în continuare, patricianul 
hotărî să ia măsuri mai radicale. 

— N-am timp de pierdut, fato, o să explici totul paznicilor, şi luă în mână 
clopoţelul ca să cheme sclavii. Până atunci, şterge-te, din hainele tale se 
scurge apă sărată pe marmura mea de Numidia! 

— N-am făcut nimic rău! îl contrazise fata, cu un aer ofensat. 

— Crezi că ai voie să intri noaptea în locuinţa unui magistrat de vază și să 
colinzi pe furiș coridoarele din casa sa? Cred că judecătorul va avea o cu 
totul altă părere, îi replică posac senatorul. 

— Nu mătrimite la tribunal, te rog! se rugă ea. 

Aurelius o privi mai atent și-i scăpă un surâs amuzat:fata aceea părea să 
fie curajoasă... 

— Preferi să rezolvăm mica noastră problemă așa cum fac țăranii când se 
trezesc cu un hoţ în curte? rânji el, sarcastic. De secole, cel care apăra satele 
era socotit zeul Priap, înfățișat ca o piticanie pocită, existentă la orice 
răscruce de drumuri de la țară unde își arăta enormul membru bărbătesc cu 
care parcă îi ameninţa pe răufăcători. Prin tradiţie, într-adevăr, stăpânul 
pământului avea dreptul să-și facă mendrele cu oricine ar fi fost descoperit 
fără niciun drept pe proprietatea sa, indiferent dacă era bărbat, femeie sau 
copil. 

— Glumești, nu-i aşa? Unul ca tine... se dădu fata cu un pas înapoi, 
înroșindu-se toată. 

— Dar ce știi tu despre mine? o luă peste picior patricianul, plictisit. 

— Eşti senatorul, nu? Toţi cei de aici te cunosc. Când dai o petrecere, 
angajezi dansatoare şi cântăreţi din ţiteră, iar lumea din sat se adună pe 
plajă ca să asculte muzica, dacă vântul bate înspre ei. Vin să te salute toți 
barosanii de pe insulă, fără a le mai pune la socoteală pe matroanele care vin 
în lectici... Cu siguranţă n-ai nevoie de o fată grasă și păroasă! 

— Grasă? Aș zice, mai degrabă, voinică, aprecie Aurelius, străduindu-se să 
nu râdă pentru a-şi menţine intactă expresia severă. 

— Dar miros îngrozitor a peşte! căută să scape cu șiretenie fata. 

— Înainte de asta o să faci o baie, obiectă Aurelius, serafic. 

— Sunt cetățeană romană și virgo intacta!declară fata în cele din urmă, 
făcând apel la legile care o apărau deviol. 

— În închisorile de pe aici n-o să rămâi aşa prea mult timp: temnicerii 
obişnuiesc să-şi facă toate poftele cu fiecare nou venită, îi destăinui 
senatorul. Ea își muşcă buzele, rotindu-şi privirile în jur ca o fiară în cușcă. 

— Ai şi vreun nume, cumva? întrebă Aurelius, ceva mai îmbunat. 

— Mă cheamă Melissa și mă ocup cu pescuitul de bureţi. 

— Adunându-le prin piscinele de prin vilele oamenilor? Ar fi de preferat, 
fata mea, să găsești o explicație mai bună dacă vrei să scapi nevătămată. 

— Am intrat doar pentru că aveam nevoie să traversez prin proprietatea 
ta în cealaltă parte a promontoriului. Din păcate, acolo nu se mai poate 
ajunge altfel de când ţi-ai construit tu vila, se justifică Melissa, în timp ce se 
străduia să se usuce de apă cu pătura, sperând în zadar că patricianul se va 
întoarce cu spatele la ea. 

Ce putea fi atât de interesant pe cealaltă latură a promontoriului? se 
întreba în acest timp Aurelius. Poate că și cei doi băieţi găsiţi la poalele 
falezei voiau să ajungă acolo... 

— De cete duceai acolo? întrebă. 

— Ca să iau un obiect ascuns în peretele stâncii. 

— Nu-mi spune baliverne! De ani de zile terenul acesta îmi aparţine și, pe 
toată durata lucrărilor de construcţie a fost întotdeauna bine păzit. Nimeni 
n-ar fi putut să intre aici. 

— Asta s-a întâmplat cu mult timp înainte. Eu și Leucius aveam pe atunci 
treisprezece ani, iar Cirnus nu împlinise zece. 

— Îmi imaginez că este vorba despre cei doi tineri care au căzut de pe 
stâncă. Dar, la urma urmelor, ce căutaţi voi? 

— Dacă ţi-aș spune, aș trăda un secret. 

— Oricum o să-l descopăr, chiar dacă am să mut din loc tot dealul, o 
ameninţă senatorul. 

— Este vorba despre ceva ce am găsit pe când mergeam să adunăm midii 
de pe stâncile din mare, ca să i le vindem lui Foca, proprietarul de la 
caupona din Heraclium. Eram şase: eu, Zena, Leucius, Pilades, Attilius și 
micul Cirnus. Într-o zi s-a întâmplat să descoperim un banc de stridii 
atârnate de stânci și imediat am început să le desprindem de la locul lor. 
Foca le-ar fi plătit mult mai bine decât midiile. Dar, după ce le-am scos din 
apă, stridiile ne făceau poftă aşa că ne-am hotărât să mâncăm și noi câteva. 
Am încremenit când am văzut că în prima dintre ele se afla o perlă, mare cât 
o boabă de strugure! Le-am deschis imediat și pe celelalte, dar erau goale, 
aşa că le-am mâncat imediat, așa crude. Abia după ce ne-am îndopat de nu 
mai puteam, ne-am adus aminte de perlă. Eram doar niște copii; dacă ne-am 
fi grăbit s-o arătăm oamenilor mari ne-ar fi luat-o şi atunci ne-am gândit s-o 
ascundem şi să ne întoarcem s-o luăm mai târziu. Pilades, cel mai sprinten 
dintre noi toţi, a fost acela care a urcat pe faleză ca s-o pună într-o crăpătură 
a stâncii, unde nimeni nu şi-ar fi vârât nasul. Apoi, din păcate, ai apărut tu și 
te-ai apucat să împrejmuiești terenul... 

— Împiedicându-vă să vă mai recuperaţi comoara, încheie senatorul. 

— Ne-am hotărât să așteptăm ca zidarii să termine construcţia: perla era 
în siguranţă și, peste câţiva ani, când deveneam adulţi, puteam împărţi între 
noi banii luaţi pe ea. Între timp, însă, Pilades s-a mutat în Baia, împreună cu 
un bogătaș care se îndrăgostise de el. Ca să spun drept, niciunul dintre noi n- 
a regretat că a plecat, pentru că, fără el, creștea partea fiecăruia dintre cei 
rămași: rămăseserăm cinci şi eram cu toţii hotărâți să ne recuperăm perla. 

— Cum se face că tocmai acum aţi vrut să faceţi asta? 

— În absenţa ta, paza era foarte severă, dar am observat că, atunci când 
eşti în vilă, nu-ţi place să mișune prea multă lume pe aici. Văzând că vii în 
plină iarnă, ne-am gândit să profităm neapărat de ocazie. Întâmplarea a 
făcut ca Leucius şi Cirnus să încerce primii şi ştii cum s-a terminat. Şi totuşi 
erau niște cățărători pricepuţi, obișnuiți încă de mici să se urce pe stânci... 

Pe neașteptate, Aurelius își aminti de pupilele dilatate ale cadavrelor și se 
încruntă, bănuitor. 

— Eu m-am hotărât să vin aici singură, înot, ca să nu dau peste paznicii 
care mişună peste tot. 

— Nu te temeai de apa rece? 

— Sunt obișnuită cu ea. 

— Următorul care ar trebui să încerce acest lucru ar fi trebuit să fie 
Attilius? 

— Nu, Zena. Attilius şi-a luxat o gleznă într-un accident cu barca, anul 
trecut. S-a vindecat cum trebuie, dar nu mai poate duce la bun sfârşit o 
escaladă. 

Aurelius încuviinţă, gândindu-se că îl va pune pe credinciosul lui secretar, 
Castor, să verifice aceste informaţii. 

— În orice caz, dacă îmi dai voie să urc acolo, n-o să te mai deranjăm cu 
nimic, insistă Melissa. Să știi că este absolut necesar ca eu să fiu aceea care 
va recupera perla. Zena nu trebuie să se amestece... 

— Dece? vru să ştie Aurelius. 

— Zena, îi explică Melissa, este fiica lui Macarios, administratorul 
debarcaderului care, pentru că nu a avut băieţi, se gândește să lase toate 
afacerile sale pe mâna unui viitor ginere, cu condiţia ca acesta să poată 
contribui şi el cu bani. Eu și Attilius am fost întotdeauna prieteni și, acum un 
an, ne-am hotărât să ne căsătorim; dar dacă ar intra acum în posesia perlei 
mă tem că nu se va ţine de cuvânt: Zena este frumoasă, blondă și, de la o 
vreme, nu se mai lasă arsă de soare aşa cum făcea pe când era copil. Acum se 
comportă ca o fată din lumea bună, mănâncă doar cu vârful degetelor, nu 
bea vin şi încearcă să vorbească precum o fată din lumea bună. Are pielea 
albă și mâinile catifelate şi se lasă pieptănată de o servitoare... În sfârşit, mi- 
e teamă că Attilius o place mai mult pe ea decât pe mine! 

— În timp ce, dacă pui mâna pe perlă, poate că ai fi privită altfel de 
băiatul acela, trase concluzia Aurelius, cu un aer înțelegător. 

Melissa cobori privirea, fără a-l putea contrazice pe senator. 

— Ei, atunci, trebuie s-o găsim neapărat! declară patricianul, zâmbind. 

e 

Cam pe la ora a șasea, Publius Aurelius cobori în sat mergând pe jos, 

purtând o mantie simplă şi o pereche de cizme călduroase, dar nu prea 

elegante. Nu avea inele pe degete, nici agrafe prețioase așa că putea trece 
drept un copist oarecare, un mic negustor sau libertul unei familii înstărite. 

Fluierând bine dispus, se amestecă printre oamenii simpli din port. 
Îndată ce ajunse la chei, văzu înaintând în direcţia lui un omuleţ lucind de 
sudoare, înfăşurat într-o minunată mantie grecească, exact la fel cu aceea pe 
care patricianul i-o comandase unui celebru croitor din Rhodos. Mirat, 
întrebă în jur cum se chema acel personaj și află că era Lisippos, 
proprietarul și administratorul lupanarului din Heraclium. 

— Ei, tu, de unde ai haina aceea grozavă? îl acostă patricianul, tăindu-i 
calea. 

— Frumoasă, nu-i aşa? răspunse codoșul, mândrindu-se. Este un cadou 
de la prietenul meu Castor, secretarul senatorului Statius. Nu avea la el bani 
alaltăieri când a venit la bordel... 

Aurelius se abținu să reacționeze și-şi puse în gând să se răfuiască mai 
târziu cu nemernicul de servitor. 

— Îmi închipui că ai printre clienţi şi mulţi tineri: Attilius, de exemplu... 
întrebă el, pe un ton indiferent, însoțind întrebarea de un bacșiș. 

— Ăla? Pe lângă că nu are nici măcar o jumătate de sestert, închipuie-ţi că 
are nevoie de fetele mele, cu toate femeile care aleargă înnebunite după el! 

— Şi Macarios, ăla bogat? 

— Bogat? făcu Lisippos. Nu mai este, vai de el. S-a îndatorat până în gât; 
dacă nu face repede rost de bani, o s-o încurce... Dar de ce vorbim aici, în 
mijlocul străzii? Vino mai bine la mine în local: nu vreau să mă laud, dar este 
un locșor pe cinste! 

— Hai s-o lăsăm pe altă dată, se eschivă patricianul, îndreptându-se 
înspre debarcaderul la care era legată barca luiAttilius. 

De fapt, Aurelius nu prea avea idee despre ce avea să-l întrebe pe 
marinar, pentru că toată povestea aceea cu perla devenise mult mai 
complicată decât păruse în primele momente. Chiar în dimineaţa aceea, într- 
adevăr, Melissa se cățărase cu uşurinţă pe peretele de stâncă, sub privirile 
admirative ale servitorilor și, la puţin timp după aceea, coborâse 
triumfătoare, cu comoara sa pusă bine într-un buzunar al tunicii. Extrem de 
agitată, îi arătase perla lui Aurelius, aşteptând încrezătoare să audă părerea 
lui. Patricianul, însă, nu scosese nicio vorbă: încă de la prima privire îşi 
dăduse seama cu siguranţă că perla era fără nicio îndoială falsă. 

— Nu se poate! Nevenindu-i să creadă, Melissa începuse să zgărie 
suprafaţa micii bile și, în curând, de sub coaja de vopsea apăru ceea ce era de 
fapt, o bucată de sticlă: nu o raritate de o valoare inestimabilă, ci un fleac de 
doi bani care putea fi găsit pe orice tarabă din piaţă... Asta nu este perla 

noastră, declarase furioasă fata. Probabil că a furat-o cineva pe cea 
adevărată! 

Chiar aşa era, dar cine erau hoţii? se gândea patricianul, în timp ce se 
apropia de casele pescarilor. Să fi fost muncitorii care lucraseră la înălțarea 
vilei? Nu, cu siguranţă nu și-ar mai fi bătut capul să lase una falsă în loc... Și 
nici Leucius și Cirnus care muriseră pe când se străduiau s-o ia de acolo. Nu 
mai rămâneau decât Attilius şi Zena, dacă nu-l mai punea la socoteală şi pe 
Pilades, frumosul efeb care își luase tălpășiţa și plecase la Baia. Mai exista și 
o altă, neplăcută posibilitate: aceea ca Melissa să fi luat ea însăși perla cu mai 
mult timp înainte și acum înscena totul ca să-i tragă pe sfoară pe tovarășii 
sal... 

Cufundat în asemenea gânduri, Aurelius ajunse la capătul cheiului. Acolo, 
o blondă cu un aer arogant se fâțâia prin faţa bărcilor purtând o umbreluţă 
brodată, cu totul caraghioasă în ziua aceea cu cer înnorat. Pescarii o 
urmăreau pas cu pas, aruncându-i priviri încântate. Frumoasa nu avea ochi 
decât pentru unul dintre ei, marinarul care în clipele acelea desfăcea parâma 
care ţinea barca legată la țărm. Acesta îi șoptea din când în când câte un 
compliment picant, primit de fată cu chicoteli complice şi cu fandoseli de 
plăcere. 

Dacă aceea era Zena, Melissa avea destul de puţine speranţe, își spuse 
Aurelius: tânărul îi dădea târcoale ca un porumbel îndrăgostit... 

— Tu ești Attilius? îl întrebă pe marinar, în timp ce fata se îndepărta în 
grabă. 

— La dispoziţie. Doreşti o barcă de pescuit? Macarios le închiriază cu tot 
cu echipaj. 

— Nu, din păcate am venit la tine ca să-ți dau o veste proastă. Azi-noapte, 
Melissa, pescuitoarea de bureţi de mare, a căzut de pe stânca din capătul 
promontoriului. 

Chipul bronzat al lui Attiliuspăli doar pentru o clipă, după care expresia 
prefăcut tristă lăsă loc unei secrete și meschine satisfacţii: dispariţia vechii 
sale prietene, oricât ar fi fost de dureroasă, elimina un alt tovarăș de la 
împărţirea comorii... 

— Se spune că era logodnica ta, insinuă senatorul. 

— E un fel de a spune logodnică, ţinu să precizeze imediat Attilius. O 
cunoşteam, nu neg, şi chiar ne-am distrat câtva timp împreună, dar de aici și 
până la a ne căsători... Eu am cu totul alte planuri; peste puţin timp o s-o cer 
de nevastă pe fata aia grozavă pe care ai văzut-o mai devreme! 

— Dar aceea nu este Zena, fata lui Macarios? Cum ar putea un sărăntoc ca 
tine să ceară mâna ei? Taică-său controlează toate cheiurile din partea 
aceasta a insulei și nu face un secret din faptul că dorește să aibă un ginere 

cu punga bine garnisită, se prefăcu mirat senatorul, sperând ca 
interlocutorul său să nu fi aflat de afacerile eșuate ale viitorului său socru. 

— Mă crezi un păduchios, nu-i așa? Fii atent, câteodată aparențele înșală. 
Tu, de exemplu, ai fi în stare să juri că o femeie este fecioară doar pentru că 
poartă vălul Fecioarelor Vestale? 

— Apropo, moartea Melissei vine în cel mai potrivit moment ca să te 
scoată din încurcătură. Ar fi fost greu s-o părăsești, după tot ce s-a întâmplat 
între voi, riscă o ipoteză, sigur că pricepuse cum stăteau lucrurile. 

— Ce vorbeşti, doar n-am lăsat-o însărcinată! răspunse marinarul. Totuși, 
ai oarecum dreptate, femeile sunt gata să facă o tragedie din nimic. Era virgo 
intacta înainte de a avea de-a face cu ea și, dacă ar fi vrut, aş fi avut multe 
necazuri dacă m-ar fi acuzat de viol. Dar ea nu era genul care să facă așa 
ceva și, în orice caz, ea a fost aceea care m-a dus într-o noapte acolo, jos, în 
cala vasului, ca să facem dragoste, gândindu-se că după aceea n-o să mai am 
curaj s-o părăsesc. Eu m-am dus cu ea, sigur că da și nu numai o dată... 

— Prin urmare, trebui să recunoști, căzând de pe stânci, Melissa ţi-a dat o 
mână de ajutor. Cred că lui Macarios nu i-ar fi plăcut deloc să vadă la nunta 
fiicei sale o fată sedusă și părăsită care vine să-i facă scene fostului său iubit. 

— Ei, dacă vrei, poţi să spui și așa. 

— De asemenea, cine ştie ce căuta ea, în toiul nopţii, pe promontoriu... 
încercă să-l tragă de limbă patricianul. 

— Tipul care locuiește acolo sus este putred de bogat și poate că prostuţa 
de ea spera că va putea șterpeli ceva. El poate că a pus câinii pe ea, făcând-o 
să-și piardă echilibrul. 

— Mă rog, dacă zici așa, cu siguranţă că n-o să vii la petrecerea pe care o 
dă tipul ăla, se hotărî Aurelius pe loc. 

— Ce petrecere? ciuli urechile Attilius. 

— Nu ştii? Senatorul Statius organizează un banchet pentru a sărbători 
Larentalia. În noaptea de solstițiu, la Roma se obișnuieşte să se celebreze 
înmormântarea acelei Acca Larentia, doica lui Romulus şi a lui Remus care 
moare o dată cu pământul și reînvie abia în primăvara următoare... Și 
senatorul i-a invitat nu numai pe locuitorii de vază de pe insulă, ci și pe toţi 
cetățenii liberi, indiferent care ar fi condiţia lor socială. 

— Cum să nu merg, dacă este de mâncat pe săturate; nu întâlneşti în 
fiecare zi o pomană ca asta! afirmă marinarul. Mai mult, o să mă duc imediat 
să-i anunţ pe Zena şi pe Macarios! mai adăugă el, după care o porni cu pași 
grăbiţi de-a lungul cheiului. 

— Văd că nu te mai deranjează glezna, observă Aurelius. 

— Aproape deloc, mulţumesc Zeilor... Dar de unde ai aflat de asta? 
exclamă Attilius, mirat, în timp ce patricianul se grăbea să se facă nevăzut. 

— Vrei să inviţi la banchet o gaşcă de sărăntoci? se revoltă Castor, 
secretarul bun la toate al lui Aurelius. Nu ești în toate minţile? O să facă praf 
casa! 

— Nu, dacă va fi cineva să-i supravegheze îndeaproape, îi replică 
patricianul. Și, cum Paris a rămas la Roma, o să te ocupi tu de toate. 

— Sunt multe alte posibilităţi de a cheltui banii, protestă libertul. De 
exemplu, ai putea mări leafa colaboratorilor apropiaţi. Oricum, nu te baza pe 
mine pentru neghiobia asta, după care dădu să plece. 

— Ah, Castor, cum se face că din garderoba mea lipsește mantia aceea din 
Rhodos? îl opri din drum Aurelius. 

— Era tocită, domine, şi am dat-o de pomană unui om sărac. În numele 
tău, bineînţeles, se justifică, imperturbabil, secretarul. 

— Codoșul ăla, Lissipos, este chiar atât de sărac? Credeam că scoate o 
grămadă de bani cu bordelul lui! îl dojeni stăpânul. Oricum, de data asta nu 
vreau să mă înfurii, Castor: dacă la ospăț totul va merge bine, voi închide 
ochii asupra măgăriei tale. În caz contrar, află că mantia aceea costa trei sute 
de sesterţi și ţi-i voi reține din leafă. 

— Uite că trebuie să faci pe zgărcitul cu mine ca pe urmă să dai de 
mâncare la jumătate din Pithecusa, bombăni Castor printre dinţi. 

— Gata cu jeluitul, scrie lista invitaţilor: toate notabilităţile din Heraclium 
cu nevestele lor; romanii veniţi aici în vilegiatură, asta dacă în afară de sezon 
a mai rămas vreunul; matroanele cele mai cunoscute, cu soţii, amanții, 
curtezanii şi alții, cu condiţia să fie cetățeni liberi. Vei așeza toți oamenii 
ăştia în sala cea mare de primire de la apus: cincisprezece paturi, de câte trei 
locuri fiecare ar trebui să fie suficiente. Pentru cetățenii simpli, însă, va 
trebui să pregătim mese lungi pe coridoare și în parc: trimite un crainic ca 
să transmită populaţiei invitația; de data aceasta, nimeni nu va nevoit să 
stea pe plajă ca să asculte muzica! 

— Fără gladiatori, bănuiesc, se interesă Castor, cunoscând prea bine 
aversiunea pe care o avea Aurelius față de cei care se luptau în arenă. Asta-i 
tot? 

— Nu. După ce termini cu pregătirile, du-te în Baia ca să-l iei de acolo pe 
un tânăramasio, pe nume Pilades şi folosește-te de ocazie ca să afli de la el 
cine este bogătașul care-l întreține. la informaţii și despre Attilius, Zena și 
Melissa: mă interesează să știu dacă și când au părăsit insula după ce s-au 
terminat lucrările la vilă. 

— Te temi, cumva, că lenea m-ar putea prosti, domine? Asta-i muncă 
pentru vreo treizeci de persoane! bodogăni libertul. 

— Pentru o mantie de Rhodos nu-i mult, Castor. În loc să mai pierzi 
vremea cu protestele, cheamă slujnicele, pe toate, împreună cu bărbierul 
Hazel. Şi trimite-o imediat la mine pe Melissa. 

La scurt timp după aceea, sclavele se plecau, respectuoase, în faţa lui. 

— Nefer, ocupă-te de fata asta, îi porunci Aurelius frumoasei maseuze 
egiptene pe care o cumpărase pe o sumă enormă din târgul de sclavi de la 
Alexandria. 

— În ce sens, domine? întrebă sclava fără să priceapă ce doreşte stăpânul. 

— Trebuie s-o transformi într-o femeie care să-i sucească minţile şi unui 
mort. 

Egipteanca o privi din cap până în picioare pe pescuitoarea de bureţi, cu 
un aer dezamăgit: misiunea pe care i-o dăduse stăpânul era, într-adevăr, 
tare greu de îndeplinit... 

— Sclava ta n-ar putea face o asemenea minune nici dacă i-ar sacrifica lui 
Isis o vițică albă, recunoscu, cu amărăciune, Melissa. 

— Aşa este, domine, şi eu cred că o să fie cam greu, interveni Hazel, 
efeminatul bărbier siriano-fenician. Materia primă nu prea este de calitate. 

— Vă înşelaţi amarnic cu toţii! se enervă Aurelius. Totuși o să fac un efort 
ca să vă dau nişte idei. Mai întâi, picioarele Melissei: sunt scurte, dar o 
pereche de sandale cu tocuri de cinci degete ar fi suficient ca să pară mai 
lungi. În plus, vom scoate în evidenţă în felul acesta și linia şoldurilor. În al 
doilea rând, sânii: faceţi rost de o legătură mamelară care să-i susțină fără a- 
i strivi. Bineînţeles că tu, Hazel, o s-o epilezi complet pe fată cu ceara pe care 
ai inventat-o chiar tu. 

— Aşa voi face, domine, se înclină bărbierul. 

— În sfârşit, fața: observați că trăsăturile sunt regulate, cu excepția 
nasului cam lung, dar, scos în evidenţă cu pricepere, i-ar putea da, totuși, un 
aer aristocratic, afirmă patricianul, ridicând bărbia Melissei. Nu faceţi 
economie la vo/se//lae. sprâncenele trebuie să fie despărțite, subțiate și 
decolorate cu sapo de Magontiacum. Frecaţi-o îndelung cu nămol termal ca 
să dați pielii o culoare rozalie, pentru că acum este prea închisă și mată. 
Începe imediat, Nefer, să-i aplici măştile tale cu ierburi şi moaie pielea 
gâtului şi a braţelor cu nămol din fumarole. La mâini o să foloseşti băi cu 
lapte, piatră ponce şi alifie parfumată. Când va fi gata, o să ne decidem 
asupra pieptănăturii şi a machiajului: trebuie mărită gura și puse în relief 
orbitele ochilor, eventual cu puţină pulbere de malahit. 

— Ei, dar nu vreţi să încetaţi? protestă Melissa, gata să izbucnească în 
plâns. Ştiam că sunt urâtă, dar voi mă faceţi să mă simt ca un monstru! 

— Greşeşti în privinţa asta. De fapt, ca să fii frumoasă, îți mai trebuie doar 
câteva retușuri de care mă ocup eu chiar acum, o făcu să tacă patricianul. 

Castor, alege-i o tunică dintr-o mătase indiană foarte subțire și o palla din 
lână moale de cămilă. Gata, acum la treabă toată lumea! 

Sclavii se împrăştiară pe dată, unii ca să prepare cataplasmele de curăţare 
a pielii, alţii ca să aducă vo/se//ae sau să caute sandale cu tocuri înalte. Doar 
Melissa nu se mișcă din loc. 

— Poate crezi că ai de-a face cu o bucată de lemn care nu simte și nu vede 
nimic, ca să mă tratezi astfel în faţa servitorilor tăi? Preferam să mă dai pe 
mâna paznicilor! 

— Pot să fac asta și acum, femeie. Nu uita că avem de reglat nişte socoteli, 
îi aminti Aurelius. 

— Eşti la fel de egoist ca Attilius, se bosumflă fata, vizibil ofensată. Nu vă 
interesează de alții, îi exploataţi fără scrupule, pentru ca, după aceea, să-i 
lăsaţi baltă când nu mai aveţi nevoie de ei! 

— Așadar, frumosul nostru marinar nu este un model de virtute. 
Nemernicul ăla a încercat, cumva, să profite de tine? întrebă patricianul, 
prefăcându-se scandalizat ca s-o pună la încercare. 

— Nu, nu... se grăbi fata să nege. 

— Aşa că, în ciuda celor întâmplate, încă îl mai aperi. Mie, însă, mi-a 
povestit cu totul altceva și este mai bine să afli cât de curând ce spune el, ca 
să te linişteşti, puse lucrurile la punct Aurelius, luându-și un aer serios, după 
care începu să-i povestească, cuvânt cu cuvânt, comentariile crude pe care 
tânărul le făcuse în privinţa ei. 

Fata ascultă, albă la faţă ca varul, apoi tăcu mult timp, plângând încetișor. 
Senatorul aşteptă să-și plângă dezamăgirea până la capăt, înainte de a 
continua să-i pună întrebări. 

— Attilius era la curent cu planul tău de a te cățăra pe faleză? întrebă el. 

— Am înţeles foarte bine că prefera să mă vadă pe mine punându-mi 
viaţa în pericol, decât pe scumpa lui Zena, recunoscu Melissa. 

— El a fost acela care i-a dus cu barca până acolo pe Leucius şi pe Cirnus? 
vru să afle Aurelius. 

— Da, şi ca să-i încurajeze le-a cedat lor ultimul urcior cu vin pe care-l 
mai avea... dar de ce mă întrebi? 

Senatorul şovăi: un furt și două cadavre încă recente puteau da naștere 
unor bănuieli, dar nu erau, totuși, suficiente pentru a convinge o femeie 
îndrăgostită... 

— Dar pe tine nu te-a tratat aseară cu nimic de băut, nu-i așa? o întrebă 
el, amintindu-și că fata executase ascensiunea fără nicio dificultate, cu mare 
îndemânare şi sprintenă ca o atletă. 

— Din contra, am ciocnit o cupă devin pentru succes! 

Patricianul tăcu, nedumerit. Luând în considerare pupilele dilatate ale 
cadavrelor, el se convinsese că Leucius și Cirnus își pierduseră echilibrul din 
cauze vreunei substanţe sorbite cu vin, în stare să dea amețeli și halucinaţii. 
Totuși, ipoteza aceasta nu prea ţinea: dacă Attilius avea de gând să împartă 
comoara numai cu Zena, ar fi drogat-o şi pe Melissa, servindu-se mai târziu 
de viitoarea sa soţie ca să recupereze perla... 

— Ştiu la cete gândești: faci o mare greșeală dacă-ţi închipui că Attilius ar 
fi încercat să mă ucidă! declară fata într-o tresărire de orgoliu. El m-a iubit 
întotdeauna și, pe deasupra, perla găsită de mine era falsă! 

— Cine spune că el știa asta? Totuși, ai dreptate, s-ar putea ca lucrurile să 
nu se fi petrecut astfel, pentru că tu ai băut din vinul lui şi încă mai ești în 
viață, trase concluzia Aurelius. 

Fata tresări și începu sătremure. 

— Mai este și altceva, nu? o întrebă senatorul cu voce scăzută. 

— Comportarea lui față de mine se schimbase, bolborosi Melissa. Voia să 
mă părăsească după ce... după ce... 

— După ce s-a culcat cu tine, termină fraza Aurelius și fata încuviinţă, 
disperată. 

— Ştiam că-i ardeau călcâiele după Zena, aşa că m-am dus jos, în port, la 
baba Delfina: știe să prezică viitorul şi știe să prepare niște licori 
miraculoase, în stare să miște şi pietrele din loc. 

Obișnuitul filtru de dragoste, înțelese Aurelius, destul de sceptic în 
privinţa eficienţei unor asemenea leacuri. 

— Am dizolvat pulberea aceea magică în cupa mea și când el nu mă putea 
observa, am schimbat-o după aceea cu a lui Attilius. 

— Aşadar, dacă în cupa lui mai era și altceva, în afară de licoarea aceea, el 
a băut totul! exclamă patricianul. Cu o asemenea amestecătură în stomac, 
probabil că nu s-a simţit prea bine astă-noapte. Totuși, azi-dimineaţă nu s-a 
îndoit nici măcar o clipă cătu erai moartă... 

În clipa aceea, Nefer se năpusti val-vârtej în cameră. 

— Hai cu mine, fato: avem o groază de treabă de făcut şi timp prea mult 
nu avem ca s-o terminăm! strigă ea, trăgând-o după ea pe Melissa, înainte ca 
fata să poată scoate vreo vorbă. 

e 

— Pe toți zeii, ce lux! cotcodăci Zena pășind în parcul iluminat de zeci 
defunalia: torţele din rășină parfumată luminau locul cu sclipiri roşietice 
care se reflectau în ornamentele de marmură, în perdelele subțiri de in, pe 
fețele uluite ale oamenilor simpli invitați la petrecere. 

Macarios oferi brațul fiicei sale și Attilius li se alătură. 

— Uite, din fântânile acelea mici de pe mese curge vin curat. Dacă 
locuitorii obişnuiţi sunt primiţi astfel, cum o fi în sala din interior, rezervată 
pentru barosani? spuse extaziat tânărul. 

În acest timp, pescari, viticultori, frânghieri luau loc pe bănci, grăbindu-se 
să se bucure din plin de norocul acela neașteptat la care nu se aşteptaseră, în 
vreme ce oaspeţii mai simandicoși luau loc pe paturile de onoare aranjate în 
jurul aceluia pe care ședea stăpânul casei. Exact în clipa în care flautistul 
sună din aulos, servitorii îşi făcură apariția aducând tăvi mari de argint cu 
gustatio: măsline, stridii, midii, ouă cu sos, chifteluţe de raci, creste de cocoș, 
salate de toate felurile, plăcinţele piperate şi pâiniţe proaspete după reţeta 
de la Picenum. 

Attilius, Macarios şi Zena erau gata să se arunce cu lăcomie asupra 
aperitivelor, când, spre marea lor mirare, un sclav veni să-i ia de la masa 
comună și-i conduse către marele oechus. Marinarul își privi pe furiş tunica 
modestă pentru a vedea dacă este tot curată, în timp ce Zena, fericită, 
ajunsese la patul de onoare având pe chip o expresie de nesfârșită 
satisfacție. 

În sufrageria din interior, Melissa era de-a dreptul încremenită de frică. 

— Nu pot, nu sunt în stare de aşa ceva. O să-i fac pe toți să râdă, gemea 
fata. 

— Nimeni nu râde atunci când o femeie este însoţită de senatorul Statius, 
o avertiză Nefer pe un ton sever, aranjându-i pentru ultima oară mantia. Și, 
pe divina Isis, încearcă să nu te mai smiorcăi și acum, altfel riști să strici un 
machiaj la care m-am chinuit cumplit timp de două ore! 

Între timp, Hazel făcea ultimele retușuri la pieptănătura Melissei, iar alte 
sclave îi puneau la gât un colier de smaralde. 

— Şi, acum, accesoriul cel mai important, interveni Castor care, cu gesturi 
experimentate, îi prinse pe haină o fibulă ciudată care avea deasupra un fel 
de cușcă mică din aur. 

— Bun, acum poţi să te priveşti, îi permiseră slujnicele, aducând în faţa ei 
o oglindă mare, ovală. 

Melissa aruncă o privire rapidă și se răsuci uluită ca s-o caute pe femeia 
din oglindă, rămânând surprinsă că nu vedea pe nimeni în spatele său. 

— Eu sunt aia? se bâlbâi ea, fără să-i vină să creadă, privind ţintă la 
femeia elegantă și senzuală, cu faţa netedă pe care, sub arcurile subțiri ale 
sprâncenelor, străluceau ochii luminoși, puși şi mai mult în evidenţă de 
reflexele verzui ale malahitului. Zăpăcită, fata încercă să zâmbească pentru a 
controla în oglindă calităţile infinite ale gurii date cu un fard de buze de un 
roşu aprins. Făcea deja a treia strâmbătură când apăru și Aurelius. 


196 


— Grozavă treabă aţi făcut, fetelor, le lăudă patricianul, incluzând în 
femininul acela și pe bărbierul Hazel, care se simţi extraordinar de fericit. 

În tot acest timp, senatorul o privea cu atenţie, fără să se observe, pe acea 
nouă, fermecătoare Melissa, întrebându-se de ce îl minţise fata: avusese o 
scurtă discuţie cu Delfina, în port, şi vrăjitoarea susținea că nu ştia nimic 
despre vreun filtru de dragoste... Aurelius se strădui să uite gândul acesta 
săâcâitor care risca să-i strice cheful. 

— Aveai dreptate, este o femeie frumoasă, afirmă secretarul său. Parcă ar 
fi statuia căreia zeii i-au dat viață ca să-l facă fericit pe Pygmalion. 

— Avea nevoie doar de o mică operaţie de curăţire, ca monumentele pe 
care s-a depus praful şi care se nasc a doua oară atunci când sunt scoase la 
iveală, aprecie Aurelius, pe deplin satisfăcut. Acum, Castor, nu ne mai 
rămâne decât să căutăm o perlă în casa de fier, autentică și suficient de 
mare: o s-o folosim ca momeală. Apropo, ai avut grijă să-i aşezi pe toți 
suspecţii în paturile din apropierea mea? 

— Da. l-am pus pe Attilius, Zena și Macarios la stânga ta, iar pe Pilades 
alături de un anumit cavaler care se bucură întotdeauna să se afle în 
compania băieţilor frumoși, rânji libertul. 

În tot acest timp, Melissa tăcea, privindu-l fermecată pe Aurelius: până în 
clipele acelea îl văzuse doar într-o tunică scurtă și cu sandale, ca un om 
oarecare; cel care stătea acum în faţa ei era un înalt magistrat, un membru al 
atotputernicului Senat în toată strălucirea sa de aristocrat veritabil. 

Pescuitoarea de bureţi privi toga albă având pe margini laticlava, 
cizmulițele curiale cu semilunile de fildeş, agrafele de aur care încheiau 
mantia. Dar când întâlni ochii lui Aurelius, fata se simţi pe altă lume, 
intimidată de măreția patriciană a privirii bărbatului: Melissa nu știa mare 
lucru despre politică şi habar n-avea de faptul că acea Curie ajunsese în 
vremurile acelea doar o adunare pur consultativă, redusă la rolul de a 
încuviința dorinţele Cezarului care venea la rând. Pentru ea, născută și 
crescută pe insulă, Aurelius însemna Senatul, Senatul era Roma, iar Roma 
lumea întreagă. Şi acum, o pescăriță oarecare ar fi trebuit să apară la braţul 
acelui bărbat puternic, ca şi cum ar fi fost una asemenea lui... 

— Nu pot, se opri ea în pragul încăperii. 

— Ba poţi, spuse patricianul, zâmbindu-i. 

Melissa văzu mâna lui dreaptă, purtând pe arătător inelul cu sigiliul de 
rubine, apucând stânga ei și ridicând-o mândru în sus, şi închise ochii de 
teamă, în timp ce aplauzele mulțimii se dezlănţuiau la intrarea oficială a 
stăpânului casei în sala de ospeţe. 

Attilius se frecă la ochi de mai multe ori: nu numai pentru că era sigur că 
senatorul era acelaşi bărbat cu care stătuse de vorbă în port, dar și pentru că 

nobila făptură aflată lângă senator îi amintea oarecum de Melissa a sa. Sigur 
că da, era doar o impresie, își repeta el mereu ca să se convingă pe el însuși. 
Aceea era o matroană și, mai ales, era foarte frumoasă, pe când biata Melissa 
se zdrobise căzând de pe stânci. Și totuși... 

— Cum poţi să crezi că despre ea este vorba, nu vezi că este o mare 
stăpână? Și, de altfel, Melissa este moartă, mi-ai spus chiar tu! îl contrazise 
Zena, un pic Înțepată. 

— Da, dar... insistă el, nedumerit la culme, strângând din pleoape ca s-o 
vadă mai bine. 

Marinarul căzuse acum pradă unei asemenea neliniști încât până și 
mreana în suc propriu i se păru fără niciun gust. Când dădu cu ochii, după 
aceea, de băiatul așezat pe patul din faţa lui, simţi că o sudoare rece i se 
scurgea de-a lungul şirei spinării şi fu sigur că lucrurile nu erau în regulă cu 
toate aceste potriveli: efebul care se giugiulea cu cavalerul acela mai copt nu 
era oare vechiul său prieten Pilades, dispărut de ceva vreme la Baia 
împreună cu un bogătan pofticios la băieţi frumoși? 

Dintr-odată, la un semn al lui Aurelius, în sală se așternu tăcerea. 

— În seara aceasta, începu stăpânul casei, sărbătorim un eveniment de 
mare însemnătate. Nobila matroană pe care o vedeţi alături de mine a primit 
un semn de bunăvoință din partea zeilor care i-au trimis un mesaj profetic: 
Amphitrite, stăpâna mării, i-a apărut în vis arătându-i locul în care era 
ascunsă o perlă nepreţuită, continuă el, arătând tuturor podoaba aleasă de 
Castor. Deşi această raritate a fost descoperită pe pământurile mele, este 
drept ca ea să aparţină aceleia pe care zeița a fericit-o cu darul său. În seara 
aceasta, deci, vreau să i-o dau în faţa tuturor, aşa cum au hotărât Nemuritorii 
printr-o asemenea profeție plină de har! Spunând aceste cuvinte, Aurelius se 
aplecă să închidă mica sferă strălucitoare în micuța cușcă prinsă la pieptul 
Melissei. 

Attilius simţi cum sângele i se urcă în cap: perla, perla sa, comoara la care 
râvnea de ani de zile... Sări dintr-odată în picioare, în timp ce Zena încerca în 
zadar să-l potolească. 

— Da de unde minune, de unde Amphitrite! izbucni el, furios. Nobile 
senator, ai fost înșelat. Aceea care se dă drept o matroană din lumea bună nu 
este decât Melissa, pescuitoarea de bureţi, şi n-a fost niciun vis profetic: știa 
foarte bine unde să caute perla pentru că era cu noi când am găsit-o și am 
ascuns-o acolo. Comoara aceasta ne aparține și pot s-o dovedesc! 

Musafirii începură să râdă; treptat, însă, râsetele amuţiră, lăsând locul 
unor murmure de surpriză. 

— Cum, cum ai spus? întrebă Aurelius, negru la față. Prin urmare, vrei să 
spui că femeia asta și-a bătut joc de mine? 

— Da, nobile senator, confirmă marinarul. Nu pricep cum de s-a putut 
transforma dintr-o femeie de rând într-o matroană atât de elegantă, dar ştiu 
cu siguranţă că este o mincinoasă. Doi dintre prietenii mei au murit, dar mai 
rămân Zena şi Pilades care pot să confirme ceea ce spun! şi arătă înspre 
tânărul cu părul cârlionțat care nu păru prea încântat să fie amestecat într-o 
asemenea dispută. 

— Explică-te mai amănunţit, îl somă patricianul și Attilius povesti totul, 
de la norocul de a descoperi stridia până la tragica moarte a lui Leucius și a 
lui Cirnus. 

— Confirmi şi tu povestea asta, Zena? întrebă senatorul. 

— Da, am găsit perla; dar femeia aceea este prea frumoasă ca să fie 
Melissa! îi replică fata, indignată. 

— Şi tu, Pilades? 

Tânărul se depărtă pentru o clipă de bogatul cavaler care-i făcea o curte 
asiduă şi încuviinţă fără prea mare plăcere. 

— Înseamnă că acest caz este foarte grav, pentru că ştiu cu certitudine că 
Leucius și Cirnus au fost uciși: conţinutul stomacului lor, dat câinilor 
înfometați de medicul care a făcut autopsia, le-a făcut pe animale să-și iasă 
din minţi! minţi fără jenă patricianul şi nimeni nu puse la îndoială afirmaţia 
sa. Cineva, aşadar, a vrut să scape de cei doi părtași incomozi, trimiţându-i la 
moarte pe stâncile de la țărm, fiind sigur că ei nu-şi vor mai putea ţine 
echilibrul, după ce înghiţiseră o substanță halucinogenă. Așa cum indică 
pupilele dilatate ale cadavrelor, asasinul s-a folosit de groaznica iarbă 
Atropos, o plantă care crește înaltă, pe la marginea pădurilor. Totuși, 
asemenea păduri nu există la Pithecusa... 

— Şi totuşi există o pădure pe muntele Prochyta, își aminti Macarios, 
privind alarmat, cu coada ochiului, la viitorul său ginere. 

— Acolo unde marinarii se duc în toate zilele de nundinae la piaţa de 
peşte, încheie Aurelius şi toate privirile se îndreptară către Attilius. 

— Ei, nobile senator, doar nu vrei să te iei de mine! se apără tânărul care 
începea să se simtă în pericol. 

— Spune-mi, întrebă Aurelius mergând drept la ţintă. Ai dormit bine în 
noaptea în care Melissa a venit pe promontoriu? 

— Ca de obicei. Sigur, nu aveam niciun fel de remușcări, dacă asta vrei să 
ştii, răspunse el fără să stea pe gânduri. 

— În acest caz... făcu senatorul, încruntându-se, şi Attilius înțelese că, 
dacă mai continua să facă pe istețul, ar fi putut să-l coste scump. 

— Nu, stai puţin... încercă să se corecteze marinarul, destul de şovăitor. 
Într-adevăr, am minţit. În noaptea aceea, n-am reușit nici măcar să aţipesc 
puţin; eram agitat, aveam mari fierbinţeli și gura îmi era foarte uscată... 

— Şi te aflai într-o stare de mare excitație sexuală, încheie Aurelius. 
Attilius înghiţi în sec, stânjenit de comentariile destul de răutăcioase ale 
comesenilor. Hotărăște-te, îl somă patricianul. Aici vorbim despre două 
crime. 

— Aşa este, dar nu văd legătura. Prietenii noștri puteau fi uciși de oricine, 
poate chiar de vipera aceea de Melissa care a fost în stare să te 
îmbrobodească așa de bine! 

— Aşa este, amanta ta, care avea o încredere oarbă în tine și căreia tu i-ai 
turnat ceva în vin, fără să te gândeşti că ea va schimba cupele fără ca tu să 
observi! 

— N-o să mă poţi acuza de nimic, protestă Attilius. De unul singur n-aş fi 
putut lua niciodată perla: după accidentul pe care l-am avut, glezna mea nu 
mai este în stare să suporte efortul unui asemenea urcuș. 

— Aşa este, doar Zena s-ar fi putut încumeta să se urce pe faleză. Banii pe 
care puteaţi să-i luați vânzând perla aceea nu trebuiau, oare, să vă ajute, 
convingându-l pe Macarios să vă dea acordul pentru a vă căsători? întrebă 
Aurelius, adresându-se tinerei fete care încerca să-și păstreze cumpătul 
învârtindu-șşi fără rost umbreluţa. 

— O fată de familie bună nu se cațără pe stânci ca o capră, răspunse ea pe 
un ton dispreţuitor. 

— Şi totuși, se spune că, încă din copilărie, erai foarte bună la asemenea 
isprăvi. M-am informat, să ştii: în vara trecută, la Irpinia, ai făcut mai multe 
excursii prin munți. 

— Acelea erau niște excursii cu carul. Erau acolo, cu mine, rude și 
servitori care pot să confirme că nu m-am căţărat niciodată pe nicăieri! 

— Carul, servitorii... în curând va trebui să renunțţi la tot acest lux, Zena; 
nu se poate să nu știi că tatăl său este în pragul ruinei, spuse Aurelius, 
arătând cu degetul înspre Macarios, în timp ce naivul Attilius holba surprins 
ochii. Având, însă, perla, toate lucrurile ar fi fost ca mai înainte; dar numai o 
parte din pradă nu era destul pentru a-și satisface dorinţele, voiai să ţii totul 
pentru tine. Ca să pui mâna pe această comoară, erai dispusă să-l iei pe 
Attilius de bărbat sau aveai de gând să-i vâri pe gât și lui o porţie de otravă? 
Pentru că tu ai fost aceea, sunt gata să pariez, care i-ai procurat vinul acela 
băut de cei doi cățărători morți... 

Zena îşi muşcă buzele şi lăsă să-i cadă din mâini umbrela de soare. 

— Doar nu crezi cu adevărat că eu i-am ucis pe Leucius și pe Cirnus! 
exclamă ea cu un râs forţat. 

— Într-adevăr, nu cred. Sunt sigur de asta, afirmă sigur pe el patricianul. 

— Cum poţi să spui aşa ceva, nobile senator? Zena este o fată sensibilă, 
bine educată... o apără Attilius. 

— Şi abstinentă în ceea ce privește alcoolul: o scuză foarte bună pentru a 
nu bea niciodată împreună cu voi. În orice caz, tulburările pe care le-ai 
descris tu sunt exact cele provocate de iarba aceea, Atropos, luată într-o 
doză prea mică pentru a ucide, dar suficientă pentru a duce la pierderea 
echilibrului. Astfel, niciunul dintre voi nu putea fi suspectat, nici măcar tu, 
Attilius, care erai sortit să faci pe complicele fără voie. Din fericire pentru 
tine, ai recunoscut că ţi-a fost rău în noaptea aceea și poate că n-ai fi 
recunoscut, dacă tu ai fi otrăvit vinul din care ai băut și tu fără să ştii. 

— Şi totuși otrava... obiectă marinarul, din ce în ce mai fără vlagă. 

— Nu se găsește deloc această plantă, Atropos, nici la Pithecusa și nici la 
Prochyta; crește, însă, din abundență pe munţii din Irpinium, adică acolo 
unde s-a dus Zena în vara trecută. De mulţi ani tu nu ai pus piciorul pe 
continent, Attilius, iar Melissa nici atât, așa că este imposibil ca voi doi să vă 
fi procurat o otravă atât de rară încât nici vrăjitoarea Delfina nu o are. 

— Toate astea nu sunt decât nişte minciuni! negă fata, cu un aer 
dispreţuitor. 

— Zena are dreptate. De ce să fie ea vinovata și nu Pilades care ar fi avut 
o mulțime de ocazii ca să cumpere drogul de la vreun vraci din Baia? strânse 
pumnii Attilius, care încă nu era convins de cele auzite până atunci. 

— Pentru că Pilades era singurul care nu avea niciun motiv să ucidă 
pentru a pune mâna pe perlă. De fapt, știa foarte bine că era falsă. 

— Falsă? bolborosi Zena, pălind îngrozitor. 

— Probabil că Pilades a luat-o chiar în ziua în care a fost găsită, când s-a 
prefăcut că merge să o ascundă, dar a înlocuit-o cu bila de sticlă pe care o 
avea în buzunar, în caz că i-ar fi trecut cuiva prin minte să-l controleze. La 
scurt timp după aceea, a răspândit printre oameni povestea cu iubitul său 
cel generos, născocită tocmai ca să nu existe nicio bănuială în legătură cu 
traiul său îndestulat. M-am îndoit de el imediat ce am avut în mână perla 
falsă; coincidența dintre data la care a fost găsită comoara și neașteptata 
prosperitate a unui băiat sărman mi se părea destul de dubioasă, așa că am 
făcut câteva cercetări: nimeni din Baia nu a auzit pomenindu-se de vreun 
protector bogat, dar toată lumea îl cunoaște pe Pilades, mai ales cei care ţin 
tripouri clandestine. 

— Dă-mi perla, este a mea! strigă Zena ca scoasă din minți. 

— În zadar mi-o ceri, a fost vândută de mult timp și din banii luaţi pe ea 
nu a mai rămas nimic. După câţiva ani de viață îmbelșugată, prietenul vostru 
s-a trezit într-o zi cu buzunarele goale și, ca să poată trăi, a fost nevoit să 
înceapă o carieră de întreţinut, pe care doar se prefăcea că o practică în 
vremea în care a plecat de aici cu perlă cu tot. 

— Pilades, nenorocitule! înjură Zena, încercând să ajungă la el şi să-i 
scoată ochii. Din cauza ta... 

— Da, i-ai ucis degeaba, încuviinţă Aurelius, în timp ce Attilius o privea pe 
fată ca și cum ar fi văzut-o pentru prima oară În viaţa sa. 

— l-ai trimis la moarte pe Leucius şi pe Cirnus, cei mai buni prieteni ai 
mei! rânji marinarul, apropiindu-se ameninţător de Zena. Şi voiai s-o omori 
şi pe Melissa, după ce m-ai convins s-o părăsesc! 

— Ție nici nu-ţi păsa de ea, mi-ai spus asta de atâtea ori... gemu femeia 
care, ridicându-se de pe divan, începuse să se dea înapoi cu spatele către 
balustrada care dădea deasupra stâncilor de pe țărm. 

În acest timp, Macarios se prăvălise pe pat, ţinându-se cu mâinile de cap: 
fata lui, o ucigașă! Nu-i venea să creadă așa ceva, repeta el înmărmurit, fără a 
îndrăzni s-o privească în faţă. La un moment dat, sărmanul om își ridică 
privirile şi lăsă să-i scape o exclamaţie înăbușită: Zena, urcată pe parapetul 
terasei ca să scape de furia lui Attilius, se clătina într-un echilibru instabil, la 
o palmă de prăpastie, privindu-l ţintă pe tânărul care continua să se apropie 
hotărât de ea. 

Fata urlă, cuprinsă de spaimă: 

— Oprește-te, sau mă arunc. 

— Aşteaptă, să nu faci vreo prostie! o rugă marinarul, acum dominat mai 
mult de teamă decât de furie, întinzând braţele către ea, vrând s-o apuce: nu 
voia să-i facă niciun rău, nu putuse omori niciodată pe cineva... Tot mai 
înspăimântată, Zena mai făcu încă un pas înapoi şi căzu pe spate. 

Strigătul său disperat se stinse când trupul se izbi de stâncile ascuţite de 
pe mal. 

(J 

Slujnicele desfăcură din agrafe toga lui Aurelius, o împăturiră cu grijă, 

după care părăsiră camera cu o plecăciune respectuoasă. 
e 

— Ai fost minunată, draga mea, o lăudă Castor, în timp ce scotea de la 
gâtul Melissei colierul de smaralde şi cușca mică din aur având perla 
înăuntru. 

— Dă-mi-le, Castor! îl opri stăpânul, întinzând semnificativ palma 
deschisă înspre el. 

— Cum, nu ai încredere în mine, domine? întrebă indignat grecul și, cu un 
aer jignit, îi dădu obiectele, după care se retrase și el cu o plecăciune 
exagerat de adâncă. 

Aurelius puse colierul şi perla într-o casetă și scoase de acolo o punguliţă. 

— lată, aceasta este perla pe care ai găsit-o tu, Melissa: du-o la bijutierul 
din Heraclium; înclin să cred că-ţi va oferi ceva în schimbul ei. 

Fata încuviinţă fără să spună nimic. 

— Îmi închipui că o să te întorci la Attilius. După cum te privea astă-seară, 
pun pariu că acum de-abia aşteptă să se însoare cu tine. 

— Nu cred că mai vreau eu, mărturisi fata. 

— Mă rog, cel puţin acum ştii că poţi să ţinteșşti și la ceva mai sus decât un 
simplu marinar. Şi totuși, cred că-l iubeşti mult dacă erai gata să minţi deși îl 
credeai un asasin. 

— Ce spui? întrebă Melissa căscând larg ochii. 

— Vrăjitoarea Delfina nu ţi-a dat niciun filtru de dragoste. Tu bănuiai, și 
pe bună dreptate, că în vin se afla un drog, dar credeai că era opera lui 
Attilius: acesta este adevăratul motiv pentru care ai schimbat cănile. 
Bănuiesc că plănuiai să-l șantajezi pe iubitul tău cu cele două crime, pentru 
a-l obliga să nu te părăsească. 

Tăcerea femeii fu grăitoare. 

— ÎI iubeai chiar atât de mult! Probabil că nenorocitul ăla posedă vreo 
forță secretă pe care ochii mei nu reuşesc s-o descopere. Totuși, în definitiv, 
cu două femei care se luptau între ele cu atâta înverșunare, acum a rămas 
singur ca să-și lingă rănile. Dar tu nu ești dezamăgită de perlă? 

— Nu mai este atât de importantă, nobile senator. În seara asta am 
câștigat ceva mult mai valoros: mă simţeam atrăgătoare, dorită de toţi 
bărbaţii de acolo... eram o altă femeie, frumoasă și imposibil de cucerit. 

— Minunat, seducerea unor femei de necucerit este specialitatea mea. ȘI, 
în privinţa asta, îți amintesc că n-am rezolvat o problemă: povestea cu zeul 
Priap, îți aminteșşti? 

Melissa îl privea fără să înţeleagă. 

— Doar nu crezi că m-am străduit atâta doar ca să aduc imaginea unei 
femei frumoase în fața ochilor unor musafiri, nu? întrebă Aurelius, 
conducând-o către camera sa. 

— Nu pot, spuse ea în prag. 

— Poţi, o asigură, zâmbind, senatorul. 

e 

Când Melissa se trezi, singură, în patul cu incrustaţii de fildeș, simţi 
căldura vaselor cu jăratic și-și dădu seama cu greu unde se afla. Apoi, pe 
neașteptate, își aminti totul. 

Lângă sfeşnicul de bronz se afla punguţa cu perla falsă și, ceva mai 
departe, minunata haină din mătase indiană, lăsată la vedere pe un scaun. 
Fata atinse țesătura mângâind-o ușor, apoi îşi luă privirile de la ea, începând 
să-şi caute vechile veșminte peticite. 

Acum, când visul luase sfârșit, chiar banchetul şi noaptea petrecută cu 
Aurelius i se păreau ireale, ca o paranteză poleită cu aur, un episod sortit să 


203 


nu se mai repete niciodată. Totuși, Melissa se simțea puternică: nu știa ce 
răspuns avea să-i dea lui Attilius atunci când acesta va veni s-o caute - căci 
ştia sigur că va face aceasta - dar avea tot timpul ca să se gândească la ce va 
fi. Era rândul lui, acum, să alerge după ea. 

Soarele era deja sus, trebuia să plece. 

Se îmbrăcă în grabă, luă săculeţul și ieși pe ușă. Din fericire, nu întâlni pe 
nimeni; cel mai stânjenitor ar fi fost să-l întâlnească pe senator. În seara din 
ajun, elegantă ca el, admirată ca el, frumoasă ca el, totul i se păruse a fi 
incredibil de simplu; acum, însă, era din nou o pescuitoare de bureţi şi 
pescuitoarele de bureţi nu prea aveau ce împărţi cu cei mari de la Roma. 

Traversă salonul şi, trecând pe lângă o masă încă aranjată ca pentru 
banchet, smulse din fugă o rămurică de pin ca să și-i pună în păr şi să-i 
rămână ca amintire. 

În faţa uşii de la ieşire, paznicii se înclinară în faţa ei, deși era îmbrăcată 
în zdrenţe. Gestul acela respectuos o făcu să priceapă că pornirea pe drumul 
obişnuit, întoarcerea fără regrete la obscuritate şi la sărăcie vor fi mai 
dificile decât credea. Atunci, alergă nebunește în jos, pe drum, oprindu-se 
doar în dreptul falezei ca să privească de jos - locul care i se cuvenea - 
uriaşa vilă care se ridica semeaţă spre cer. 

Îi venea să plângă. Nu mai voia să ştie de perla falsă; prea multe iluzii, 
prea multe vise fuseseră sfărâmate de bucăţica aceea de sticlă: o va arunca 
în mare, sperând să scape astfel de amărăciunea pe care i-o lăsase în suflet 
moartea celor doi prieteni dragi, despărțirea de Attilius și amintirea unei 
nopţi prea scurte pentru ca un bărbat ca senatorul să-și mai amintească 
vreodată de ea. 

Deschise punguţa și luă perla între degete, hotărâtă s-o arunce acolo 
unde, atrași de falsa ei strălucire, își găsiseră moartea Leucius și Cirnus. O 
privi timp de o clipă și, în lumina încă firavă a primelor raze de soare, i se 
păru neasemuit de frumoasă, aproape adevărată. 

La un moment dat o străfulgeră o bănuială absurdă. Cu un nod în gât, 
începu să zgârie cu unghia stratul sidefiu, așteptându-se să iasă la iveală 
sticla... dar, oricât se strădui, perla rămânea neatinsă, strălucitoare, 
minunată. 

Simţi un fior în tot corpul şi o apucă ameţeala: dacă o minune divină 
reușise să facă dintr-o amărâtă de pescăriță cea mai fascinantă dintre 
matroane, de ce nu ar fi putut transforma o perlă falsă în una veritabilă? 

Nu fusese nevoie de un Zeu pentru a săvârşi această minune, fusese de 
ajuns un om în carne şi oase: Melissa îşi aminti cum scotocea Aurelius prin 
caseta cu bijuterii, scoțând de acolo punguţa pe care o avea acum în mână, 
sfătuind-o să arate perla unui bijutier de ispravă... 

Atunci, ridică ochii către vilă şi-l zări pe terasă pe senator care o saluta. 

APENDICE: II 


ÎN UMBRA IMPERIULUI 


UZANȚE, OBICEIURI ŞI CURIOZITĂȚI 
ALE ROMEI DIN VREMEA LUI 
PUBLIUS AURELIUS STATIUS 


Sumar: 


«Sistemul bancar în vechea Romă 
“Romanii la şcoală 
Măştile de înfrumusețare 


SISTEMUL BANCAR ÎN VECHEA ROMĂ 


În perioada civilizației clasice, băncile făceau tot felul de operațiuni 
economice, în afară de dreptul de a bate monedă, care, în lumea romană, a 
aparţinut aproape întotdeauna statului. 

Activitatea bancară era, însă, privată, dominată de cetăţeni liberi, deseori 
de viță nobilă, care o desfășurau prin reprezentanţi sau cu aportul 
covârşitor al unor sclavi contabili. 

„Ghişeele” bancare erau tabernae (sau mensae) argentariae, birouri (sau 
chiar şi simple tarabe) având rolul de a primi depozite sau de a acorda 
împrumuturi. Se găseau de obicei în zona pieţelor economice care, în secolul 
I după Hristos, înainte de a fi deschis complexul supranumit Mercati 
Traianei (Pieţele lui Traian), erau, în special, Forul Roman, Forum Boarium, 
Macellum Liviaeşi Forum Vinarium. 

Operatorii bancari erau de două feluri. În primul rând, simplii 
nummularii, adică aceia care schimbau valută, pricepuţi în recunoașterea 
banilor falşi. Ei examinau monedele cu priviri atente pe pânza verde a mesei 
lor, lovindu-le după aceea de placa de marmură din faţa lor (faimoasa 
„piatră de comparaţie”), pentru a le asculta sunetul, înainte de a le pune pe 
cântar (pentru a le controla cantitatea de metal) și de a descoperi o 
eventuală pilire pe margini. Deseori, nummularii nu erau decât nişte sclavi - 
multimiliardarul Crassus avea zeci - sau simpli funcţionari ai unor 

întreprinderi mai mari, conduse şi administrate de un al doilea tip de 
operator bancar: argentarius. 

Acesta, conform legii, cetățean liber care făcea parte din clasa cavalerilor, 
era bancherul propriu-zis, împuternicit să primească, el în persoană sau 
prin servitori sau comisionari, diferite vărsăminte care îi puteau fi 
încredințate ca investiţie (cum ar fi astăzi libretele de depozit, conturile 
curente sau certificatele bancare) sau pentru a fi „sigilate”: în acest caz era 
vorba despre un depozit asemănător aceluia făcut prin casetele de 
siguranţă, iar proprietarul băncii era obligat să restituie exact acele obiecte 
şi aceleași monede lăsate în păstrare, în orice moment în care le-ar fi cerut 
clientul (quando voles et ubi voles, „când vei vrea şi unde vei vrea”). 
Diferenţa enormă dintre depozitul neproductiv şi împrumutul productiv 
este subliniată într-un pasaj din Digesta care reproduce analiza în materie a 
juristului Ulpianus. 

Evident, argentarii dădeau și bani cu împrumut şi puţini erau aceia care 
acceptau să respecte dobânda oficială de 12 la sută pe an. Într-adevăr, cea 
mai mare parte dintre ei făceau camătă, în pofida decretelor imperiale, 
cerând dobânzi mai mari decât era permis prin lege și garanţii de tot felul. 
Dacă erau descoperiți, primeau amenzi foarte piperate, sumele obținute 
astfel ajungând în vistieria statului. Mulţi, însă, reușeau să scape. 

Sunt destul de mulți bancheri romani al căror nume s-a păstrat până în 
zilele noastre: în afară de pompeianul Cecilius Giocondus - ale cărui conturi 
s-au păstrat datorită tragediei provocate de Vezuviu - îi amintim pe 
Plancius, Castricus, Rabirius şi celebrii Oppii citați de Cicero care, însă, 
prefera să-și lase banii pe mâna prietenului său, Atticus, căruia i-a trimis, de 
altfel, multe dintre scrisorile sale. 

Familia Egnatius, din perioada războaielor civile, a cunoscut, în schimb, 
rușinea falimentului şi la fel s-a întâmplat și într-o vreme mai recentă cu 
papa Callixt. Înainte de a ajunge pe tronul pontifical, acesta din urmă, încă 
sclav, deschisese o bancă de împrumut pentru confrații săi creştini, cu 
rezultate nu prea strălucite: aflându-se în imposibilitate de a restitui sumele 
care-i fuseseră încredințate, a fost condamnat la temniţă grea, trăgându-l 
după el şi pe imprudentul său stăpân Carcoforus, răspunzător în faţa legii 
pentru bancrută. 

Frecventă era, de altfel, figura sclavului care practica activitatea bancară 
în numele stăpânului său care era, în orice caz, obligat să răspundă în faţa 
legii pentru lipsuri în gestiune sau pentru escrocherii financiare. 

Deși era aproape în totalitate privat, sistemul bancar roman a cunoscut și 
forme de intervenţie din partea statului, cum a fost inițiativa împăratului 
Tiberius care, în anul 33 după Hristos, a înfiinţat câteva mensae publice, de 

la care se puteau obține împrumuturi fără dobândă pe termen de până la 
trei ani, având ca garanţie un teren a cărui valoare trebuia să fie cel puţin 
dublă față de suma cerută. 

Referitor la monede, cele mai frecvent folosite la Roma în secolul 1I după 
Hristos erau următoarele: 

Quadrans (din aramă), egală cu 1/4 dintr-un as; As (din aramă) egal cu 
1/ „dintr-un sestert; Sestertius (dintr-un aliaj de aramă cu zinc); Dinarius 
(din argint), egal cu patru sesterţi; Aureus (din aur), egal cu 100 de sesterți. 

Este destul de greu să se calculeze astăzi puterea de cumpărare a 
sesterțului în perioada împăratului Claudius, totul situându-se la limita 
arheologiei fantastice. 

Într-adevăr, Edictul lui Dioclețian, care citează numeroase preţuri, 
priveşte o epocă mai târzie cu o sută cincizeci de ani, într-o societate în care 
inflaţia era galopantă. Oricum, pe baza unor chitanţe referitoare la mărfuri şi 
la diferite servicii, putem să presupunem, pe bună dreptate, că valoarea 
sesterțului s-ar situa cam la 1300 de lire din zilele noastre (înainte de 
introducerea monedei europene - N.T.), chiar dacă preţurile bunurilor din 
„Coșul” roman erau sensibil inferioare celor din zilele noastre: s-a calculat că 
6 sesterți erau suficienți pentru cheltuielile zilnice ale unei familii modeste, 
cu unul sau doi sclavi în casă. 


ROMANII LA ŞCOALĂ 


La începutul perioadei republicane, romanii îşi făceau un titlu de onoare 
din faptul că-şi dedicau timpul și efortul pentru a-și instrui copiii, luându-i 
cu ei peste tot - în Forum, la tribunal și chiar la şedinţele Curiei - pentru a se 
obişnui cu viitoarea lor viață de cetățeni. Era şi cazul lui Cato Cenzorul care, 
pentru că nu avea încredere în sclavi și în doici, ajunsese chiar să 
supravegheze el însuşi baia ultimului născut dintre copiii săi, insistând 
asupra importanţei creșterii propriilor vlăstare, pentru a se asigura că 
formarea lor va purta nu numai amprenta acelei virtusromane, ci și a pietas, 
adică supunerea față de zei, părinţi, bătrâni şi puterea statală în vigoare. 

O dată cu prosperitatea care a urmat după victoria asupra Cartaginei, au 
sosit, însă, şi pedagogii greci, tocmai aceia în care Cato nu avea încredere şi, 
la scurt timp după aceea, s-au deschis la Roma primele școli. 

Conform unor documente, primul care a înfiinţat o şcoală în Urbs ar fi fost 
Spurius Carvilius, consul în anii 234 și 228, personaj amintit de istorie nu 
numai pentru că a fost primul roman carea obținut divorţul, ci și pentru că a 
introdus în alfabetul latin litera G care nu exista până atunci. 

Școlile pe care astăzi le-am numi „primare sau elementare”, destinate 
copiilor de la șapte până la unsprezece ani, se aflau sub administrare privată 
şi în ele se puteau înscrie și băieţii și fetele. La început, însă, nu existau 
clădiri particulare adecvate transmiterii culturii: elevii, vara sau iarna, 
învățau în aer liber, pe sub pergu/ae şi porticuri sau în pieţele publice. 
Profesorii (de latină, greacă și aritmetică, dar și de stenografie) erau, mai 
ales, sclavi și liberţi, menţinând ordinea prin lovituri de ferula, metodele de 
studiu, bazate în mare parte pe memorie, prevedeau repetarea cu voce tare 
a aceleiaşi fraze și copierea ei pe pagi/lares, tăbliţele acoperite cu ceară pe 
care se zgâriau semne cu condeiul, confecționate astfel încât să poată fi 
şterse și refolosite de zeci de ori: papirusul, material relativ scump pe care 
se scria cu calamus nu era, desigur, risipit pentru exerciţiile începătorilor în 
ale scrisului care, în schimb, pe pugi/lares, puteau face de fiecare dată tabula 
rasa, cum se spune şi astăzi printr-o locuţiune derivată tocmai din această 
operațiune. 

În afară de numeroasele sărbători, exista câte o zi liberă la fiecare nouă 
din calendar, corespunzând cu târgul periodic de nundinae. Anul şcolar, care 
începea în primele zile ale lunii martie, prevedea și o întrerupere în timpul 
verii. 

Copiii se duceau la școală având o capsa cu suluri de papirus, oprindu-se, 
uneori, să cumpere de pe stradă un ientacu/lum, adică un pacheţel pe care să- 
1 mănânce în pauză. Erau însoţiţi, mai rar de cineva din familie, de cele mai 
multe ori de un sclav sau, pentru cine își putea permite aceasta, de un 
pedagog particular care de multe ori stătea alături de micul său stăpân şi 
asculta lecţiile și, la nevoie, i le repeta acasă. 

Metodele didactice, după cum s-a mai spus, purtau aproape întotdeauna 
amprenta celei mai rigide tradiţii; nu lipseau, însă, „pedagogi revoluționari”, 
inovatori care recomandau folosirea jocurilor cu litere mobile sau gravarea 
acestora din urmă pe tăbliţa de ceară, pentru ca, apoi, să se conducă degetul 
copilului pe urma semnului imprimat. Două papirusuri egiptene, din allll-lea 
şi al II-lea secol înainte de Hristos, ne-au transmis niște adevărate manuale 
didactice pentru uzul profesorilor și, de asemenea, s-au păstrat până în 
zilele noastre câteva îndrumare ortografice, fără a mai pune la socoteală 
mărturiile autorilor clasici care ne dau informaţii asupra dificultăţilor 
majore întâmpinate de elevii romani (cum ar fi, de exemplu, pronunţarea 
corectă a literei R care, după cum ne transmite Cicero, era deseori rostită 
greșit ca sunetul L). 

În predarea aritmeticii de bază, se începea punându-i pe copii să numere 
pe degete sau cu nişte pietricele (calculi, de unde și verbul din limbile 
romanice, „a calcula”). După aceea se trecea la folosirea abacului în baza 

doisprezece, foarte răspândit în Roma clasică și în civilizațiile babiloniană și 
chineză. 

Toate acestea se întâmplau în epoca republicană. În Roma Cezarilor, însă, 
s-a început amenajarea școlilor în clădiri potrivite cu acest scop, unele 
dintre ele fiind prevăzute chiar cu garderobă şi cu latrină. Pe scurt, 
învățământul elementar s-a răspândit atât de mult încât a adus procentajul 
celor care, din totalul populaţiei Romei, știau să citească și să scrie - nu mai 
era important dacă o făceau bine sau rău - la un nivel egalat doar în 
vremurile noastre. 

În ce priveşte învățământul „mediu sau superior”, acesta a rămas rezervat 
doar unei minorităţi destul de restrânse. Înainte de toate, la el aveau acces 
doar foarte puţine fete: vârsta minimă a căsătoriei era stabilită la 
doisprezece ani şi numeroase erau fetele care deveneau soţii încă din 
adolescenţă. În rest, chiar şi în rândul băieţilor, cea mai mare parte dintre ei 
abandonau studiile pentru a se dedica unei activităţi productive. 

În şcolile „medii” se studiau gramatica, literatura, latina şi greaca 
(Imperiul a fost întotdeauna bilingv), ca și istoria, geografia, astronomia și 
fizica. Cine mai continua, se specializa în retorică, disciplină de importanţă 
primordială într-o societate care-i punea în vârful scării sociale pe oamenii 
politici, pe oratori și pe avocaţii renumiţi. Retor era acela care ocupa o 
poziție mult diferită față de /udimagister de la clasele elementare și de 
grammaticus de la clasele medii, deseori fiind ajutat de câţiva asistenţi. 
Desigur, marii bogătași continuau să angajeze profesori particulari care 
primeau lefuri destul de mari, ca Verrius Flaccus, preceptor al nepoților lui 
Augustus, plătit cu astronomicul salariu de 100.000 de sesterți. 


MĂŞTILE DE ÎNFRUMUSEȚARE 


Și în domeniul cosmeticii, ca și în altele mai importante, romanii au 
datorat mult nu numai grecilor, foarte buni cunoscători ai principiilor active 
conţinute în plante și ai proprietăţilor curative ale mineralelor, ci și 
egiptenilor, la care machiajul era atât de important încât materialele pentru 
colorarea orbitelor şi a buzelor (funingine neagră, pulbere verde de malahit, 
săruri albastre ale aramei, lacuri violete derivate din mangan) făceau 
deseori parte din salariul zilnic al muncitorilor, alături de grâu și de bere. 

Nu pare, așadar, ciudat faptul că regina Cleopatra - ultima moștenitoare a 
Ptolemeilor din Alexandria în care s-au combinat amândouă tradiţiile, cea 
egipteană și cea greacă - era expertă în farduri tot atât cât era și în politica 
la nivel înalt. Astfel, cerând triumvirului Marcus Antonius teritorii întinse în 

schimbul unei alianţe, s-a gândit că ar fi bine ca acestea să cuprindă și 
regiunile de la Marea Moartă, unde exista una dintre cele mai importante 
fabrici de cosmetice din antichitate, întemeiată de Irod cel Mare. 

Depresiunea de la Yam ha Melah (acesta fiind numele ebraic al Mării 
Moarte) fiind de fapt unul dintre locurile cu cea mai mare concentraţie 
salină de pe întreaga planetă, materia primă pentru tratamentele estetice se 
găsea din abundență pe malurile sale și atunci ca și acum: în afară de 
asphaltite - nămolul negru denumit în vechime „smoală iudaică”, extrasă din 
petrol - în fabrica lui Irod se produceau și săruri miraculoase şi o mare 
cantitate de pastile presate de substanțe curative vegetale, destinate 
preparării uleiurilor parfumate, printre care era renumit „balsamul de 
ludeea”. 

Eficacitatea acestor ingrediente a fost verificată, dat fiind că unele se 
găsesc şi astăzi cu destulă ușurință, nu numai în farmacii sau în magazinele 
cu plante medicinale, dar și pe rafturile marilor magazine: în mod special, 
dintr-un nămol bituminos foarte asemănător cu asphaltite se produce astăzi 
o cunoscută mască de înfrumusețare. 

La Roma, tratamentele cosmetice erau răspândite nu numai printre 
matroane, ci şi printre bărbaţi: împăratul Otho, de exemplu, pleca la război 
luând cu sine un car special, amenajat ca laborator volant de înfrumusețare. 
Foarte mare era și varietatea componentelor folosite la prepararea cremelor 
cosmetice şi a compreselor emoliente: de la testicule de taur la grăsime de 
lebădă, de oaie, de gâscă; de la măduvă de cerb la unt; de la ouă de furnică 
pisate la miere și la făinurile de cereale; de la placentă de ovine la 
excremente de crocodil. 

Reţetele măștilor cosmetice ne-au fost transmise de medici iluștri, ca și 
de scriitori faimoși, ca Plinius și celebrul Ovidius, care a dedicat acestui 
domeniu o întreagă carte, De medicamine faciei faeminae. lată câteva dintre 
cele mai puţin excentrice reţete, extrase din scrierile clasicilor greci și latini. 

Loţiunea de decolorare a Cleopatrei - „Aşa ceva folosea Berenice, regina 
Egiptului, care mai târziu s-a numit Cleopatra. Ea, aruncând un corn de cerb 
într-un vas de argilă gol, l-a ars deasupra unei flăcări până s-a albit. Apoi îl 
muia în lapte și îl folosea”. 

Masca de înfrumusețare a lui Ovidius - Ingrediente: bob și linte măcinate 
(6 măsuri); alb de plumb sau cretă; spumă roșie de salpetru; cuarţ de Corint; 
alcioneu; miere din Attica cu care se amestecă totul. 

Mască de frumuseţe împotriva ridurilor a lui Plinius cel Bătrân - Pe bază 
de lapte de măgăriţă cu care trebuie să se șteargă fața de șapte ori pezi. 

Crema lui Plinius împotriva buzelor crăpate - Seu de vițel sau de vită, 
amestecat cu grăsime de gâscă și cu suc de busuioc. 

Mască de fortificare a sânilor Metrodorei din Bizanţ - „Se ia puţin praf şi 
se pun deasupra lui 2 măsuri mici de alaun și 2 de ricin crud; se pisează și se 
amestecă în vin negru sec, până când se obţine un fel de aluat gros precum 
ceara; se întinde în jurul sânilor şi se presară deasupra pământ de Samos și 
pământ alb de Cimolios sau ceruză.” 

GLOSARUL TERMENILOR LATINEŞTI, 
AL LOCURILOR GEOGRAFICE 
ŞI AL PERSONAJELOR ISTORICE 
CARE APAR ÎN ROMAN ŞI ÎN POVESTIRE 


GLOSARUL TERMENILOR GRECEŞTI ȘI LATINEŞTI 


Amasio: amant de sex masculin. 

Arca: ladă, cufăr, dar şi casă de fier pentru valori. 

Argentarius (plural, argentari;): bancher, administrator al unei bănci de 
depozite şi împrumuturi. 

Aulos: cuvânt grecesc care denumea flautul dublu. 

Ave (plural, avete): salut la întâlnire. 

Balneatores: băieși. 

Bracae: pantaloni lungi, folosiți în special de gali și de alte populaţii 
nordice. 

Bulla: pandantiv din aur, gol pe dinăuntru și sferic, purtat la gât de copii 
până în ziua în care se îmbrăcau cu toga bărbătească. Conţinea amulete și 
talismane. 

Calculator (plural, ca/cu/atores): profesor de aritmetică. 

Calidarium: încăperea pentru baia de aburi. 

Capsa: ambalaj cilindric în care elevii romani obișnuiau să-și ţină sulurile 
de papirus. 

Cathedra: scaun cu spătar. 

Caupona: tavernă, cârciumă. 

Cella nivaria: pivniță subterană cu temperatură scăzută în care erau 
păstrate vara băuturile răcoritoare, între bucăţi de gheaţă sau grămezi de 
zăpadă. 

Cervesia: bere pe bază de orz sau grâu, fără malt. 

Ciatus: polonic. 

Clavis adultera: șperaclu. 

Clientes: protejaţi ai unui stăpân pe care îl omagiau în schimbul unei 
sportula (vezi) zilnică. 

Conclamatio: panegiric, discurs funebru. 

Cui prodest?: cui îi foloseşte? 

Cum manu: forma cea mai veche de căsătorie între patricieni în care 
femeia se declara de acord prin fraza: „Ubi tu Gaius, ego Gaia”, adică: „Unde 
vei fi tu, Gaius, voi fi şi eu, Gaia”. În felul acesta, mireasa trecea direct de sub 

tutela tatălui sub cea a soţului. Căsătoria sine manu, însă, lăsa soţia sub 
tutela familiei din care făcea parte înainte de căsătorie. 

Dominus (vocativ, domine feminin, domina): stăpân, domn. 

Domus: reședință a unui nobil. 

Familia: familia romană care cuprindea, în afară de rudele de sânge sau 
prin alianţă, toţi sclavii și, deseori, chiar şi liberţii. 

Fauces: locul strâmt prin care se făcea intrarea într-o domus (vezi). 

Ferula: nuiaua atât de temută cu care profesorii romani îi pedepseau pe 
elevii neastâmpăraţi. 

Frigidarium: locul în care se făcea baie în apă rece. 

Funalia: torţe din rășină care se agăţau pe pereți. 

Gallae: preoţii castraţi ai zeiţei Cybele. 

Gens: familie lărgită, cuprinzându-i pe toţi descendenţii unui singur 
strămoș. In numele bărbătești, cel care indica gensera al doilea. De exemplu, 
Publius Aurelius Statius, din gens Aurelia. 

Gustatio: aperitiv. 

Homines novi: noile pături sociale apărute (comercianţi și 
întreprinzători) care se opuneau prin puterea banilor hegemoniei clasei 
aristocratice a latifundiarilor. 

Insula (plural, insulae): clădire mare de locuit, cu mai multe etaje, 
împărţită în apartamente de închiriat. 

Libitinarius (plural, /ibitinarii): angajaţii de la pompe funebre, ciocli. 

Ligerula: sclavă garderobieră care se ocupa de papuci. 

Litterator (plural, /itteratores): profesor de literatură. 

Lupa (plural, /upae): prostituată, de unde „lupanar”. 

Mensa nummularia: tejghea de zaraf. 

Metroon: templul din Pergamon. 

Notarius (plural, notarii): profesor de scriere „rapidă”. Nummularius: 
zaraf. 

Oechus: salon mare. 

Ostiarius: portar. 

Palla: un fel de pardesiu pentru femei. 

Papas: poreclă ironică a pedagogului, ca şi aceea de bonă. 

Parce sepulto: „Cruţă-l pe cel îngropat”, adică „Lasă-l în pace pe cel carea 
murit”. Citat din Eneidalui Vergilius (cartea III, versul 41). 

Plaustra: car cu două roți. 

Popina: tavernă. 

Praetexta: toga folosită de copiii liberi, împodobită cu o panglică purpurie 
ca aceea a magistraților. 

Quadrivium: termen care denumea studiile superioare. De altfel, folosirea 
acestui cuvânt este atestată doar după secolul |. 

Quando voles et ubi voles: „când vei dori şi unde vei dori”. Formulă 
juridică referitoare la depozitele bancare. 

Raeda (sau reda): căruţă pentru transportul obiectelor sau lucrurilor. 

Recitatio: Lectură publică a unei opere literare. 

Sapo: săpun. 

Scriptorium: birou, masă de scris, dar şi camera folosită în acest scop, 
biroul. 

Senatus PoulusQue Romanus (SPQR): Senatul și poporul roman. Era 
denumirea oficială a statului roman din antichitate. 

Sportula: cadoul zilnic al stăpânului către clientes (vezi) care consta în 
rații de alimente, dar și rufărie, haine sau bani. 

Taberna: birou, magazin, prăvălie. 

Taberna argentaria: tejgheaua unui argentarius sau a unui nummularius 
(vezi), analog, deși cu multe deosebiri tehnico-juridice, ghișeului bancar din 
zilele noastre. 

Thermopolium (plural thermopolia): echivalentul roman al actualului 
fast-food. 

Theta: literă din alfabetul grecesc. 

Trivium: răspântie de drumuri: denumire pentru studiile elementare. Şi 
acest termen, la fel cu guadrivium (vezi) este atestat abia după secolul |. 

Tutulus: pieptănătură nupţială în formă de con înalt, derivat de la cel al 
femeilor etrusce. 

Vale (plural, valete) : salut la despărțire. 

Volsellae: pensete pentru epilare. 

Volumen: sul de papirus, carte, volum. 


GLOSARULPERSONAJELOR ISTORICE 


Acca Larentia: multe legende diferite au fost asociate acestui personaj 
tipic din tradiţia romană, fără echivalente în mitologia greacă. După unii, 
Larentia ar fi fost doica lui Romulus și a lui Remus, după alţii, însă, a fost 
identificată cu o zeiță a pământului și a vegetației. 

Agrippa (Marcus Vipsanius): om politic și militar, mort în anul 12 î.Hr. A 
fost unul dintre cei mai apropiaţi colaboratori, pe lângă faptul că îi era și 
ginere, al lui Octavianus Augustus. În calitate de edil, a promovat construirea 
multor clădiri publice, printre care Panteonul. 

Aristarh din Samos: astronom grec care a trăit între 310 şi 230 î.Hr. A 
conceput sistemul solar ca fiind heliocentric, cu o mie opt sute de ani 
înaintea lui Copernic. 

Caius Caestius: prefect şi tribun al plebei, mort în 12 Î.Hr. Mormântul său 
din marmură, în formă de piramidă, se mai poate vedea încă la Roma lângă 
Poarta San Paolo. 

Claudius: împărat roman. Succedându-i nepotului său Caligula, în 41 
d.Hr., Claudius a restabilit (formal) autoritatea Senatului, a acordat cetățenie 
romană populaţiei din diferite colonii, a încurajat ascensiunea socio-politică 
a „clasei ecvestre”, a întărit dominaţia Imperiului în Mauritania, Iudeea și 
Tracia. Căsătorindu-se pentru a treia oară cu Messalina, s-a mai însurat după 
aceea și cu nepoata sa, Agrippina Minor, adoptându-l pe fiul acesteia cu 
Domitius Ahenobarbus: viitorul Nero. 

Epicur: filosof grec. În anul 306 î.Hr. a înfiinţat la Atena o şcoală filosofică 
(Grădina), deschisă atât pentru femei cât și pentru sclavi. Tema gândirii 
epicuriene era căutarea fericirii; chestiune pe care filosoful o rezolva 
indicând atitudinea eliberatoare a ataraxiei, adică o detașare sobră, senină și 
echilibrată de pasiunile vieţii, îndepărtându-se treptat de tiparul grec de la 
origine şi în pofida adversarilor săi (printre care se numărau și primii 
gânditori creștini), filosofia epicuriană are parte un mare succes în lumea 
romană, aceasta şi cu ajutorul „popularizării” pe care i-a făcut-o Lucretius în 
De rerum natura. 

Messalina: soția mult iubită a lui Claudius și mamă a copiilor acestuia, 
Octavia şi Britannicus, va fi condamnată de împărat la moarte când, după 
mai multe relaţii adulterine, va unelti împotriva lui pentru a-i oferi tronul lui 
Silius, amantul ei. 

Zenon: filosof grec care a trăit în secolul al V-lea î.Hr. Discipol al lui 
Parmenides, a elaborat faimosul paradox, citat în roman, cu „Ahile şi broasca 
țestoasă”, abordând o problemă (cea a progresiei geometrice infinite cu 
calcul minor al unităţii) pe care matematica modernă încă o mai discută. 


GLOSARULLOCURILOR GEOGRAFICE 


Argiletum: în Roma antică, strada copiștilor care, pornind din Forumuri, 
trecea pe lângă Suburra şi dădea în Vicus Patricius (vezi). 

Bovillae: orășel din Latium, la poalele muntelui Albanus. 

Heraclium: unele resturi ar indica faptul că orașul roman se afla lângă 
actualul Ischia Ponte. Promontoriul pe care se înalță vila din povestirea O 
perlă pentru Publius Aurelius Statius este, însă, situat lângă Lacco Ameno. 

Iberia: Spania de azi. 
Lutetia: Parisul de azi. 
Mantua: Mantova de azi. 


Numana: orășel balnear de pe coasta adriatică, la sud de muntele Conero, 
întemeiat de greci în secolul al VII î.Hr. 


Numidia: teritoriu care corespunde aproximativ cu acela al Tunisiei de 
azi. 
Perusia: Perugia de azi, în regiunea Umbria. 
Pessinunt: oraş din Galatia (regiune din Asia Mică între Pont și 
Cappadocia) celebru pentru cultul lui Cybele. 
Pithecusa: denumită şi Aenaria, este Ischia de azi. 
Prochyta: Procida de azi. 


Submemmium: în Roma antică, strada care urca din Argiletum către 
Viminal. 


Yam ha Melah cuvânt ebraic însemnând literal „mare sărată”, denumește 
actuala Mare Moartă, la graniţa dintre lordania şi Israel. 


virtual-project.eu 

